
Ren€ Lodge Brabazon Raymond (născut în 24 Decembrie 
1906 la Londra - decedat în 6 Februarie 1985 în Elveţia), este un 
celebru scriitor englez, cunoscut mai ales cu numele de James 
Hadley Chase, dar care a scris şi sub pseudonimele de James L. 
Docherty, Raymond Marshall, R. Raymond şi Ambrose Grant. 
Este recunoscut a fi unul dintre cei mai mari şi prolifici scriitori 
de thrillere şi cărţi polițiste al tuturor timpurilor. Opera lui 
Chase, are peste 90 de titluri, 50 dintre ele fiind ecranizate. 

În 1932, Chase s-a căsătorit cu Sylvia Ray, având împreună 
un fiu. 

În timpul celui De-al Doilea Război Mondial s-a înrolat în 
Royal Air Force. 

Chase s-a mutat în Franţa în 1956 apoi s-a mutat în 
Elveţia, în 1969, pe malul lacului Geneva, la Corseaux-sur-Vevey. 

Toate romanele lui au un ritm extrem de alert, aşa încât 
cărţile sale se citesc cu uşurinţă. De obicei finalul este 
neaşteptat, nelipsind atât surprizele cât şi răsturnările de 
situaţie, tensionate şi bine narate. 

În majoritatea romanelor lui Chase, protagonistul încearcă 
să se îmbogăţească printr-o fraudă, fie printr-un furt. Invariabil 
schema eşuează iar acest lucru conduce către crimă, eroul 
realizând că nu mai are şanse să scape din bucluc. Femeile sunt 
adesea frumoase, deştepte, înşelătoare şi nu ezită dacă trebuie 
să comită o crimă. Subiectele sale se centrează frecvent în jurul 
unor familii destrămate. 


În mod surprinzător principal piaţă de desfacere a 
romanelor lui Chase a fost Franţa (mai mult de 30 de cărţi fiind 
ecranizate) acolo unde toate cele 90 de titluri au fost publicate 
de Editura Gallimard în Seria Neagră pe care ei au editat-o. În 
America nu a avut un mare succes, în principal din cauza 
reticenţei cititorilor femei, care au considerat cărţile lui ca având 
o tentă evident misogină. 


CAPITOLUL I 


nstinctul îl trezi brusc pe Fennel, ca de fiecare dată când 

se afla în faţa unei primejdii. Săltă capul de pe pernă. O 

beznă s-o tai cu cuțitul. Ciulind urechile, recunoscu 
clipocitul apei lovind bordul şlepului legat de chei. 

Ascultă respiraţia uşoară de lângă el - Mimi, evident - 
precum şi scârţâitul ritmic al şlepului, legănat de apa 
fluviului. Predomina ţârâitul monoton al ploii, pe puntea de 
deasupra. 

Toate aceste zgomote erau liniştitoare, cunoscute. Şi 
atunci, ce îl trezise atât de brusc? 

Cum, de vreo lună, trăia sub permanenta ameninţare a 
morţii, instinctul său de conservare rămânea veşnic în 
alertă. Pericolul era pe-aproape, îl simţea. Până şi mirosul i-l 
simţea. Pipăi pe sub pat, fără zgomot. Strânse în pumn un 
baston de poliţist, de capătul cărui atârna o bucată de lanţ 
de bicicletă. O armă de nădejde. 

Grijuliu să nu strice somnul femeii de lângă el, Fennel 
dădu uşor la o parte cearceaful şi pătura, strecurându-se jos 
din pat. 

Avea întotdeauna obiceiul de a-şi aranja hainele pe un 
scaun, lângă pat, asta oriunde s-ar fi aflat, întrucât pentru 
cineva care trăia sub ameninţarea morţii era absolut 
necesar să-şi aibă mereu lucrurile la îndemână, ca să le 
poată îmbrăca rapid, pe întuneric chiar, la nevoie. 

Trase pe el pantalonii şi îşi încălţă pantofii cu talpă de 
cauciuc. Femeia gemu, răsucindu-se în pat. Ţinând strâns în 
mâna dreaptă bastonul, se furişă rapid spre uşă, trase 


zăvorul bine uns, după care degetele dibuiră clanţa, 
apăsând-o. 

Extrem de încet, întredeschise uşa, câţiva centimetri. 
Holbă ochii în întuneric. Clipocitul apei lovind bordul şlepului 
şi răpăiala apăsătoare a ploii estompau celelalte zgomote, 
însă Fennel, fără să se lase înşelat, se ştia pândit din umbră 
de pericol, fără ca asta să-l sperie. Părul de pe ceafă i se 
zbârli. Imperceptibil, deschise mai larg uşa, cercetând 
puntea pe toată lungimea ei, la lumina felinarelor de pe 
chei. În stânga distingea licărul becurilor din West End - 
Londra. Işi ascuţi auzul, însă nu prinse nici un zgomot 
alarmant. Şi totuşi, pericolul era acolo, real... Era sigur de 
asta. Se ghemui luându-şi elan şi se târî pe puntea udă, 
îngheţată. Ploaia îi biciuia cu putere umerii goi. Înaintă pe 
nesimţite, în vreme ce dinţii albi, regulaţi i se dezveliră într- 
un rânjet care însoţi un mârâit surd. 

La cincizeci de metri de şlep, surprinse o barcă 
înaintând spre el, având la bord, ghemuiţi, patru tipi solizi. 
Se putea distinge conturul capetelor şi al umerilor. Cu 
ajutorul unei vâsle, unul dintre ei direcţiona barca spre şlep, 
cu mişcări prudente, silenţioase. Fennel se târî mai în faţă 
pe punte. Strânse în pumn bastonul şi aşteptă. 

Dacă Fennel ar fi fost categorisit de cineva drept 
curajos, ar fi fost o greşeală, tot aşa cum greşită ar fi fost 
considerarea unui leopard ca un animal curajos. Leopardul, 
dacă are posibilitatea, fuge, însă odată încolţit, devine poate 
cel mai feroce animal din junglă. Ei bine, Fennel era 
asemenea unui leopard. Dacă se întrezărea vreo posibilitate 
de scăpare, ar fi fugit, însă dacă era încercuit, nu mai 
rămânea din el decât o fiară mânată de un singur instinct, 
acela de a-şi apăra pielea, prin orice mijloace. 

Fennel mai ştia că, mai devreme sau mai târziu, îl vor 
găsi. Ei bine, îl găsiseră. Pe măsură ce tipii cu barca se 
apropiau, nu mai simţea decât o hotărâre sălbatică de a-şi 
apăra viaţa. Nu simţea frica. Teama îi dispăruse cu 
desăvârşire în clipa în care avusese certitudinea că Moroni îi 
hotărâse condamnarea la moarte. 

Observa atent apropierea bărcii. Evitau să se expună, 
ştiindu-l periculos. Intenţia lor era să se urce la bord, 
năvălind toţi patru în cabina ce ţinea loc de dormitor şi să-i 
vină de hac cu lovituri de cuţit. 

Aşteptă, scuturat de un tremur uşor, sub ploaia care-i 
îngheţa spinarea. Cel cu lopata vâsli încet, mărind viteza 
bărcii pe apa biciuită de vânt. 

Ascuns în umbră, Fennel consideră că-şi găsise o 
poziţie bună. Cei patru urmau să se caţere pe şlep la câţiva 
metri de locul unde era el. 

Vâslaşul depuse lopata în barcă, cu atâta precauţie de 
parcă ar fi fost de sticlă. Păstrau destulă viteză pentru ca 
barca să ajungă până lângă şlep. 

Cel de pe prima bancă se ridică, aplecat în faţă. 
Imobiliză ambarcaţiunea, lipind-o de şlep, şi, cu un salt 
acrobatic, sări pe punte. Se întoarse şi apucă braţul celui de- 
al doilea, ajutându-l să sară. In clipa în care primul îl ajuta pe 
cel de-al doilea să se caţere pe punte, Fennel se hotărî. 

Ţâşni din umbră, patinând pe puntea alunecoasă. 
Ridică bastonul. Lanţul de bicicletă îl pocni pe primul dintre 
agresori în plină figură. Acesta scoase un urlet sălbatic, se 
clătină şi căzu în apă. Cu un reflex rapid, al doilea se răsuci 
pe călcâie, cu cuțitul în mână, gata să-l înfrunte pe Fennel, 
însă lanţul i se răsuci în jurul gâtului. Cu pielea zdrelită, plin 
de sânge, se dădu îndărăt, gata să cadă. Încercă să se agaţe 
de ceva, însă, negăsind sprijin, căzu pe spate în apa 
îngheţată. Fennel se ascunse în umbră, rânjind cu cruzime. 
Ştia că ceilalţi doi, rămaşi în barcă, nu-l puteau zări, fiindcă 
se aflau cu spatele la lumină. După un prim moment de 
confuzie, cel care vâslise apucă grăbit vâsla, încercând să 
depărteze barca de şlep, în vreme ce al patrulea încerca 
disperat să-i culeagă pe cei căzuţi în apă. Intins pe burtă, 
Fennel continua să-i observe. Inima îi zvâcnea cu putere, iar 
respiraţia sacadată aducea a horcăit. Cei doi fuseseră deja 
traşi în barcă, iar vâslaşul lopăta de zor, depărtând rapid 
barca de şlep. Fennel rămase pe loc întrucât, dacă-l reperau, 
erau în stare să tragă în el, la nimereală. Dârdâind de frig, 

aşteptă ca barca să dispară în întuneric, înainte de a se 
ridica. Se aplecă peste bord, spălând lanţul de sânge. Ploaia 
rece îi lipea pantalonii de trup. După părerea lui, 
posibilitatea revenirii celor patru mai târziu exista, iar în 
acest caz, soarta i s-ar fi întors împotrivă. Nu i-ar mai fi putut 
lua prin surprindere. 

Scutură capul, îndepărtându-şi picăturile de apă din 
ochi. Trebuia s-o ia din loc, şi încă repede. Cobori cele opt 
trepte ce duceau la salonul larg şi cabina dormitor, în care 
intră, aprinzând lumina. 

Femeia de pe pat se ridică într-un cot. 

— Ce e, Lew? _ 

Nu se osteni să-i răspundă. Doamne, ce frig îi era! Işi 
scoase pantalonii care şiroiau de apă, îndreptându-se spre 
baia minusculă. Deschise robinetul, aşteptă să vină apa 
caldă, apoi intră sub duşul fierbinte. Începea să se 
dezmorţească. Mimi intră după el, cu ochii cârpiţi de somn. 
Avea părul lung răvăşit, iar sânii generoşi ieşeau din cămaşa 
de noapte. 

— Lew, ce se întâmplă? 

Fennel se prefăcu a nu fi auzit-o nici de această dată. 
Solid, scund, masiv, nu se grăbea, ţinând sub jetul de apă 
fierbinte părul des de pe piept, pântece şi coapse. 

— Lew! 

Îi făcu semn să plece de-acolo, după care opri apa, 
înfăşurându-se într-un prosop. Numai că femeia nu se dădea 
dusă. Rămase în uşa băii, cercetându-l cu ochii ei verzi, 
încercănaţi, în care se citea spaima. El azvârli prosopul. 

— Dă-mi o cămaşă... în loc să stai înţepenită acolo ca 
un par, pentru Dumnezeu! 

— Ce este Lew? Ce se întâmplă? Vreau să ştiu! 

O dădu deoparte, intrând înapoi în cabină. Deschise 
dulapul cu mişcări smucite, găsi o cămaşă pe care o îmbrăcă 
grabnic, trăgându-şi apoi pantalonii. Luă un pulover negru, 
cu guler pe gât, şi o haină tot neagră, cu petice de piele la 
coate. Gesturile îi erau hotărâte. Mimi continua să-l 
privească. 


— De ce nu spui nimic? ţipă cu glas strident. Ce se 
petrece? 

El se opri o clipă, de parcă atunci o vedea pentru 
prima oară. Era adevărat, îi fusese de ajutor, îl salvase - 
gândi - însă nici un bărbat întreg la minte n-ar fi putut-o lua 
drept o frumuseţe demnă de penelul unui maestru. Cu toate 
acestea, îi asigurase o ascunzătoare pe acest şlep mizerabil, 
pe timpul ultimelor patru săptămâni. Bună pentru acel sfert 
de ceas anume, însă dac-o vedeai fără „tencuiala” 
machiajului, te speriai. Prea grasă, cu sâni fleşcăiţi, îl umplea 
de lehamite. Spaima din privire o îmbătrânea. Cam câţi ani 
putea să aibă? Vreo patruzeci? Fără îndoială, îl ajutase. 
Moroni pierduse patru săptămâni până să-l dibuiască, însă 
acum era vremea s-o ia din loc. În mai puţin de trei ore, 
gândi Fennel, ea nu va mai fi nici măcar o amintire. 

— Mici neplăceri, spuse. O nimica toată. N-ai de ce să- 
ţi faci griji. Mai bine culcă-te liniştită. 

Ea veni lângă el. Şlepul sălta uşor la fiecare unduire a 
fluviului. 

— De ce te îmbraci? Ce făceai... 

— Linişteşte-te, da? Plec. 

Chipul femeii se alungi. 

— Pleci? De ce pleci? Unde te duci? 

El îşi luă o ţigară din cutia de pe masă. După duşul 
fierbinte, se simţea relaxat şi parcă mai în siguranţă, însă 
ştia că Mimi va încerca să se cramponeze de el. Era 
îngrozitor de posesivă şi avea nevoie de îmbrăţişările lui 
brutale... Motiv pentru care îl şi păstrase lângă ea. Îi va fi 
greu să scape de ea. 

— Du-te să te culci, îi spuse. O să răceşti. („Ce-mi mai 
pasă”, îşi zise el.) Am de dat un telefon. 

Ea înţelese că minţea. 

— Nu mă poţi părăsi aşa! zise ea, apucându-l de braţ. 
Am făcut atâtea pentru tine. N-ai dreptul să pleci! 

— Pentru Dumnezeu, taci din gură! strigă Fennel, 
dând-o deoparte, în încercarea de a ajunge la telefon. 


Îşi privi ceasul de la mână în timp ce forma numărul. 
Patru fără zece. Ascultă bâzâitul din receptor. Un decilic, apoi 
un glas adormit protestă: 

— Cine e, Doamne Dumnezeule? 

— Jacey? Aici e Lew. 

— Fir-ar mă-sa...! Ce le mai sforăiam... 

— Dacă vrei să ciupeşti douăzeci de lire, uite ce ai de 
făcut, spuse răspicat Fennel. la maşina şi vino la „Corona” 
pe King's Road, în douăzeci de minute. Am spus: douăzeci 
de minute, da? 

— Nu eşti în toate minţile... Ştii cât e ceasul? Ce dracu’ 
se întâmplă? Nici prin cap nu-mi trece să ies acum pe străzi, 
pe vremea asta când nici un câine nu-l dai afară. 

— Douăzeci de lire... douăzeci de minute, spuse calm 
Fennel. 

Urmă un lung moment de tăcere, în care auzi 
respiraţia greoaie a lui Jacey, imaginându-şi lupta din 
sufletul zgârcit al acestuia. 

— La „Corona”? 

— Da. 

— N-ar trebui s-o fac! În fine, e-n regulă. O iau din loc. 

Fennel puse receptorul în furcă. 

— N-ai să pleci! strigă Mimi, roşie la faţă, fulgerându-l 
cu privirea. Nu te las! 

Fără a-i da vreo atenţie, se duse direct la măsuţa de 
toaletă, trase brusc unul dintre sertare, înşfăcând de-acolo 
articole de primă necesitate, aflate în permanenţă la 
îndemână: aparat de ras, spumă de ras, perie de dinţi, trei 
pachete de „Players”, un pieptene. Le îndesă pe toate în 
buzunarul de la haină. 

Ea se atârnă iarăşi de braţul lui. 

— Am fost totul pentru tine! gemu. Eşti pe lista 
vânătorilor de capete! Fără mine ai fi crăpat de foame! 

O împinse cu o singură mişcare, îndreptându-se spre 
şemineul care adăpostea un radiator electric. Luă de-acolo 
un ceainic chinezesc, burduhănos. In acelaşi moment, Mimi 
se repezi, încercând să i-l smulgă. Privirea rătăcită şi părul 

căzându-i în şuviţe pe chip o făceau să aibă aerul unei 
vrăjitoare, în plin sabat. 

— Nu te-atinge de ăsta! urlă. 

Lucirea rea din ochii spălăciţi ai lui Fennel ar fi trebuit 
s-o pună în gardă, însă ea punea atât suflet în încercarea de 
a-l împiedica să-i ia economiile, încât nimic nu-i putea sta în 
cale. 

— Linişteşte-te, Mimi, spuse el. Am neapărată nevoie. 
O să ţi-i dau îndărăt... îţi promit. 

— Nu! 

Cu degetele gheară, îi zgârie obrazul, în timp ce cu 
stânga smucea de zor de ceainic. Fennel dădu capul pe 
spate, lăsând ceainicul, şi o pocni sălbatic pe Mimi drept 
peste gură. Violenţa loviturii o azvârli grămadă. Dădu ochii 
peste cap, iar ţeasta lovi podeaua cu un trosnet sec. În 
momentul  căzăturii, ceainicul se prefăcu în ţăndări, 
împrăştiind banii pe care-i adăpostise. 

Fennel mătură cu piciorul grămada de monede, 
adunând numai teancul de bancnote de zece lire. Fără să se 
uite la femeia leşinată, îndesă banii în buzunarul interior, 
înhăţă bastonul cu lanţ şi urcă pe punte. În ceea ce îl privea, 
cele treizeci de zile petrecute cu Mimi reprezentau tot atâtea 
linii trase pe o tablă neagră, aproape şterse. 

Ploaia continua să cadă, vântul îngheţat biciuindu-i 
faţa. Câteva momente privi cheiul, pentru a-şi obişnui ochii 
cu întunericul. Nu simţea nici o mişcare. Trebuia să rişte, aşa 
că o porni pe pasarela ce lega şlepul de betonul ud. 

Se afundă în întunericul ca smoala, oprindu-se iarăşi la 
scurt timp, ca să tragă cu urechea. Nici un zgomot, în 
continuare. Strânse în mână bastonul şi, lipit de peretele 
cheiului, se îndreptă neauzit spre treptele cheiului superior. 

„Dacă Jacey întârzie, risc s-o încurc”, îşi zise el. Cât 
despre ceilalţi, nu-şi făcea probleme. Aveau de oprit 
hemoragia rănitului pe care-l lovise la gât şi care acum 
probabil că sângera ca un porc înjunghiat. După asta aveau 
să-i telefoneze lui Moroni, ca să-i raporteze eşecul, iar 
Moroni urma să trimită alţi patru, cinci oameni acolo, în 

viteză. Fennel ajunse la concluzia că-i rămânea vreo 
jumătate de oră, probabil, de linişte. Mai mult de-atât nu, în 
mod sigur. Nu era însă momentul să se neliniştească. 
Ajungând la înălţimea pe care era situată cafeneaua 
„Corona”, cufundată în întuneric, văzu un Morris rablagit, al 
lui Jacey desigur, care tocmai frâna. Traversă în fugă 
străduţa şi deschise portiera, strecurându-se în maşină. 

— Să mergem la tine, Jacey. 

— O clipă, îl opri Jacey, a cărui mutră de şoarece 
bătrân se zărea în lumina chioară a plafonierei. Care-i 
treaba? 

Fennel îl apucă de încheietura osoasă. 

— Hai la tine, mormăi. 

Cu coada ochiului, Jacey observă gura lui Fennel 
strâmbată într-un rânjet diavolesc, apărut o dată cu expresia 
pe jumătate dementă de furie reţinută de pe chipul său. Îşi 
drese glasul, acţionă contactul şi micuțul Morris o luă din loc. 

Zece minute mai târziu, se aflau într-o cămăruţă 
modest mobilată, luminată de un bec prăpădit, fără abajur, 
atârnând jalnic din plafonul murdar. 

Jacey puse pe masă o sticlă de Black & White şi două 
pahare. Turnă două porţii zdravene, după care strânse în 
mâinile murdare propriul pahar, observându-l temător pe 
Fennel. 

Jacey era angajatul unei agenţii de pariuri, calitate în 
care aducea mici servicii împătimiţilor, sporindu-şi astfel 
câştigurile de sfârşit de lună. Pe Fennel îl ştia în stare de 
orice. Îl cunoscuse în puşcărie la Parkhurst, pe când îşi 
ispăşeau amândoi pedepsele: Fennel pentru jaf armat, iar 
Jacey pentru plasarea de bancnote de zece şilingi, grosolan 
falsificate. La eliberare păstraseră legătura, Jacey simţindu- 
se flatat să vadă că un barosan precum Fennel îl băga în 
seamă. Acum însă, îşi dorea să nu fi avut niciodată de-a face 
cu el. Aflase, de ici-de colo, că Fennel ciripise şi că din cauza 
lui cinci tipi din banda lui Moroni picaseră în plasa poliţiei. 
Mai ştia şi că Moroni hotărâse executarea lui Fennel, însă 
mai importante erau pentru el cele douăzeci de lire. Fennel 

dădu la iveală teancul de bancnote de zece, azvârlind două 
pe masă. 

— Uite, ia ăştia, Jacey, spuse. O să stau aici două zile. 

Ochii vicleni ai escrocului se rotunjiră. Nu se atinse de 
banii de pe masă. R 

— Nu te pot ține aici, Lew. N-ar fi prudent. Aia o să-mi 
taie ouăle dacă se prind că ai trecut pe-aici. 

— Ouăle pot să ţi le tai şi eu, iar eu sunt deja aici! 

Jacey îşi frecă bărbia nerasă. Cercetă rapid cu privirea 
încăperea, cântărind în minte riscurile. Moroni dormea 
probabil, pe când Fennel era deja pe capul lui şi putea fi cel 
puţin la fel de periculos. 

— Bine, de acord, două zile... nici o oră mai mult, 
spuse într-un târziu. 

— In două zile dispar din ţară, zise Fennel cu glas tare. 
Am un pont. Probabil că n-o să mă mai întorc niciodată. 

Dădu pe gât whisky-ul din pahar şi intră în odaia 
vecină, îndreptându-se spre divanul deşelat care-i servea de 
pat lui Jacey. Cu gesturi grăbite îşi descălţă pantofii, 
tolănindu-se, ca la el acasă. 

— Tu culcă-te pe jos şi stinge o dată becul ăla 
nenorocit. 

— Aşa, tată, mormăi amărât Jacey, simte-te ca acasă. 

Întinse în silă mâna şi stinse lumina. 

* 


x x 


Cu o săptămână în urmă, Garry Edwards citise în Daily 
Telegraph următorul anunţ: 

„Căutăm pilot pentru elicopter, experimentat, pentru 
misiuni de excepţie, durata trei săptămâni. Remuneraţie 
foarte serioasă. Trimiteţi CV detaliat şi foto. P.O. BOX: S 
1012.” 

Recitise anunţul, analizându-l. Îi atrăgeau atenţia cele 
două formulări: „de excepţie” şi „foarte serioasă”, întrucât el 
chiar îşi dorea o treabă excepţională, având mare nevoie de 
o sumă de bani cât mai substanţială. Deci, fără s-o anunţe 
pe Toni, trimise o scrisoare la Căsuţa Poştală S 1012, 

enumerând evenimentele din cariera sa, un expozeu tot atât 
de plin cu minciuni, precum sita de găuri. Băgase în plic şi o 
fotografie tip paşaport. 

Trecuse vreo săptămână, iar el abandonase deja orice 
speranţă de a câştiga un sac de bani din vreo treabă ieşită 
din comun. În ziua aceea de februarie, umedă şi rece, stătea 
în salonaşul neîngrijit al lui Toni, cu o cană de Nescafe lângă 
el, bifând de zor rubrica de oferte de serviciu din Daily 
Telegraph. 

Garry Edwards, un tip înalt, zdravăn, avea cam 
douăzeci şi nouă de ani. Se putea spune despre el că era un 
tip frumos, cu trăsături accentuate, ochi căprui plini de 
vioiciune şi păr castaniu închis, mai lung pe ceafă, după cum 
era moda. Râdea cu uşurinţă, însă la fel de uşor buzele îi 
deveneau subţiri, la nervi. 

Cum stătea tolăânit pe vechitura de canapea a lui Toni, 
înfăşurat într-un halat alb de baie, balansându-şi picioarele 
cam subţiri, pendula de pe perete sună ora nouă fără un 
sfert. După ce parcursese coloanele cu oferte de muncă, 
azvârlise scârbit ziarul. „Ei bine, gândi, curând de tot va 
trebui să mă apuc să fac ceva.” Asta pentru că mai dispunea 
de exact o sută treizeci de lire, cinci şilingi şi şapte pence de 
cheltuială, până să fie obligat să-i ceară lui Toni să-l 
întreţină. Lucru pe care, recunoscu în sinea lui fără prea 
mare convingere, nu se va hotări să-l facă niciodată. 

Cu Toni White se pomenise nas în nas pe vaporul care 
efectua cursa între Callais şi Dover. Din fericire, în momentul 
în care el era urcat la bord de către doi poliţişti francezi cu 
mutre nu prea prietenoase şi care rămăseseră lângă el până 
în clipa plecării, ea se afla la bar. După un semn vesel de 
adio adresat poliţiştilor, care nu se dezlipeau de cheiul 
măturat de ploaie, aşteptând plecarea vasului - semn pe 
care ei îl receptaseră cu răceală - Garry coborâse la barul de 
la clasa întâi pentru a-şi savura primul păhărel în libertate, 
după trei ani. 

Toni, aflată pe un taburet, la bar, într-o fustiţă nu 
mică, ci minusculă, abia acoperindu-i zona de sus a 


14 


coapselor, sorbea tacticoasă un Cinzano Bitter cu gheaţă. 
Comandase şi el un VAT69 dublu, împroşcat cu un jet scurt 
de sifon, după care o salutase. Părea exact genul de fată 
căreia un bărbat îi poate adresa un salut dacă ştie cum s-o 
facă, iar Garry ştia, cu vârf şi îndesat. 

În vârstă de douăzeci şi doi de ani, blondă, Toni avea 
ochi mari, umbriţi de gene atât de lungi încât şi o viţea le-ar 
fi invidiat. Asta fără a mai pune la socoteală că era şi foarte 
elegantă. 

ÎI studia pe Garry cu un aer visător, socotind că era 
bărbatul cel mai seducător care o salutase vreodată, iar 
trupul îi fu străbătut de un val de căldură. IIl dorea. Dorea să 
fie posedată de bărbatul acela aşa cum nu mai fusese 
posedată vreodată până atunci în scurta ei viaţă 
sentimentală. Îi zâmbi. 

Garry se pricepea la femei. Recunoscu toate 
semnalele obişnuite, înțelegând că acel zâmbet-invitaţie nu-i 
solicita decât foarte puţină subtilitate. 

În portofel avea suma de două sute nouăzeci de lire, 
reprezentând ceea ce îi mai rămăsese din vânzarea 
avionului său, înainte să fie arestat de poliţia franceză. Era 
plin de încredere în propriile-i forţe, ardea de nerăbdare să 
vadă vasul plecând odată. 

Goli paharul şi zâmbi, la rândul său. 

— Aş fi încântat să ne cunoaştem mai amănunţit, 
spuse. Mai avem o oră şi ceva până la debarcare. Mi-aş 
putea permite să închiriez o cabină? 

Abordarea directă îi plăcu fetei. Îl dorea, iar 
propunerea avansată de el simplifica lucrurile. Râse, 
încuviinţând din cap. 

Cu o dezinvoltură absolută închirie o cabină, trase 
draperiile şi încuie uşa pe dinăuntru. Stewardul trebui să 
bată energic de câteva ori, punându-le în vedere că 
ajunseseră la Dover şi dacă nu se grăbeau să coboare riscau 
să piardă trenul ce pleca din port. 

Pe când se îndreptau spre Londra, Toni, lipită de el 
într-un compartiment de clasa întâi pe care-l ocupau doar ei 

singuri, îi împărtăşise că era manechin, şi încă unul în vogă, 
cu foarte multe solicitări. Locuia într-un apartament de două 
camere în Chelsea, iar dacă el avea nevoie de un acoperiş... 
„Serios, dragul meu, ce motiv ai avea să nu vii?” Garry 
plănuise să-şi ia o cameră ieftină într-un hotel modest, 
undeva aproape de Cromwell Road, aşteptând să găsească 
ceva de lucru, aşa că nu ezită nici o clipă. 

In prezent trăia împreună cu Toni de trei săptămâni, 
chiar mai mult, tocându-şi rămăşiţa de capital, fără să 
găsească nici o slujbă bănoasă. Fără nici o perspectivă la 
orizont, acum se simţea cuprins de o uşoară nelinişte. Toni 
însă găsea situaţia actuală extrem de nostimă. 

— Haide, bruta mea frumoasă, pentru ce să-ţi faci 
atâta sânge rău? îl întrebase cu o seară înainte, tolănindu-i- 
se pe genunchi şi ronţăindu-i urechea. Am eu toţi banii de 
care avem nevoie! Mai bine, hai să facem dragoste în 
neştire. 

Garry îşi termină cafeaua pe jumătate rece, 
strâmbându-se, apoi se opri în dreptul ferestrei, privind 
circulaţia redusă la acea oră, precum şi grupurile de bărbaţi 
şi femei ascunşi sub umbrele, grăbindu-se spre locurile de 
muncă. 

Auzi uşa de la intrare: în cutie cădeau scrisori. 

In fiecare dimineaţă, Toni primea o corespondenţă 
bogată de la puştani care-şi bâlbâiau adoraţia, însă Garry 
dori o scrisoare numai pentru el. Scoase din cutie cam 
cincisprezece plicuri, triindu-le în viteză. Descoperi între ele 
una care-i era adresată. Hârtia plicului, cu margini dantelate, 
făcea impresie. Il rupse şi scoase din el o foaie. 


HOTEL ROYAL TOWERS 
LONDRA W. 1. 


„Domnul Garry Edwards va avea amabilitatea să se 
prezinte la adresa de mai sus pe 11 februarie, la ora 11:30, 
unde va întreba de domnul Armo Shalik.” 

(Ref. DAILY TELEGRAPH P.O.BOX S. 1012). 

„Ei bine, da! gândi Garry. Mă voi duce cu siguranţă să-l 
întâlnesc pe domnul Shalik. Cu un astfel de nume şi o 
asemenea adresă, totul miroase a bani.” 

Duse scrisoarea în micul dormitor. 

Adâncită în lumea viselor, Toni era culcată pe burtă, în 
cămăşuţa ei scurtă făcută ghem, iar superbele-i picioare 
lungi erau larg desfăcute. 

Garry o sorbi din ochi aşezat pe marginea patului. 
Superbă! Îi aplică o palmă sonoră peste fundul gol, iar ea se 
ghemui strângând picioarele şi îl privi clipind somnoroasă. El 
îi arse încă o palmă, făcând-o să se întoarcă brusc. 

— Asta-i agresiune în lege! declară ea. Unde-mi sunt 
chiloţii? 

l-i întinse, de pe marginea patului. 

Îl privi atentă, zâmbind. 

— Chiar am nevoie de ei? 

— Nu mi s-ar părea indispensabili, încercă Garry un joc 
de cuvinte, râzând cu gura până la urechi. Am primit o 
scrisoare. Eşti în stare să-ţi concentrezi măcar o clipă mintea 
obsedată de sex asupra unor treburi serioase? 

Ea îl privi întrebător. 

— Care-i treaba? 

Îi povesti despre anunţul din Daily Telegraph la care 
răspunsese, iar acum primise o convocare. Îi întinse 
scrisoarea. 

— Royal Towers! Hotelul cel mai nou şi cel mai bun din 
Londra! Ce nume simpatic! Armo Shalik! Mirosul sacilor cu 
aur şi al diamantelor îmi gâdilă nările! 

Azvârli în tavan scrisoarea, atârnându-se de gâtul lui 
Garry. Pe la unsprezece, Garry reuşi să se smulgă din 
îmbrăţişarea ei, făcu un duş şi îmbrăcă un blazer bleu, cu 
pantaloni albastru închis. Se studie în oglindă. 

— Cearcăne la ochi, zise el, strângându-şi cravata. 
Trebuia să mă aştept la asta. Bine cel puţin că sunt în formă 
şi am o prestanţă bună... Ce părere ai, păpuşico? 

Goală cu desăvârşire, tolănită în fotoliu, Toni îşi savura 
cafeaua. Il cercetă cu ochi de îndrăgostită. 

— Eşti absolut superb! 

Garry o trase spre el, îmbrăţişând-o. O sărută, lăsând-o 
să alunece moale înapoi în culcuşul ei, reuşind în sfârşit să 
plece. Fix la unsprezece şi jumătate îl abordă pe 
recepţionerul de la Royal Towers, solicitându-l pe domnul 
Shalik. 

Omul îl examină cu aerul nepăsător al tuturor 
recepţionerilor de hotel, care nici nu aprobă, nici nu 
dezaprobă. Formă un număr scurt la telefon, spuse ceva cu 
glas scăzut şi închise. 

— Etajul zece, domnule. Apartamentul 27. 

Garry intră în ascensorul rapid care-l duse la etajul al 
zecelea. Liftierul veni cu el până la uşa apartamentului 27. 

Se simţea important şi în acelaşi timp vulnerabil 
pentru a ciocăni el însuşi la uşă, aşa că liftierul făcu gestul în 
locul lui, după care se înclină şi-l lăsă singur. 

Mirosul banilor, cel puţin pentru nările lui Garry, era în 
prezent obsedant. 

Pătrunse într-o încăpere mică, mobilată cu gust, în 
care o tânără, aşezată la un birou, supraveghea trei 
telefoane, o maşină de scris şi un magnetofon. 

Fata îl intrigă pe Garry căci, în ciuda siluetei plăcute, a 
elegantei rochii negre, a tenului admirabil îngrijit şi a coafurii 
impecabile, apariţia ei nu-l impresiona mai mult decât 
fotografia deloc aţâţătoare a unei femei moarte de mult. 

Chipul inexpresiv, sprâncenele perfect epilate, rujul 
pastelat nu făceau decât să-i sublinieze lipsa de farmec: un 
robot care-l făcea să nu se simtă în largul său. 

— Domnul Edwards? 

Până şi glasul îi era metalic, ca o bandă de 
magnetofon prost înregistrată. 

— Eu sunt, spuse Garry. 

Şi cum nu-i plăcea niciodată să fie ţinut la respect de o 
femeie, îi adresă un zâmbet cuceritor. 

Fără efect. Femeia apăsă un buton, după care aşteptă. 

— Domnul Edwards a sosit, domnule, anunţă. 

Un beculeţ verde se aprinse pe interfon. Hotărât, 
domnul Shalik nu-şi risipea saliva degeaba. În loc să 
vorbească, prefera să apese pe butoane. 

Fata se ridică, îndreptându-se graţioasă spre o uşă din 
celălalt capăt al încăperii. 

Neplăcut impresionat de o asemenea primire, Garry 
încercă un nou zâmbet. Ea însă rămase la fel de impasibilă 
ca un perete de cărămidă de care se loveşte o minge de 
golf. 

Trecu prin faţa ei, intrând într-o încăpere spațioasă, 
luminoasă, încărcată luxos cu mobile vechi şi tablouri 
valoroase, care puteau purta semnături de mari maeştri, 
însă probabil nu erau decât copii. 

Aşezat la un birou somptuos, un tip gras, scund, pufăia 
de zor dintr-un trabuc, mâinile grase odihnindu-se pe tăblia 
mesei. Garry îl evaluă cam la patruzeci şi cinci, patruzeci şi 
şase de ani. Avea tenul mat, păr negru, tuns scurt, ochi ca 
boabele de cafea, iar gura părea făcută pentru mâncat, 
nicidecum pentru zâmbit. 

Fără îndoială, armean sau egiptean, gândi Garry. În 
privire avea imobilitatea sfredelitoare a omului puternic. În 
vreme ce Garry înainta încet spre birou, boabele de cafea îl 
preţuiră. Adevărate raze X. Când ajunse lângă birou, Garry 
avu senzaţia dezagreabilă că omuleţul acela umflat îl 
cunoştea mai bine decât se cunoştea el însuşi. 

— Luaţi loc, domnule Edwards. 

Accentul îi era puţin înmuiat. Mâna grăsună arătă un 
scaun. Garry se execută, părându-i rău acum că se mai 
culcase cu Toni, în urmă cu o oră. Se simţea oarecum istovit, 
având senzaţia că grăsunul nu avea prea multă vreme de 
pierdut cu candidaţii vlăguiţi, pentru postul oferit. Garry se 
aşeză, păstrându-şi spinarea dreaptă, străduindu-se să pară 
cât de cât inteligent. 

Shalik trase cu nădejde din trabucul aromat, scoțând 
leneş fumul pe gură, precum lava unui mic vulcan în 
activitate. Luă o foaie de hârtie în care Garry îşi recunoscu 


19 


scrisoarea. O studie o vreme, după care o rupse, aruncând-o 
sub birou, într-un coş invizibil. 

— Sunteţi pilot de elicopter, domnule Edwards? 

Işi etală mâinile pe birou, studiind scrumul trabucului 
cu un interes mai mare decât cel arătat lui Garry. 

— Exact. Am citit anunţul dumneavoastră şi m-am 
gândit... 

Mâna grasă îl întrerupse scurt. 

— Gogoşile pe care le povesteşti despre dumneata... 
în sfârşit, toate astea dovedesc că măcar ai imaginaţie. 

Garry se crispă. 

— Nu înţeleg. Ce vreţi să spuneţi? 

Shalik scutură scrumul trabucului într-o scrumieră în 
formă de cupă, din aur, aflată lângă el. 

— Am considerat amuzante minciunile dumitale, 
spuse, dar am întreprins şi o anchetă asupra persoanei 
dumitale. Te numeşti Garry Edwards, ai douăzeci şi nouă de 
ani, născut în Ohio, SUA. Tatăl dumitale ţinea o pompă de 
benzină, care nu mergea prea rău. După un minim necesar 
de învăţătură, ai lucrat cu tatăl dumitale, devenind expert în 
maşini. Cu tatăl nu te-ai înţeles, probabil din vina ambilor, 
însă asta e altă problemă. Ai avut ocazia să înveţi să pilotezi, 
ocazie pe care n-ai ratat-o. Eşti dotat pentru mecanică. Ai 
găsit angajament ca pilot la un căutător de petrol din Texas, 
care plătea bine. Ai făcut economii. Nu te prăpădeai după 
munca asta. Ai făcut cunoştinţă cu un imigrant clandestin şi 
contrabandist pe deasupra, care ţi-a propus să treci 
mexicani ilegal în Statele Unite. Plata era bună, şi odată 
treaba terminată, te-ai hotărât să continui în branşă. Ai 
plecat la Tanger. Acolo ai cumpărat un avion cu care ai 
trecut fraudulos în Franţa diverse mărfuri. O perioadă ţi-a 
mers bine, ca tuturor contrabandiştilor. Însă ai devenit 
lacom, ca toţi cei de teapa dumitale, comiţând o greşeală. A 
urmat arestarea. Copilotul dumitale a reuşit să dispară cu 
avion cu tot, în vreme ce dumneata ţineai piept poliţiştilor. A 
vândut aparatul şi a depus banii într-o bancă, pentru a-ţi da 
posibilitatea de a dispune de ei după eliberarea ce a urmat 

unei detenţii de trei ani într-o puşcărie franceză. Ai fost 
expulzat din Franţa şi iată-te la Londra, încheie Shalik, 
stingând trabucul şi privindu-l pe Garry. Spune-mi dacă 
informaţiile mele sunt exacte sau nu. 

Garry izbucni în râs. 

— Aţi nimerit în plin, spuse, ridicându-se. Ei bine, am 
încercat şi eu. Nu vă mai răpesc din timp! 

Shalik îi făcu semn să se aşeze la loc. 

— Stai acolo. Cred că eşti exact omul de care am 
nevoie. Îmi poţi dovedi că ai licenţă de pilotaj şi că eşti în 
stare să manevrezi un elicopter? 

— Evident. 

Garry se apropie, scoțând un portvizit din plastic, pe 
care-l depuse pe birou, după care se întoarse în fotoliu. 

Shalik examină actele oferite, pe îndelete, după care-i 
înapoie portvizitul. 

— Perfect. 

Luă din sertar încă un trabuc, îl studie meticulos, 
retezându-i în cele din urmă vârful cu o ghilotină specială, 
din aur. 

— Domnule Edwards, greşesc dacă cred că ai fi gata 
să te angajezi într-o treabă nu foarte cinstită, dacă ai fi bine 
plătit? 

Garry zâmbi. 

— Aş vrea câteva lămuriri. Ce înţelegeţi prin... nu 
foarte cinstită? 

— E vorba de o muncă dificilă, ilegală, dar care nu are 
nimic de-a face cu poliţia şi care e plătită gras. 

— Îmi puteţi da mai multe amănunte cu privire la 
plată? 

— Ofer trei mii de dolari pe săptămână, pentru o 
misiune de circa trei săptămâni. La sfârşitul misiunii vei fi 
deci mai bogat cu nouă mii de dolari. Asta presupune 
oarecare riscuri, însă pot afirma cu toată convingerea că 
poliţia nu-şi va băga nasul. 

Garry ridică capul. Nouă mii de dolari! 

— lar riscurile în ce constau? 

— Vor încerca destui să te oprească, spuse Shalik, 
privindu-şi absent trabucul. Dar viaţa e făcută din obstacole, 
nu-i aşa, domnule Edwards? 

— Ce anume am eu de făcut pentru a câştiga aceşti 
bani? 

— Ţi se va explica astă-seară. Nu vei fi singur. Riscurile 
şi responsabilităţile vor fi împărţite. Aş dori numai să ştiu, de 
pe acum, dacă eşti dispus să lucrezi trei săptămâni pentru 
nouă mii de dolari? 

— Da... sunt, răspunse Garry fără să ezite. 

Shalik încuviinţă cu un semn al capului: 

— Bine. În seara asta la ora douăzeci şi unu te vei 
întoarce aici, să te prezint celorlalţi membri ai echipei. 
Totodată vă voi oferi lămuriri, în ce constă operaţiunea. 

Făcu un semn cu mâna lui dolofană, arătând că 
întrevederea luase sfârşit. Garry se ridică. 

— Nu vorbi cu nimeni despre acest angajament, 
domnule Edwards, te rog, da? Consideră-l ca pe un secret de 
stat. 

— Bineînţeles. O să-mi ţin gura. 

Garry părăsi încăperea. 

Secretara se ridică, deschizându-i uşa, însă nu se 
osteni să-i adreseze vreun zâmbet, întrucât mintea îi era 
prea ocupată de gânduri. „Nouă mii de dolari, mama mă-si 
de treabă!” 

Fata îl urmări cum intra în lift, după care se întoarse la 
biroul ei, rămânând un timp nemişcată, trăgând cu urechea. 
Nepercepând nici un zgomot în încăperea vecină, deschise 
fără zgomot un sertar, în care se afla un mic magnetofon, cu 
rolele de bandă în mişcare. Opri înregistrarea. 

* 


x x 
Exact la ora douăzeci şi unu, Garry fu introdus în biroul 
lui Shalik de către tânăra brunetă, despre care ştia acum că 
se numeşte Natalie Norman, datorită plăcuței de identificare 
de pe birou. Doi bărbaţi, cu aer stingherit, fumau, în fotolii, 

aşteptând. Amândoi îl fixară cu privirea pe Garry, în timp ce 
acesta lua loc. 

La rândul său, îi studie atent. Cel din stânga era scund 
şi îndesat. Garry îl asemui vag cu Rod Steiger, un actor de 
cinema care luase de curând Oscarul. Părul creţ, tuns scurt, 
era alb, iar ochii de un albastru spălăcit, neliniştiţi. Buzele 
subţiri şi bărbia pătrată trădau cruzime. 

Cel de-al doilea părea cam de vârsta lui Garry. Era 
suplu, de talie mijlocie. Soarele îi decolorase părul şi-i pârlise 
pielea, dându-i o tentă închisă. Purta o mustață stufoasă şi 
favoriţi tip labă de iepure. Fizionomia acestuia îl atrase 
imediat pe Garry care, în schimb, nu aprecie deloc aspectul 
celuilalt. 

În momentul în care se instală în fotoliu, o uşă din 
capătul opus al încăperii se deschise şi Shalik îşi făcu 
apariţia. 

— lată-vă deci, pe toţi, spuse, apropiindu-se de birou. 

Se aşeză, trecând automat la ritualul trabucului, timp 
în care îi cercetă pe fiecare dintre cei trei cu o privire 
pătrunzătoare. 

— Daţi-mi voie să vă fac cunoştinţă. Acesta este 
domnul Garry Edwards, spuse, arătând cu trabucul spre cel 
vizat. Este pilot de elicopter şi expert în maşini. A petrecut 
trei ani într-o puşcărie din Franţa, inculpat pentru 
contrabandă. 

Cei doi îl studiară curioşi pe Garry, care le susţinu 
privirile. Trabucul îl indică apoi pe cel mai tânăr dintre ei. 

— Domnul Kennedy Jones, care vine din Johannesburg 
cu avionul pentru a fi prezent la această întrunire, urmă 
Shalik. Este specialist în safari, iar în ceea ce priveşte 
animalele sălbatice, nu cred că există ceva care să nu-i fie 
cunoscut. Veţi avea numai de învăţat de la el, despre Africa 
de Sud în general, cât şi despre pregătirile necesare unei 
expediţii prin desişul african. Aş mai adăuga că domnul 
jones a avut ghinionul de a petrece câţiva ani într-o 
închisoare din Pretoria. 

jones ridică ochii în tavan, un zâmbet amuzat 
apărându-i pe buze. 

— Şi, în sfârşit, reluă Shalik după un moment de 
tăcere, acesta este domnul Lew Fennel, un valoros spărgător 
de case de bani... Este considerat, atât de poliţie, cât şi de 
cei din jur, un as în „profesie”. Şi el a petrecut un mare 
număr de ani în puşcărie. (Aici Shalik se opri, privindu-i pe 
rând pe cei trei.) Aşadar, domnilor, aveţi, iată, ceva în 
comun. 

Nici unul dintre cei trei nu comentă, preferând să 
aştepte. 

Shalik extrase, dintr-un sertar, un dosar. 

— Prezentările fiind făcute, să trecem acum la 
afacerea care ne preocupă. 

Deschise dosarul, din care luă o fotografie de format 
mare. l-o întinse lui Fennel care, cu o privire perplexă, 
examină inelul medieval cu diamant, din poză. Dădu din 
umeri, trecând poza lui Garry. Acesta i-o întinse lui Jones. 

— Vedeţi aici un inel care a aparţinut lui Cesare 
Borgia, explică Shalik, neluându-şi ochii de la cei trei. 
Presupun că aţi auzit de Cesare Borgia? 

— Nu-i ăsta tipul care otrăvea oameni? zise Fennel. 

— Într-adevăr, cam aşa e. Printre multe altele, a 
otrăvit sau a pus să fie otrăviţi numeroşi contemporani ai 
săi. Inelul pe care îl vedeţi în fotografie a fost conceput de 
însuşi Borgia şi realizat în 1501 de un bijutier anonim. 
Văzându-l, nimeni nu şi-ar închipui că această bijuterie este, 
de fapt, o armă mortală... Şi totuşi, asta este... O armă 
dintre cele mai periculoase. lată cum funcţionează: are un 
rezervor minuscul sub montura diamantelor, care era 
umplut cu otravă. Tot între diamante se află un ac 
microscopic, extrem de ascuţit. Când Borgia dorea să scape 
de vreun duşman, nu avea decât să răsucească inelul astfel 
încât acul să se găsească în palmă, fiindu-i suficient să 
strângă mâna adversarului pentru a-i provoca o mică 
zgârietură. În următoarele câteva ore, duşmanul murea. 
Urma inelului s-a pierdut, vreme de patru secole, după care 

a reapărut printre bunurile unui bancher din Florenţa, mort 
împreună cu soţia şi fiica într-un accident de circulaţie, acum 
doi ani. Bunurile acestuia au fost scoase la vânzare şi, 
printre ele, inelul. Din fericire, un expert l-a recunoscut, l-a 
cumpărat pe o nimica toată şi apoi mi l-a oferit. (Shalik se 
opri, preocupat să scuture scrumul trabucului) Printre alte 
activităţi, cumpăr obiecte de artă, revânzându-le apoi unor 
mari colecționari plini de bani. Mi s-a povestit despre un 
amator, specializat în adunatul comorilor lui Borgia, şi i-am 
vândut inelul. Şase luni mai târziu, acesta a fost furat. Mi-a 
luat ceva timp până să aflu unde anume se afla. A fost furat 
de „specialişti” angajaţi de un alt colecţionar şi care, prin 
intermediul acestor „specialişti” şi-a alcătuit probabil cea 
mai valoroasă colecţie de comori artistice din lume. Misiunea 
pe care v-o propun la toţi trei, domnilor, constă în 
recuperarea inelului. 

Se lăsă o tăcere apăsătoare, întreruptă într-un târziu 
de către Fennel care se aplecă în faţă, întrebând: 

— Vreţi să spuneţi că va trebui să-l furăm? 

Shalik îl privi cu dezgust. 

— In termeni mai brutali vorbind, s-ar putea spune şi 
aşa. V-am atenţionat de la început că nu se va pune 
problema de vreo intervenţie a poliţiei. Acest colecţionar i-a 
furat clientului meu inelul, iar voi i-l veţi lua îndărăt. El nu e 
în situaţia de a face plângere la poliţie. 

Fennel scutură ţigara direct pe somptuosul covor 
persan. 

— Cât valorează inelul ăsta? vru să ştie. 

— Asta nu vă priveşte! Are, evident, o valoare 
importantă, care depinde însă de o piaţă specializată. 
(Shalik lăsă o pauză savant măsurată, înainte de a 
continua.) Vă voi oferi câteva detalii asupra celui care 
posedă momentan inelul. E un om extraordinar de bogat, pe 
care o pasiune irezistibilă îl împinge să-şi însuşească cele 
mai frumoase piese de artă pe care poate pune mâna. Este 
lipsit de absolut orice scrupul şi dispune de o reţea de foarte 
abili hoţi de opere de artă care operează pentru el. Aceşti 

oameni au furat deja un număr de obiecte de artă dintre 
cele mai renumite muzee ale lumii, printre care şi Vaticanul, 
în vederea îmbogăţirii colecţiei personale despre care 
vorbim şi care este, fără îndoială, cea mai faimoasă din 
lume. 

Simţind nevoia de a-şi spune părerea, Garry interveni 
în discuţie: 

— Unde s-ar afla acest muzeu? 

— La graniţa dintre Bassutoland şi Natal... undeva prin 
munţii Drakensberg. 

Kennedy Jones interveni şi el: 

—N-o fi vorba de Max Kahlenberg? întrebă 
nerăbdător. 

Shalik îşi scutură îndelung trabucul. 

— Aţi auzit vorbindu-se despre el? 

— Da. Ca toată lumea din Africa de Sud. 

— Atunci ce-ar fi să le spuneţi acestor domni ceea ce 
ştiţi despre el? 

— El are inelul? 

Shalik încuviinţă din cap. 

Jones respiră adânc, pe îndelete, îşi frecă gânditor 
bărbia, încruntă sprâncenele şi începu, aprinzându-şi o 
ţigară: 

— Ştiu doar ceea ce este cunoscut de toată lumea. 
Kahlenberg e un personaj legendar, pe seama căruia circulă 
tot felul de zvonuri ciudate. L-am cunoscut pe tatăl lui, un 
refugiat neamt din primul război mondial, descoperitor al 
filonului uneia dintre cele mai importante mine de aur din 
împrejurimile Johannesburgului. A realizat nişte plasamente 
de bursă foarte bune, secătuindu-şi mina până la fund. Dacă 
ne luăm după ceea ce se vorbeşte, a făcut milioane. Trecut 
de şaizeci de ani, s-a căsătorit cu o localnică foarte tânără, 
lucru pe care l-a făcut deoarece dorea un fiu care să-i 
perpetueze numele. L-a avut pe Max Kahlenberg. Naşterea 
acestuia a rămas învăluită într-un adevărat mister. Nimeni 
nu a văzut bebeluşul, în afară de doctor şi de moaşă. A 
circulat o legendă, cum că ar fi anormal... unii pretinzând 

chiar că era vorba de un monstru. Oricum, nimeni n-a dat 
vreodată ochii cu nou-născutul. Bătrânul a murit într-un 
accident la vânătoare, iar doamna Kahlenberg a părăsit 
pentru totdeauna  Johannesburgul, punând să i se 
construiască o casă în inima munţilor Drakensberg. A 
continuat să-şi ferească fiul de ochii celor din jur, rupând 
brusc toate relaţiile de până atunci. A murit acum vreo 
douăzeci de ani. Max Kahlenberg a trăit departe de lume. Se 
spune că e la fel de viclean ca taică-său. A mărit casa 
construită de maică-sa. Posedă mai multe mii de hectare de 
junglă împrejurul domeniului său şi are ca angajaţi numeroşi 
zuluşi antrenați să gonească excursioniştii, turiştii şi curioşii. 
(Aici Jones se opri o clipă, îşi lovi cu arătătorul drept palma 
stângă şi continuă:) Se spune că e tot atât de dificil să te 
apropii de domeniul său ca şi când ai încerca să deschizi o 
scoică vie, folosindu-te doar de degete. 

Se lăsă iarăşi o tăcere lungă, care dură până când 
Fennel îşi stinse ţigara, întorcându-se spre Shalik, cu ochii pe 
jumătate închişi. 

— E adevărat ce spune Jones? 

Shalik dădu din umeri: 

— În general, e destul de adevărat, răspunse el. N-am 
spus niciodată că ar fi vorba de o misiune uşoară. De aceea 
o şi plătesc foarte bine. Apropierea de domeniul lui 
Kahlenberg este dură - poate - dar nu imposibilă. Sunt în 
posesia unor informaţii ce vă vor fi de folos. 

— Toate bune şi frumoase, spuse Fennel, cu o uşoară 
strâmbătură, însă presupunând că am reuşi să ne apropiem 
de casa aceea, cum vom intra? 

— Cu toate informaţiile solide pe care domnul Jones le 
deţine asupra antecedentelor lui Kahlenberg, punctă Shalik, 
el a omis - ori poate că nu ştie - să ne spună că Max 
Kahlenberg, chiar dacă este infirm, este atras ca un magnet 
de femeile frumoase. (Se lăsă pe spate, în fotoliul său) Orice 
fortăreață are un punct vulnerabil. Trebuie doar să fim în 
stare să-l descoperim... Dispun de o femeie care vă va servi 

drept cal troian. Dacă ea nu va reuşi să vă uşureze accesul 
în sălaşul lui Kahlenberg, atunci nimeni nu va fi în stare. 

Apăsă un buton de pe biroul său. 

Urmă un lung moment în care nu se întâmplă nimic, 
după care uşa aflată în spatele lui Shalik se deschise, lăsând 
să intre cea mai frumoasă femeie pe care cei trei - care o 
contemplau cu gurile căscate - o văzuseră vreodată, înaintă 
leneş, oprindu-se lângă biroul lui Shalik. 

CAPITOLUL II 


u vreo zece ani în urmă, Armo Shalik, sătul de 

existenţa mediocră de până atunci, dăduse de ştire cui 

dorea să ia aminte, printr-un anunţ discret apărut într- 
un ziar egiptean, că era pregătit să îndeplinească, în 
schimbul unei retribuiri onorabile, orice sarcină dificilă. 
Anunţul său a primit un singur răspuns, suficient însă, având 
în vedere că tipul care îl angaja, un prinţ arab, dorea 
informaţii  confidenţiale privitoare la o înţelegere de 
perspectivă, între o companie petrolieră americană şi unul 
dintre rivalii săi. 

Folosindu-şi creierul propriu şi banii prinţului, Shalik a 
obţinut informaţiile. Afacerea i-a adus zece mii de dolari, 
retribuţie relativ modestă, însă prinţul, dorind să-şi arate 
recunoştinţa, a lansat în anturajul său zvonul că, în caz de 
probleme, sau dacă avea cineva nevoie de informaţii 
confidenţiale, Shalik era exact omul de căutat. 

Anul care a urmat, graţie capitalului acumulat, Shalik 
se instalase la Londra. Şi-a alcătuit o listă restrânsă de 
clienţi extrem de bogaţi care îl consultau permanent. Banii 
aveau, bineînţeles, o mică importanţă. Onorariile lui Shalik 
crescură rapid, dar el oferea tot timpul rezultate. 

Printre clienţi puteau fi numărați trei magnați texani ai 
petrolului, patru pirați arabi, două americance colosal de 
bogate, un armator grec miliardar, precum şi câţiva 
industriaşi britanici, francezi şi germani. 

„Nimic nu este imposibil când dispui de fonduri 
nelimitate şi de un creier”, avea obiceiul să declare. După 
care lăsa un timp să treacă pentru a-şi studia clientul, 
privindu-l fix în ochi. „Dumneavoastră veţi pune la dispoziţie 
fondurile... iar eu, creierul”. 

Armo Shalik a prosperat. La început s-a gândit să 
angajeze o echipă permanentă, care ar fi urmat să lucreze 
sub conducerea lui, însă şi-a dat seama că acest sistem era, 
din punct de vedere economic, defectuos. Shalik nu risipea 
nici un bănuţ. A-şi împrăştia bugetul propriu pe mâna unei 
echipe de specialişti, însemna ca o mare parte, cea mai 
mare parte dintre aceştia să-şi petreacă vremea trosnindu-şi 
degetele din lipsă de treabă, pe banii lui. Hotări deci că va 
folosi bărbaţi şi femei pentru câte o sarcină, de fiecare dată 
când se va ivi ocazia. Descoperi o agenţie de detectivi, pe 
care nu-i dădeau scrupulele afară din casă. Aceştia erau 
dispuşi să-i propună eventuali candidaţi, fără a-i pune însă 
întrebări incomode, oferindu-i şi detalii intime asupra 
antecedentelor acestora. Aşa îi găsise pe Lew Fennel, 
Kennedy Jones şi Garry Edwards. 

Echipa sa permanentă era restrânsă: Natalie Norman 
care îndeplinea funcţiile de asistentă şi secretară, precum şi 
George Sherborn, valet de cameră şi secretar particular. 
Curând însă Shalik îşi dădu seama că în afacerile lui, 
devenite tot mai complicate, deci şi mai productive, avea 
nevoie de o femeie - permanent la dispoziţia lui - aceasta 
trebuind să lucreze exclusiv cu el şi pentru el, să dispună de 
calităţi remarcabile şi de un fizic de excepţie. O astfel de 
femeie i-ar fi fost mai de folos decât o duzină de specialişti 
bărbaţi. 

In ultimii ani angajase în acest fel mai multe femei, 
punându-le să colaboreze cu agenţii săi, însă deseori ele nu- 
şi îndepliniseră angajamentele fie pentru că-şi pierdeau 
sângele rece în momentul crucial, fie pentru că se 
îndrăgosteau prosteşte de tipii cu care lucrau. O chestie pe 
care Shalik o ura pur şi simplu. 

Se apucă deci să caute o tipă capabilă să devină 
agentul său feminin ideal. Trebuia să fie frumoasă, perfectă 
ca fizic, gata să se dedice trup şi suflet afacerii sale. 

Shalik călătorea mult. Trecând dintr-o capitală într- 
alta, era în permanenţă în căutarea femeii de care avea 
nevoie, întâlni mai multe candidate ce păreau să 

corespundă cu ceea ce dorea el, însă când le aborda, fie nu 
dovedeau nici una dintre calităţile căutate de el, fie erau 
frumoase, dar fără pic de minte în cap. După şase luni îl 
cuprinsese disperarea întrebându-se dacă nu cumva se 
hrănise tot timpul cu iluzii. 

Într-o zi primise o scrisoare de la una dintre clientele 
lui, bogată şi celebră, stabilită la Tokyo şi care-i cerea să-i 
achiziţioneze un mantou de blană de leopard, o etolă de 
vizon şi un mantou de seară, din astrahan. Urma să le 
procure de la Finn Larsen, un blănar din Copenhaga, care 
avea măsurile ei şi ştia exact ce dorea. Cum cucoana în 
discuţie vărsa anual în contul lui Shalik un depozit de 21 000 
dolari, din care el îşi oprea un comision de cincisprezece 
procente pentru toate cumpărăturile pe care le efectua în 
numele său şi, cum resimțea nevoia unei scurte vacanțe, se 
simţi încântat să-i facă acest serviciu. 

Natalie Norman telefonă la Copenhaga, la Finn Larsen, 
pentru a-l anunţa de sosirea lui Shalik şi pentru a-i explica 
ce dorea acesta. Cu aceeaşi ocazie primi informaţia că 
Larsen urma să ofere celor mai buni clienţi ai săi un prânz de 
prezentare la hotelul England, în cursul căruia blănurile sale 
aveau să fie „prezentate” de manechine celebre, timp în 
care invitaţii puteau degusta specialităţi daneze. Larsen îşi 
exprima speranţa de a-l avea pe Shalik printre participanţi. 

Shalik sosi la hotel a doua zi şi se duse la salonul 
particular unde Larsen avea obişnuinţa de a-şi trata regeşte 
oaspeţii. Îl primi însuşi blănarul, un danez gras şi chel care-l 
conduse la masa rezervată pe numele său, apoi se îndepărtă 
grabnic, în întâmpinarea unui nou sosit. 

În timpul dejunului, câteva fete prezentară splendidele 
blănuri ale lui Larsen. 

În vreme ce una dintre aceste înainta majestuos, 
înfăşurată într-un magnific mantou de leopard, Shalik lăsă 
brusc deoparte mâncarea. După şase luni de cărări bătute 
degeaba, îşi trăia, iată, clipa de adevăr, convins că are 
dinaintea ochilor femeia pe care o căuta. 

De o talie peste cea mijlocie, cu părul roşcat căzând în 
valuri mătăsoase pe umeri, fata aceasta, ce părea să aibă 
cam douăzeci şi şase de ani, era creatura cea mai senzuală, 
cea mai frumoasă pe care o văzuse vreodată. Ochii verzi ca 
jadul, buzele cărnoase ce păreau să invite la plăceri erotice, 
picioarele lungi, braţele fragile, totul oferea imaginea ideală 
a seducţiei, aşa cum o visează orice bărbat. 

Shalik, a cărui poftă de mâncare dispăruse ca prin 
farmec, îi urmări cu privirea pasul arogant de manechin 
profesionist, cu care se depărta spre capătul sălii. Acolo se 
răsuci pe tocuri şi reveni, trecând prin faţa lui. La mantoul 
purtat de ea abia se uită. 

După ce fata dispăru, lăsând locul altui manechin într- 
un mantou de focă, Shalik îi făcu semn lui Larsen, care se 
apropie. 

— lau mantoul de leopard, anunţă. E pentru doamna 
Van Ryan. (Aici se opri, ridică ochii şi întrebă:) Cine e fata 
care a prezentat mantoul? 

Larsen surâse: 

— E aproape la fel de splendidă ca mantoul meu, nu 
credeţi? Gaye Desmond o cheamă... E un manechin 
american independent, care prezintă aici din când în când. 
Apelez la serviciile ei pentru blănurile mele de leopard... Nu 
există două ca ea care să pună în valoare genul acesta de 
blană, cu atâta ştiinţă. 

Shalik scoase din portofel o carte de vizită, întinzându- 
i-o lui Larsen. 

— Vreţi să aveţi bunăvoința să-i daţi cartea mea de 
vizită? Cred că i-aş putea oferi un angajament, în caz că ar 
avea nevoie de aşa ceva. li puteţi spune cine sunt. (Shalik îl 
fixă cu privirea pe blănar.) Ştiţi, domnule Larsen, eu sunt 
întotdeauna serios. Aici e vorba de afaceri. Vreau să fiţi 
convins că astfel îi veţi face un serviciu acestei fete. 

Larsen, care-şi cunoştea clientul, nu ezită şi astfel, 
puţin mai târziu, pe când Shalik, instalat în apartamentul 
său, cerceta extrem de concentrat autenticitatea unui act, 
telefonul începu să sune. 

— Sunt Gaye Desmond, auzi în receptor o voce caldă 
de contralto care îi plăcu imediat. Mi-aţi trimis cartea 
dumneavoastră de vizită. 

— vă mulțumesc pentru telefon, domnişoară 
Desmond. Aş dori să vă fac o propunere, fapt pentru care aş 
vrea să discutăm. Credeţi că am putea lua masa de seară 
împreună la Tivoli, la „Belle Terasse”, pe la ora nouă? 

Ea îşi dădu acordul şi închise. 

Sosi punctuală, lucru care îi plăcu lui Shalik, 
îndreptându-se către o masă de pe terasa care dădea spre 
piscina iluminată pe dedesubt, înconjurată de alei de flori, 
unul din locurile renumite din Tivoli. 

— Ce păcat că nu ne-am întâlnit la Paris, domnişoară 
Desmond, spuse Shalik, începând să studieze meniul. 
Bucătăria de aici nu are nimic ieşit din comun. La Paris v-aş 
fi putut oferi o masă demnă de frumuseţea dumneavoastră. 

Ea purta o rochie simplă, albastră, cu o etolă de vizon, 
în clipa în care printr-o mişcare îşi dădu părul pe spate, în 
urechi îi sclipiră o pereche de cercei cu diamante. 

— Sunt de părere că trebuie încercate specialităţile 
culinare ale ţării în care ne aflăm, spuse ea. La ce bun să 
oftăm după Paris şi bucătăria lui rafinată, când ne aflăm la 
Copenhaga? 

Şi acest comentariu îi plăcu lui Shalik. Aprobă din cap. 

— Aşadar, ce aţi dori să mâncaţi? 

Îi răspunse fără să stea pe gânduri, ceea ce iarăşi îi 
plăcu lui Shalik. Femeile care consultau la nesfârşit lista, 
fără a se putea hotărî, îl deranjau. 

Alese crevete de Baltica şi rață în sos de vin. După ce 
examină ceva mai mult lista, Shalik socoti alegerea fetei 
drept sigură şi decentă din punct de vedere al preţurilor. 
Comandă şi el acelaşi lucru. 

— Domnişoară Desmond, începu, după plecarea 
chelnerului, sunt în căutarea unei femei care să mă ajute în 
muncă. Eu sunt un agent dintr-o speţă puţin mai aparte şi 
tratez de obicei cu oameni extrem de bogaţi, pretenţioşi, 
oameni de afaceri inteligenţi şi chiar prinți. Am pretenţia că 

nimic nu e imposibil pentru cel ce dispune de bani şi creier. 
(Făcu o pauză, studiind-o.) Cred că sarcina mea ar fi mai 
uşoară dacă o femeie ca dumneavoastră ar putea lucra 
pentru mine, cu caracter permanent. Trebuie să vă previn că 
ar fi o muncă stresantă, periculoasă uneori, însă aflată 
întotdeauna în limitele legalităţii ţării în care operez. 

Această afirmaţie era neadevărată. Recent chiar, 
Shalik tratase la Londra mai multe operaţiuni ilicite, bazate 
pe trafic de devize, acţiuni care l-ar fi putut trimite la 
puşcărie, odată date în vileag. Însă pentru el, atâta timp cât 
nu era prins în flagrant delict, toate operaţiunile sale 
rămâneau „în limitele legalităţii”. 

— Plata va fi interesantă şi veţi beneficia de un 
apartament personal la Royal Towers Hotel din Londra, pe 
cheltuiala mea, desigur. Vi se vor oferi multe ocazii de a 
călători. Şi pot să vă asigur, domnişoară Desmond, încheie 
el, observând-o cu ochi pătrunzători, că va fi vorba de o 
asociere de ordin strict profesional. 

Delicioasele crevete roz fură servite împreună cu 
pâinea prăjită, lucru care întrerupse conversaţia. 

— Ce vă face să credeţi că aş fi capabilă să fac faţă 
acestei post, domnule Shalik? întrebă Gaye, ocupată cu 
întinsul untului pe pâine. 

Shalik îşi vedea de ronţăitul crevetelor, cu regretul de 
a nu fi avut voie să se atingă de pâine, întrucât cântărea cu 
vreo patru kilograme peste limita normală, ceea ce impunea 
sacrificii. 

— Intuiţia, desigur. Cred că reprezentaţi exact femeia 
pe care o caut. 

— Spuneaţi că plata va fi bună... Cât anume, mai 
precis? 

Înainte de a-i răspunde, îşi îndesă trei creveţi în gură, 
oferindu-şi timp de reflexie. 

— Dacă mi-aţi vorbi puţin despre dumneavoastră, asta 
mi-ar oferi posibilitatea unei estimări. 

Ea gustă din vinul de Rin, filtrându-l cu privirea. Avea 
ochi verzi, gânditori, capabili să cântărească exact, lucru 
care-i plăcea lui Shalik. 

— Ei bine... (zâmbetul îi lumină chipul încântător) sunt, 
după cum vedeţi, frumoasă şi inteligentă. Asta o veţi 
descoperi. Vorbesc fluent franceza, italiana şi spaniola. Mă 
descurc şi în germană... Sunt, ca să spun aşa, născută pe 
cal, întrucât tatăl meu era crescător de cai de curse în 
Kentucky. Sunt şi o bună schioare. Ştiu să manevrez un vas 
cu pânze şi, evident, orice fel de barcă cu motor. Am pilotat 
automobile de curse. Maşinile nu au pentru mine nici un fel 
de secret. Îi înţeleg pe bărbaţi şi le cunosc dorinţele, iar 
sexul nu mă sperie. Ştiu să produc plăcere bărbaţilor... dacă 
- şi numai dacă - acest lucru este necesar. In prezent câştig 
cât să-mi permit o viaţă lipsită de griji, din prezentările de 
modă, însă cum iubesc banii, mi se pare normal să doresc 
mai mult. 

Shalik îşi isprăvi crevetele, scărpinându-şi nasul mare. 

— Asta e tot? 

Ea izbucni în râs. 

— Nu pare suficient? 

— Ba da, fără-ndoială. Ştiţi să vă serviţi de o armă de 
foc? 

— Pentru ce aş avea nevoie de aşa ceva? 

— Dacă tot ştiţi atâtea alte lucruri, cred că ar trebui să 
vă antrenați şi în mânuirea armelor, de ce nu şi la judo? De 
acest aspect mă voi ocupa eu. Pentru o femeie atât de 
frumoasă ca dumneavoastră, care riscă să fie amestecată în 
afaceri împreună cu diverşi bărbaţi nu tocmai convenabili, ar 
fi înţelept să înveţe cum să se apere. 

Tăcură în vreme ce chelnerul le servea rața 
comandată, turnându-le în pahare un Margaux 59, cerut de 
Shalik. Preţul era exorbitant, însă era un vin excelent. 

— Acum este rândul dumneavoastră, spuse ea. (Atacă 
rata, strâmbându-se.) Carnea e tare. 

— Natural. Vă miră acest lucru? Suntem la Copenhaga, 
nu la Paris. (Îi aruncă o ocheadă pe deasupra mesei scăldate 

în intimitatea lumânărilor)... Cum adică, rândul meu... 
Rândul meu, la ce anume? 

— Rândul dumneavoastră să faceţi o estimare. V-am 
vorbit despre mine. La cât mă preţuiţi? 

Abordarea directă îl încântă pe Shalik. 

— Dacă veţi fi de acord să faceţi exact ceea ce vă cer, 
domnişoară Desmond, începu, tăind carnea în bucățele mici, 
dacă sunteţi gata deci să vă subordonați ordinelor mele, fără 
obiecţii, timp de unsprezece luni pe an..., cea de-a 
douăsprezecea aparţinându-vă în totalitate; dacă sunteţi 
gata să urmaţi cursuri de autoapărare, vă voi oferi zece mii 
de dolari pe an plus unu la sută din toate beneficiile pe care 
le voi realiza cu ajutorul dumneavoastră. Una peste alta, 
asta v-ar aduce cam douăzeci şi cinci de mii de dolari. 

Ea savură o înghiţitură de Margaux. 

— Vinul este într-adevăr bun, nu-i aşa? 

— Aşa şi trebuie, la preţul la care îl oferă, răspunse 
acru Shalik, om care detesta să-şi risipească banii. Deci, ce 
răspuns îmi daţi? 

Ea se jucă o vreme cu paharul, analizând propunerea, 
apoi scutură din cap. 

— Nu... nu mă interesează. Aşa, aş putea deveni 
amanta vreunui domn în vârstă, în schimbul dublului acestei 
sume.  |lmi  cereţi supunerea unei sclave în fata 
dumneavoastră timp de unsprezece luni pe an, deci 
renunţarea la orice viaţă personală în tot acest timp, în fine, 
o supunere totală... Nu, domnule Shalik, adăugă râzând, 
preţul pe care-l oferiţi nu e satisfăcător. 

— Atunci... ce-ar fi să-mi spuneţi dumneavoastră 
condiţiile în care aţi fi dispusă să lucraţi pentru mine? 

Spre mulţumirea lui, fata nu ezită deloc: 

— Treizeci de mii de dolari pe an, fie că lucrez sau nu, 
plus cinci la sută din toate afacerile tratate de 
dumneavoastră, la care aş participa şi eu. 

Shalik clătină uşor din cap, dezolat. 

— In acest caz, regret, domnişoară Desmond, dar va 
trebui să mai caut. 

Privirile li se întâlniră: ea îi adresă un zâmbet 
fermecător, însă ochii aveau o strălucire ironică. 

— Şi eu regret. Va trebui, la rândul meu, să mai caut. 

Cum Shalik simţea că este exact femeia pe care o 
căuta, simţi imboldul de a încerca să se tocmească cu ea, 
numai că aici îşi găsi naşul... Lucru care, în fond, îl încânta. 
Ura înfrângerile, însă înţelegea că dacă fata reuşea să-l 
convingă ea pe el, cei pe care i-ar fi frecventat din ordinul lui 
ar fi fost simple jucării în mâna ei. 

La sfârşitul mesei, după ce Shalik achitase nota 
exorbitantă, ajunseră la un acord. Salariul de bază treizeci 
de mii de dolari pe an, plus patru procente din beneficiile lui 
Shalik, sume ce trebuia depuse într-o bancă elveţiană, 
neimpozitate. Ceea ce, calculă cu tristeţe Shalik, avea să-i 
aducă fetei cel puţin şapte procente din ceea ce câştiga el 
însuşi. 

Ca urmare a acestei înţelegeri, ea se instală la Londra, 
începând să frecventeze cursuri de autoapărare, după cum 
hotărâse Shalik la început. Profesorii fură încântați de 
aptitudinile ei. 

— Cunoaşte acum la perfecţie toate tipurile de 
apărare, îi declarară lui Shalik. Poate face faţă oricărei 
eventualităţi. 

Pe de-a-ntregul satisfăcut de descoperirea lui, Shalik o 
instală la Royal Towers Hotel, într-un mic apartament, la 
etajul superior celui ocupat de el însuşi şi, în decursul a două 
luni, ea îşi demonstră rapid valoarea. 

Indeplini cu succes două misiuni, ba chiar cu un 
asemenea succes, încât încântarea lui Shalik nu mai 
cunoscu margini. 

Prima constase în obţinerea unei formule chimice 
dorită de o firmă concurentă. Cât despre cea de-a doua, era 
vorba de obţinerea de informaţii asupra unui mare consorţiu 
maritim, pentru un client care, dintr-o lovitură, realiză la 
bursă un beneficiu considerabil. O parte din acesta îi reveni 
lui Shalik. 

În ambele cazuri, Gaye se văzu obligată să se culce cu 
tipul care-i procura informaţiile. Shalik nu-i ceru detalii, prea 
bucuros fiind să-i ofere bani pentru ceea ce-i aducea. 

In şase luni de lucru pentru el, câştigase deja mai mult 
decât salariul ei de bază. 

Fascinat de calităţile protejatei sale, o trimisese să 
practice sporturi de iarnă. Era convins că nu se dusese 
singură însă, oricum, puţina viaţă particulară care-i mai 
rămânea nu-l interesa. 

Atunci se ivise oportunitatea afacerii cu inelul lui 
Borgia, aşa că îi expedie o telegramă la Gastaad, cerându-i 
să se întoarcă de îndată. Ea sări în primul avion şi, văzând-o 
bronzată de soarele Elveţiei, Shalik o găsi încântătoare. 

Îi povesti istoria inelului, fericit să constate interesul 
pe care ea îl arătă. 

— O să vă placă la Natal, îi spuse. O ţară splendidă. lar 
cei trei bărbaţi care vor colabora cu dumneavoastră sunt toţi 
nişte experţi care n-ar trebui să vă creeze dificultăţi. (Aici îşi 
studie concentrat trabucul care se consuma în mod egal.) 
Cred că ar fi necesar să vă previn: există şi riscuri. 
Kahlenberg e periculos. 

Ea dădu din umerii superbi, zâmbind extrem de 
încrezătoare. 

— Bărbaţii pot fi adeseori periculoşi, spuse cu 


nonşalanţă, ca şi femeile, de astfel. 
* 


x x 


Când Gaye Desmond înaintă spre biroul lui Shalik, cei 
trei bărbaţi se ridicară. In vreme ce Shalik făcea 
prezentările, ea îi observă cu atenţie. Fizionomia lui Kennedy 
Jones îi plăcu. ÎI categorisi drept nepericulos, probabil 
amuzant, în orice caz, uşor de suportat. Ochii ei verzi se 
opriră asupra lui Fennel, un tip cu siguranţă periculos, cu 
care raporturile se anunțau delicate. Experienţa ei la bărbaţi, 
precum şi expresia pe care i-o surprinse în ochii de un gri 
spălăcit, o avertizau că, mai devreme sau mai târziu, va 
avea obligatoriu o explicaţie cu el. Il examină apoi pe Garry 

Edwards care, la rândul său, o aprecia din ochi. Îi plăcu asta, 
făcând-o să se simtă flatată. ÎI socoti simpatic... Însă, 
Doamne, ce mai trio pestriţ formau, iar ea urma să 
călătorească împreună cu ei. Cel solid, în special, ameninţa 
să devină supărător. 

— O avem cu noi pe domnişoara Desmond, calul 
nostru troian, dac-o putem numi astfel, anunţă Shalik. 

— Ador această comparaţie, zise Gaye râzând. La fel 
de mult mi-aş dori să fiu şi Elena din Troia. 

— Luaţi loc, vă rog, îi oferi Shalik un scaun. 
Domnişoara Desmond vă va însoţi. Veţi zbura marţi spre 
Johannesburg, unde v-am reţinut camere la Rand 
International Hotel. Acolo veţi rămâne pentru perioada în 
care domnul Jones va organiza expediţia. Am dat, de 
asemenea, dispoziţii pentru închirierea unui elicopter, care 
va servi drept mijloc de transport pentru domnişoara 
Desmond şi domnul Edwards. Am reuşit să obţin oarecari 
informaţii asupra domeniului lui Kahlenberg, însă nimic nu 
este absolut sigur. Mai înainte de a putea spera să vă 
apropiaţi de inel, este hotărâtor ca domnişoara Desmond să 
reuşească să pătrundă în casa lui Kahlenberg, pentru a 
verifica dacă informaţiile mele sunt întemeiate, referitor la 
diversele măsuri de siguranţă, precum şi la amplasamentul 
muzeului. Domnişoara Desmond va trece drept o fotografă 
profesionistă, în căutare de animale sălbatice. Am aranjat 
astfel încât să poată trece drept o ziaristă de la „Lumea 
animalelor”, o revistă americană căreia, de-a lungul 
timpului, i-am făcut diverse servicii. Cum Kahlenberg are 
obiceiul să verifice tot, ar fi fost o prostie să nu-mi iau unele 
precauţii, nu? Domnul Edwards va fi pilotul profesionist al 
domnişoarei. Un elicopter reprezintă întotdeauna mijlocul 
ideal de deplasare pentru fotografierea animalelor sălbatice. 
Kahlenberg are un teren aviatic... Voi doi (Shalik se întoarse, 
desemnându-i pe Gaye şi Garry) veţi ateriza pe pista de- 
acolo. Veţi spune că aţi observat casa din elicopter şi veţi 
solicita permisiunea de a face fotografii. Evident, veţi fi 

refuzaţi, însă sunt convins că domnul Kahlenberg va dori s-o 
cunoască pe domnişoara Desmond. 

— Şi dacă nu va dori? întrebă Garry. 

Shalik îşi  îndreptă privirea spre el, ridicând 
sprâncenele. 

— Am spus că sunt convins de asta, deci va dori sigur. 
Eu nu arunc niciodată vorbe în vânt... Nu am nici o idee 
despre amplasamentul muzeului... Îmi imaginez să trebuie 
să se afle pe undeva prin casă, care este o construcţie 
vastă, fără etaj. Cum muzeul ascunde multe valori furate, 
probabil că nu se află la vedere, fiind şi foarte bine păzit. 
Acum opt ani, unul dintre agenţii mei, asistând întâmplător 
la descărcarea unui vapor în portul Durban, a remarcat pe 
chei un număr considerabil de lăzi purtând pe ele numele lui 
Kahlenberg. Ştiind că problema mă interesează, a întreprins 
o anchetă discretă. Lăzile proveneau de la Bahlstrom, 
specialişti suedezi care, poate că ştiţi, sunt consideraţi în 
lumea întreagă primii fabricanți de seifuri, experţi în 
siguranţa acestora. (Se întoarse către Fennel.) Vă spun ceva 
nou? 

Acesta râse cu gura până la urechi: 

— Sunt la curent cu tot ceea ce face Bahlstrom. Am 
lucrat la ei, acum... câţiva ani. Sunt al naiba de puternici. 

— Aşa este, domnule Fennel, acceptă Shalik, şi tocmai 
pentru asta v-am angajat. (Îşi scutură iarăşi, grijuliu, 
trabucul.) Din fericire, agentul meu a dat dovadă de 
inteligenţă, reuşind să obţină de la armator copiile facturilor, 
purtând pe ele preţul, copii pe care, evident, mi le-a trimis. 
Imediat vi le voi înmâna, spre examinare. Graţie 
cunoştinţelor dumneavoastră vaste legate de sistemul de 
securitate al companiei Bahlstrom, vă veţi putea face o idee 
despre dispozitivul de apărare al casei Kahlenberg. (Îi întinse 
lui Fennel o mapă din plastic. Acesta aruncă o privire rapidă 
asupra conţinutului, după care strecură mapa în buzunarul 
interior al hainei.) Aveţi la dispoziţie timp până marţi 
dimineaţă. Atunci îmi veţi prezenta părerile dumneavoastră. 

— Înţeles, răspunse Fennel, aşezându-se picior peste 
picior. Aşa o să facem. 

Shalik i se adresă lui Garry. 

— Domnule Edwards, sunt posesorul unor hărţi aeriene 
ale munţilor Drakensberg, precum şi ale domeniului lui 
Kahlenberg. (O altă mapă din plastic circulă pe deasupra 
biroului.) O să am nevoie să-mi spuneţi dacă veţi putea 
ateriza cu elicopterul într-un loc desemnat de domnul Jones 
pe teritoriul lui Kahlenberg. Vom discuta şi despre asta, luni. 

(Shalik îşi îndreptă acum atenţia asupra lui Kennedy 
Jones.) 

— Dumneavoastră veţi fi responsabil de organizarea 
expediției, cât şi de transport. Impreună cu domnul Fennel, 
veţi merge pe şosea. Domnişoara, împreună cu domnul 
Edwards vor călători cu avionul. Puteţi cheltui atât cât veţi 
crede de cuviinţă, însă veţi avea de învins numeroase 
dificultăţi întâlnite pe drum. Pista care duce la domeniul 
Kahlenberg este aproape impracticabilă, în special în 
această perioadă a anului, când sunt aşteptate ploi. Asta 
este însă treaba dumneavoastră. Va trebui, totodată, să 
găsiţi o trecere, penetrând cercul zuluşilor, care păzesc căile 
de acces către domeniu. Sunteţi un expert în materie. Aşa 
că nu intenţionez să vă dau sfaturi. 

— Mă voi ocupa de asta, îl asigură Jones. 

— Bine. Ultima reuniune o vom ţine vineri, hotărî 
Shalik. Atunci vom pune la punct ultimele detalii. Aveţi 
întrebări? 

Fennel se aplecă. 

— La capitolul plată... Fiecare primeşte pentru treaba 
asta nouă mii de dolari, de acord, dar un avans din ei s-ar 
putea obţine? 

Shalik făcu o strâmbătură ce s-ar fi dorit zâmbet. 

— Mă aşteptam la asta din partea dumitale. (Scoase 
dintr-un sertar patru plicuri, înmânându-le celor prezenţi, 
începând cu Gaye.) In fiecare dintre aceste plicuri veţi găsi 
cecuri de călătorie cu un total de trei mii de dolari. După 
îndeplinirea cu succes a misiunii, veţi primi şi restul. (Îşi 

consultă ceasul de aur, Omega.) Deci, ne revedem aici, luni, 
la ora 9:30. 

Gaye părăsi încăperea, sub privirile fascinate ale lui 
Garry şi Ken Jones. Amândoi se îndreptară spre uşa din 
spate, pe când Fennel abia se ridica de pe scaun. 

— Domnule Fennel... 

Acesta se întoarse. 

— Avem de pus la punct împreună câteva probleme 
secundare, cu care nu trebuie obligaţi aceşti doi domni să-şi 
piardă vremea, vorbi liniştit Shalik. 

Fennel dădu din umeri, aşezându-se la loc. Shalik îi 
concedie cu un semn al mâinii pe ceilalţi doi. 

După plecarea lor, îşi alese un nou trabuc, îi reteză 
vârful şi îl aprinse meticulos, lansându-i o privire rece lui 
Fennel. 

— Domnule Fennel, consider necesar să am cu 
dumneata o explicaţie clară. Camarazii dumitale au făcut 
amândoi puşcărie, deşi cu greu ar putea fi consideraţi 
răufăcători, în vreme ce dumneata eşti un răufăcător, ba 
chiar un criminal periculos, înrăit, aş spune. Te-am ales 
pentru această operaţiune datorită priceperii dumitale, însă 
nu trebuie să-ţi imaginezi cumva că nu-ţi cunosc trecutul. 
Ştiu că acum eşti dat în urmărire, deci foarte nerăbdător să 
dispari din Anglia. Ai denunţat cinci derbedei, în scopul de a 
obţine o reducere a pedepsei, iar şeful bandei din care 
făceau parte cei cinci - un oarecare Moroni - a jurat că îţi va 
veni de hac. S-a încercat lichidarea dumitale noaptea 
trecută, însă fără succes. A doua tentativă ar putea fi 
încununată de succes. (Shalik se opri pentru a-l studia pe 
Fennel, care stătea acum drept, lipit de scaun, cu ochii 
aruncând scântei.) Aşadar, domnule Fennel, vei constata, 
apropo de ceea ce tocmai ţi-am spus, că sunt perfect 
informat în ceea ce priveşte situaţia persoanelor pe care le 
angajez. Despre dumneata am chiar şi informaţii 
suplimentare. Eşti căutat pentru trei crime comise la Hong 
Kong, Cairo şi Istanbul. Două dintre victimele dumitale au 
fost femei, iar a treia un pervers care trăia din prostituarea 

propriei persoane. Deţin, legat de aceste crime, probe pe 
care Interpolul ar fi încântat să le primească. Găseşti 
interesante lucrurile pe care ţi le spun acum, domnule 
Fennel? 

Acesta îşi umezi buzele. 

— E vorba de o ameninţare? Eu credeam că vom 
colabora. 

— Mda... colaborăm, însă asta nu mă împiedică să te 
ameninţ. Două lucruri ar trebui să le ai neîncetat în minte. 
(Shalik îndreptă trabucul spre Fennel.) Primo: o vei lăsa 
liniştită pe Gaye Desmond. Abia intrase în acest birou şi ai şi 
început să-ţi faci gânduri cu privire la ea. Eşti un obsedat şi 
ţi-ai făcut iluzii că desişurile junglei africane îţi vor oferi 
ocazia să te comporţi în maniera animalică, atât de 
caracteristică dumitale. Aşa încât, te previn; dacă întreprinzi 
cea mai mică tentativă de acest gen cu domnişoara 
Desmond, îţi promit că dau Interpolului dosarul dumitale. Am 
fost clar? 

Fennel se căzni să zâmbească, crispat. 

— Aveţi toate atuurile în mână, încercă el să pară 
glumet. Vă înşelaţi în privinţa mea dar, de acord, o voi trata 
ca şi când ar fi vorba de mama. 

Shalik se strâmbă, dezgustat. 

— Imi vei ierta această remarcă personală... O deplâng 
pe mama dumitale. 

Fennel începu să râdă spart, dur. 

— Nu e cazul. Ca hoaţă, era cea mai tare în vremea ei. 
Dacă simţiţi nevoia să compătimiţi pe careva, ăla ar fi taică- 
meu. Şi-a tăiat singur gâtul, când au săltat-o pe mama 
pentru zece ani. 

— Povestea familiei dumitale mă interesează extrem 
de puţin, replică sec Shalik. A doua recomandare pe care ţi-o 
fac ar fi următoarea: am nevoie de acest inel. Operaţiunea 
nu va fi simplă, însă un tip atât de experimentat şi lipsit de 
sensibilitate ca dumneata ar trebui s-o poată duce cu bine la 
capăt. De aceea, dacă dai greş, iar nu văd nici un motiv 

pentru care să nu trimit Interpolului dosarul dumitale. Vreau 
şi trebuie să înţelegi clar că nu voi tolera eşecul. 

Fennel îşi arătă dinţii, într-un rânjet veninos. 

— Vă voi aduce scârba aia de inel, dar dacă treaba 
asta depinde într-atât de mine, ce-aţi zice de o primă 
suplimentară? 

— Asta vom vedea atunci când inelul se va afla în 
posesia mea. Acum, pleacă! 

Fennel îl fixa cu privirea, însă cum Shalik puse mâna 
pe telefon, începând să formeze un număr, se ridică şi ieşi în 
biroul de alături, unde Natalie Norman bătea de zor la 
maşină. Fără a o învrednici cu vreuna din ocheadele lui 
obişnuite, o porni pe culoar, spre ascensor. 

După plecarea lui, asigurată că îl auzea pe Shalik 
vorbind la telefon, fata opri micul magnetofon ascuns în 
sertar, scoțând banda din el. 


Garry intră într-o cabină telefonică de unde o sună pe 
Toni, care-i răspunse imediat. 

— Puicuţo, avem ceva de sărbătorit. Mi-e foame, aşa 
că vino să mă găseşti la „Costiţe fripte”, în Carlton Towers, 
peste o oră. 

Agăţă receptorul, punând capăt zbieretului delirant al 
fetei. Ştia că trebuie să-i acorde cel puţin o oră pentru 
găteală. Toni era întotdeauna moşmondită atunci când 
venea vorba de toalete. 

Când sosi la „Costiţe fripte”, îl găsi pe Garry în plină 
euforie, după ce băuseră deja patru Martini-Vodka, la barul 
din Royal Towers. Ken Jones îl părăsise, motivând o întâlnire 
cu o mititică. Mai întârziaseră o vreme prin holul ticsit al 
hotelului. 

— Ce părere ai de toate astea? îl întrebase Jones. 

— E o treabă care aduce parale bune, acceptase 
Garry. Tu şi cu mine o să ne înţelegem. Mai e însă şi 
Fennel... 

Jones zâmbi. 

— De ce-ţi faci probleme? O ai la bordul ventilatorului 
tău pe Minunea Minunilor. Eu sunt cel care-l are pe cap pe 
Fennel. 

— Tocmai de aceea, ai grijă cu el. 

— Şi încă cum... Salut! Pe luni! Şterge-o acum şi fă să 
scârţâie de moarte arcurile somierei. 

Cu aceste vorbe, Jones dispăru în noaptea umedă. 

Toni apăru, încântătoare, la „Costiţe fripte”, în clipa în 
care Garry începea să-şi piardă răbdarea. 

— Hai că mor de foame, se văită. Ce-ai întârziat atât? 

— Ştiu, iubitule. N-am nici o scuză, gânguri, 
aruncându-i o ocheadă printre genele lungi. lţi plac? 

Numai că acum, după ce o întâlnise pe Gaye 
Desmond, Toni White îi păru lui Garry un pic prea tânără, 
prea afectată, chiar mai puţin atrăgătoare ca altă dată. 

— Eşti o minune, spuse totuşi. 

Graţie celor patru martini, glasul său suna 
convingător. Trecură în restaurant. 

— Aşadar, ai obţinut slujba aia? vru să ştie Toni, în 
timp ce se aşezau. 

— Mămicule, păi altfel îţi închipui că eram acum, aici? 

— Să comandăm, şi după aia îmi povesteşti, OK? 

— Lasă tu „OK” în seama afaceriştilor americani. 

Toni începu să chicotească. 

— Doamne, şi mie mi-e o foame de mor. Să 
comandăm mai repede. 

Chelnerul se apropie. Garry comandă câte o duzină de 
stridii pentru fiecare, cu o jumătate de litru de Chablis, 
urmate de carne de vițel preparată după o reţetă scoțiană, 
cu garnitură de cartofi. Şi o sticlă de Batailley 1961. Ca 
desert, se hotărâră la un lichior de lămâie. 

— Mm! se alintă Toni. Slujba asta a ta trebuie să fie 
formidabilă. Îţi dai seama că masa asta o să te coste o 
avere? 

— Ei şi? Chiar dispun de o avere. 

Garry strecură o mână pe sub masă, explorând de-a 
lungul coapsei, însă Toni strânse picioarele. 

Garry îşi retrase mâna. 

— Ce-i asta, domnule Edwards? Mă miră aceste 
maniere ale dumneavoastră! spuse. 

— Eu îmi petrec tot timpul mirându-mă de mine 
însumi, domnişoară White. 

Li se aduseră stridiile. 

— Ei, ia zi, ce e cu slujba asta? insistă Toni, extrăgând 
o stridie din cochilia ei... Doamne, ce pot să-mi placă astea! 

— Atunci nu hăpăi totul în două minute. Gustă, 
apreciază, îi recomandă Garry, îndesându-şi în gură o stridie. 
Hămeseala nu cadrează cu fetele tinere şi atrăgătoare. 

— Gata, ajunge! Zi mai bine despre noua ta slujbă. 

— Ce să spun... e de mâna întâia. Plec la Natal. Cum 
noţiunile tale geografice sunt la fel de vagi ca şi ale mele, 
Natal se află pe undeva prin Africa de Sud. Trambalez acolo 
cu elicopterul o fotografă americană care vrea să pozeze 
animale sălbatice. E vorba de un angajament pentru trei 
săptămâni, iar salariul e foarte tentant. 

Toni rămase cu stridia în furculiţă, dinaintea gurii. Îi 
aruncă lui Garry o privire întrebătoare, pe care acesta o 
evită. 

— O fotografă? Cum... adică vei conduce o tipă prin 
junglă? Şi asta timp de trei săptămâni? 

— Exact, încuviinţă Garry dezinvolt. Oricum, nu te 
înfuria degeaba. Am văzut-o. Are vreo patruzeci şi cinci de 
ani şi s-ar părea că e gravidă... Mă rog, genul de tipă care 
are obiceiul să te bată pe umăr, iar după ce mănâncă îşi 
curăţă dinţii cu scobitoarea. 

Toni se holbă la el, cu gura căscată. 

— Dar e îngrozitor! 

— Nu-i aşa? În sfârşit, plata e bună şi, la urma urmelor 
ar putea să aibă şi barbă, ba chiar un picior de lemn, nu? 

Toni aprobă, cu o mişcare a capului, atacând încă o 
stridie. 

— Mda, bineînţeles. 

Urmă un moment de tăcere, timp în care chelnerul 
strânse scoicile, şi un altul, mai lung, când li se servi carnea 

de vițel. Garry o privi pe furiş, strâmbându-se. „Drace! 
gândi. Asta ştie că torn gogoşi. Ce să fac cu ea?” 

— Toni, iubito, începu mieros, te frământă ceva? 

— De ce întrebi? Ar trebui? se miră ipocrit fata, fără să 
se uite la el, concentrată nevoie mare asupra cărnii din 
farfurie. Aici, ăştia au cea mai delicioasă carne de vițel din 
lume. 

— E prea mult spus. Îmi amintesc că la Hong Kong... 

— Cui îi pasă de Hong Kongul ăla! Zi, mai bine, cu cât 
te plătesc ăia ca să conduci o tipă însărcinată prin junglă, în 
Africa? 

— N-am zis chiar că ar fi, ci pur şi simplu că aşa arată. 
Nu-i acelaşi lucru... 

— Cât? 

— Trei mii de dolari, minţi Garry. 

— Mada..., o sumă frumuşică... Deci vei lipsi cam trei 
săptămâni? 

— Cam aşa! 

Toni continuă să mănânce. Avea în privire o expresie 
şocată care începea să-l neliniştească pe Garry. 

— Natal e un loc interesant, se apără. Ar putea fi o 
adevărată călătorie de plăcere. 

— Hai să nu stricăm cina asta, Garry, vrei? E pentru 
prima oară când vin la „Costiţe fripte”. 

— Mă gândeam că asta limpezeşte oarecum discuţia. 
Încerci cumva să faci o scenă? 

Genele ei lungi clipiră de câteva ori, după care fata se 
aplecă asupra cartofilor din farfurie. 

— Te rog, să profităm cel puţin de un lucru, fiindcă în 
ceea ce priveşte plăcerea cu care noi, amândoi... 

Această revenire îi strică lui Garry pofta de mâncare, 
împinse nervos din faţă farfuria, aprinzându-şi o ţigară. Toni 
mânca tacticoasă, savurând exagerat carnea. Până când 
termină, nici unul dintre ei nu mai spuse nimic. 

— Fir-ar să fie, Toni! Ce te-a apucat aşa, dintr-o dată? 
întrebă Garry, după ce chelnerul strânse masa. Am venit aici 
să sărbătorim un eveniment, da? 

— Ador lichiorurile. Regina Victoria îşi îndopa oaspeţii 
cu atâta mâncare, încât pe la jumătatea mesei nu mai 
puteau înghiţi nimic. Lichiorurile băute le permiteau să 
continue să se îndoape. 

— Nu te credeam atât de ofensată, draga mea. 
Întrebam doar, ce te-a apucat? 

Sosiră _lichiorurile. Într-un acces de furie prea mult 
înăbuşită în el, Garry stinse ţigara în porţia din faţa sa. 

— O iei în felul ăsta, domnule? făcu Toni, luând o 
înghiţitură care-i umplu gura. 

— Ascultă, Toni, nu ştiu ce e cu tine, dar ca scenă, ce 
faci tu e mai mult decât deplasat. 

— Chiar aşa? se miră ea, punând jos cupa. Ei, dragul 
meu Garry, mă tot întreb cum trăiesc eu cu un amant care 
debitează numai minciuni. Am început să mă cam satur. 

Se priviră în ochi. 

— Închipuie-ţi că şi pe mine mă calcă pe nervi tipesele 
care-mi detectează minciunile, spuse liniştit Garry. 

— lată-ne, aşadar, aici, oftă Toni, ridicând braţele a 
neputinţă. Dracu' să te ia, dar eu tot te iubesc. Hai, mai 
bine, s-o ştergem acasă şi să facem dragoste. 

El plăti fără să clipească, cu unul din cecurile de 
călătorie, de cincizeci de dolari, primite de la Shalik. 

În taxi, Toni se aşeză deoparte, întinzându-şi picioarele 
pe strapontina din faţă. 

— Fotografa aia... e superbă, nu-i aşa? întrebă 
deodată. Garry, iubitule, nu minţi... Spune-mi! 

El se mulţumi să privească felinarele şi asfaltul spălat 
de ploaie. Într-un târziu, oftă: 

— De acord... da... e minunată. 

Mutriţa lui Toni se strâmbă de necaz. 

— Dar o să te întorci, nu-i aşa, Garry? 

— Stai puţin, Toni... Ascultă aici... 

— Te-am întrebat... te întorci la mine? 

El ezită, amintindu-şi părul roşcat al femeii care-i 
acapara gândurile în prezent. 

— Nu ştiu. 

— Bine. Mulţumesc că măcar ai fost sincer. 
Veni lângă el, ghemuindu-i-se în braţe. 
* 


x x 


Fennel îi ceru taximetristului să-l ducă în Hornsey 
Road, în capăt de tot, unde-şi avea Jacey vizuina jegoasă. În 
clipa în care taxiul ajunse în dreptul imobilului, Fennel, 
având presimţiri sumbre, privi prin geamul acoperit cu 
picături de ploaie, însă nu observă nimic alarmant. Ajuns la 
capătul străzii aceleia, parcă fără sfârşit, plăti taxiul şi se 
întoarse pe jos, rămânând la pândă, în întuneric. Pătrunse în 
imobil, pe scara luminată de un bec chior. Privi spre etajele 
de sus şi instinctul îl avertiză asupra pericolului. După o clipă 
de nehotărâre, înaintă fără zgomot pe culoarul urât 
mirositor, intrând în cabina de telefon aflată în spatele scării. 
Formă numărul lui Jacey. 

Ascultă câteva momente ţârâitul regulat, după care 
agăţă receptorul. Părea foarte puţin probabil ca Jacey să fi 
ieşit la ora aceea, pe ploaia de-afară... Era trecut de zece, 
seara, iar Jacey se culca devreme. Fennel aşteptă. 

Echipamentul de care urma să aibă nevoie în călătoria 
la Natal se afla acolo, sus. Avea nevoie de el. Era ascuns la 
loc sigur, în podul lui Jacey. Poliţia ar fi trebuit să răscolească 
ceva, ca să-l poată găsi. Nu-i spusese lui Jacey unde-l 
ascunsese, exact pentru cazul când poliţiştii ar fi făcut 
presiuni asupra sa. 

Brusc, o idee care-i veni în minte îl făcu să zâmbească. 
Ridică receptorul şi formă 999. 

— Se petrece ceva rău în Hornsey Road, la numărul 
322, spuse, când o voce răspunse apelului... La ultimul 
etaj... E vorba, sigur, de o crimă. 

Agăţă iarăşi receptorul, după care, pisiceşte, ieşi din 
cabină. Trase cu urechea, apoi ieşi în noaptea ploioasă. 
Rămânând tot timpul în întuneric, traversă strada, oprindu- 
se în intrarea unei străduţe. Acolo aşteptă. 

Nu trecu prea mult şi două maşini de poliţie îşi făcură 
apariţia din noapte, frânând în faţa imobilului. Patru sticleţi 

pătrunseră alergând în casa scării. Fennel ridică privirea 
spre ferestrele întunecate ale lui Jacey. După câtva timp, în 
apartament se aprinse un bec. Aşteptă, lipit de zidul ud al 
străduţei, tremurând puţin din pricina vântului rece. Se 
scurseră aşa vreo douăzeci de minute, la capătul cărora trei 
agenţi îşi făcură apariţia, împingând de la spate doi vlăjgani 
solizi, cu cătuşe la mâini. Maşinile dispărură rapid. Acolo sus 
însă rămăsese un agent. Oare ce i se putuse întâmpla lui 
Jacey? se întrebă Fennel. Oricum, nu mai putea aştepta. 
Avea nevoie de echipament, mai mult ca de orice. Scoase 
batista şi o înnodă la ceafa, acoperindu-şi partea inferioară a 
feţei, după care traversă iarăşi, pătrunzând în clădire. Urcă 
în fugă scara, ferindu-se să facă zgomot. Ajuns la ultimul 
etaj, se opri să tragă cu urechea. Uşa lui Jacey era deschisă 
şi îl auzi pe poliţist cotrobăind prin odaie. 

Ca o veritabilă fantomă, Fennel se strecură până la 
uşă, privind înăuntru. Peretele din faţă era stropit cu sânge. 
Cu spatele la uşă, agentul se afla îngenuncheat lângă trupul 
lui Jacey. 

Fennel se strâmbă. Aşadar, Jacey, sărmanul idiot, 
abrutizat de băutură, fusese curăţat. Nu stătu pe gânduri. 
lute precum fulgerul, se aruncă asupra agentului, mai 
înainte ca acesta să-şi dea seama că era atacat. Cu o 
lovitură zdrobitoare, pocni ceafa aplecată. Sticletele se 
prăbuşi grămadă, peste trupul însângerat al lui Jacey. 

Fennel se grăbi să intre în dormitorul minuscul şi urât 
mirositor, sărind pe scara ce ducea la pod. Intr-o clipă apucă 
sacul ce conţinea uneltele sale de lucru şi cobori scara. 
Ajunse rapid înapoi pe palier, de unde coborâră câte trei 
trepte deodată, până la parter. Gâfâind, ajunse la uşa de la 
intrare, unde se opri iarăşi, ascultând vaierul îndepărtat al 
sirenei unei maşini de poliţie. Se strecură afară, în noaptea 
ploioasă, alergând peste drum, unde se lipi de zidul ud al 
străduţei de mai înainte, în clipa în care o ambulanţă şi două 
maşini de poliţie frânară scrâşnind. 

„Bine cronometrat...”, mormăi, gânditor. Se îndepărtă, 
traversând câteva străduţe mizerabile, până să ajungă la o 

arteră principală. Fluieră la un taxi pe care îl zări apropiindu- 
se, şi-i dădu şoferului adresa de la Royal Towers Hotel. 

Ajuns la uşa apartamentului lui Shalik, ciocăâni. Dură 
ceva până când uşa se deschise. George Sherborn, un 
bărbat în vârstă, cu o statură impunătoare, care-i servea de 
secretar particular şi valet lui Shalik, îl fixă pe Fennel cu o 
privire dispreţuitoare şi mirată în acelaşi timp. Ştia totul 
despre Fennel şi, după o scurtă ezitare, se trase deoparte, 
făcându-i loc să intre. 

— Shalik a plecat pentru perioada sfârşitului de 
săptămână. Despre ce este vorba? 

— Trebuie s-o cărăbănesc de urgenţă din ţară, declară 
Fennel, ştergându-şi transpiraţia de pe faţă cu dosul mâinii. 
Sunt băgat într-o treabă împuţită. Nenorociţii care mă caută 
au dat de prietenul meu şi l-au mătrăşit. Poliţiştii sunt la el 
acasă în clipa asta şi nu le va trebui prea mult până să-mi 
găsească peste tot amprentele în dărăpănătura aia de 
ascunzătoare. Odată găsite amprentele, m-am dus pe copcă. 

Sherborn, care nu se mira niciodată de nimic, era în 
stare să facă faţă oricărei situaţii neprevăzute, cu detaşarea 
unui episcop anglican când prezidează o serbare de caritate. 
Cum ştia că fără Fennel operaţiunea cu inelul lui Borgia nu 
putea fi dusă la bun sfârşit, îi ceru acestuia să aştepte, 
dispărând în încăperea vecină. După vreo jumătate de oră, 
reapăru. 

— Jos te aşteaptă o maşină care te va duce la Lydd, de 
unde iei un avion taxi până la Tonquet. De-acolo o altă 
maşină te va duce la Paris. Vei rămâne la hotelul Normandy 
până la plecarea avionului de Johannesburg. Biletul îl găseşti 
la Orly. (Sherborn îl privi impersonal pe Fennel, cu ochi de 
peşte mort.) Îţi dai, sper, seama că toate aceste cheltuieli ţi 
se vor scădea din salariu, nu-i aşa? 

— Cine-a zis asta, bă, vierme bătrân? se stropşi 
Fennel. 

— Te rog să te comporţi civilizat. Domnul Shalik va fi 
extrem de nemulţumit când va afla cele întâmplate. Acum, 

dispari! (Îi întinse o foaie de hârtie.) Aici ai toate detaliile. 
Paşaport ai? 

— Du-te-n..., i-o reteză Fennel, smulgându-i din mână 
hârtia şi pornind spre ascensor. 

Cinci minute mai târziu, un Jaguar închiriat îl purta 
către Lydd. 

CAPITOLUL III 


a numai zece minute după încheierea discuţiei cu Gaye, 
Garry, Jones şi Fennel, Shalik intrase în biroul Nataliei, 
cu pardesiul pe braţ şi o geantă de week-end, în mână. 

Ea ridicase privirea, întrerupând lucrul. 

Pentru Shalik, Natalie Norman făcea parte din mobilier: 
utilă, extrem de eficace, o femeie devotată, incoloră, aflată 
în serviciul său de trei ani. O alesese să-i fie asistentă, dintre 
puţinii săi salariaţi cu înaltă calificare, propuşi de o agenţie 
de plasare. 

În vârstă de treizeci şi opt de ani, Natalie Norman 
vorbea curent franceza şi germana, deţinând o 
impresionantă diplomă în ştiinţe economice. Fără preocupări 
aparente, în viaţa din afara biroului lui Shalik, reprezenta în 
ochii acestuia o maşinărie indispensabilă prin eficacitatea cu 
care funcţiona. 

Shalik era atras de femeile frumoase, senzuale. Pentru 
el, Natalie Norman, cu fizicul ei ingrat şi tenul ei palid, nu 
reprezenta decât un simplu robot. Rareori o şi privea când îi 
vorbea. 

— Pe perioada week-endului voi lipsi, domnişoară 
Norman, o anunţă, oprit lângă biroul ei. Am să vă rog să 
treceţi mâine pe-aici, vreo oră, să deschideţi curierul, după 
care sunteţi liberă pentru restul sfârşitului de săptămână. 
Pentru luni, la ora zece, am o întâlnire programată. 

Spunând acestea, plecase, fără a-i mai acorda vreo 
atenţie, vreun zâmbet, fără a-i ura măcar week-end plăcut. 

În dimineaţa următoare, ea sosi la ora obişnuită, 
pentru a se ocupa de curier. Tocmai începuse să-şi facă 
ordine pe birou, când apăru George Sherborn. i 

Pe Sherborn îl detesta, reciproca fiind valabilă. In ochii 
ei, nu era decât un porc libidinos şi un lingău. 

În ziua în care se angajase ea la Shalik, Sherborn, roşu 
la chip, îşi plimbase mâna pe fundul ei rotund, în timp ce era 
ocupată cu lipitul unui plic mare. Oripilată de contactul cu 
acest tip, se întorsese dintr-o mişcare şi îl plesnise peste 
faţă cu plicul. Lovitură care îi umpluse nasul de sânge. 

De atunci se urau, dar lucraseră împreună, servindu-l 
pe Shalik, amândoi, cu competenţă. 

— Aţi terminat? întrebă Sherborn, plin de sine. Dacă 
da, puteţi pleca. Rămân eu. 

— Mai durează câteva minute, îi răspunse fără să-l 
privească. 

Sherborn aprobă din cap, o parcurse cu o privire 
dispreţuitoare, după care intră în biroul lui Shalik. 

Natalie trase cu urechea câteva momente bune apoi, 
auzindu-l pe Sherborn că forma un număr de telefon, scoase 
dintr-un sertar o sacoşă mare de plastic, pentru 
cumpărături. Dintr-un alt sertar luă micul magnetofon şi trei 
benzi de înregistrare. Le introduse rapid în sacoşa pe care o 
închise cu grijă. Se apropie uşor de uşă, lipind urechea de 
panou. 

— Am cuibul la dispoziţia mea, iubito, spunea 
Sherborn. Da... pentru tot sfârşitul de săptămână; de ce n-ai 
veni până aici? Ne-am putea distra. 

Natalie se îndepărtă, strâmbându-se cu dezgust. 
Îmbrăcă mantoul, îşi împodobi capul într-o eşarfă neagră şi, 
luându-şi sacoşa, porni către ascensor, apăsând butonul de 
apel. 

Pe când aştepta, Sherborn apăru în cadrul uşii. 

— Plecaţi? 

— Da. 

ÎI învălui într-o privire rece, văzând interesul cu care îi 
studia sacoşa de provizii. 

— Acolo purtaţi toate secretele firmei, nu? 

— Da. 

Uşile ascensorului se deschiseră şi ea dispăru în 
cabină. În momentul în care uşile se închiseră, Sherborn îi 
adresă un zâmbet dispreţuitor. 

Natalie luă un taxi până în Kensington, unde ocupa un 
apartament de două camere, pe Church Street. In noaptea 
trecută dormise foarte puţin, tot răsucindu-se în pat, 
incapabilă să se hotărască dacă să-l trădeze pe Shalik, sau 
nu. Chiar şi acum, când descuia uşa, intrând în sufrageria 
micuță, dar plăcută, mobilată cu gust, ezită în luarea unei 
hotărâri. 

După ce puse jos sacoşa, îşi deznodă eşarfa de pe cap, 
dezbrăcă mantoul şi se cufundă într-un fotoliu, în care 
rămase mai multe minute. Ştia că o va face şi îşi reproşa 
asta. Se uită la ceas. Era unsprezece şi zece. Mai exista încă 
şansa ca Burnett să nu se afle la bancă în această dimineaţă 
de sâmbătă. Dacă nu se afla, însemna că trebuia să renunţe 
la intenţia sa. După o scurtă îndoială, formă numărul de 
telefon. 

Se lăsă pe braţul fotoliului, ascultând soneria 
telefonului. 

— Aici Banca Naţională din Natal, răspunse o voce 
impersonală. 

— Aş putea vorbi, vă rog, cu domnul Charles Burnett? 

— Cine întreabă? 

— Domnişoara Norman... Domnul Burnett mă 
cunoaşte. 

— Un moment. 

O scurtă aşteptare, apoi o voce baritonală, caldă, 
insinuantă, răsună în aparat: 

— Domnişoara Norman? Încântat... ce mai faceţi? 

Ea avu un uşor frison, după care se strădui să 
vorbească. 

— AŞ dori să vă văd, domnule Burnett... urgent. 

— Bineînţeles. Dacă aţi putea veni imediat... peste o 
oră plec la ţară. 

— Nu! aproape ţipă de ea, pradă unui dezgust de 
propria persoană vecin cu isteria. Într-o jumătate de oră... 
aici... în apartamentul meu! Church Street, numărul 35A, 
etajul patru. Insist, este urgent. 


55 


Urmă tăcere şi, în sfârşit, vocea caldă de bariton 
reîncepu, pe un ton uşor înţepat: 

— Nu cred că e posibil, domnişoară Norman. 

— Aici! Într-o jumătate de oră! ţipă Natalie cu glas 
strident. 

Puse receptorul în furcă cu un gest brusc, după care se 
lăsă în fotoliu, rezemându-şi capul pe spătar. Cuprinsă de 
frisoane, începu să scâncească nervos. Timp de câteva 
minute îşi oferi luxul de a plânge. Lacrimile fierbinţi se 
uscară, în cele din urmă. Tremurând, se duse la baie, se 
spălă pe faţă şi consacră apoi câteva minute bune reparării 
dezastrului suferit de machiaj. 

Reveni în sufragerie unde scoase din bufet o sticlă de 
whisky pe care o păstra pentru Flash. Işi turnă o porţie 
zdravănă pe care o dădu pe gât dintr-o înghiţitură. 

Se aşeză şi aşteptă. 

Treizeci şi cinci de minute mai târziu, răsună soneria 
de la intrare. La zgomotul acesteia, sângele îi năvăli în 
obraji, după care se retrase. Avea un chip ca de cretă. 
Vreme de un lung moment rămase nemişcată, apoi, la o 
nouă izbucnire a soneriei, făcu un efort, se ridică şi deschise. 

Charles Burnett, preşedintele Băncii Naţionale a 
Natalului, intră maiestuos în odaie, ca o corabie cu toate 
pânzele în vânt. Uriaş, bine clădit, avea un chip roşu- 
violaceu, ochi duri, pătrunzători, iar craniul chel ornat de 
franjuri de păr alb, era de un roz lucios. Imbrăcat impecabil 
într-un costum gri produs de Saville Row, având la butonieră 
o garoafă de un roşu sângeriu, părea să interpreteze 
personajul convenţional de film al bancherului plin de parale 
şi influent. 

— Draga mea domnişoară Norman, spuse, de ce atâta 
grabă? 

O cercetă, cuprins de un sentiment de aversiune, însă 
era un om prea delicat şi versat, pentru a se trăda. 

Ce vrăjitoare îngrozitoare! gândi. Trup drăguţ, picioare 
frumoase, de acord, însă mutra asta palidă şi acră, ochii 
ăştia negri şi trişti, în fine, expresia asta morocănoasă. 

În prezent, Natalie îşi recăpătase sângele rece. 
Whisky-ul îi oferea o falsă siguranţă. 

— Vă rog, luaţi loc, domnule Burnett. Nu vă voi răpi 
mult timp. Am informaţii cu privire la domnul Kahlenberg, 
care vă vor interesa, cu siguranţă. 

Burnett îşi etală fizicul impresionant într-un fotoliu. Pe 
chip i se citea un oarecare interes, însă în sinea lui gândea, 
perspicace: „Deci, a meritat să plătesc. Laşi să cadă o 
sămânță aşa, la întâmplare, iar câteodată se întâmplă ca ea 
să rodească”. In calitatea sa de preşedinte al Băncii 
Naţionale a statului Natal, proprietate a lui Kahlenberg, 
Burnett primise de la patronul său consemnul de a culege şi 
cele mai mărunte zvonuri care ar fi circulat prin Londra, 
susceptibile de a aduce atingere în vreun fel imperiului de la 
Natal, al lui Kahlenberg. Cu vreo două săptămâni înainte, 
Kahlenberg îi trimisese o telegramă, succint redactată. 

Am nevoie de informații privind activități Armo Shalik. 

Burnett ştia totul despre Armo Shalik, însă nimic 
despre activitățile sale profesionale. Telegrama îl 
consternase. A face rost de informații cu privire la Shalik - 
capabile să-l intereseze pe Kahlenberg - ar fi fost la fel de 
dificil ca şi încercarea de a afla ceva despre Sfinx. Cu toate 
acestea, Burnett ştia că urma să-şi dea toată silinţa, pentru 
a satisface cererea. Kahlenberg insista ca toate cererile sale 
să fie îndeplinite, oricare ar fi fost dificultăţile de înfruntat, 
sau preţul de plătit. 

Şansa vru ca la numai două zile Shalik să ofere un 
cocteil, la care să fie invitat şi Burnett. Acolo a întâlnit-o pe 
Natalie Norman. Burnett credea în efectele benefice ale 
amabilităţii cu care îşi trata subalternii. Nu spusese odată 
George Bernard Shaw că poţi să-i tragi un şut în fund unui 
tip în vârstă, pentru că ştii cine este, însă nu poţi face 
niciodată asta unui tânăr: nu ştii cine va deveni. 

Văzând-o pe Natalie supraveghind servirea băuturilor, 
în indiferența generală, îşi părăsise nevasta, care oricum îl 
călca pe nervi cu toată talpa, şi se apropiase de ea. 

Avea farmec şi era înzestrat cu darul conversaţiei, 
ceea ce îl ajută să afle în foarte puţin timp că femeia aceea 
lipsită de frumuseţe era mâna dreaptă a lui Shalik. Ghici, de 
asemenea, că era în mare lipsă de dragoste. Îi câştigă cu 
uşurinţă încrederea, flecărind cu ea vreme de câteva 
minute, timp în care creierul îi lucra cu repeziciune. Ea îi 
putea fi de o importanţă vitală, însă ştia că nu putea rămâne 
mult timp în compania ei, pentru că Shalik deja privea în 
direcţia lor, ridicând sprâncenele. 

— Domnişoară Norman, îi şopti mai mult, sunt în 
măsură să ajut oameni ca dumneavoastră, în caz că, eu 
ştiu? aţi avea nevoie. Vă rog să reţineţi numele meu: Charles 
Burnett, de la Banca Naţională din Natal. Dacă vreodată 
situaţia dumneavoastră actuală ar înceta să vă mai 
satisfacă, în sensul că aţi dori să câştigaţi mai mult, nu 
ezitaţi să mă contactaţi. 

Văzându-i expresia perplexă, o părăsi, cu zâmbetul pe 
buze. Reîntors acasă, se instală la birou, meditând la 
următoarea mişcare. Spera să nu-i fi părut prea nerăbdător 
acelei femei cu chip palid. Ea putea fi spioana de care avea 
nevoie. Avea, în mod vizibil, nevoie de raporturi fizice cu un 
bărbat viril. Burnett recunoscuse toate simptomele: era 
slabă, cu cearcăne negre la ochi, cu un aer veşnic deprimat. 
Avea nevoie de un partener solid, cu care să împartă patul, 
aşa că hotărî: acesta ar fi primul truc cu care să încerce s-o 
prindă în plasă. 

Burnett dispunea de multe relaţii utile, iar printre 
acestea, fostul inspector Tom Parkins de la Departamentul 
Central de Investigaţii. Îi telefonă. 

— Parkins... aş dori să-mi găseşti un puştan derbedeu, 
pentru o treabă cam ordinară. Un tip absolut lipsit de 
scrupule, un şmecheraş cu personalitate, care să nu aibă 
mai mult de douăzeci şi cinci de ani. Ai aşa ceva printre 
cunoştinţele tale? 

— Nu cred să fie greu de găsit aşa ceva, domnule, 
răspunse vocea poliţaiului. Plata ar fi interesantă? 

— Foarte. 

— O să mă gândesc, domnule. Pot să vă sun după 
prânz? 

— Exact, spuse, Burnett, convins că dorinţa îi va fi 
îndeplinită. 

Către ora trei, Parkins îi telefonă. 

— Am ceea ce vă trebuie, domnule, îl anunţă. Flash 
Jackson: douăzeci şi patru de ani, arată excelent, cântă la 
chitară într-un club de mâna a cincea din Soho şi are nevoie 
veşnic de bani. Acum câtva timp a făcut doi ani de puşcărie 
pentru furt. 

Burnett ezită. 

— Nu e cam riscant, Parkins? Oare nu mă expun la 
vreun şantaj? 

— În nici un caz, domnule. Aşa ceva... nu se va 
întâmpla niciodată. Vă asigur... De astfel, aş fi în măsură să 
evit acest lucru, întrucât îl am la mână cu ceva pe acest 
tânăr şnapan. Nu vă faceţi probleme din acest punct de 
vedere. 

— Perfect. Trimite-l la mine, la ora cinci. Îţi voi credita 
contul pe care-l ştiu, cu zece lire sterline, Parkins. 

— Foarte amabil din partea dumneavoastră, domnule. 
Veţi fi satisfăcut de prestaţia lui Jackson. 


Flash Jackson apăru cu zece minute întârziere, 
secretara introducându-l în impunătorul birou al lui Burnett. 
Aceasta lucra de atâta vreme pe lângă Burnett, încât nimic 
nu o mai mira..., nici măcar Flash Jackson. 

Burnett îl studie pe tinerelul care mergea legănat, 
având pe buze un surâs ce trăda îngâmfarea prostească. 
Înalt şi slăbănog, Jackson avea părul negru, buclat, lung 
până aproape de umeri. Purta pantaloni strâmţi, de culoarea 
muştarului, o cămaşă bleumarin foarte largă şi un lanţ aurit 
în jurul gâtului, având atârnat de el un clopotel care suna la 
fiecare mişcare. 

„Ce mai figură de om! gândi Burnett. În fine, cel puţin 
e curat.” 

Fără să-l roage nimeni, Jackson se instală într-un 
fotoliu, picior peste picior, şi-l fixă pe Burnett cu insolenţă, 
arcuindu-şi sprâncenele. 

— Fostul poliţai zice că aveţi o treabă pentru mine. Cât 
plătiţi? întrebă. Vă spun de la început că n-am de gând să 
mă cocoşez lucrând în cavoul ăsta. E clar? 

Burnett, care era obişnuit să trateze cu tot felul de 
oameni, ştia să se arate maleabil când era cazul. Cu toate că 
i-ar fi tras cu mare plăcere un şut în fund acestui puşti 
pletos, simţi că n-ar fi fost exclus ca Flash să fi fost exact 
omul de care avea nevoie. 

— Nu vă cer să lucraţi aici, domnule Jackson, îl asigură. 
Am o treabă mai puţin obişnuită, pe care aţi putea-o duce la 
capăt şi care v-ar aduce nişte bani. 

Jackson ridică o mână moale, într-o încercare de 
protest. 

— Lăsaţi-mă cu „domnule” şi toate dulcegăriile astea, 
spuneţi-mi Flash. 

— Sigur că da..., dar de ce Flash? 

— Gagicile mă numesc aşa... pentru că le uluiesc. 

— Formidabil, făcu Burnett, aşezându-se mai bine în 
fotoliul directorial. Ceea ce aş vrea să vă cer să faceţi... 

Şi-i explică. 

Flash Jackson se lăsă cu importanţă pe spate, în 
fotoliu, ciulind urechile. Ochii săi spălăciţi, glaciali, studiau 
chipul lui Burnett, în vreme ce acesta vorbea. In final, când 
Burnett îl întrebă: „Ei bine, asta e... Credeţi că v-aţi putea 
angaja?” Flash pufni: 

— Vorbă multă, sărăcie, zise, întinzându-şi picioarele 
lungi. Prostovanca asta vrea şi ea să se... aia, nu? (Burnett 
încuviinţă din cap.) După ce i-o trag la meserie o să mai 
vrea... este? (Burnett încuviinţă din nou.) Păi atunci o să 
trebuiască să... Bănuiesc că vreţi s-o storc ca pe-o lămâie, 
nu? 

— Da... întocmai. 

— Îmi plătiţi o sută de lire pentru lucrare, iar ce scot în 
plus de la ea e-al meu... da? 

Burnett se mulţumi să aprobe din cap. Simplul fapt de 
a fi nevoit să trateze cu un astfel de om îl murdărea, parcă. 
Jackson continuă să-l fixeze, tolănit în fotoliul lui: 

— Doamne, Doamne, şi mai zice lumea de mine că 
sunt delincvent! 

Privirea lui Burnett deveni de gheaţă. 

— Vrei treaba asta, da sau nu? 

Se studiară fără să clipească, un moment destul de 
lung, după care Flash dădu din umeri. 

— O! Bineînţeles!... Ce-am de pierdut? Cum arată 
gagica? 

— Simplă, dar convenabilă, răspunse Burnett, folosind 
fără să-şi dea seama o expresie din ghidul Michelin pentru a 
desemna un hotel franțuzesc de mâna a treia. 

— Bun. Unde dau de ea? 

Burnett îi dădu adresele de-acasă şi de la biroul ale 
Nataliei, bătute la maşină pe o bucată de carton alb. 

— Vreau o treabă rapidă. 

Flash zâmbi cu gura până la urechi. 

— Dacă ziceţi că tipa e moartă după... aşa şi pe 
dincolo, mă voi ocupa de ea, iar treaba o să i-o fac atât de 
meseriaş încât o să mai vrea şi iar o să mai vrea, asigură el, 
fără să-l scape din ochi pe Burnett. Dar sticleţii nu sunt 
amestecați, nu? 

— Nici nu se pune problema. 

— Oricum, dacă se bagă ei pe fir, dau totul pe goarnă. 
Şi aşa, treaba nu prea mă scoate din pantofi. 

Burnett îl privi cu răceală. 

— Te achiţi însă de însărcinare, da? 

— Am zis c-o s-o fac, o fac, ce mai! 

— Stoarce-o de toţi banii pe care i-i vei putea lua, dacă 
vei fi în stare. Aş dori s-o ştiu într-o situaţie financiară 
dezastruoasă, intrată în datorii până-n gât. 

Flash se ridică, plin de obrăznicie. 

— Dacă mi-aţi putea plasa un avans... Ştiţi, sunt cam 
strâmtorat. 

— Numai după ce termini treaba, îl concedie Burnett, 


cu un gest sec. 
x 


x x 


În frigul şfichiuitor al unei seri de ianuarie, Natalie 
Norman constată că pneul din spate dreapta al maşinuţei 
sale era dezumflat. Lucrase până târziu, iar acum nu-şi 
dorea decât să ajungă acasă, unde să se cufunde într-o baie 
fierbinte. Ca de obicei, îşi parcase micul Austin într-o 
fundătură, în apropiere de Park Lane. Acum tremura lângă 
maşină, privind cu un aer deznădăjduit la cauciucul acela, 
când, din umbră, apăru un tânăr înalt, subţirel, într-o scurtă 
de oaie, cu mâinile îndesate adânc în buzunarele 
pantalonilor. 

Aflând  unde-şi parca Natalie maşina, Flash îi 
deşurubase ventilul unuia dintre pneuri, dezumflându-l, cu 
vreo oră înainte. 

Aşteptase pe drum, îngheţat, înjurând de mama 
focului, până în clipa în care o zărise apropiindu-se. Era 
pentru prima oară când dădea cu ochii de ea, pe fugă, şi-i 
mai veni inima la loc observând la lumina felinarului 
picioarele suple, lungi, ale femeii. Slavă Domnului că nu 
avea nişte butuci, cât picioarele de pian. 

Continuă s-o studieze şi când ea ajunse sub lumina 
felinarului, Flash se strâmbă. Trup mişto, fără discuţie, însă 
în rest fată bătrână în toată urâţenia ei, leşinată după sex şi 
tot atât de lipsită de personalitate ca o pisică înecată. „'Tu-i 
maica mă-si! gândi. Ce-o să mai trebuie să-mi gâdil 
imaginaţia, ca s-o pot regula!” 

— Aveţi vreo problemă, domnişoară? întrebă. Vă pot 
ajuta? 

Apariţia neaşteptată o lăsă mască pe Natalie. Se uită 
dezorientată în dreapta şi-n stânga, însă nu era nimeni prin 
apropiere. 

— Un cauciuc spart, spuse nervoasă. N-are 
importanţă... iau un taxi... Mersi. 

El se mută sub felinar, ca să-i permită să-l studieze. 
Privirile li se întâlniră, iar inima ei începu să bată mai tare. 
Înalt şi suplu, ca un animal frumos. Impresionată de părul lui 
buclat, lung până peste guler, se simţi invadată de un flux 
de sânge fierbinte, reacţie resimţită ori de câte ori întâlnea 
pe stradă un tip viril. Chipul ei palid, inexpresiv, nu trăda 
însă nimic din emoția care tocmai o cuprinsese. 

— Aranjez eu roata, spuse Flash. Urcaţi-vă în maşină, 
la căldură, domnişoară. E frig al dracului, nu-i aşa? 

— Este, dar nu vă osteniţi. O să iau un taxi. 

— Urcaţi-vă în maşină... aranjez eu totul... în cinci 
secunde. 

Ea descuie portiera şi intră în maşină, privindu-l 
recunoscătoare cum se apucă de treabă. In mai puţin de 
zece minute, el se apropie de geam, ştergându-şi mâinile pe 
turul pantalonilor. 

— Gata domnişoară, s-a făcut... Puteţi pleca. 

Ea îşi ridică ochii, privindu-l prin geamul deschis, iar el 
se aplecă în faţă, fixând-o. Oare ce citesc în ochii lui de 
puştan seamănă a promisiune? se întrebă ea. Inima i se 
zbătea ca un păstrăv tocmai scos din apă şi aruncat pe mal. 

— Pot să vă duc undeva? 

Zâmbi. lar el ajunse la concluzia că, atunci când 
zâmbea, nu mai era chiar atât de urâtă. 

— Nu treceţi cumva pe lângă Knightsbridge? întrebă, 
ştiind dinainte că acolo era locuinţa ei. 

— Ba da... Pe Church Street. 

— Domnişoară, nu pot să refuz o asemenea ofertă. 

Ocoli maşinuţa şi se strecură pe locul de lângă ea. 

Când umărul lui o atinse, avu senzaţia unui şoc 
electric. 

Era furioasă pe ea însăşi pentru că mâna îi tremura în 
aşa hal, încât nu reuşea să introducă cheia în contact. 

— Vă e frig. Vreţi să trec eu la volan, domnişoară? 

Îi întinse cheile, fără o vorbă, iar el ocoli din nou 
maşinuţa. În timp ce ea schimbă locul cu cel de lângă volan, 
fusta i se agăţă de schimbătorul de viteze, dezgolind-o. Nu 

făcu nici o mişcare de a se acoperi, ştiind că punctul ei forte 
îl reprezentau tocmai coapsele. 

— Am îngheţat, reuşi să spună în timp ce Flash se 
instala la volan. 

— Şi eu... Ger al naibii, ce mai! 

Se aştepta să-l vadă pornind cu scârţâit de cauciucuri, 
însă nu, dimpotrivă. Conducea bine, menţinând limita de 
cincizeci de kilometri pe oră, cu o uşurinţă care o surprinse. 

— Locuiţi în Knightsbridge? se hazardă ea. 

— Cine... eu? N-am atâtea parale, pufni el. Stau într-o 
gaură de şobolan, în Parsons Green, şi sunt şomer. De 
fiecare dată când rămân doar cu o liră în buzunar, îmi place 
să mă plimb pe Knightsbridge, cu ochii la vitrine. Visez la ce 
mi-aş putea cumpăra de la Harrods, dac-aş avea ceva bani. 

Ea îi studie profilul plăcut, simțind iarăşi fierbinţeala 
dorinţei. 

— De ce nu lucrezi nicăieri? În ziua de azi găseşti orice 
de lucru. 

— Am fost şi cam bolnav. Am un plămân atins... Uneori 
mai apar complicaţii... şi atunci sunt pus imediat pe liber. 
Ultima oară mi s-a întâmplat acum două săptămâni. 

„Ce gogoşi pot să scot din mine! se minună singur. 
Aproape cred şi eu ce spun.” Şi simțind că a mers un pic 
prea departe, adăugă: 

— Săptămâna viitoare o să am ceva de lucru. De-acum 
mă simt bine. 

Natalie înghiţi hapul, credulă. 

— Mă bucur mult pentru dumneata. 

El se întoarse, adresându-i acel surâs care-i adusese 
numele de Flash, iar ea simţi dorinţa crescându-i atât de 
năvalnic încât crezu că va leşina. 

— Nu trebuie să vă faceţi probleme pentru mine, 
domnişoară. Nimeni nu-mi poartă de grijă, nici măcar eu 
singur. (lar după o oarecare tăcere.) Vă întoarceţi târziu 
acasă... 

— Se întâmplă destul de des să lucrez până târziu. 

— Church Street, parc-aţi spus? 

Treceau chiar pe lângă staţia de metrou Knightsbridge. 

— Da 

— Locuiţi singură? 

Din păcate, da! gândi ea cu amărăciune. Singură... 
mereu singură. 

— Da. 

Ochii lui Flash alunecară pe picioarele rămase 
dezvelite, până deasupra genunchilor. Sărmană puicuţă! 
gândi. O să fie simplu de tot. 

— Eh, o mulţime de oameni locuiesc singuri, spuse 
tare. Se întorc de la muncă, se închid în coşmelia lor tristă şi 
gata, până dimineaţa următoare când o iau de la capăt. De- 
aia prefer să hoinăresc seara pe străzi. Dacă rămân în 
cameră, mă omoară gândurile negre. 

— Nici nu ştiţi cât de bine vă înţeleg. (Pentru că tocmai 
intrau pe Church Street, îl atenţionă:) Aici e... Pe dreapta. 

Bun, gândi el, iată şi momentul adevărului. Mă invită 
sau nu să intru? 

— Clădirea aia mare? 

— Exact. Coborâţi rampa, până în garaj. (Ezită o clipă, 
după care reluă, pierdută:) Poate doriţi să vă spălaţi pe 
mâini, după ce aţi schimbat roata? Aţi merita, cu siguranţă, 
chiar un păhărel. _ 

Flash îşi ascunse zâmbetul. Işi închipuise că va fi 
simplu, însă nici chiar aşa. 

— Da, m-aş spăla cu plăcere pe mâini, zise, 
direcţionând maşina spre uriaşul garaj, luminat. 

Ajunseră cu ascensorul până la etajul patru, timp în 
care nu se priviră şi nu-şi spuseră nimic. 

Ea descuie, făcându-i semn să intre în micul salonaş, 
plăcut ca aspect. 

— Scoateţi-vă haina, îl pofti cu glas nesigur. 

Ochii lui cercetară încăperea. 

— E foarte mişto aici. 

Ea avea să remarce plăcerea lui de a folosi expresia 
„Mişto”. 

— Baia e în spate. 

După ce-l lăsase singur, îşi scosese mantoul şi eşarfa, 
simțindu-se copleşită de o dorinţă disperată de a face sex cu 
el. 

Stătea în mijlocul încăperii, palidă, tremurând, 
aşteptându-l să iasă din baie, iar el înţelese că, din partea ei, 
calea era liberă. 

— Nici n-am făcut cunoştinţă. Mă cheamă Flash 
Jackson. 

— Pe mine, Natalie Norman. 

— Drăguţ nume... Natalie... îmi place cum sună. 

Privirile li se întâlniră, după care el veni şi-o luă în 
braţe. Tremura, simţindu-i mâinile cum coborau pe spatele 
slab. Vreme de o clipă îşi dori să-l poată respinge, însă 
dorinţa era prea mare. 

Ca prin vis realiză că era purtată spre dormitor. Pe pat 
se destinse, mişcându-se uşor într-o parte şi-n alta, pe când 
el se dezbrăca. Se abandonă apoi îmbrăţişării animalice. 


Flash Jackson deschise ochii, suspinând din adâncul 
pieptului. Cine-ar fi crezut! gândi, cu ochii în tavan. Cea mai 
senzaţională partidă făcută vreodată. 

Se întoarse, privind-o pe Natalie care, adormită pe 
spate, îşi acoperea sânii ascuţiţi cu braţele. li contemplă 
trupul bine făcut. Păcat de moaca asta urâtă. O împunse 
uşor, cu cotul. 

— Scoală-te! Mi-e foame. Ai ceva de haleală? 

Ea se mişcă, ridicând spre el o privire strălucind de o 
satisfacţie necunoscută până atunci. Parcă o uşă după care 
bâjbâise până atunci se deschisese brusc, lăsând soarele, 
briza şi zgomotul mării să pătrundă în coşmelia tristă în care 
vieţuise până atunci. 

— De mâncare... bineînţeles. (Se ridică în capul 
oaselor, căutându-şi halatul.) Stai acolo..., iar eu am să-ţi 
aduc ceva. Vrei şi de băut?... Am nişte gin. 

Continua s-o observe. Dorinţa de a plăcea, privirea 
încărcată de tandreţe, tremurul pe care i-l dădea plăcerea, 
toate o făceau extrem de greu de suportat. 


66 


— Doar ceva de haleală, atâta tot. 

Ea dispăru în bucătărie, iar câteva momente mai 
târziu, cobori şi el din pat, îmbrăcându-se. Se uită la pendula 
care arăta orele douăzeci şi două şi cinci. Simţi mirosul de 
slănină pusă la prăjit, parcurgând din ochi cămăruţa bine 
întreţinută. O văzu pe Natalie prin uşa deschisă, ocupată în 
bucătărie, cu spatele la el. Cotrobăi rapid prin comodă, 
găsind în sertarul de sus o tabacheră şi o brichetă, ambele 
din aur şi o casetă de bijuterii, în care se înghesuiau un 
colier de perle, două inele fără prea mare valoare... îndesă 
totul prin buzunare. Trecu apoi prin sufragerie, oprindu-se în 
uşa bucătăriei. 

— Miroase bine, zise. 

Ea se întoarse, zâmbitoare. 

— Vrei mai mult de patru ouă? 

— Cred că-mi ajung. 

Trecu plină de energie prin faţa lui, aranjând masa. 

— Tu nu mănânci? o întrebă, văzând-o că punea doar 
un tacâm. 

— Nu... Gata. Stai jos. 

Mâncă lacom. „Nimic de zis, gândi, sorbind cu 
înghiţituri mici ceaiul pe care i-l pusese lângă farfurie, ştie să 
prăjească ouă cu slănină. Păcat că n-are şi cartofi prăjiţi, sau 
măcar ketchup, dar ce să-i faci? Nu le poţi avea chiar pe 
toate”. 

O simţea studiindu-l, de pe canapeaua pe care ea era 
aşezată, şi după privirea blegoasă îşi dădu seama că a 
înghiţit momeala. Termină masa şi se şterse la gură cu 
şerveţelul oferit, lăsându-se pe spătarul scaunului. 

— Excelent, zise, cu adevărat excelent. 

— Ţi-era foame, nu-i aşa? 

O privi lung, în adâncul ochilor. 

— Da... Şi tu ai fost flămândă. 

Se uită într-o parte, cu obrajii în flăcări. 

— Să nu mai vorbim despre asta, da? A fost pentru 
prima oară. 

— Şi ce dacă? Odată şi odată tot trebuia să începi. (Se 
ridică.) Ei bine, trebuie s-o iau din loc. (Făcu deliberat o 
pauză.) Mulţumesc pentru tot. A fost grozav. Şi aia, şi aia! 

O văzu că strânge pumnii. 

— N-ai vrea să... rămâi? încercă ea, nesigură. E aşa de 
urât afară. Dacă vrei, poţi să rămâi. 

El scutură din cap. 

— Trebuie să mă întorc la hogeagul meu, zise, 
îndreptându-se leneş spre uşă. 

— Sper că... sper că ne mai vedem, mai încercă, cu 
disperarea în ochi. 

lată-ne, gândi el. Asta-i momeala. 

— Cine ştie? se întâmplă tot felul de chestii. Cum o 
vrea soarta. 

Şi înainte ca Natalie să-şi dea seama de realitate, el 
dispăruse de-a binelea, uşa de la intrare se trânti în urma 
lui. Zgomotul îi bubui în urechi ca un tunet. 


În seara care urmă, constată dispariţia tabacherei şi a 
brichetei, primite cu ocazia aniversării zilei de naştere de la 
Shalik. Nici bijuteriile nu mai erau. Descoperirea o tulbură, 
înţelese imediat că el le luase. Prima reacţie a fost de a se 
repezi la telefon, să anunţe poliţia. Se linişti apoi, preferând 
să se mai gândească. El era şomer. N-avea ce mânca. Pe 
când ea, ce nevoie avea şi de tabacheră şi de brichetă? Nici 
măcar nu fuma. Tot gândindu-se, ajunse la concluzia că el 
putea lua tot ce dorea, cu condiţia să se întoarcă. 

Aşteptă cinci zile lungi epuizante, într-o disperare 
crescândă. lar în final se simţi, puţin câte puţin, cuprinsă de 
groaza gândului pe care trebuia să-l accepte ca evidenţă: 
abuzase de ea, îi furase lucrurile şi o uitase. 

Dar, în cea de-a cincea seară, în vreme ce se 
frământa, în apartamentul ei însingurat, pregătindu-se 
pentru o noapte însingurată, telefonul sună. 

Cu inima bătând să-i spargă pieptul, se ridică dintr-un 
salt, traversă încăperea alergând şi înşfăcă receptorul. 

— Da? 

— Sunt Flash... Îţi mai aminteşti de mine? 

Îşi simţi picioarele moi, fiind nevoită să se aşeze. 

— Ascultă! Îmi pare rău că a trebuit să-ţi iau lucrurile 
alea. Probabil că nici nu vrei să mai ştii de mine, nu? 

— Nu... bineînţeles că nu. 

— În fine, n-a fost frumos. Le-am amanetat. Aveam o 
nevoie disperată de bani... nişte datorii. O să-ţi dau 
chitanţele... Vrei să ţi le aduc imediat? 

— Da. 

— Bine, perfect. (lar telefonul se întrerupse.) 

O făcu să aştepte vreo oră şi jumătate, sosind abia pe 
la zece şi cinci. | se păru că slăbise şi avea o privire aspră, 
care îi oferea un aer dur, morocănos. 

— Uite, zise, azvârlind chitanţele pe masă. Nu trebuia 
s-o fac, însă eram în rahat... aveam nevoie de bani, cu orice 
preţ. _ 

— N-are importanţă. Inţeleg. Ţi-e foame? 

— Nu... nu pot să stau. Trebuie s-o şterg, zise, 
îndreptându-se deja spre uşă. 

— Dar tu... te rog, rămâi. Vreau să rămâi. 

EI îi răspunse cu o privire sfidătoare. 

— Mai trebuie să fac rost de nişte bani. Nu pot pierde 
timpul pe-aici. Am o fată, vecină cu mine, care încearcă să- 
mi facă rost de ceva bani. Trebuie s-o văd în seara asta. 

— O fată? (Natalie îngheţă.) Flash... nu vrei să iei loc şi 
să-mi explici ce se întâmplă cu tine? Dacă mi-ai explica, 
poate aş putea să te ajut. 

— Deja te-am tapat destul de bani, scutură Flash din 
cap. În tot cazul, Lola mi-a promis... 

— Stai jos şi povesteşte-mi. 

Se aşeză. Îi era uşor s-o mintă. Un cal favorit la pariuri. 
Pariu pe care nu-l putuse acoperi, iar acum, bookmakerii 
erau pe urma lui. 

— Ăştia nu sunt nişte blânzi, concluziona el. Dacă nu 
găsesc cincizeci de lire până mâine, o să mi-o tragă. 

— Să ţi-o tragă? repetă Natalie, îngrozită. Ce înseamnă 
asta? 

— Să-mi ia pielea, fir-ar al dracului. Să mă taie cu 
briciul, ce crezi tu? 

Şi-l imagină pe loc cu frumosul lui chip, însângerat, 
fiind cât pe-aici să leşine. 

— Pot să-ţi fac eu rost de cincizeci de lire, Flash... 
Bineînţeles. 

— Nu pot să le primesc de la tine... Nu! O să mă văd 
cu Lola. î 

— Nu fi prost. lţi dau un cec, imediat. 

O oră mai târziu erau lungiţi, goi, alături, pe pat. 
Natalie era destinsă şi fericită, pentru prima oară, de la 
prima ei noapte. Minunat! Chiar mai bine decât prima oară, 
gândea ea. Se întoarse să-l privească pe Flash, iar inima i se 
strânse, văzându-l iar trist şi mohorât. 

— Ce ai, Flash? 

— Nimic... mă gândesc... N-am dreptul să mă gândesc, 
ce dracu'? 

Tonul iritat al vocii lui o făcu să tresară. 

— Nu ţi-am plăcut? Te-am dezamăgit? 

— Nu-i vorba de asta. (li aruncă o privire 
nerăbdătoare, în lumina lămpii de pe noptieră.) A trecut, 
gata! Mă gândesc la ce va fi mâine, aşa că, taci şi tu din 
gură, măcar un minut. 

Ea tăcu, continuând să cerceteze duritatea chipului 
aproape adolescentin al amantului, precum şi ochii, într-o 
continuă mişcare. Totul o ducea cu gândul la un animal prins 
în capcană. 

— Da, spuse el, revenit parcă din cine ştie ce sfere 
înalte. M-am hotărât. O să plec. Mă duc la Dublin. Asta e! 
Danny o să-mi găsească ceva de lucru pe-acolo. 

Natalie se ridică, acoperindu-şi sânii cu aşternutul. 

— Cum adică, la Dublin? 

El ridică din sprâncene, de parcă atunci i-ar fi remarcat 
prezenţa. 

— Da, trebuie să dispar. Astea cincizeci de lire date de 
tine o să-l ţină pe Isaac departe de mine o zi, două. Între 
timp, o să fiu departe de zona lui. 

Din nou ea se simţi pe punctul de a leşina, iar Flash, 
uitându-se la ea, îşi dădu seama că îşi jucase bine atuul. 

— Dar spuneai că, dacă ţi-aş da banii, totul va fi în 
regulă. 

— Doar nu-ţi imaginezi că un tip care umblă cu pariuri 
o să-l taie pe unul pentru cincizeci de lire sterline, zise el, 
dispreţuitor. Sunt în găleată cu o mie două sute. 

In timp ce ea încasa şocul cifrei, mintea ageră 
începuse deja să caute mijloace de salvare. O mie două sute 
de lire! 

O sumă considerabilă! Cum vacanţa ei din toamnă 
fusese foarte costisitoare, nu mai avea decât două sute de 
lire în contul din bancă. Însă gândul că Flash urma să 
părăsească Anglia, pentru Irlanda, era îngrozitor. 

Se dădu jos din pat, îmbrăcând un capot. Flash o 
urmărea din priviri şi îşi dădu seama de schimbarea produsă 
pe chipul ei. Ceea ce însemna că mintea ei lucra. Rămase, 
deci, liniştit, aşteptând rezultatul, frământat totuşi de o 
oarecare nelinişte, întrebându-se dacă nu ceruse cumva 
prea mult. Burnett îi ceruse doar s-o stoarcă de toţi banii. 
Totuşi, dacă nu mai avea bani? 

Ea parcurse încăperea în lung şi-n lat, adâncită în 
gânduri, după care se aşeză pe pat, fixându-l cu privirea: 

— Flash... dacă eu îţi dau o mie două sute de lire, ai 
putea rămâne la Londra? 

— Bineînţeles, însă nu poţi tu să-mi dai atâţia bani... 
Şi-atunci la ce bun să mai discutăm? 

— O să încerc. Cât timp poţi aştepta? 

— La ce bun, îţi spun? (Stătea lungit pe spate, cu ochii 
în tavan.) Trebuie s-o iau din loc. Mâine plec. 

— Cât timp poţi aştepta? repetă, cu glas devenit brusc 
la fel de dur ca al lui Flash. 

— Nu mai mult de... zece zile. 

— Dacă îţi dau banii ăştia, Flash, vii să locuieşti aici? 

„Uşor mai e de dus de nas fraiera asta”, gândi Flash. 

— Cum... adică să mă instalez aici? Vrei tu să vin să 
stau aici? 

— Da, zise ea, încercând să-şi stăpânească vocea. 
Vreau să vii să stai aici. 

— Ar fii mişto... da, sigur că da. Aş putea găsi ceva de 
lucru şi să trăim împreună. Dar, în fine, ce rost are să 
vorbim? 

— Cred că pot aranja treaba. (Natalie dezbrăcă brusc 
capotul, lungindu-se pe pat, lângă el.) Mă iubeşti, Flash, nu? 

Vechea placă, gândi Flash, lipind-o de el. 

— Ştii bine că da. Sunt nebun după tine. 


— Atunci dovedeşte-o! 
* 


x x 


În vreme ce Flash dormea alături, ea, cu ochii larg 
deschişi în întuneric, îşi chinuia creierii, în căutare de soluţii. 
Nici vorbă să-i ceară lui Shalik un împrumut de o mie 
de lire. În clipa în care-i promisese lui Flash că-i va face rost 
de bani, gândul îi zburase deja la Charles Burnett de la 


Banca Naţională a statului Natal. 
* 


x x 


Natalie, perfect la curent cu problemele de spionaj şi 
contraspionaj industrial între marile firme, înţelesese că 
Burnett era pregătit să plătească anumite informaţii, însă 
respinsese pe loc oferta, cu tot disprețul pe care aceasta îl 
merita. Acum însă, sub ameninţarea pierderii lui Flash, se 
simţea mult mai lipsită de scrupule. 

Înainte să aţipească, hotărî să-l întâlnească pe Burnett. 
Lăsându-l pe Flash să doarmă, se duse de dimineaţă la Royal 
Towers Hotel. 

Depuse rapid pe biroul lui Shalik mapa conţinând 
curierul, îi lăsă acestuia un bilet prin care-i amintea 
diversele îndatoriri de peste zi, după care se întoarse în 
propriul birou. Ştia că la ora aceea Shalik era pe cale de a fi 
bărbierit şi îmbrăcat de odiosul Sherborn. Fără a mai ezita, 
telefonă la Banca Naţională a Natalului. 

| se făcu imediat legătura cu Charles Burnett, care ştia 
deja la ce să se aştepte, ca urmare a unui telefon primit de 
la Flash. 

— Bineînţeles, domnişoară Norman. Voi fi încântat să 
vă revăd. Când v-ar conveni? 

— La unu şi-un sfert, în biroul dumneavoastră, spuse 
Natalie. 

— Vă aştept atunci. 

La sosire, Burnett o întâmpină ca un unchi iubitor. 
Natalie declară fără nici o introducere că are nevoie de o 
mie de lire. 

— E o sumă mare, suspină Burnett, examinându-şi 
unghiile, însă nu irealizabilă. (Ridică privirea, iar în ochii săi 
nu mai era nici un pic de bunătate.) Sunteţi o femeie 
inteligentă, domnişoară Norman. Nu trebuie deci să pun 
punctul pe i. Vreţi bani. Eu vreau informaţii cu privire la 
activităţile domnului Shalik, fie ele şi cu trimitere 
îndepărtată la raporturile sale cu domnul Max Kahlenberg, 
din Natal. 

Natalie înţepeni. 

De câteva zile aflase - fie din note scrise de mână, 
uitate pe biroul lui Shalik, fie surprinzând apropouri pe care 
Shalik i le făcea lui Sherborn - că se puneau la cale proiecte 
importante, privindu-l pe un oarecare Max Kahlenberg, a 
cărui existenţă o ignorase până atunci. 

Toată corespondenţa particulară a lui Shalik era 
dactilografiată de către Sherborn. Sarcina Nataliei consta în 
organizarea întâlnirilor lui Shalik, a prânzurilor şi dineurilor 
de afaceri, precum şi în rolul de gazdă pe care trebuia să-l 
joace cu ocazia cocteilurilor. Ca să nu mai vorbim de o mie 
de alte detalii mărunte, de care trebuia să uzeze pentru a-i 
uşura viaţa. 

— Nu cred că vă pot fi de folos din acest punct de 
vedere, spuse, cu glas consternat. Sunt exclusă de la 
activităţile profesionale ale domnului Shalik, însă ştiu într- 
adevăr că este interesat de un anume Kahlenberg. 

Burnett zâmbi. 

— Vă pot veni în ajutor, domnişoară Norman. Sarcina 
dumneavoastră va fi de o simplitate aproape absurdă. Să vă 
explic... 

Douăzeci de minute mai târziu, îi înmâna o sacoşă din 
plastic din acelea pentru cumpărături, conţinând un 
magnetofon miniatural, şase role cu bandă şi un microfon 
miniatural, un model deosebit. 

— Natura înregistrărilor, domnişoară Norman, va 
influenţa în mod evident suma pe care o să v-o plătesc. In 
acelaşi timp, dacă o să aveţi nevoie urgentă de o mie de lire, 
banii vă vor sta la dispoziţie imediat ce îmi veţi furniza ceva 
interesant. 

Trecuseră opt zile, iar el se afla acum în apartamentul 
Nataliei, strâmbându-şi chipul vineţiu într-un soi de zâmbet. 
Garoafa roşie de la butonieră era ca un simbol al rangului 
social. 

— Draga mea domnişoară Norman, de ce toată 
această grabă? 

În ultimele trei zile, microfoanele lui Burnett 
spionaseră. Săptămâna trecută Flash dormise la ea, 
purtând-o în lumea unui erotism de toate culorile. Ea îi 
promisese banii, iar el se achita conştiincios de îndatorire, 
spunându-şi că, oricum, noaptea toate pisicile sunt la fel. 

— Am informaţii legate de domnul Kahlenberg, care vă 
vor interesa cu siguranţă, spuse, dintr-o suflare, Natalie. 

Whisky-ul băut îi dădea curaj şi nepăsare. 

— Formidabil! zise Burnett, aşezându-se picior peste 
picior. Povestiţi-mi. 

— Domnul Shalik se pregăteşte să fure de la 
Kahlenberg inelul lui Cesare Borgia. Am trei benzi pe care 
sunt înregistrate detaliile operaţiunii şi vocile celor implicaţi. 

— Inelul lui Borgia? făcu Burnett surprins. Deci despre 
asta era vorba? Felicitările mele, domnişoară Norman. la, s- 
auzim benzile. 

Ea refuză, cu un semn al capului. 

— Vreau o mie de lire în bilete de zece lire, înainte de 
a vă da benzile să le ascultați, domnule Burnett. 

Zâmbetul lui Burnett deveni acru. 

— Domnişoară Norman, ştiţi bine că aşa ceva nue 
posibil. Cum aş putea să ştiu că într-adevăr au fost 
înregistrate? Trebuie să le ascult... Aşa că, să fim rezonabili. 

Ea pusese deja magnetofonul în funcţiune şi-l lăsă 
timp de trei minute să asculte conversaţia dintre Shalik şi 
Garry Edwards. Apoi, în timp ce Shalik spunea: „Totul vă va 
fi explicat în această seară. Nu veţi fi singur. Riscurile şi 
responsabilităţile vor fi împărţite”, ea apăsă pe stop. 

— Dar până aici nu s-a spus nimic despre domnul 
Kahlenberg, observă Burnett, uitându-se lacom la 
magnetofon. 

— După ce primesc banii, ascultați şi restul. Nimic 
înainte. 

Din privirile pe care le schimbară, Burnett înţelese că 
ar fi fost fără rost să încerce s-o convingă. Se ridică deci, 
spunându-şi că pentru Kahlenberg un miar valora cât un 
penny pentru primul ministru al Angliei. 


Două ore mai târziu, Burnett, cu după amiaza de 
sâmbătă ratată, revenea cu banii. Pe măsură ce asculta 
benzile, pe chipul său buhăit, vineţiu, surpriza creştea 
continuu. Nici vorbă, înregistrările făceau toţi banii. 

— Formidabil, domnişoară Norman, spuse, în vreme ce 
ea derula ultima bandă. Realmente formidabil. Aţi meritat 
banii. Să ştiţi că orice nouă informaţie pe care aţi putea-o 
obţine de-acum încolo vă va fi plătită cu aceeaşi largheţe. 

— Nu va exista nici un „de-acum încolo”, spuse sec 
Natalie. 

Expresia de profund dezgust faţă de sine care i se 
citea pe chipul palid îl sperie pe Burnett. 

— Luaţi-l, îi întinse micul magnetofon. 

— Ascultaţi-mă, domnişoară Norman... 

— Luaţi-l, luaţi-l de-aici! strigă ea. 

Temându-se de o eventuală criză de isterie, Burnett 
luă magnetofonul împreună cu cele trei benzi, dispărând 
grabnic. În lift îşi dădu seama că nu luase şi costisitorul 

microfon miniatural. Stătu în cumpănă, dacă să se întoarcă 
sau nu după el, însă privirea pierdută şi expresia speriată 
surprinse în ochii ei puţin mai devreme îl descurajară. O să 
revină după week-end să-şi recupereze microfonul, după ce 
ea se va calma. 

Trecuseră vreo trei ore, când Flash apăru în 
apartament, informat telefonic de Burnett asupra banilor 
care îl aşteptau. Bucuros nevoie mare, îi dăduse întâlnire 
unei pipiţe la Billy Walker, altă dată un restaurant select, 
unde foia lumea bună. De-acolo se vor opri la un băruleţ din 
King's Road şi, în fine, în patul ăleia. 

Cu Natalie o terminase. Cu o mie de lire în buzunar şi 
cu ştiinţa lui de a se descurca, Dublinul părea cel mai 
potrivit loc pentru el. Intrând în apartament, fu puţin 
surprins s-o găsească pe Natalie pe canapea, palidă, 
tremurând şi cu chipul în lacrimi. 

— Ce naiba s-a întâmplat? Ce ai? 

„E urâtă de te sperii”, gândi el. 

Ea se ridică, ştergându-şi lacrimile. 

— Flash, am banii. 

— li ai? Şi atunci de ce eşti atât de amărâtă? Ar trebui 
să fii mulţumită. 

— Nici luda nu a fost mulţumit... S-a spânzurat. 

Flash auzise parcă, vag, de luda. Nu prea ştia cine era 
ăla, însă intuia că era un mizerabil, nicidecum un tip ca 
lumea. 

— Ce tot spui acolo? Cine se spânzură? 

— Nimic... Oricum n-ai înţelege. Ţi-e foame? 

Se şterse la gură cu dosul mâinii, negând din cap. 

— Unde sunt banii? 

— Nu ţi-e foame? Ţi-am cumpărat o friptură. 

— Nu-mi pasă de friptura aia. Unde sunt banii? 

Tulburată de lăcomia de pe chipul lui frumos, se ridică, 
încercând să nu se clatine, îndreptându-se spre bufet. Îi 
aduse de-acolo banii, legaţi cu grijă, cu o sfoară. 

Simţi cum i se strânge inima, văzându-l cum mângâia 
banii. Nu era posibil ca acesta să fie bărbatul pe care ea îl 

iubea cu atâta patimă şi căruia îi deschisese uşa casei, aşa 
cum n-o mai făcuse pentru nimeni. Era doar un bărbat tânăr, 
brutal şi lacom; înhăţa banii, aşa cum făcuse şi cu trupul 
Nataliei. 

— Eşti mulţumit? 

Făcându-se că n-o aude, se apucă să-şi îndese banii 
prin buzunare. 

— Ce faci acolo? îl întrebă, cu glasul devenit brusc 
strident. 

îndesă ultimul teanc de bani, după care se întoarse 
spre ea. 

— Mă car de-aici... asta fac. 

— Ce e?... Acum că ai luat banii nu mă mai vrei? 

— Cine naiba te-ar vrea, pentru Dumnezeu? Uite, îţi 
dau un sfat, zise, împungând cu degetul în direcţia ei. De- 
acum înainte, păpuşico, ţine-ţi picioarele alea strânse, nu le 
mai desface pentru oricine. Asta te pierde pe tine. Aşa îţi 
sapi groapa. 

Cu asta, dispăruse. Natalie, nemişcată, cu mâna pe 
inima care-i bătea rar, surd, ascultă liftul coborând, simțind 
cum i-l smulgea pe Flash de lângă ea, pentru totdeauna. 

Se lăsă mecanic într-un fotoliu, unde rămase 
nemişcată ore întregi. Târziu, când lumina zilei începuse să 
scadă, îşi mişcă picioarele lungi, dezmorţindu-se. Creierul 
reîncepu să-i lucreze. În fond şi la urma urmei, gândi, de ce 
şi-ar fi făcut el scrupule? Trebuia să-mi dau seama care va fi 
sfârşitul. Închise ochii, strângând pleoapele. Lipsa de farmec 
şi urâţenia îi marcau chipul acum mai mult ca niciodată. 
Înţelese faptul că în tot acest timp se rugase, implorase 
aşteptând, în speranţa unui miracol însă, hotărât lucru, 
acesta nu era anul miracolelor. 

Îi năvăliră în minte nopţile lungi de singurătate care o 
aşteptau. Ştia, de asemenea, că trădarea pe care o 
înfăptuise îi va apăsa greu conştiinţa. Comisese acel act 
incalificabil, de o necinste revoltătoare, numai ca să-l 
păstreze pe Flash pentru ea. Pentru ce să mai continue? se 

întrebă. Când ştii că vei trăi singur... cu tine însuţi... atunci la 
ce bun să mai continui? 

Se duse la bucătărie, cu paşi de somnambulă, alegând 
din sertar un cuţitaş pentru legume, cu vârful ascuţit, după 
care trase zăvorul la uşă, iar la urmă se închise în baie. Dădu 
drumul la robinete şi aşteptă în spaţiul strâmt, să se umple 
cada cu apă călduţă. Când apa ajunse la jumătate, azvârii 
din picioare papucii şi intră în cadă. Fusta plisată se umflă ca 
un balon în jurul ei. O trase sub apă, simțind mângâierea 
caldă prin hainele de pe ea. 

Rămase nemişcată. Oare ar durea-o? Se spune că ar fi 
cea mai simplă moarte. Cu dinţii strânşi, apropie lama 
ascuţită de încheietura mâinii stângi. Tăie adânc, 
stăpânindu-şi un strigăt de durere. Cuţitul îi alunecă din 
mână şi, timp de o clipă, privi apa care se închidea la 
culoare. Era deja roz, din ce în ce mai închisă ca nuanţă. 
Închise atunci ochii şi rămase acolo cu gândul la Flash, la 
chipul lui frumos, la părul negru buclat, precum şi la trupul 
lui plin de vigoare, până în momentul în care se îndepărtă în 
linişte de viaţa de la care nu mai avea ce aştepta. 

CAPITOLUL IV 


uni dimineaţă, la opt şi jumătate, Armo Shalik se 

întoarse în apartamentul său unde îl întâmpină 

Sherborn, informându-l despre plecarea lui Fennel la 
Paris. Ascultă relatarea amănunţită a acestuia, fulgerându-l 
din priviri, de la biroul său. 

— Sper că am procedat bine, domnule. Dacă ştiam 
unde să vă găsesc, bineînţeles că v-aş fi cerut părerea. 

Shalik se afla într-o dispoziţie mizerabilă, pentru că 
tocmai se întorsese dintr-un week-end ratat, la ţară, în 
compania unei fete închiriate prin telefon, week-end despre 
care nici nu-i trecea prin cap să-i povestească lui Sherborn. 

— Aşadar, a plecat. Nu a spus nimic, nu şi-a dat cu 
părerea despre sistemul de siguranţă al lui Kahlenberg? 

— Nu, domnule. Doar a venit aici şi-a dispărut ca o 
nălucă. 

Shalik presimţea că această zi de luni va fi întunecată, 
însă dacă ar fi bănuit că şi benzile, trei la număr, pe care 
fusese înregistrat în detaliu planul pus la punct de el, pentru 
furtul inelului lui Borgia, se aflau deja pe masa lui 
Kahlenberg, cu siguranţă ar fi considerat ziua dezastruoasă. 
Nu avea habar de acest lucru, pur şi simplu. 

lritat, plin de nerăbdare, expedie şedinţa de la 9:30, 
informându-i pe Gaye, Garry şi Ken Jones că Fennel fusese 
nevoit să plece mai repede, aflându-se deja la Paris. 

— Nu are rost să intrăm în amănunte. Domnul Fennel 
a plecat într-o asemenea grabă, încât nu a avut vreme să-mi 
spună părerea sa despre sistemele de siguranţă ale lui 
Kahlenberg. Sper că va fi în măsură să vă ofere detalii atunci 
când vă veţi găsi cu toţii la hotelul Rand International... Am 
o dimineaţă extrem de încărcată, aşa încât nu văd motivul 

pentru care să mai lungim această şedinţă. (Se întoarse spre 
Garry:) Ai studiat hărţile pe care ţi le-am înmânat? 

— Da... Nu sunt probleme. Voi reuşi să aterizez. 

— Bine. lată deci operaţiunea în mâinile dumitale. Am 
făcut tot ce s-a putut pentru a vă uşura treaba. Acum este 
rândul vostru. Veţi pleca astă seară şi veţi ajunge la 
Johannesburg mâine dimineaţă. (Se întrerupse, ezitând, apoi 
continuă:) Mi se pare cinstit să vă avertizez că Fennel este 
un criminal periculos, însă el este absolut indispensabil 
pentru ducerea la bun sfârşit a acestei operaţiuni. (II privi 
insistent pe Garry.) Îmi pari în stare să te aperi, aşa încât te 
voi ruga să veghezi şi asupra domnişoarei Desmond. 

— Va fi o plăcere, îl asigură, liniştit, Garry. 

— Haide, Armo! protestă Gaye. Ştii doar că nu trebuie 
să-mi poarte nimeni de grijă. Pentru ce tot tam-tamul ăsta? 

— Bărbaţilor le place să poarte de grijă femeilor 
frumoase, iar eu nu fac excepţie, spuse Shalik, dând din 
umeri. (Îl privi iarăşi pe Garry, care încuviinţă din cap.) Ei 
bine, călătorie plăcută şi mult noroc. Sherborn vă va înmâna 
biletele şi vă va da toate detaliile necesare. 

După ce plecară toţi, Shalik examină lista cu 
îndeletnicirile de peste zi pe care Natalie i-o lăsa 
întotdeauna pe birou. Din nou avu impresia că această zi de 
luni avea să fie una groaznică. 

Indispus, intră în biroul Nataliei. Îl alarmă faptul că nu 
o găsea la masa ei. Era pentru prima oară, în decurs de trei 
ani, de când fata lucra pentru el. Îşi privi ceasul. Revenit în 
biroul propriu, îl sună pe Sherborn. 

— Unde este domnişoara Norman? 

— Nu ştiu nimic despre ea, domnule, răspunse 
impasibil Sherborn. 

Shalik îl fulgeră din priviri. 

— Atunci, pune mâna şi află! Poate că e bolnavă! 
Telefonează-i acasă! 

Soneria telefonului îl întrerupse. Îi făcu semn, nervos, 
lui Sherborn să răspundă. Acesta ridică receptorul. 

— Biroul domnului Shalik, articulă cu vocea sa 
pompoasă. (Urmă o clipă de tăcere, după care continuă, cu 
glas mai nesigur:) Cine? Ce spuneţi? 

Se albise la faţă, iar în ochi i se citea groaza. 

— Nu închideţi, vă rog. 

— Ce este? 

— Sergentul Goodyear, de la Siguranţă, doreşte să vă 
vorbească, şefule. 

Schimbară o privire. Shalik se gândi imediat la trei 
tranzacţii cu devize, periculoase, pe care le executase de 
curând, scoțând din Anglia nouă sute de mii de lire sterline. 
Era posibil ca Scotland Yardul să fi aflat ceva? Palmele îi 
transpirară. 

— Spune-i să urce, îşi drese glasul, fără să-l privească 
pe Sherborn. 

Câteva minute mai târziu, Sherborn deschidea uşa de 
la intrarea apartamentului, trezindu-se nas în nas cu un tip 
înalt, greoi, cu priviri sfredelitoare şi maxilar ca prova unui 
vapor. 

— Intraţi, domnule, spuse Sherborn, făcându-i loc. 
Domnul Shalik vă va primi imediat. 

Sergentul Goodyear pătrunse în încăpere. Fixându-l cu 
privirea pe Sherborn, ridică sprâncenele groase. 

— la te uită! Salut, George... Te credeam mort. 

— Nu, domnule, răspunse Sherborn, transpirând. 

— Păcat... Te-ai cuminţit? 

— Da, domnule. 

Sergentul Goodyear cercetă anticamera, cu ochi critic. 

— Ţi-ai găsit un cuib drăguţ pe-aici, nu-i aşa, George? 
E mai bine decât la Pentonville, se pare. 

— Da, domnule. 

Sherborn deschise uşa biroului lui Shalik. După ce o 
studiase amănunţit cu privirea, Goodyear pătrunse în 
încăperea de un lux impresionant. Shalik ridică ochii, 
cercetându-l pe ofiţerul de poliţie care se apropia încet de 
biroul său. 

— Sergentul Goodyear? 

— Da, domnule. 

Shalik îi arătă un scaun. 

— Luaţi loc, domnule sergent. Despre ce este vorba? 

Goodyear se instală în fotoliu, neluându-şi ochii reci de 
la Shalik. Acesta simţi cum îl cuprinde neliniştea omului 
vinovat, supus privirii scrutătoare a poliţiei. Trăsăturile îi 
rămâneau însă impasibile. 

— Cred că domnişoara Natalie Norman este angajata 
dumneavoastră... 

Shalik încuviinţă, surprins. 

— Într-adevăr. În această dimineaţă, însă, nu a venit. | 
s-o fi întâmplat ceva? 

— A murit sâmbătă seara, anunţă Goodyear cu glas 
impasibil, tipic poliţistului. Sinucidere. 

Shalik se strâmbă. Avea oroare de moarte. Rămase 
nemişcat câteva momente, însă gândirea sa rapidă, 
insensibilă, se puse în mişcare imediat. Cu cine o va înlocui? 
Cine avea să se ocupe de el de-acum? Această moarte nu 
avea nici un sens pentru el. Îşi pusese multă nădejde în ea, 
lăsând-o să-i organizeze viaţa socială şi profesională. 

— Sunt dezolat să aflu asta, spuse, luând un trabuc 
căruia îi tăie vârful. Se ştie de ce? 

„Ce gunoi!” gândi Goodyear, însă chipul lui de poliţist 
nu lăsă să se întrevadă aversiunea. 

— Nu, şi tocmai pentru asta mă vedeţi aici domnule. 
Speram ca dumneavoastră să mă puteţi lămuri. 

Shalik îşi aprinse trabucul, scoțând nori groşi de fum 
parfumat. Clătină din cap. 

— Sunt dezolat, însă nu ştiu nimic despre domnişoara 
Norman... chiar nimic. Munca ei mi-a oferit întotdeauna 
satisfacţie deplină. Era la mine de trei ani. (Se lăsă pe 
spătarul fotoliului său directorial, privindu-l în ochi pe 
Goodyear.) Sunt un om foarte ocupat domnule sergent. Imi e 
imposibil să acord mare atenţie - de fapt, deloc - 
persoanelor care lucrează sub conducerea mea. 

Goodyear pipăi un buzunar al pardesiului, de unde 
scoase un mic obiect pe care îl depuse pe birou, în faţa lui 
Shalik. 

— Ştiţi ce e asta, domnule? 

Shalik încruntă sprâncenele la vederea agrafei mari de 
prins foile, de felul celor utilizate pentru prinderea filelor 
documentelor oficiale. 

— După toate aparențele, o agrafă pentru hârtii, 
răspunse sec. Cred că aveţi vreun motiv anume pentru a-mi 
pune o asemenea întrebare, domnule sergent. Mă faceţi să 
pierd timp foarte preţios. 

— Oh, da, am un motiv, declară Goodyear, deloc 
deranjat de tonul acid al lui Shalik. Cred, domnule Shalik, că 
trataţi multe afaceri susceptibile de a interesa unele 
societăţi concurente. 

— Şi ce vă priveşte asta? 

— Deloc, domnule, însă asta ar putea explica prezenţa 
acestui obiect, răspunse Goodyear, arătând cu degetul 
agrafa. 

— Ce vreţi să spuneţi, de fapt? 

— În realitate, această agrafă este un microfon 
hipersensibil, interzis ca posesie şi folosinţă, în afara 
organelor abilitate. Altfel spus, domnule, această şmecherie 
serveşte, pur şi simplu, la spionaj. 

Shalik cercetă atent agrafa. Un fior îngheţat îi urcă pe 
şira spinării. 

— Nu pricep, zise. 

— Această agrafa a fost găsită în apartamentul 
domnişoarei Norman. Din fericire, agentul de cartier, 
însărcinat cu anchetarea acestei morţi, a fost destul de 
inteligent şi a recunoscut obiectul. Care obiect a fost înaintat 
Siguranţei, acest lucru explicând prezenţa mea aici. 

— Nu sunt la curent cu nimic din toate astea, afirmă 
Shalik, umezindu-şi buzele uscate. 

— Aţi mai văzut obiectul? 

— Nu cred... nu ştiu ce să vă spun? 

Stăpânindu-şi un sentiment de panică, Shalik arătă cu 
mâna spre un maldăr de documente îngrămădite pe birou, 
prinse cu agrafe mari, apropiate ca aspect de ceea ce i se 
arăta. 

— E posibil... nu ştiu. 

— Pentru a obţine un randament bun cu acest 
microfon, explică Goodyear, băgând tacticos obiectul în 
buzunar, trebuie să dispui de un magnetofon model mai 
deosebit. Aş putea examina masa de lucru a domnişoarei 
Norman? 

— Evident, spuse Shalik, ridicându-se pentru a-l duce 
în oficiul rezervat Nataliei. lată-i biroul. 

Percheziţia lui Goodyear a fost rapidă. Răsfoi prin 
bibliorafturi, ca şi prin dulapul în care-şi atârna Natalie 
mantoul. 

— Nu... (Polițistul se întoarse către Shalik:) Aţi avea 
vreun motiv să credeţi că domnişoara Norman vă spiona? 

— Cu siguranţă, nu. 

— Nu ştiţi nimic legat de viaţa ei particulară? Cred că 
avea relaţii cu un tânăr, pe care-l ţinea la ea. Mai mulţi 
locatari ai imobilului l-au văzut intrând în apartamentul ei. 
Ştiţi despre ce ar putea fi vorba? 

Shalik părea o mască a mirării. 

— Îmi vine greu să cred... în sfârşit, dacă spuneţi 
dumneavoastră. Nu, nu ştiu nimic despre situaţia ei. 

— Ancheta îşi va urma cursul, domnule. Voi fi nevoit să 
vă mai vizitez. 

— Fiţi sigur că mă veţi găsi aici. 

Goodyear se îndreptă către uşă, în dreptul căreia se 
opri: 

— Nu ştiu dacă aveţi cunoştinţă că servitorul 
dumneavoastră, George Sherborn, a făcut şase ani de 
puşcărie pentru fals. 

Chipul lui Shalik rămase imobil. 

— Da, ştiu. Sherborn s-a schimbat în bine. Sunt foarte 
mulţumit de el. 

Ochii de poliţai ai lui Goodyear întârziară cu răceală 
asupra sa. 

— Se mai întâmplă ca ei să se schimbe în bine? 
întrebă, ca pentru sine, în momentul în care ieşea. 

Shalik se instală la biroul său, gânditor. Automat, 
începu să-şi tamponeze cu batista palmele umede. 

Microfonul acela s-o fi aflat vreodată pe biroul său? Şi 
dacă da, oare escroaca aia palidă îi înregistrase mişcările? 
Gândul îi zbură la periculosul trafic de valută. Mai era, de 
asemenea, pontul furnizat de ataşatul de presă al 
cancelariei guvernului, care adusese câtorva clienţi de-ai săi, 
patru la număr, o avere, fără a mai socoti scurgerea de 
informaţii cu privire la fuzionarea aceea de societăţi despre 
care îi şoptise o dactilografă moartă după bani. Lista era 
nesfârşită. lar dacă ea plasase microfonul pe birou, aici, oare 
câte dintre tranzacţiile sale au fost înregistrate? Mai era şi 
afacerea Kahlenberg. O înregistrase şi pe-asta? Mototoli 
batista nervos. Unde era magnetofonul? Poate că luase 
microfonul, gândi el, apoi refuzase să mai ia şi 
magnetofonul, după o matură chibzuinţă.  Simţind 
dezonoarea, preferase, probabil, să-şi pună capăt zilelor 
decât să-l trădeze. O nevropată, în felul ei. Dar dacă totuşi 
înregistrase şedinţa sa cu cei patru care se pregăteau să 
plece în căutarea inelului familiei Borgia? Dacă benzile erau 
deja în drum spre domeniul Kahlenberg? 

Se lăsă pe spătarul fotoliului, fixând peretele din faţă, 
în timp ce creierul îi lucra cu repeziciune. 

Oare era cazul să-i pună în gardă? 

Luă în considerare riscurile. Cei trei bărbaţi puteau fi 
înlocuiţi. Regretabilă ar fi fost pierderea fetei, Gaye 
Desmond, pe care o găsise cu mare greutate însă, în fond, 
îşi spuse, nici Gaye nu era unică. Dacă-i prevenea că 
operaţiunea putea fi, şi poate că era deja, ratată, oare n-ar fi 
renunţat ei imediat să mai continue? Preţul pe care l-ar fi 
obţinut pentru inel se putea ridica la 500 000 de dolari, plus 
cheltuielile. Se strâmbă. Suma era prea mare ca să renunţe 
la ea din cauză că erau în joc vieţile a patru persoane. Faţă 

de o asemenea situaţie, gândi, trebuia să-şi păstreze 
sângele rece şi să mizeze pe ipoteza că această târâtură 
moartă nu înregistrase convorbirile. 

După o reflexie îndelungată, hotări să aştepte, fără să 
spună nimic. Işi luă curierul în faţă şi, graţie unei discipline a 
minţii, câteva minute mai târziu îşi scosese complet din 
minte amintirea vizitei lui Goodyear, ca şi gândul că Max 
Kahlenberg probabil ştia că s-ar putea să piardă inelul 
familiei Borgia. 


Charles Burnett îşi făcu o intrare de maestru în biroul 
său. Mâncase bine la prânz, somon afumat şi rață cu 
portocale, şi se simţea mulţumit. 

Secretara îi întinse o telegramă cifrată, sosită cu 
câteva minute mai devreme. 

— Mulţumesc, domnişoară Morris, zise stăpânindu-şi 
un uşor râgâit. O să mă ocup de ea. 

Aşezat comod la birou, descuie un sertar, de unde 
extrase cu grijă un carnet special pentru codul Kahlenberg. 
Nu peste mult timp, putea citi: 

„Mulţumit. Vizitatorii vor fi primiţi călduros. Am 
cumpărat 20 000 Honeywell în contul dumneavoastră. 
Elveţia. K!” 


Burnett îi ceru domnişoarei Morris cursul zilei la 
acţiunile Honeywell, aflând cu această ocazie că erau în 
creştere cu trei procente. 

Tocmai îşi savura satisfacția extremă, când fostul 
inspector Parkins îşi manifestă prezenţa la telefon. 

— M-am gândit că trebuie să vă informez despre faptul 
că secretara domnului Shalik, Natalie Norman, a fost găsită 
moartă în apartamentul său, în această dimineaţă... 
Sinucidere. 

Vreme de mai multe momente, Burnett nu fu în stare 
să scoată vreun sunet. 

— Alo... Alo? 

Îşi reveni. Aşadar, analiza lui fusese corectă. Natalie 
Norman avea toate datele unei neurastenice. Ar fi putut 
băga mâna în foc pentru asta. 

— Şi de ce crezi, Parkins, că asta m-ar putea interesa? 
întrebă, dându-şi silinţa să pară ferm. 

— Cinstit să fiu, domnule, acel tânăr derbedeu, Flash 
Jackson, petrecea mult timp cu ea. M-am gândit că ar trebui 
să vă anunţ, poate, dar dacă am comis o greşeală, vă rog să 
mă scuzaţi. 

Burnett scoase un oftat adânc. 

— Deci, Jackson o vizita... Foarte curios. O să fie 
cercetat? 

— Mă îndoiesc. Jackson a şters-o la Dublin, de sâmbătă 
seara. Poliţia are semnalmentele. Dublinul însă e un adăpost 
sigur pentru oameni în genul lui. 

— Mada. Ei bine, mulţumesc, Parkins... Interesant. 

Burnett îşi închipuia mutra pistruiată a lui Parkins, 
precum şi speranţa licărindu-i în privire. 

— Contul dumitale va fi creditat cu un vărsământ 
suplimentar. 

După ce închise telefonul, rămase pe gânduri, o 
vreme, îşi aminti de  costisitorul microfon uitat în 
apartamentul Nataliei. Se nelinişti puţin, după care îşi spuse 
că, mai mult ca sigur, nimeni nu-i va acorda vreo atenţie şi 
va ajunge la gunoi. Oricum, telefonul lui Parkins îi stricase 
după-amiaza. 


Holul hotelului Rand International era ticsit de turişti 
americani zgomotoşi, coborâţi dintr-un autocar, din care 
tocmai li se scoteau bagajele. Înfăşuraţi în impermeabile 
transparente, alergau de colo-colo, zbierând unul la altul, 
fără să le pese de hărmălaia de nedescris pe care o 
provocau, făcând să răsune tot holul. „Hei, Joe... nu mi-ai 
văzut valiza?”, „Ce ploaie nenorocită... o mai apărea odată 
soarele ăla?”, „Dumnezeule, Martha, prea te enervezi pentru 
nimic. Bagajele n-au fost scoase toate, încă”, „Hei, mamă... 
tipul ăsta vrea să-i dăm paşapoartele!”, şi aşa mai departe. 

America cucerise Rand Hotel International pentru o 
perioadă, spărgând urechile celor din jur, în vreme ce 
personalul hotelului, alb sau de culoare, încerca să facă faţă 
invaziei. 

Aşezat undeva, lângă sala pentru micul dejun care 
oferea întreaga perspectivă a acestei agitaţii, Fennel, prost 
dispus, trăgea cu ochiul. 

Ploaia îşi continua ţârâiala cadenţată. Apăraţi de 
umbrelele lor, negrii bantu se opreau să se uite la toată 
alergătura aceea, prin uşile de sticlă. Odată curiozitatea 
satisfăcută, râdeau şi-şi vedeau de drum, cu picioarele lor 
plate, răsucite în afară, bărbaţi în costume europene, vai de 
mama lor, iar femeile purtând pe cap turbane strălucitoare, 
îmbrăcate în rochii la fel de sclipitoare, contrastând cu tenul 
lor. 

Fennel trase din ţigară, urmărind din ochi ultimii 
americani care se înghesuiau la ascensoare, continuând să 
zbiere. Sosit în Johannesburg în urmă cu treizeci şi şase de 
ore, petrecuse o jumătate de zi de vagabondaj prin Paris, 
înainte de reuşi să ia avionul pentru Africa de Sud. Acum, 
pentru prima oară de mai mult de o lună, se simţea destins 
şi în siguranţă. Moroni şi poliţia erau departe. 

Se uită la ceas, tolănindu-se şi mai confortabil în 
fotoliu. În faţa hotelului parcă un Cadillac negru. Fennel se 
ridică zărind coafura roşcată a lui Gaye apărând din maşină, 
îndreptându-se spre intrare. 

Peste zece minute, trioul îl ajunse din urmă în 
apartamentul său de la etajul opt. 

Fennel părea într-o dispoziție amabilă, chiar 
expansivă. 

— Bănuiesc că vreţi să vă odihniţi cu toții, spuse, 
servindu-i cu băuturi de la frigider, însă înainte de a ne 
despărţi aş vrea să vă împărtăşesc ceea ce ne aşteaptă... de 
acord? 

Garry dădu din umerii solizi. Zborul de circa 
paisprezece ore îi amorţise muşchii. Se întoarse spre Gaye: 

— Vrei să-l asculţi, sau faci o baie înainte? 

— Să-l ascultăm, hotărî Gaye, lăsându-se pe spătarul 
canapelei, să soarbă o înghiţitură din ginul tonic pe care i-l 
servise Fennel. Nu sunt chiar atât de obosită. 

Fennel se uită chiorâş. Aşadar, Edwards manifesta deja 
un interes de proprietar asupra femeii pe care el şi-o 
rezervase mental. 

— Ar fi cazul să vă hotărâți! zise el, încercând să pară 
spiritual. Vreţi să mă ascultați sau nu? 

— Am spus că da, spuse Gaye, calmă. Despre ce e 
vorba? 

— Despre aceste facturi pe care mi le-a dat Shalik. Ele 
ne dau o imagine asupra situaţiei de fapt, spuse Fennel, 
dând pe gât câteva înghiţituri de whisky îndoit cu apă. Acum 
ştiu că muzeul este în mod sigur în subteran. Kahlenberg a 
cerut şi i-a fost furnizat un ascensor dotat cu toate 
dispozitivele posibile. Cum casa are doar parter, prezenţa 
unui ascensor demonstrează că muzeul se află dedesubt. Aţi 
priceput? 

— Zi-i înainte, îl îndemnă Garry. 

— Pe facturi mai figurează şase circuite închise de 
televiziune, cu un post de recepţie. Asta demonstrează că 
muzeul este compus din şase săli, iar postul de recepţie e 
supravegheat de un paznic, aflat probabil undeva, în casă. 
Apăsând pe butoane, el supraveghează fiecare din cele şase 
săli, însă numai pe rând, câte una odată. (Fennel îşi aprinse 
cu satisfacţie o ţigară, înainte de a continua.) Cunosc acest 
dispozitiv. Punctul său slab este că paznicul ar putea să 
adoarmă, sau să se apuce de citit, sau chiar să se ducă la 
closet. Noi trebuie să aflăm dacă şi când comite el una 
dintre abaterile de la regulament pe care le-am înşirat, 
precum şi dacă face de serviciu şi noaptea. Asta, tu va 
trebui s-o faci, îndreptă Fennel arătătorul gros ca un cârnat, 
spre Garry. Uşa de acces la muzeu este şi ea menţionată pe 
factură. Este din oţel masiv. Am lucrat la Bahlstrom, aşa că 
le cunosc produsele. Uşa e prevăzută cu un zăvor cu mai 
multe faze, în timp. Se fixează la o anumită oră şi se 
reglează cadranul ceasului la altă oră, după care nimeni din 

lumea asta, în afară de cei de la Bahlstrom, evident, nu va 
putea deschide uşa, între cele două termene. Exceptându- 
mă pe mine, bineînţeles. Eu ştiu să umblu cu acest zăvor cu 
ceas. Chiar am participat la punerea lui la punct. Acum, mai 
e o chestie la care va trebui să fiţi atenţi, continuă, 
adresându-se în particular lui Garry. Ascensorul... E o 
maşinărie delicată şi trebuie manevrat cu grijă. Vom lucra 
noaptea. Ar trebui să aflu dacă ascensorul este scos din 
funcţie pe timpul nopţii. Adică, dacă se întrerupe curentul, 
noaptea. Pentru că, dacă ascensorul nu funcţionează 
noaptea, nu văd cum am putea ajunge până la muzeu. 

— Punând răul înainte, spuse Garry, să presupunem că 
se întrerupe curentul. Ce facem atunci? 

— Ei, aici intervine arta voastră, să-l repuneţi în 
funcţie. Fiindcă, dacă nu reuşiţi, ne-am ars. 

Garry se strâmbă. 

— Poate găsim vreo scară. 

— Posibil, încuviinţă Fennel, însă va trebui să vă 
asiguraţi de asta, ca şi de restul. Asta e treaba voastră, 
odată ajunşi înăuntru. Şi altceva: va trebui să-mi ciripiţi 
cumva modalitatea prin care să intru în casă... Pe uşă sau pe 
fereastră? E tot treaba voastră şi asta. Orice informaţie vă 
pică, mi-o transmiteţi prin radio-emiţător, ca să ştiu şi eu la 
ce să mă aştept. 

— În limita posibilului, o să-ţi fac rost de toate aceste 
informaţii. 

Fennel dădu pe gât ultima înghiţitură din pahar. 

— Dacă nu le obţineţi, nu facem treaba... Simplu ca 
bună ziua. 

Gaye se ridică. În rochia de bumbac albastru, mulată 
pe trup, era de o frumuseţe senzaţională. Cei trei nu-şi 
puteau lua ochii de la ea. 

— Eu vă las. Mă duc să fac o baie. Am nevoie de somn, 
pentru că în avion n-am închis un ochi. 

Îi salută din cap, părăsind încăperea. Garry se trase 
deoparte, căscând. 

— Şi eu la fel... în caz că nu mai aveţi nevoie de mine. 

— Nu, zise Fennel, întorcându-se către Ken. Cu 
echipamentul cum e? E totul montat? 

— Cred că da. După ce fac un duş, mă duc să verific. 
Unul din prietenii mei s-a ocupat de toată treaba. l-am trimis 
o telegramă de la Londra, prin care i-am explicat ce ne-ar 
trebui. Mă duc să văd ce-a făcut. Mergi cu mine? 

— De ce nu? Ne-am înţeles, te aştept aici. 

Garry şi Ken o porniră pe culoar, spre camerele lor. 
Erau cazaţi toţi la etajul opt, într-un soi de garsoniere cu aer 
condiţionat şi vedere spre oraş. 

— Ne vedem puţin mai târziu, spuse Garry, ajuns în 
faţa uşii. Afacerea asta promite să ne rezerve multe 
surprize. 

Ken zâmbi. Era un optimist incorigibil, Garry se 
obişnuise cu el. 

— Nu poţi să ştii niciodată... S-ar putea ca toate să 
meargă ca pe roate!... Mă duc să mă spăl. (Se îndreptă, 
fluierând în surdină, spre camera sa.) 

Peste vreo oră, era îndărăt, la Fennel. Acesta 
cochetase serios cu sticla de whisky între timp şi părea uşor 
ameţit. 

— Mergem? întrebă Ken, rezemat în cadrul uşii. 

— Da. 

Fennel se ridică nesigur şi porniră pe culoar, către 
ascensor. 

— Amicul ăsta al meu are un garaj pe strada Plein, îi 
explică Ken, în timp ce coborau. E la doi paşi de-aici, putem 
merge şi pe jos. 

Îşi croiră drum prin mijlocul unei noi mulţimi de turişti 
americani, abia sosiți. Zgomotul făcut de aceştia îi făcu să 
clatine din cap, nemulţumiţi. 

— De ce-or fi americanii ăştia atât de zgomotoşi? se 
distră Ken. Or fi crezând că toată lumea din jurul lor e surdă? 

— Asta mă întreb şi eu. Nu i-a învăţat nimeni, când 
erau copii, să-şi mai ţină gura? 

Se opriră sub copertina de la intrarea hotelului, 
uitându-se la ploaia care spăla strada Bree. 

— Dacă plouă aşa şi prin munţii Drakensberg, n-o să 
ne plictisim, spuse Ken, ridicându-şi gulerul hainei. Hai să ne 
udăm, să zicem că am început antrenamentul. 

Cu capul între umeri, sub răpăiala ploii, cei doi 
traversară în grabă, spre strada Plein. 

Sam Jefferson, proprietarul garajului, un tip înalt, 
subţiratic, de o vârstă incertă, cu un chip jovial, plin de 
pistrui, îi întâmpină: 

— Salut, Ken! Ai călătorit bine? 

Ken îi povesti că a călătorit excelent, prezentându-i-l 
pe Fennel. Îşi strânseră mâinile, moment în care zâmbetul 
lui Jefferson se veşteji, datorită aspectului dur, îngheţat 
aproape, al lui Fennel. Îl ştia de undeva pe tipul ăsta, dar de 
unde naiba? 

— Am toate materialele tale, zise el întorcându-se 
către Ken. Aruncă o privire şi spune-mi dacă am omis ceva. 
Acum, mă scuzaţi, dar am o urgenţă cu o cutie de viteze. 

Îi salută din cap, traversând garajul spre un Pontiac 
ridicat pe cric, la care doi negri bantu se holbau doar aşa, ca 
să facă ceva. 

Luând-o înaintea lui Fennel, Ken intră într-o boxă care 
adăpostea un Land Rover. Un alt bantu care stătea pe vine, 
scărpinându-se după ceafă, se ridică alene, adresându-i lui 
Ken un zâmbet plin de dinţi foarte albi. 

— Totul e ca lumea, şefu', zise, încântat de strângerea 
de mână cu care-l întâmpinase Ken. 

— El e Joe, i-l prezentă lui Fennel. Împreună cu Sam, 
au adunat tot materialul necesar. 

Fennel însă n-avea timp de pierdut cu negrii, aşa că îl 
fulgeră din priviri pe zâmbăreţul bantu, după care îi întoarse 
spatele. Urmă o tăcere jenantă, căreia tot Ken îi puse capăt. 

— Ei, ia să vedem, Joe, ce ai tu pe-aici. 

Negrul se apropie de Land Rover, trăgând jos prelata 
cauciucată. 

— Am fixat-o aşa cum mi-ai zis, şefu'. 


92 


Dinaintea  radiatorului se găsea sudată o bobină 
înfăşurată cu un cablu de oţel, lung. Ken examină lucrarea 
atent, după care aprobă din cap. 

— Dar la ce, Doamne iartă-mă, serveşte şmecheria 
asta? întrebă Fennel, neputându-şi lua ochii de la cablul 
înfăşurat. 

— Este un troliu, îl lămuri Ken. Vom avea parte de 
drumuri pline de noroi, în care s-ar putea să ne împotmolim. 
Drumurile din Drakensberg devin infernale în sezonul ploios, 
iar troliul ăsta ne va scoate din noroi, fără să ne mai rupem 
spinările la împins. (Luă din Land Rover o ancoră mică, de 
iaht.) Vezi asta? Dacă rămânem în noroi, nu trebuie decât s- 
o agăţăm de vreun arbore şi ea ne va scoate din belea. 

— Sunt chiar atât de proaste drumurile, pe-acolo? 

— Nici nu-ţi trece prin cap! Obişnuieşte-te cu gândul 
că până acolo avem de făcut drum, nu glumă! 

Fennel se încruntă. 

— Ailalţi doi au parte de un voiaj frumos... cu avionul, 
nu? 

— Nu sunt chiar atât de sigur. Dacă pierd una dintre 
elice, cad în junglă şi... ăia au fost! Când e vorba de locurile 
alea, eu unul prefer să merg pe roţi, nu să zbor. 

— Şefu'... 

Joe, tot zâmbăreţ, dar puţin încurcat de încruntarea lui 
Fennel, ridică prelata cauciucată de pe o masă lungă, pe 
suporţi, aflată la o oarecare distanţă de Land Rover. 

— Vreţi să controlaţi materialele? 

Cei doi se apropiară de masa pe care era înşirat 
echipamentul: patru canistre pentru apă, încă vreo cinci 
pentru benzină, patru saci de dormit, patru lanterne mari cu 
acumulatori reîncărcabili, două cabluri de oţel lungi de 
aproape doi metri, pentru trasul din noroi, un cort, două lăzi 
de lemn şi una de carton. 

— Cu puţină baftă, vom avea nevoie, după părerea 
mea, de cinci zile la dus şi alte patru la întors, pentru a 
rezolva treaba, zise Ken, ciocănind cele două lăzi. Avem 
destule conserve pentru tot acest timp. (Bătu apoi cu palma 

în cutia de carton:) Aici e băuturica: două Scotch, două Gin, 
plus douăzeci şi patru de sticle de bere. Ca arme, am un 
Springfield, una de calibrul 12 şi una de 22. Acolo unde 
mergem există o mulţime de vânat. Vă place vânătoarea? 
Ce ziceţi de antilope? Frigări, grătar? Aţi gustat vreodată 
pulpă de antilopă friptă la foc mic, stropită cu sos iute? 
(Zâmbi, rotindu-şi ochii în orbite.) E un deliciu! 

— Dar medicamentele? vru să ştie Fennel. 

— În Land Rover avem o trusă completă. Acum câtva 
timp am urmat nişte cursuri de prim ajutor pentru safari. Pot 
face faţă oricărei situaţii, de la muşcătură de şarpe, la 
picioare fracturate. 

— S-ar zice că te-ai gândit la toate, aprecie Fennel, 
aprinzându-şi ţigara al cărei fum îl suflă în nări. Inseamnă că 
n-o să avem la noi decât boccelele personale? 

— Chiar aşa... N-o să fim încărcaţi cu bagaje... Haine 
de schimb şi-atât! 

— Eu am şi săculeţul cu scule, obiectă Fennel, 
rezemându-şi spinarea lată de Jeep. E el greu, dar nu vreau 
să mă despart de el. 

— Asta-i altceva, din moment ce nu-l poţi lăsa din 
mână. 

Fennel înclină capul într-o parte: 

— Călătorim în maşină, nu? 

— S-ar putea să fim nevoiţi ca o parte din drum să-l 
facem pe jos. Cu tot troliul, s-ar putea să rămânem în noroi 
şi în situaţia asta vom continua deplasarea pe jos. 

— Dar dacă l-am lua pe negru cu noi? 

— Ascultă, prietene, nu mai folosi acest cuvânt, spuse 
Ken, ale cărui trăsături se înăspriră brusc. Noi, pe-aici, le 
zicem indigeni, bantu sau ne-europeni, însă niciodată 
„negri”. 

— Pe cine deranjează asta? 

— Pe mine. lar dacă vrei să ne înţelegem, va trebui să 
vorbim acelaşi limbă. 

Fennel rămase nehotărât o clipă, după care dădu din 
umeri: 

— Bine, bine! Deci, ce e rău dacă luăm cu noi 
indigenul, pe acest bantu, pe afurisitul ăsta de ne-european, 
ca să-mi care scârba asta de sac? 

Ken îl cercetă insistent, fără a-şi ascunde aversiunea 
pe care i-o trezea. 

— Nu! La întoarcere ar putea pălăvrăgi. Am eu un amic 
cu care ne vom întâlni la Mainville, unde vom trage. A lucrat 
cu mine încă de pe când păzeam o rezervaţie de vânătoare. 
El va veni cu noi. E un kikuyu şi e neîntrecut ca urmăritor. 
Mai rar asemenea „cititor” de urme. Fără el n-am reuşi 
niciodată să ajungem până acolo. In momentul de faţă, el se 
află pe domeniul lui Kahlenberg, în căutarea unei trecători 
prin care să putem forţa cercul desfăşurat de paznici. 
Apropo de asta, te anunţ că domeniul este păzit de trei sute 
de zuluşi. Pariez însă că, atunci când ne vom întâlni la 
Mainville, trecătoarea va fi deja găsită. În orice caz, e bine 
de ştiut; el nu poartă lucrurile nimănui, ci numai pe ale sale. 
Să-ţi intre bine asta în cap. 

Fennel îl privi cruciş, prin fumul ţigării. 

— E... negru? 

— Este un kikuyu, adică un om de culoare. 

— Amic? 

— Unul dintre cei mai buni amici ai mei, preciză Ken, 
fixându-l insistent pe Fennel. Dacă asta te încântă, dă-mi 
voie să-ţi spun că bărbaţii bantu sunt foarte buni prieteni, 
odată ce i-ai cunoscut, şi pe deasupra, foarte curajoşi. 

Fennel se mulţumi să dea din umeri. 

— Mă rog, e ţara voastră, nu a mea. Ce-ar fi să ne 
întoarcem la hotel? Ploaia asta împuţită parcă te obligă să 
bei. 

— Du-te. Eu mai trebuie să mă ocup de tot materialul 
ăsta şi de încărcarea lui. Propun ca masa de seară să o luăm 
împreună. E un restaurant foarte bun, chiar lângă hotel. Am 
putea să punem la punct, astfel, tot ce-a mai rămas neclar. 
De plecat, am putea s-o facem şi mâine. 

— De acord... Ne vedem mai târziu. 

Fennel părăsi garajul, luând-o către hotel. 

Ken îl urmări cu privirea, încruntând sprâncenele. 
Dădu apoi din umeri, grăbindu-se să-i dea o mână de ajutor 
lui Sam Jefferson care trebăluia la Pontiacul demontat. 


Nu mult după opt şi jumătate, se întâlniră cu toţii la 
restaurantul Şah-Mat, aparţinând hotelului Rand 
International. Profitând de avantajul de a fi fost singura 
femeie din grup, Gaye sosi ultima, într-o rochie de bumbac 
de culoarea lămâii. Atrăgea privirile tuturor bărbaţilor, care o 
dezbrăcau din ochi cu aviditatea pe care o stârnesc 
întotdeauna femeile cu adevărat frumoase. Fennel se holbă 
îndelung la ea, simțind transpiraţia şiroindu-i pe spinare. 
Cunoscuse ceva femei la viaţa lui, însă nici una nu se putea 
compara cu asta. Simţindu-se brusc cuprins de o dorinţă 
furibundă, încercă să-şi ascundă tulburarea lăsând să-i cadă 
şerveţelul, ca să se poată apleca după el, sub masă. 

— la spuneţi, ce mâncăm? atacă Garry. 

Tuturor le era foame, aşa că începură cu fructe de 
mare şi friptură de vițel cu cartofi prăjiţi. 

— Ei, cum a mers? îl întrebă Garry pe Ken. 

Cercetă chipul roşul al lui Fennel, simțind tensiunea 
nervoasă căreia acesta îi căzuse pradă, după care îşi mută 
privirea de la el. 

— Am controlat materialele şi totul e în ordine. Am 
putea pleca mâine, dacă vouă vă convine. 

— De ce nu? acceptă Garry, căutând din privire 
consimţământul tacit al lui Gaye. 

— Cu cât o-ntindem mai repede, cu atât mai puţine 
dificultăţi vom întâmpina. Ploile au şi început, însă există 
posibilitatea ca ele să nu fi ajuns încă la Drakensberg. In caz 
contrar, Fennel şi cu mine vom face o adevărată expediţie... 
Deci, dacă sunteţi de acord, o să plecăm mâine dimineaţă, 
la opt. Vom călători cu Land Roverul şi vom fi cam 
înghesuiți, având în vedere încărcătura. Avem de parcurs 
cam trei sute de kilometri, până la prima escală planificată, 
la Mainville. 

Li se aduseră fructele de mare, iar Ken se întrerupse 
până când chelnerul se îndepărtă. 

— Mainville se află la aproximativ 400 kilometri de 
domeniul lui Kahlenberg. Cum acea porţiune de drum o vom 
parcurge în elicopter, nu vom pierde prea mult timp. Tu şi 
Gaye veţi rămâne o zi în tabără, în vreme ce Fennel şi cu 
mine o vom porni la drum. După asta, voi vă veţi lua zborul. 
Vom ţine contactul prin radio. Am încercat cele două staţii... 
Funcţionează la fix. Cu puţin noroc, vom ajunge la Mainville 
puţin după prânz. Fennel şi cu mine o vom lua la picior 
dimineaţa, iar vouă vă va veni rândul a doua zi, pe la zece. 
Nu cred să vă ia mai mult de o oră să ajungeţi la Kahlenberg 
şi nici nu e recomandabil să ajungeţi prea devreme. Ce 
părere aveţi? 

— Mi se pare totul perfect, încuviinţă Garry. Dar, legat 
de elicopter, s-a gândit cineva la o rezervă de carburant 
pentru el? 

— Totul a fost prevăzut. Veţi avea destulă benzină, 
atât pentru dus, cât şi pentru întors. lar elicopterul mi-a fost 
garantat ca fiind în perfectă stare de funcţionare. O să vă 
convingeţi voi, la faţa locului, însă după cum mi s-a spus, vă 
aşteaptă acolo, gata pentru zbor. 

— Şi Mainville, cam cum arată? se interesă Gaye, 
punând jos furculiţa şi cuțitul. 

Ken zâmbi. 

— Un popas pentru schimbat caii, unde am instalat 
tabăra, la vreo opt kilometri de aşezare. 

Trecură la friptura de vițel, mult lăudată de altfel, după 
care puseră la punct ultimele detalii ale operaţiunii. Gaye şi 
Garry băgară de seamă muţenia lui Fennel, tăcut nu atât ca 
să se îndoape cu mâncare, cât să se holbeze fără încetare la 
Gaye. 

Odată sfârşită masa, îşi băură cafeaua, continuând să-l 
asculte pe Ken, povestitor care te cucerea fără să vrei. 

— Ruta spre Mainville o să vă încânte, spuse. O să ies 
de pe şoseaua principală în ultima parte, iar de-acolo o să 
începeţi să vedeţi vânat adevărat... capre, antilope, rinoceri, 

maimuțe verzi şi altele. Dacă vă interesează, am să vă 
atenţionez când ne întâlnim cu animalele. Pe vremuri am 
fost paznic la o rezervaţie de lux... Plimbam grangurii într-un 
Land Rover, în căutarea vânatului. 

— De ce ai renunţat? vru să ştie Gaye. Cred că aveai o 
viaţă de vis. 

Ken pufni în râs. 

— Nu-i aşa? Nimic de zis în ceea ce priveşte animalele, 
însă clienţii au sfârşit prin a mă scoate din fire. Nimeni să 
nu-şi închipuie că se duce prin junglă ca să găsească 
animale care aşteaptă în linişte să fie vânate. Trebuie 
răbdare multă. Pot trece zile întregi, mai ales în această 
perioadă, şi poţi străbate kilometri întregi fără să întâlneşti 
ceva. Clienţii bombăneau tot timpul, dând vina pe mine... 
După doi ani mi-a ajuns până peste cap. Un client a reuşit 
să-mi pună capac. E-adevărat că era şi ghinionist. Eram în 
anotimpul ploilor, iar el vroia să fotografieze un bivol. 
Pariase o mie de dolari, în America, cu un amic, că va aduce 
fotografia... dar ia bivolii de unde nu-s. Ne-am învârtit 
ceasuri întregi în căutarea lor. Nimic. Lipsă de baftă... Și- 
atunci s-a pornit împotriva mea. Am oprit maşina şi i-am 
spart faţa, treabă pentru care am luat optsprezece luni la 
pârnaie. Odată scăpat, am lăsat-o naibii de afacere. 

Fennel, care ascultase totul cu oarecare nerăbdare, 
interveni: 

— Uite ce e, băieţi. Nu ştiu ce-aveţi de gând voi, dar eu 
o invit pe domnişoara Desmond la o tură prin localurile de 
noapte. (O privi hotărât, în ochi, pe Gaye.) Ce zici de asta? 

Urmă un moment de linişte, în care Garry aruncă o 
privire rapidă chipului cuprins de roşeaţă al lui Fennel, de la 
care trecu la Gaye care zâmbea fără să se simtă stânjenită. 

— E foarte amabil din partea dumitale, domnule 
Fennel, însă o să te rog să mă scuzi. Mâine trebuie să mă 
scol devreme, aşa că am nevoie de somn, spuse, ridicându- 
se. Pe mâine dimineaţă. Noapte bună, tuturor. 

Părăsi restaurantul, urmărită de privirile lor. 

Fennel, devenit palid, se aşeză la loc pe scaun, cu 
ochii scânteind. 

— M-a pleznit la fix, mârâi. Cine s-o fi crezând? 

Ken se ridică. 

— Plătesc şi mă duc să mă culc, zise, îndreptându-se 
spre casă. 

— Nu te enerva, interveni Garry. E obosită şi ea. Dacă 
tot ai chef să umbli, merg eu cu tine. 

Fennel nu păru să fi auzit propunerea. Rămăsese 
nemişcat, cu ochii larg deschişi, recăpătându-şi puţin câte 
puţin culoarea în obraji. Se sculă de pe scaun, nesigur, 
ieşind din restaurant. O luă spre ascensor, tremurând de 
furie neputincioasă. 

„Aşteaptă tu puţin, putoare scârboasă, gândi, în 
momentul în care uşile ascensorului se deschideau pentru a- 
i face loc să intre. O să am eu grijă de tine. Zece minute să- 
mi cazi în labă, singurică, şi nici tu n-o să mai ştii ce te-a 
apucat”. 

Trânti cu putere uşa intrând în camera sa şi începu să- 
şi arunce hainele de pe el. Se lungi pe pat, rămânând cu 
pumnii strânşi, inundat de transpiraţie. 

Timp de mai mult de un ceas îşi imagină, în mintea lui 
libidinoasă, ce i-ar fi făcut fetei, dac-ar fi prins-o singură. 
Apoi, încet-încet, gândirea îi reveni la normal. 

Îşi reaminti deodată ce îi spusese Shalik: 

„O veţi lăsa în pace pe Gaye Desmond... Dacă 
încercaţi cea mai mică presiune asupra ei, vă promit că 
predau dosarul dumneavoastră Interpolului”. 

Oare cum aflase Shalik despre cele trei crime? 

Fennel se agită în pat, în căutarea unei ţigări pe care o 
aprinse. Îşi plimbă privirea prin odaia luminată de o reclamă 
care clipea pe o clădire de peste drum. 

Dintr-o dată se revăzu la Hong Kong, coborând dintr-o 
joncă, luând-o spre strada Fenwick, în zona Wanchai. 

Se întorcea dintr-o expediţie de contrabandă, 
împreună cu trei amici chinezi. Descărcaseră un transport de 
opiu în insula Chu Lu Lok, nederanjaţi de nimeni. Fennel, cu 

trei mii de dolari în buzunar, urma să se îmbarce peste circa 
cinci ore într-un avion pentru Anglia. După şase zile de 
claustrare în barca aia împuţită, simţea nevoia unei femei. 

Acoliţii chinezi îi spuseseră unde să se ducă şi o 
pornise pe strada Gloucester. In ciuda aglomerației, a 
circulaţiei infernale, a hărmălăii făcute de negustorii de 
fructe şi a chinezilor ce păreau că se ceartă veşnic, ajunse 
într-un târziu la bordelul care-i fusese recomandat. 

Tânăra chinezoaică, o „tabacheră” cu şolduri solide 
care-i luară ochii lui Fennel, era tot atât de activă ca un 
antricot de vită. Se mulțumea să servească drept receptacul 
poftelor lui. lar după lupta lipsită de satisfacţie, Fennel, cu o 
jumătate de sticlă de whisky în burtă, care-i adormea 
simţurile, aţipi. Cum însă trăise întotdeauna periculos, era 
antrenat să nu cadă niciodată într-un somn ca de plumb, 
chiar dacă se întâmpla să fie beat. 

Se trezi şi zări lângă el fata încă dezbrăcată, cu pielea 
ca fildeşul luminată de raza felinarului ce pătrundea prin 
fereastra fără perdea, cotrobăindu-i prin portofelul umflat. 
Fennel ţâşnise din pat şi o plesnise, încă înainte de a se fi 
dezmeticit complet. Pumnul strivi mutra fetei, proiectându-i 
capul pe spate. Se prăbuşi, dând ochii peste cap, lăsând să-i 
scape din mâna mică banii şterpeliţi. 

Fennel o înjură, începând să-şi adune banii de pe jos. 
În timp ce se îmbrăca, îndesându-şi portofelul la loc în 
buzunar, simţi că se întâmplase ceva care nu era în regulă. 
Se aplecă asupra trupului imobil, simțind un fior pe şira 
spinării. O apucă de părul bogat, ridicându-i capul, şi se 
strâmbă dezgustat văzându-l moale, cum aluneca de pe un 
umăr pe celălalt. Lovitura plină de furie îi rupsese gâtul. 

Îşi privi ceasul. Până s-o şteargă la Londra îi mai 
rămâneau două ore. Închise uşa camerei pe dinafară şi 
cobori la biroul unde un chinez bătrân supraveghea 
mişcările clienţilor. Era conştient că trebuia să-şi plătească 
libertatea. 

— În douăzeci de minute mă îmbarc pe o joncă, minţi. 
Fata e moartă. Cât mă costă? 

Chipul galben, ridat, nu trădă nici o urmă de emoție. 
Ca o hartă geografică de pe un pergament vechi. 

— O mie de dolari, răspunse bătrânul. Intr-o oră va 
trebui să anunţ poliţia. 

Fennel rânji, mormăind furios. 

— Aş putea să-ţi sucesc gâtul, lipitoare bătrână... e 
prea scump. 

Chinezul dădu din umeri. 

— Atunci cinci sute de dolari şi chem poliţia într-o 
jumătate de oră. 

Fennel îi azvârli mia de dolari. Trăise destul la Hong 
Kong ca să ştie că un târg încheiat, aşa rămânea. Avea 
nevoie de cel puţin o oră pentru a se afla cât mai departe, 
lucru absolut indispensabil în situaţia lui. 

Lungit pe pat, studia reflexele de lumină care desenau 
tot soiul de imagini pe peretele din faţă. Îi reveni în minte 
fata. Dacă ar fi răspuns şi ea ca lumea la graba lui nesătulă, 
poate n-ar fi pocnit-o chiar aşa. „Zău dacă n-a meritat cu 
vârf şi îndesat pumnul încasat”, gândi, încercând să se 
încurajeze singur. 

Ca şi pederastul pe care avusese nenorocul să-l 
întâlnească pe o străduţă mizerabil din Istanbul. Şi ăla 
primise ceea ce merita. Fennel debarcase de pe vas, ca să 
petreacă vreo câteva ceasuri pe uscat, înainte de a continua 
călătoria spre Marsilia. Aducea din India trei kilograme de 
aur pentru un tip care plătea foarte bine: un turc gras căruia 
nu ştiai ce vârstă să-i dai şi care avea nevoie de aur pentru a 
mitui pe cineva. Fennel dusese la bun sfârşit treaba, îşi luase 
banii, după care îşi găsise o fată cu care să petreacă 
noaptea. Întorcând situaţia în minte pe toate părţile, Fennel 
fu nevoit să recunoască: fusese jucat pe degete. Fusese 
îmbătat bine, iar în momentul în care trebuiseră să împartă 
patul, nu mai fusese în stare de nimic. După vreo trei ceasuri 
se trezise, dar ia fata de unde nu-i. Îl lăsase lefter. 

Palid, tremurând de furie neputincioasă, aproape se 
trezise din beţie. Pornise înapoi spre vas, iar pe o străduţă 
întunecoasă, plină de mirosuri puturoase, întâlnise un mititel 

parfumat, pomădat, care încercase să se lege de el: 
efeminat, cu ochii negri, încondeiaţi şi zâmbet insinuant... 
Fennel îşi descărcase nervii pe el, zdrobindu-i capul de zidul 
alb murdar, dintr-un pumn. O pată de sânge rămăsese pe 
perete. 

O femeie care tocmai atunci se uita pe fereastră, pe 
după perdea, văzuse agresiunea şi începuse să zbiere. 

Fennel reuşise să ajungă la vapor, însă abia când se 
aflau în largul mării se considerase salvat. _ 

Adeseori era bântuit de fantomele acelea. Incerca să 
se convingă că morţii oricum nu puteau pătrunde în viaţa lui, 
chiar dacă îi hărţuiau sufletul. În momentele de frustrare 
sexuală, când se simţea singur, ca acum, violențele din 
trecut nu-i dădeau pace. 

A treia crimă îl obseda mai mult decât celelalte la un 
loc. Fusese angajat de un bogătaş egiptean să deschidă 
casa de bani a unui negustor căruia îi încredinţase nişte 
titluri de garanţie de valori însemnate. Fennel înţelese că 
titlurile acelea erau false, frauda fiind oricând posibil de 
descoperit. Aşadar, treaba era urgentă. 

Pătrunsese în încăperea luxoasă, unde cu mare 
greutate reuşise să deschidă casa de bani. 

Era trei fără un sfert dimineaţa şi întreaga casă 
dormea. Casa de bani era un model vechi şi Fennel avu ceva 
de lucru până să-i vină de hac. Când tocmai terminase şi 
strângea sculele împrăştiate în jurul său, uşa camerei în care 
se afla fusese deschisă de cineva din afară. 

Stinsese lanterna cu o singură mişcare, apucând o 
rangă scurtă de fier de care se servise. Era pregătit. 

O siluetă întunecată se afla în cadrul uşii, bâjbâind 
după întrerupător. Lumina inundase încăperea. 

În faţa lui Fennel se afla o fetiţă în cămaşă de noapte. 
Micuţă, brunetă, cu ochi mari, negri şi ten măsliniu... Nu 
putea avea mai mult de zece ani... De fapt, avea nouă. 

Îl fixa pe Fennel cu o privire îngrozită, pregătindu-se să 
tipe. Din doi paşi fusese lângă ea, pocnind-o în cap cu bara 
de fier. În momentul acela de groază, nu ezitase să ucidă. 

Lovitura, ştia cu precizie, fusese mortală. Fetiţa îl 
văzuse şi fusese nevoit să-i facă de petrecanie. Altfel, ea i-ar 
fi putut descrie semnalmentele la poliţie. 

Inhăţase titlurile din casa de bani, îşi strânsese sculele 
şi-o tulise. Abia când se urcase în maşină văzuse că avea 
sânge pe una din mâini şi pricepuse grozăvia pe care o 
înfăptuise. 

Ochii aceia mari, întunecaţi, plini de groază, îi bântuiau 
mereu visele. Din jurnalele de a doua zi, aflase că ucisese o 
fetiţă surdo-mută. Încercase el să se liniştească singur 
spunându-şi că moarta era, oricum, mai fericită, însă când 
se regăsea pe pat, încercând să uite, imaginea copilei 
îngrozite, în cămaşă de noapte, chinuindu-se să urle, îi 
Zzguduia ceea ce-i mai rămăsese din conştiinţă. 

Continuând să zacă pe pat, privea jocul de pe tavan, 
albastru şi roşu, al reclamei de peste drum. Într-un târziu, 
căzu într-un somn agitat. 

CAPITOLUL V 


|: fiecare zi, Max Kahlenberg se trezea la ora cinci, de 


parcă în cap ar fi avut un ceas deşteptător. In timpul celor 

şapte ore în care dormea, ar fi putut să şi moară. Nu visa 
şi nu mişca înainte de a deschide ochii ca să vadă soarele 
ridicându-se deasupra minunatului lanţ de munţi ce se 
întindea dinaintea imensei verande panoramice din faţa 
patului său. 

Aflat pe o estradă, patul imens era prevăzut cu o tăblie 
ca o cochilie, tapisată în mătase de culoarea lămâii. La 
îndemână se afla un panou cu butoane încastrate într-o 
placă de stejar lăcuit. Fiecare buton avea legătură cu ritualul 
bătut în cuie al deşteptării sale: cel roşu deschidea şi 
închidea perdelele de culoarea lămâii, de la ferestre; cel 
galben cobora patul la nivelul parchetului, pentru a-i permite 
lui Max să se mute în fotoliul cu rotile acţionat electric; cel 
albastru deschidea un panou de pe tăblia patului, prin care 
sosea tava cu cafea; cu ajutorul butonului negru, cada de 
baie se umplea automat, cu apă exact la temperatura 
dorită; cel verde comanda televizorul de la piciorul patului, 
făcând legătura video cu una dintre secretare. Max 
Kahlenberg se trezi şi apăsă butonul roşu. Odată perdelele 
trase, cercetă cerul. Urmărind norii purtaţi de vânt, gândi că 
ploaia nu avea să întârzie. Aprinse lumina difuză, ascunsă în 
spatele tăbliei patului, şi apăsă butonul albastru. Se ridică pe 
pernă când la îndemâna sa alunecă un platou cu o cafetieră 
de argint, o cană cu lapte, zaharniţa, ceaşca şi o linguriţă. 
După care panoul se închise la loc. 

Pe patul imens, Max Kahlenberg aducea cu un june 
prim al ecranelor. Teasta complet rasă, ochii albaştri 
depărtaţi unul de celălalt, nasul bine conturat deasupra unei 
guri largi spirituale, cu buza superioară mai subţire. Dormea 

întotdeauna dezbrăcat, aşa încât, ridicându-se, oferi vederii 
un tors bronzat, minunat dezvoltat. lşi bău cafeaua 
aprinzând o ţigară, apoi apăsă butonul verde, care-l lega de 
una dintre secretare. Ecranul televizorului prinse viaţă şi pe 
el apăru Miah, o tânără indiancă care asigura serviciul de 
dimineaţă. Avea lângă ea blocnotesul şi un creion. 

O studie cu plăcere. Amator de fete frumoase, îşi făcea 
o datorie de onoare din a angaja tinere care-i încântau 
privirea. 

— Bună dimineaţa, domnule, spuse tânăra cu ten 
închis la culoare, de o frumuseţe clasică. (Ochii ei mari 
priveau ţintă spre el, chiar dacă nu-l puteau vedea.) 

— Bună Miah, răspunse Kahlenberg, după un moment 
în care o contemplase. A sosit curierul? 

— E în curs de triere. 

— Într-o oră voi avea ceva de dictat, aşa că ia-ţi micul 
dejun. 

După ce închise televizorul, apăsă butonul negru care 
comanda umplerea căzii de baie, cobori patul la nivelul 
podelei, apoi zvârli deoparte cearceaful care-l acoperea. 

În acest moment, Kahlenberg frumosul, elegantul atlet 
fu metamorfozat într-un monstru grotesc. Nimeni, în afară 
de mama sa şi de medicul personal nu-i văzuse vreodată 
picioarele, rămase atrofiate de la naştere. Comparate cu 
bustul bine dezvoltat, păreau două excrescenţe jalnice, 
perfect formate, incapabile să-i susţină greutatea, fapt 
pentru care le ura. Amărăciunea şi sila resimţite îi 
distrugeau viaţa, alterându-i periculos echilibrul mintal. 

Nimeni nu era admis vreodată în camera sa. Numai 
când era îmbrăcat, instalat în fotoliu, cu picioarele acoperite 
de o pătură, se simţea la adăpost de privirile indiscrete. 

Se mută în fotoliul rulant, dirijându-l spre vasta sală de 
baie. 

O oră mai târziu, reveni îmbăiat şi bărbierit, după un 
antrenament conştiincios în sala de gimnastică complet 
utilată, situată ca o anexă a sălii de baie. Işi înfăşură 
membrele inferioare într-un prosop de bumbac, îmbrăcă o 

cămaşă albă cu guler răsfrânt şi puse pătura pe fotoliul 
rulant pe care îl manevră în lungul culoarului ce ducea spre 
cabinetul său de lucru. 

Venind în întâmpinarea sa, îşi făcu apariţia un ghepard 
adult. Era Hindenburg,  inseparabilul său însoțitor. 
Kahlenberg opri fotoliul, pentru a-i permite uriaşei feline să 
se apropie. Îi mângâie blana aspră, iar animalul răspunse cu 
un sunet grav, gutural. 

Apoi Kahlenberg, urmat de Hindenburg, repuse fotoliul 
în mişcare. Ajuns la o uşă cu două batante care se 
deschideau automat, pătrunse în încăpere. 

Cabinetul de lucru al lui Kahlenberg era spaţios, 
luminat de o fereastră care ocupa întreg peretele, punând în 
valoare peisajul. De la biroul uriaş se bucura de o privelişte 
panoramică a peluzelor de iarbă împânzite cu flori, a junglei 
îndepărtate şi a colinelor presărate cu vegetaţie deasă, în 
care se ridicau colibele zuluşilor săi, până spre lanţul muntos 
Drakensberg. 

Scrisorile sosite se aflau pe birou, etichetate cu diferite 
culori care să le identifice prioritatea. 

Inainte de a se duce la culcare, făcuse unele adnotări 
despre diverse afaceri care îi reținuseră atenţia. Apăsă un 
buton verde şi, când monitorul se lumină, Miah se afla 
aşezată la biroul ei. Incepu să-i dicteze. 

O oră mai târziu, terminase cu notițele din seara 
trecută. 

— Asta e tot, Miah. Ho-Lu e acolo? 

— Vă aşteaptă, domnule. 

— Voi avea treabă cu ea într-o jumătate de oră. (Stinse 
monitorul.) 

Parcurse repede un curier de circa cincizeci de scrisori, 
luă hotărâri rapide care urmau să-i sporească în continuare 
averea deja considerabilă, după care reaprinse televizorul. 

De această dată, o vietnameză graţioasă ca o orhidee 
se afla instalată la birou, aşteptând răbdătoare. O salută şi 
începu să-i dicteze. 

La ora zece îşi eliberase biroul de toată corespondenţa 
restantă. Se destinse câteva clipe. Mângâind capul lui 
Hindenburg, după care apăsă butonul interfonului: 

— Intraţi, vă rog. 

Se auzi un ciocănit discret şi uşa se deschise. Giulio 
Tak, secretarul particular al lui Kahlenberg, intră, apropiindu- 
se de birou. 

Tak era un bărbat înalt şi uscat, cu o claie de păr 
negru ca smoala, care-i accentua paloarea cadaverică a 
chipului. 

Ochii negri, înfundaţi în orbite, ardeau parcă. Din 
mamă italiană şi tată ceh, dovedise încă din fragedă 
copilărie o înclinaţie surprinzătoare pentru cifre. Fusese 
angajat într-o bancă elveţiană unde îşi demonstrase rapid 
geniul financiar. Când Kahlenberg ceruse unuia dintre 
directorii lui să-i recomande un om capabil pe care să-l 
poată folosi ca secretar particular, omul i-l propusese, fără 
să stea pe gânduri, pe Tak. 

Kahlenberg avea să-şi dea seama foarte curând că 
acesta avea geniul finanţelor, fiind totodată lipsit de 
sentimente şi având o eficacitate şi o loialitate fără egal. 
Multă vreme, Kahlenberg angajase hoţi pricepuţi la opere de 
artă, pentru a-şi garnisi muzeul. Asta necesita o migăloasă 
muncă organizatorică şi interminabile discuţii, iar lui 
Kahlenberg îi lipsea amarnic timpul. După unele ezitări, la 
capătul a optsprezece luni de tatonări, ajunse la concluzia că 
Tak era demn de încredere pentru a-l înlocui. In prezent, 
acesta era răspunzător de muzeu şi, în plus, se ocupa şi de 
banii lui Kahlenberg. Prezenta frecvent propuneri şi semnala 
şefului oportunităţi pe care acesta, ocupat până peste cap, 
le-ar fi putut rata. 

— Bună dimineaţa, domnule Kahlenberg, se înclină, 
teapăn, Tak. 

— la loc. (Kahlenberg se sprijini cu coatele de birou, 
pentru a-l studia pe Tak, al cărui aspect i se părea 
extraordinar.) Nici o veste în afacerea cu inelul lui Borgia? 

— Ba da, domnule. Cei trei hoţi pe care îi ştiu au sosit 
la hotelul Rand International acum câteva minute. Fennel se 
afla deja acolo, sosit alaltăieri de la Paris. Sam Jefferson, 
proprietarul unui garaj, le-a cumpărat echipamentul necesar. 
Am aici lista, dacă doriţi să o vedeţi. Am şi fotografii ale 
acestor personaje, făcute la aterizarea lor pe aeroport. (Se 
întrerupse pentru a-i arunca o ocheadă rapidă lui 
Kahlenberg, înainte de a depune un plic voluminos pe birou.) 
Femeia pare seducătoare şi ar putea fi pe gustul 
dumneavoastră. 

Kahlenberg studie cu atenţie fotografiile mărite ale 
celor trei bărbaţi, depunându-le pe mapa sugativă de pe 
birou, întârzie o vreme în faţa fotografiei ce o reprezenta pe 
Gaye. 

— Ce ştii despre ea? 

— Aveţi dosarele tuturor în plic, domnule. 

— Mulţumesc, Tak. Pe curând. 

După plecarea acestuia, Kahlenberg se întoarse la 
fotografia fetei. În cele din urmă, o depuse gânditor într-unul 
din sertare. Citi cele patru dosare, examină lista cu 
echipamentul, ocazie cu care află că tabăra fusese fixată la 
câţiva paşi de Mainville, unde un elicopter sosise deja, cu o 
seară înainte. Puse apoi cu grijă hârtiile înapoi în plic, 
încuindu-le într-un sertar. Rămase un timp cu ochii fixaţi 
asupra mapei-sugativă de pe birou după care, mulţumit de 
hotărârea care tocmai îi venise în minte, îşi puse fotoliul în 
mişcare. Pocni din degete în direcţia lui Hindenburg şi o 
porni spre grădină, unde îşi permise o jumătate de oră de 
odihnă, pe aleea principală, având alături uriaşa felină. 

Pe la unsprezece, revenit la biroul său, Kahlenberg se 
ocupă până în jurul prânzului de un nou set de documente 
sosite în cursul dimineţii. 

La prânz se mulţumi cu un păstrăv în sos de hrean şi o 
cafea. Îl chemă la el pe Tak. 

— Cât ne-a costat inelul lui Borgia? 

— Şaizeci de mii de dolari. Mercial îl plătise înainte cu 
două sute cincizeci de mii. L-am luat foarte bine. În prezent, 

Mercial i-a oferit o jumătate de milion lui Shalik pentru a-l 
recupera. E absurd, desigur, însă acest inel reprezintă piesa 
de căpătâi a colecţiei sale de obiecte ce au aparţinut lui 
Borgia. 

— Sunt din ce în ce mai tentat să-l las să-şi recupereze 
inelul, declară Kahlenberg fixându-l cu privirea pe Tak, 
rămas mut. 

Cu timpul, învățase să descifreze gândurile stăpânului. 

— Treaba poate fi distractivă, iar pentru cei patru, nu 
va fi deloc simplă încercarea de a-l fura, nu-i aşa? (Tak lăsă 
capul în jos, aşteptând urmarea.) Şi-atunci, de ce să nu-i 
lăsăm să ajungă până aici? Aşa cum spuneai, femeia este 
încântătoare. Va fi interesant de ştiut dacă Fennel, care 
trece drept un expert, va fi în stare să pătrundă în muzeu. 
Aşadar, încurajează-i. Las detaliile în grija dumitale. 

— Doriţi să-i vedeţi plecând cu inelul, domnule? 

— Faceţi ca intrarea să fie mai uşoară. Cât despre 
plecare, ea va fi mai complicată, însă dacă vor reuşi să 
scoată inelul de pe domeniu, atunci mi se pare că vor fi 
îndreptăţiţi să-l păstreze. Numai în acest caz, înţelegi? 

Ochii lui Kahlenberg fixară chipul lui Tak. 

— Da, domnule. 

— Să-i lăsăm să pătrundă şi să le facem apoi plecarea 
cât mai dificilă. Dacă ar trebui să li se întâmple ceva, 
presupun că acesta va fi deliciul crocodililor care se vor 
pomeni cu un supliment la masă. 

Tak miji ochii. 

— Doriţi să li se întâmple ceva, domnule? 

— Zău aşa, dacă reuşesc să pătrundă în muzeu, ar fi 
neplăcut să-i lăsăm să scape. Ar putea pălăvrăgi şi nu ţinem 
deloc să primim vizita Interpolului, nu? Vaticanul s-a arătat 
extrem de contrariat în urma pierderii bustului lui Jupiter. 
Cum a reuşit şnapanul ăla să-l scoată de la Vatican, mă 
depăşeşte. Nu, Interpolul nu trebuie să afle că muzeul este 
subteran. 

— Dar n-a fost vorba de a-i restitui inelul lui Mercial? 

— Ba da... Îi voi returna inelul, însă nu şi hoţii, agenţii, 
zi-le cum vrei. 

Tak nu pricepu şi rămase în aşteptare. 

— Zuluşii noştri vor fi foarte mulţumiţi să mai aibă şi ei 
parte de o vânătoare de oameni, ca o schimbare, mă 
gândesc. 

— Da, putem avea încredere în ei, domnule. 

— Sunt încă foarte... primitivi. Poate că nu va fi 
necesar, bineînţeles. Cei patru temerari ai noştri s-ar putea 
pierde. În sfârşit, să-i punem în alertă. Promite-le 
recompense, vezi dumneata ce faci, în orice caz, cere-le 
dovezi. 

— Prea bine, domnule. 

— Trebuie să mărturisesc că o asemenea vânătoare 
m-ar distra, spuse Kahlenberg, ţuguindu-şi buzele subţiri. 
Când vor fi prinşi, iar inelul îmi va fi înapoiat, atunci i-l voi 
expedia lui Mercial. (Continuă să-l privească pe Tak, 
frecându-şi obrazul.) În orice caz, nici o gafă! Ar fi periculos 
să lăsăm vreunul dintre ei să scape. După părerea dumitale, 
au vreo şansă să scape din ghearele a vreo sută dintre 
zuluşii mei, în jungla asta? 

Tak reflectă, scuturând capul: 

— Nici una, domnule. 

— Asta e şi părerea mea. (Kahlenberg se opri, cu 
gândul la fotografia din sertarul încuiat cu cheia.) Păcat de 
femeie. 

Tak se ridică. 

— Asta e tot, domnule? 

— Nu... Aduceţi-mi inelul lui Borgia. 

După plecarea lui Tak, Kahlenberg apăsă unul dintre 
butoanele interfonului: 

— Trimiteţi-mi-l pe Kermosa. 

În câteva minute, în cabinetul de lucru apăru un 
bătrân bantu plin de riduri, înfăşurat într-o pelerină de un alb 
imaculat. 

Kermosa lucrase şi pentru tatăl lui Kahlenberg, iar în 
prezent asigura supravegherea personalului indigen, pe 
care-l conducea cu ciomagul. 

— Bătrânul vraci vindecător mai e pe domeniu? 
întrebă Kahlenberg. 

— Da, stăpâne. 

— Nu-l văd niciodată. Îl credeam mort. 

Kermosa rămase tăcut. 

— Tata spunea că acest om are o mare experienţă în 
otrăvuri. Aşa este? 

— Da, stăpâne. 

— Du-te şi caută-l. Spune-i că am nevoie de o otravă 
lentă, în stare să ucidă un om în douăsprezece ore. Crezi c- 
ar putea să-mi furnizeze o asemenea otravă? 

Kermosa înclină capul. 

— Foarte bine, atunci. Îmi trebuie pentru mâine 
dimineaţă. Vezi, răsplăteşte-l cum trebuie. 

— Da, stăpâne. (Kermosa se înclină şi ieşi.) 

Kahlenberg trase spre el un act notarial pe care se 
apucă să-l studieze cu râvnă. Nu trecu mult şi în birou apăru 
Tak, purtând o cutiuţă din sticlă, în care inelul lui Cesare 
Borgia se afla pe o pernuţă minusculă de catifea albastră. 

— Lasă-l aici, spuse Kahlenberg, fără a ridica privirea, 
iar Tak plasă cutiuţa pe birou şi se retrase. 

După ce termină de studiat documentul, îl puse 
deoparte, apucând cutiuţa cu inelul. Se lăsă pe spătarul 
fotoliului, deschise cutiuţa şi extrase din ea inelul. 

Dintr-un sertar luă o lupă de ceasornicar, pe care şi-o 
fixă la ochi. Examină vreme de câteva minute inelul, până ce 
descoperi minuscula trapă culisantă, mascată de un diamant 
care oferea acces la micul rezervor pentru otravă. 


Plecară de la Rand International puţin după ora opt, în 
direcţia Harrismith, folosind Drumul Naţional 16. 

Purtau toţi sahariene cu pantaloni scurţi, şosete trei 
sferturi, ghete cu tălpi groase şi pălării de pâslă, cu panglica 
din blană de leopard. Cei trei bărbaţi se holbară îndelung la 

Gaye în clipa în care se instală în scaunul de lângă şofer, în 
Land Rover. Echipamentul îi venea de minune, punându-i în 
valoare silueta. Şi de această dată Fennel se simţi înfiorat de 
dorinţă. 

Ken Jones se aşeză la volan, iar Garry şi Fennel în 
spate. Fiecare îşi adusese câte un mic rucsac cu obiecte 
personale de primă necesitate; le înghesuiră între cei doi, pe 
bancheta din spate. 

Cerul era întunecat, iar atmosfera apăsătoare şi 
umedă, aşa încât părăsiră bucuroşi oraşul, pornind-o pe 
şoseaua liberă. 

— Traseul va fi cam plictisitor, anunţă Ken. Două sute 
de kilometri până la Harrismith, după care părăsim drumul 
naţional, s-o luăm înspre Bergville. Pentru prânz, ne oprim la 
Mainville. Pe drum îl vom culege şi pe ghidul nostru, apoi ne 
mai rămân cam treizeci de kilometri de parcurs prin junglă 
până la tabără. Acolo o să ne distrăm. Sunt sigur că vom da 
de vânat. 

— Cine păzeşte elicopterul, zise Garry aplecându-se 
spre el. Doar nu l-aţi abandonat în junglă? 

Ken izbucni în râs. 

— Am angajat patru localnici bantu să-l păzească. Sunt 
serioşi, îi cunosc, aşa că nu-ţi mai face probleme. 

Gaye era încântată că părăsiseră Johannesburgul. 

— Oraşul ăsta nu mi-a plăcut deloc. 

— N-am auzit pe nimeni căruia să-i fi plăcut, îi dădu 
dreptate Ken. Cape Town însă va fi altceva. Cât despre 
Durban, o să-ţi placă la nebunie. 

Continuară să flecărească, în vreme ce Land Roverul 
înghiţea kilometri. 

Garry băgă de seamă că Fennel rămânea tăcut şi 
posac. Stătea aplecat în faţă, cu sacul de scule între 
genunchi, iar ochii săi mici nu conteneau să fixeze spatele 
lui Gaye, sau profilul, când fata se întorcea. 

Din când în când, întâlneau câte o serie de colibe în 
formă de căpiţe, în jurul cărora umblau de colo-colo, fără nici 

o treabă, localnici bantu. Animale slăbâănoage păşteau păzite 
de copii, laolaltă cu turme mici de capre. 

Gaye punea o grămadă de întrebări cărora Ken le 
răspundea cu răbdare. Fennel nu dădea nici o atenţie 
pălăvrăgelii lor. Avea în cap un singur gând: s-o prindă pe 
Gaye singură. Era convins că, dacă ar fi prins-o singură, i-ar 
fi cedat fără probleme. Cât despre negri, puţin îi păsa de ei, 
aşa că-şi dorea să-l facă cumva pe Ken să mai tacă din gură. 
Puțin după ora 14 ajunseră în centrul oraşului Mainville. 
Locul părea neîngrijit, umbrit însă de arbori magnifici, plini 
de flori. In stânga se afla biroul poştei. 

Alături, o prăvălie locală, iar în faţă un magazin ţinut 
de un olandez ce părea să vândă de toate, de la ghete până 
la flacoane cu sirop de tuse. Aşezaţi la umbra copacilor, 
localnicii bantu îi cercetau curioşi. Doi sau trei dintre aceştia 
îi făcură cu mâna, în chip de salut, lui Ken, iar el le răspunse 
ca unor vechi cunoştinţe. 

— S-ar părea că eşti o persoană cunoscută pe-aici, 
remarcă Gaye. 

— Bineînţeles. Doar circul foarte mult. Ţin mult la 
aceşti tipi, iar ei simt asta. 

Ken dădu roată pieţei, îndreptându-se spre un garaj 
dărăpănat în care intră de-a dreptul. 

Doi localnici de apropiară, strângându-i mâna, când 
cobori din Land Rover. Ken le vorbi în dialectul afrikaans, iar 
ei încuviinţară din cap, zâmbind bucuroşi. 

— Gata, prieteni, se întoarse spre tovarăşii săi de 
drum, putem lăsa maşina aici cât mergem la hotel, să 
mâncăm. Aş fi în stare să devorez şi un bizon. 

— Aştia n-or să fure nimic? întrebă Fennel. 

Ken îl măsură cu privirea, strângând din dinţi. 

— Sunt nişte prieteni de-ai mei... Şi nu vor fura absolut 
nimic. 

Fennel cobori posac din jeep. 

— Bine, dacă eşti aşa de sigur... 

Coborâră şi ceilalţi în soarele orbitor. 

De la plecarea din Johannesburg, vremea fusese foarte 
caldă. Hotelul era modest, însă convenabil, iar Ken fu 
întâmpinat cu entuziasm de către un indian gras, care le 
făcu semne amicale şi celorlalţi. 

— L-ai văzut pe Themba? îl întrebă Ken în timp ce 
intrau în vasta sală restaurant. 

— Da, domnule Jones. E prin preajmă. A lăsat vorbă că 
va fi aici într-o jumătate de oră. 

Se ospătară cu pui în sos picant, stropit cu bere. De la 
masa la care stăteau vedeau perfect garajul, iar Fennel 
aproape că nu-şi lua ochii din direcţia aceea. 

— Nu fură nimic! îl potoli Ken, pe care neîncrederea lui 
Fennel începea să-l enerveze. Mănâncă liniştit, ce 
Dumnezeu! 

Fennel îl privi pieziş. 

— Sculele din sacul ăla al meu costă o avere şi mi-au 
trebuit câţiva ani buni ca să le adun. Unele le-am fabricat 
chiar eu, aşa că vreau să fiu sigur că păduchioşii ăştia nu mi 
le umflă. 

Văzându-l pe Ken cum se umplea de furie, Gaye 
încercă o diversiune, punând câteva întrebări despre hotel. 
Atmosfera se mai destinse puţin, după care Ken se ridică. 

— Mă duc să plătesc masa şi pe urmă să-l caut pe 
Themba. 

— Ghidul nostru? vru să ştie Gaye. 

— Exact. 

— Şi încă un tuciuriu pe care să-l adauge la lista de 
prieteni, comentă Fennel rânjind. 

Ken avu o ezitare, însă renunţă, îndepărtându-se. 

— N-ai putea să fii puţin mai amabil, să te mai schimbi 
puţin? îi sugeră Garry. Te porţi de parcă ai avea un furuncul 
în fund. 

Fennel îl fulgeră cu privirea. 

— Mă port aşa cum îmi place şi nimeni nu-mi dă mie 
lecţii! 

— O să avem tot timpul să ne certăm după ce 
terminăm ce avem de făcut, îi linişti Gaye, aşa că potoleşte- 
te, domnule Fennel. 

Răspunsul acestuia fu o privire grea, adresată fetei, 
după care se ridică şi părăsi restaurantul. 

Gaye şi Garry se apropiară să-l felicite pe indianul cel 
gras pentru mâncarea oferită, apoi plecară după Fennel spre 
garaj. 

— Ce mai podoabă de om şi Fennel ăsta, şopti Gaye. 

— Un urs. Dacă mai continuă aşa, o s-o ia sigur peste 
bot. 

— Adu-ţi aminte de ce-a spus Armo... E un tip 
periculos. 

Garry se încruntă. 

— Şi eu. Nu-mi place de loc faptul că ăsta va călători 
lângă Ken. 

Se mai linişti puţin când văzu un bantu uriaş, un 
exemplar superb, îmbrăcat într-un costum de junglă, 
purtând pe cap o pălărie cu borul ridicat într-o parte, după 
modelul australian. Acesta îi strânse călduros mâna lui Ken. 

— Probabil ăsta e Themba. Impreună cu Ken, o să 
reuşească să-l ţină la respect pe Fennel, asta fără discuţie. 

Ken făcu prezentările. In timp ce Garry şi Gaye dădură 
mâna cu el, Fennel se mulţumi să se holbeze la uriaşul 
bantu, înainte de a se urca în Land Rover să-şi controleze 
faimosul sac cu scule. 

— Themba nu vorbeşte dialectul afrikaans, explică 
Ken, aşa că, dacă doriţi conversaţie, nu contaţi pe el. 

— Mie mi se pare superb, îşi declară Gaye admiraţia. 

— E un tip formidabil. Am lucrat împreună vreo cinci 
ani... Nu există alt căutător de urme mai bun ca el în tot 
ţinutul Natal. 

Se urcară în Land Rover. Themba avea în spate o 
strapontină puţin mai înaltă, care îi asigura buna vizibilitate. 

— Din acest moment intrăm în junglă, anunţă Ken. 
Dacă există ceva vânat prin împrejurimi, Themba îl va 
repera, cu siguranţă. 

Peste zece minute, părăseau drumul principal, cotind 
pe o potecă pietruită, înconjurată de tufe din ce în ce mai 
dese. 

— Va fi din ce în ce mai greu, îi preveni Ken, râzând, 
dar o să vă obişnuiţi. 

Drumul devenea din ce în ce mai prost şi fură nevoiţi 
să încetinească. Îşi făcură apariţia gropile şi jeepul se 
poticnea mereu, iar călătorii fură nevoiţi să se sprijine care 
cum putea mai bine. Fennel înjura tot timpul, printre dinţi. 

La vreun kilometru de mers, Themba îi spuse un 
cuvânt lui Ken care încetini şi mai mult. Maşina pătrunse 
efectiv în junglă. Acum mergeau foarte încet şi trebuia să fie 
foarte atenţi la crăcile cu spini, care înţepau sau zgâriau. 

Deodată le apăru în faţă o antilopă mare, dominată de 
coarnele ascuţite. Se opri să-i privească, apoi dispăru în 
salturi uriaşe. 

— Oh, ce frumoasă e! strigă Gaye. Şi pata aia albă în 
blană... ce minune! 

— Ştiţi de unde vine pata aia albă? întrebă Ken, 
zâmbind. Hai să vă spun. Când s-a suit în arca lui Noe, 
antilopa a alergat la el, spunându-i: „Domnu' Noe, aţi putea 
să-mi arătaţi unde e cea mai apropiată toaletă?” „Va trebui 
să mai aştepţi, i-a răspuns Noe, toaletele tocmai au fost 
vopsite.” „Nu mai pot să aştept.” De atunci are pata aia albă 
de blană la fund. 

— Mai bine uite-te pe unde mergi, decât să debitezi 
tâmpenii, mormăi Fennel, singurul care nu râdea. 

— Nu-i poţi mulţumi pe toţi deodată, răspunse Ken, 
dând din umeri. 

Gaye remarcă o serie-de arbori rupţi, uscați, ce 
dădeau junglei un aspect dezolant. 

— Trăsnetul i-a distrus în halul ăsta? întrebă. 

— Ce, copacii? Nu. Elefanții! Pe-aici trebuie să fi trecut 
o turmă destul de mare. Elefantul este animalul cel mai 
distrugător dintre toate speciile sălbatice. În mers jupoaie 
arborii şi-i distruge. Pe unde trec elefanţi, veţi găsi totul 
călcat în picioare. 

Întâlniră apoi cinci girafe, iar Ken opri la mai puţin de 
cincizeci de metri de ele. Animalele îi priveau, nemişcate. 

— Păcat că mi-am împachetat aparatul de fotografiat, 
oftă Gaye. Parcă sunt dresate. 

— Nu sunt dresate... Sunt doar extrem de curioase, 
explică Ken. 

În timp ce el vorbea, giganticele animale ocoliră jeep- 
ul şi o porniră în galop, părând că aleargă cu încetinitorul. 

— Leii le aleargă, însă rareori le şi prind, urmă Ken, 
pornind Land Roverul. 

— Sunt lei prin zona asta? întrebă Gaye. Aş vrea să 
văd unul. 

— O să-i vezi şi o să-i şi auzi. 

De pe locul său înalt, Themba îi tot spunea câte ceva 
lui Ken, indicându-i în ce direcţie s-o ia. 

— Fără tipul ăsta, îi mărturisi Ken lui Gaye, n-aş fi 
niciodată în stare să găsesc drumul spre tabără. Cred că are 
o busolă în cap. 

După un drum de circa jumătate de oră, timp în care 
mai dădură şi peste o turmă de zebre, se afundară în desişul 
junglei, de unde, aproape fără să-şi dea seama, ieşiră într-un 
luminiş unde îi aştepta elicopterul. 

Ghemuiţi lângă aparat, patru indigeni bantu se 
ridicară, zâmbind cu gura până la urechi, văzând jeepul care 
se apropia. 

— lată-ne ajunşi, zise Ken, coborând de la volan. Să 
plătesc mai întâi oamenii, fiindcă nu are rost să-i mai ţin pe- 
aici. Themba şi cu mine putem ridica singuri cortul. 

Garry merse direct la elicopter, iar Gaye cobori din 
Land Rover, dezmorţindu-se. Drumul o pusese la încercare. 
Era deşelată şi lac de sudoare. 

Cobori şi Fennel, aprinzându-şi o ţigară. Fără a 
manifesta nici cea mai mică dorinţă de a-l ajuta pe Themba 
la descărcatul materialului, rămase proţăpit, cu mâinile 
înfipte în buzunarele pantalonilor, holbându-se la Gaye care 
îi întorcea spatele, cu picioarele depărtate şi mâinile în 

şolduri. Ken scăpă de paznicii elicopterului, revenind lângă 
Land Rover. 

— În spatele arborilor de colo se află un lac şi o 
cascadă mică, îi spuse lui Gaye, arătând cu degetul. Se 
poate înota în linişte, fiindcă nu sunt crocodili. 

— Pot să ajut cu ceva pe-aici? 

— Nu, mulţumesc... Themba şi cu mine ne descurcăm. 

Începu să desfacă cortul, împreună cu acesta. 

Gâfâind, Fennel se apropie de Gaye. 

— O cascadă, a spus? Ce-ar fi să aruncăm o privire? 

Se aştepta la un refuz şi simţea deja furia cum urca în 
el. Ea însă îl privi indiferentă. 

— Da, hai s-o vedem, spuse, surprinzându-l pe Fennel, 
şi porni hotărâtă spre perdeaua de arbori şi ierburi înalte 
care ascundeau luminişul. 

Fennel îşi simţi sângele pulsând mai puternic. Să fie 
asta o invitaţie? Aruncă o ocheadă spre elicopter, unde 
Garry era ocupat cu scoaterea husei cauciucate care 
acoperea motorul. Ken şi Themba îşi făceau în continuare de 
lucru cu ridicarea cortului. Simţind fiori, Fennel se grăbi s-o 
ajungă pe Gaye, care dispăruse deja în desiş. 

O ajunse pe cărarea îngustă şi încetini pasul, cu ochii 
lipiţi de fesele rotunde şi de picioarele superbe ale fetei. 
Ajunseră, în sfârşit, la o cascadă mică, înălţimea de unde 
cădea apa nedepăşind zece metri. Apa curgea într-un lac, ca 
un bazin, de unde se vărsa, puţin mai departe, într-un râu 
mărişor. Lacul părea o excelentă piscină naturală. Se 
întoarse spre el, tocmai când o ajungea din urmă. 

— Minunat, nu-i aşa? 

Soarele ardea, nu alta. Înconjuraţi de arborii deşi, s-ar 
fi putut crede singuri pe lume. 

— Marfă! mormăi Fennel, scoţându-şi cămaşa. Hai, 
păpuşico, dezbrăcarea! 

Ea îi admiră în gând torsul musculos, dar clătină din 
cap. 

— Eu nu mă scald cu martori, domnule Fennel. 

— Ei, asta-i! Ce, crezi că n-am mai văzut păpuşici 
goale? Ba, pun pariu că şi tu ai mai văzut bărbaţi dezbrăcaţi. 
(Rânji crispat, cu obrajii înroşiţi de excitaţia pe care ea i-o 
trezea.) Lasă fasoanele şi dezbracă-te că, dacă nu, te-ajut 
eu. 

Nu-i plăcu deloc privirea ei liniştită, sigură de ea. 

— Scaldă-te, dacă vrei. Eu mă întorc în tabără. 

O prinse de încheietura mâinii, când se întorcea să 
plece. 

— Stai aici, spuse cu voce gravă, tremurândă. Şi 
dezbracă-te. Ai nevoie de sex, păpuşo, iar eu am să ţi-l ofer. 

— la mâna de pe mine. 

Tonul ei suna liniştit. 

— Haide, păpuşo, nu mai face pe timida... Puțin sex, 
după care ne scăldăm. 

Fata se apropie şi, vreme de o clipă, el crezu că-i va 
ceda. Zâmbind, încercă să o prindă de talie. Ea însă îl apucă 
de încheietura mâinii, provocându-i o durere îngrozitoare, 
care-i smulse un urlet. Imediat îi trase o lovitură de picior în 
piept, lăsându-l pe spate. Fennel se simţi zburând prin aer, 
după care căzu în lac, cu un plescăit grozav. Apa rece îl 
acoperi, înspumată. Reveni la suprafaţă scuturând din cap, 
împrăştiind picăturile care-l orbeau. O revăzu pe mal, cu 
privirea aţintită asupra lui. Sufocându-se de furie, cu braţul 
amorţit de durere, îi aruncă o privire criminală, însă văzu în 
mâinile ei un bolovan mărişor. 

— Stai acolo, dacă nu vrei să-ţi strivesc creierii, o auzi. 

Calmul glasului şi răceala ochilor îl avertizară că nu 
glumea. 

— Putoare! răcni. O să mi-o plăteşti! 

— Nu mă sperii, porcule! spuse ea cu un ton 
ameninţător. De-acum încolo să mă laşi în pace, fiindcă dacă 
mai încerci să mă atingi îţi rup braţul. Aş fi făcut-o deja dacă 
n-ai avea un rol atât de important în operaţiunea noastră. 
Acum Îîmbăiază-te şi răcoreşte-te. Ce silă îmi faci! 

Zvârli bolovanul în apă chiar în faţa lui, iar când el 
încetă să se mai frece la ochi, ea plecase. 

Kahlenberg tocmai semna un vraf de scrisori, când uşa 
cabinetului său de lucru se deschise fără zgomot, făcându-i 
loc lui Kermosa. 

Negrul aşteptă liniştit în prag până când Kahlenberg 
termină, iar când acesta ridică spre el o privire întrebătoare, 
înaintă, târându-şi picioarele. Depuse pe birou un flaconaş 
de sticlă. 

— Poftiţi, stăpâne. 

Kahlenberg studie sticluţa. 

— Ce e asta? 

— Otrava pe care ați comandat-o, stăpâne. 

— Ştiu eu... dar ce otravă e? 

Kermosa păru descumpănit. 

— Nu ştiu, stăpâne. 

Kahlenberg avu o tresărire de nerăbdare. 

— l-ai explicat vraciului exact ce voiam? 

— Da, stăpâne. 

— O otravă în stare să omoare în douăsprezece ore? 

— Da, stăpâne. 

— Cât i-ai plătit? 

— Douăzeci de capre. 

— l-ai spus că dacă otrava nu are efect îşi pierde toate 
caprele, îi dau foc la colibă şi-l gonesc de pe domeniul meu? 

— l-am spus că dacă otrava n-are efect, o să vină doi 
oameni, noaptea, şi-o să-l arunce în lac, la crocodili. 

— Te-a crezut? 

— Da, stăpâne. 

Kahlenberg încuviinţă, satisfăcut, din cap. 

— Du-te la dulapul cu medicamente, Kermosa; să-mi 
aduci de-acolo o seringă şi o pereche de mănuşi de cauciuc. 

După plecarea acestuia, se ghemui în fotoliul său, 
studiind sticluţa. Gândul îi zbură peste secole. Probabil, 
Cesare Borgia contemplase şi el o fiolă asemănătoare, cu 
otravă, anticipând moartea vreunui duşman, cu aceeaşi 
plăcere pe care o descoperea acum Kahlenberg. Nici nu se 
clintise, când Kermosa se întoarse cu seringa şi mănuşile. 

— Mulţumesc, spuse Kahlenberg, făcându-i semn cu 
mâna că poate pleca. 

Cum se închise uşa biroului, trase un sertar, din care 
luă cutiuţa cu inelul. Îl scoase de la locul lui şi îl potrivi pe 
inelarul stâng. Examină gânditor diamantele scânteietoare şi 
întoarse inelul pe deget, ascunzând montura în palmă. Inelul 
simplu, de argint, care se vedea acum pe degetul său părea 
absolut inofensiv. _ 

Îl scoase de pe deget, depunându-l pe birou. Îşi trase 
apoi pe mâini mănuşile de cauciuc şi, cu lupa de ceasornicar 
la ochi, acţionă mica trapă culisantă a inelului. Destupă cu 
grijă sticluţa vraciului şi, cu seringa umplută cu multă 
precauţie, pompă lichidul incolor. Când observă prin lupă că 
rezervorul era plin, scoase acul seringii şi închise mica trapă 
la locul ei. Puse bine seringa, apoi şterse atent inelul cu 
batista. Fără să-şi fi scos mănuşile din mâini, scutură energic 
inelul, deasupra suportului-sugativă de pe birou, pândind 
vreo eventuală scurgere de lichid din rezervor. Mulţumit, 
într-un târziu, reaşeză inelul în cutiuţă şi cutiuţa la loc în 
sertar. Încuie cu cheia, puse batista într-un plic şi trimise 
după Kermosa. 

Când bătrânul îşi făcu apariţia, îi ordonă să distrugă 
seringa, otrava, mănuşile şi batista. 

— Ai grijă să faci să dispară totul, îl atenţionă. Şi fii 
atent să nu atingi acul seringii. 

— Da, stăpâne. 

După plecarea lui, Kahlenberg examină din nou inelul. 
„O mai fi şi în prezent o armă mortală?” se întrebă. „Vraciul 
trebuie să aibă, probabil, peste optzeci de ani. Dacă şi-a 
pierdut puterile? Mai putem avea încredere în el? Oare 
minusculul ac ascuns printre diamante nu a fost înfundat cu 
praf?” 

În acest caz, totul ar fi fost o pierdere de timp, lucru pe 
care Kahlenberg îl detesta. El avea nevoie să fie cu inima 
împăcată. Rămase în continuare pe gânduri. Odată 
hotărârea luată, îşi puse inelul pe inelarul mâinii drepte, 

întorcându-l cu montura în palmă. Porni fotoliul rulant spre 
grădină, urmat imediat de Hindenburg. 

Îi luă ceva timp până să-l găsească pe Zwide, un 
băştinaş bantu de care Kermosa se plângea adeseori. Omul 
părea a fi un leneş incurabil care îşi mai bătea şi nevasta. 
Urma să fie concediat la sfârşitul lunii, ceea ce n-ar fi fost o 
pierdere pentru nimeni, considera Kahlenberg. 

Îl găsi tolănit la umbra unui arbore, pe jumătate 
adormit. Zărindu-l pe Kahlenberg, se ridică repede şi, 
apucând o săpăligă, începu să scarmene de zor pământul în 
jurul unei tufe mari de trandafiri din apropiere. 

Kahlenberg opri fotoliul lângă el. Hindenburg se aşeză 
şi el, urmărindu-i atent pe cei doi. 

— Am aflat că ne părăseşti la sfârşitul lunii, vorbi 
liniştit Kahlenberg. 

Împietrit de spaimă, omul dădu din cap, incapabil să 
scoată o vorbă. 

Kahlenberg îi întinse mâna pe care purta inelul. 

— Îţi doresc noroc. Hai să ne strângem mâinile. 

Zwide, în ai cărui ochi se citea încurcătura, întinse 
nehotărât mâna. Kahlenberg apucă mâna murdară cu palma 
roz, strângând-o cu putere. Îl văzu pe Zwide tresărind uşor 
şi-i lăsă mâna, urnind fotoliul. După câţiva metri se întoarse. 

Zwide îşi privea fix mâna, cu un aer prostit. Duse chiar 
un deget la gură, lingându-l. 

Kahlenberg îşi continuă drumul. „Acul l-a înţepat, deci 
încă funcţionează, gândi. Peste douăsprezece ore vom şti 
dacă inelul este sau nu mortal.” 


Când Gaye ajunse înapoi în luminiş, auzi zgomotul 
elicopterului care demara. Se opri, uitându-se la elicele care 
se roteau din ce în ce mai repede. Garry acţiona comenzile. 

— Hei, strigă. Aşteaptă-mă. 

El însă n-o auzi. Aparatul se ridică deasupra poieniţei, 
dispărând apoi în spatele arborilor. 

Ken şi Themba ridicaseră cortul. După ce urmăriră 
decolarea elicopterului, continuară descărcarea materialelor 
din Land Rover. Ajunse lângă ei. 

— De ce nu m-a aşteptat şi pe mine? întrebă. Urât din 
partea lui. 

Ken zâmbi încurcat. 

— O să-l întrebi singură, când se întoarce. Unde ţi-e 
fermecătorul însoțitor? 

— Se scaldă, răspunse ea, cu un asemenea ton încât 
Ken o privi atent. 

— Ţi-a făcut mizerii? 

— Ca de obicei, însă l-am pus la punct pentru o vreme. 

— Eşti o fată şi jumătate. 

Privirea admirativă a lui Ken o făcu să se simtă bine. 

— Ai grijă cu el, fiindcă e un dur. Themba şi cu mine o 
să-l ţinem sub observaţie. (Apucă cei patru saci de dormit.) 
O să dormi între Garry şi mine. Themba va avea culcuşul 
lângă mine, iar la urmă... Fennel. 

Ea încuviinţă din cap. 

— E vorba doar de noaptea asta, nu? 

— Da... pentru el şi pentru mine, iar tu vei petrece 
două nopţi împreună cu Garry. (Privi norii care se deplasau 
rapid pe cer.) Cu cât plecăm mai repede, cu atât mai bine. 
Dacă plouă, drumul va deveni o mocirlă nenorocită. Garry e 
un tip ca lumea, aşa că n-ai de ce să-ţi faci probleme că 
rămâi cu el. 

— Ştiu. 

Ken duse sacii de dormit în cort, unde-i desfăcu, în 
timp ce Themba aprindea focul, la o oarecare depărtare de 
cort. 

Din cort, Ken ieşi cu o carabină de 22 şi câteva cutii cu 
cartuşe pe care le îndesă prin buzunare, 

— Mă duc să vânez ceva. Vii cu mine? 

— Bineînţeles. 

Dispărură împreună în junglă. 

Curând îşi făcu apariţia Fennel, mergând leneş. Braţul 
încă îl mai durea. Se uită împrejur şi nevăzându-l decât pe 

Themba, care-şi făcea de lucru lângă foc, îşi luă sacul cu 
scule, intrând în cort. Se schimbă, îmbrăcând un şort uscat, 
apoi ieşi la soarele care asfinţea. Se aşeză pe una din lăzi. 
Furia mocnea în interiorul lui, ca jarul în cenuşă. „Lasă că i-o 
fac eu”, îşi zise, aprinzând o ţigară. „Avem tot timpul. După 
ce terminăm treaba, pe drumul de întoarcere, îi arăt eu ei.” 
Incă mai plănuia răzbunarea când elicopterul ateriză. Garry 
cobori din cabină, apropiindu-se. 

— E o minune. Zboară ca o pasăre. 

Fennel ridică privirea, mormăind. 

— Unde sunt ceilalţi? 

— Nu ştiu, dădu din umeri Garry. 

— Ce-ai zice de-o bere? 

— Merge. 

Garry desfăcu un carton, iar Themba aduse pahare şi 
un termos cu gheaţă. Pe când Garry desfăcea sticlele, din 
junglă îşi făcură apariţia Gaye şi Ken. La centura acestuia 
atârnau patru bibilici. 

— De ce nu m-ai aşteptat şi pe mine? îl luă Gaye în 
primire pe Garry. 

Acesta clătină capul. 

— A fost un zbor de încercare. Era pentru prima oară 
când încercam aparatul. Ar fi fost o prostie dacă se întâmpla 
să murim amândoi. 

Gaye deschise ochii mari, primind berea pe care 
Themba i-o întindea. Ken bău toată sticla dintr-o înghiţitură, 
oftă de plăcere, apoi îi întinse păsările vânate lui Themba. 

— În seara asta n-avem mare lucru de făcut, zise Ken, 
aşezându-se pe iarbă. Să trecem la chestii serioase, Lew. Noi 
doi, împreună cu Themba, vom pleca la răsăritul soarelui... 
pe la ora patru. O să luăm cu noi puşca şi carabina, sacii de 
dormit, rucsacurile şi proviziile. (Se întoarse către Garry.) Ştii 
să tragi cu o puşcă de 22? 

Garry se strâmbă. 

— N-am încercat niciodată. 

— Ştiu eu, interveni Gaye. O să vânez eu, Garry. 

— Perfect. 

Fennel îşi plimbă privirea de la Gaye la Garry, apoi se 
uită în altă parte. 

— E bine... De altfel, n-o să petreceţi aici decât o zi în 
plus. Poimâine zburaţi spre Kahlenberg. (Ken luă un creion 
din buzunar, trasând pe nisip un cerc aproximativ.) Themba 
a petrecut aceste ultime două zile pe domeniul lui 
Kahlenberg şi am aflat de la el multe lucruri. (li aruncă o 
ocheadă lui Fennel, care-şi aprindea nepăsător o ţigară.) Eşti 
atent, Lew? 

— Ce, crezi că sunt surd? 

— Cercul ăsta e domeniul lui Kahlenberg. Themba mi-a 
spus că e păzit la sud, est şi vest de un număr mare de 
zuluşi, însă nu şi în partea de nord. S-ar părea că drumul 
care duce la domeniu prin nord este impracticabil, însă 
Themba a reuşit să-l străbată. El spune că un singur tronson 
e cu adevărat dur, dar dacă reuşim să ajungem la el, îl 
putem parcurge cu piciorul. Este singura noastră cale de 
acces sigur. 

— Cât avem de mers cu piciorul, dacă n-o să se poată 
cu maşina? întrebă Fennel, aplecându-se în faţă, unde Ken 
desena un punct pe nisip, în nordul cercului. 

— Cam douăzeci de kilometri. 

Fennel nu se gândea decât la sacul său cu unelte. 

— Şi nu e nici o şansă să putem trece cu maşina? 

— Themba crede că... In sfârşit, dacă nu plouă prea 
tare. Fiindcă dacă plouă torențial, atunci am încurcat-o. 

— Asta e. Sunt unii care au mereu baftă, mormăi 
Fennel, ochindu-l pe Garry. 

Acesta însă nu avea chef de discuţii. Se duse să se uite 
la Themba care frigea păsările vânate. Regretă că nu 
cunoştea dialectul afrikaans, întrucât se simţea atras de 
fizionomia aparte a uriaşului bantu. Ca şi când i-ar fi citit 
gândurile, Themba ridică ochii, zâmbi prietenos şi continuă 
să învârtă frigarea. 

Gaye veni şi ea. 

— Mm... ce bine miroase! Mor de foame. 

Themba ridică degetul arătător, tăindu-l pe jumătate 
cu cel de la mâna stângă. 

— Vrea să spună că mai durează o jumătate de oră 
până e gata masa, traduse Garry. Hai să-ţi explic cum 
funcţionează elicopterul. 

O porniră spre aparat. 

Fennel îi urmărea, cu ochii scânteind. Ken n-avea nici 
un chef să converseze cu el, aşa că îl preferă pe Themba, cu 
care începu să discute în afrikaans. 

— S-ar părea că ploaia nu va mai întârzia prea mult? 
spuse, aşezându-se alături de Themba. 

— S-ar putea să înceapă în noaptea asta. 

Ken se strâmbă. 

— În sfârşit..., bine că avem troliul. Dacă nu ne scoate 
el din mocirlă, nimeni nu ne mai scoate. 

— Da. 

Continuară să  converseze până când, peste 
aproximativ jumătate de oră, păsările se fripseseră. Se 
înnoptase de-acum, iar aerul era apăsător şi umed. Se 
aşezară toţi în jurul focului, mâncând cu mâna. Dacă n-ar fi 
fost Fennel cu mutra lui acră şi muţenia înverşunată, 
atmosfera ar fi putut fi veselă. 

— Mă duc să mă culc, anunţă Ken, după ce Themba 
strânsese resturile. Mâine dimineaţă trebuie să ne sculăm 
devreme. 

— Da... Şi eu pic de somn, zise Gaye, ridicându-se. 

— Ai cinci minute să te bagi în sacul de dormit, se oferi 
Ken. După cinci minute vin. 

Gaye dispăru în cort. 

— Cred că şi eu voi face acelaşi lucru, spuse Garry, 
întinzându-se. Excepţională masă. Nu te culci? îl întrebă pe 
Fennel. 

Fennel se întoarse către Ken: 

— Gunoierul ăla doarme tot înăuntru? 

— Dacă despre Themba vorbeşti... da, va dormi cu noi 
în cort. 

Fennel scuipă în foc. 

— Nu ţin neapărat să respir acelaşi aer cu un negru. 

— De acord... Instalează-ţi atunci sacul de dormit 
afară. 

Fennel se ridică dintr-un salt, repezindu-se la Ken, cu 
pumnii strânşi. Cum era mult mai solid decât Ken, acesta n- 
ar fi avut nici cea mai mică şansă în faţa lui, aşa că Garry se 
băgă repede între ei, înfruntându-l pe Fennel. 

— Începi să mă calci foarte tare pe nervi, îi spuse 
printre dinţi. Dacă ai chef să te baţi cu cineva, hai, dă în 
mine. 

Fennel se dădu îndărăt, îi aruncă o uitătură piezişă, 
apoi bătu în retragere. 

— Mai du-te-n...! mârâi, aşezându-se mai deoparte. 

Încă se mai afla lângă focul aproape stins, pe când 
ceilalţi dormeau de mult. În cele din urmă, dându-şi seama 
că avea nevoie de somn, intră în cort, strecurându-se în 
sacul de dormit. 

Pe la două şi jumătate, răpăiala ploii pe pânza cortului 
îi trezi pe toţi. 

Peste zgomotul ploii ajunse la ei răgetul înfundat al 
unui leu. 

CAPITOLUL VI 


ennel fu trezit de lumina puternică a unei lanterne, îl 
văzu pe Ken strecurându-se afară din sacul de dormit, 
iar pe Themba cu lanterna în mână, ieşind din cort. 

— Gata, e ora plecării? întrebă, încă ametit de somn. 

— Pe-aproape. Themba pregăteşte micul dejun. Mă 
duc să fac o baie în lac. Vii? 

Fennel mormăi ceva, îşi trase pe el pantalonii scurți, 
ghetele în picioare şi înhăţă un prosop. leşi după Ken în 
întunericul umed. Ploaia se oprise, însă norii rămâneau grei, 
ameninţători. 

— Să te ţii noroi pe drum! comentă Ken, în timp ce se 
îndreptau spre lac. Însă cu ajutorul troliului şi cu puţină 
baftă, o scoatem noi la capăt. 

Ajunşi în lac, săriră în apă, înotară de la un cap la altul, 
după care ieşiră, îngheţaţi. Se frecară energic cu prosoapele, 
întorcându-se în tabără, în fugă, ca să se dezmorţească. 

Gaye şi Garry se treziră între timp. Ghemuiţi lângă foc, 
nu-şi luau ochii de la Themba care prăjea ouă cu slănină. 

Când terminară cu micul dejun, se luminase de-a 
binelea, aşa că puteau porni la drum. 

— Bun. S-o pornim deci, spuse Ken. (Apoi, adresându- 
se lui Garry:) Crezi că o să puteţi demonta amândoi cortul şi 
să-l strângeţi? 

— În mod sigur. Îl încarc în elicopter, nu? 

— Dacă-l abandonezi aici, va dispărea imediat. Totul e 
pregătit, Themba? 

Acesta făcu semn că da. 

— Să ne potrivim ceasurile. O să vă contactăm prin 
radio, la ora unsprezece, doar ca să vă comunicăm poziţia 
noastră. Apoi vă vom contacta la fiecare două ore, de acord? 

Îşi fixară ceasurile, apoi Garry le întinse mâna. 

— Baftă multă... ŞI fiţi cu ochii pe mizerabilul ăla. 

Arătă spre Fennel, care-şi încărcase sacul cu scule în 
Land Rover şi se trântise pe bancheta din spate, fără să se 
uite la cineva. 

— Halal caracter la individul ăsta! zise Ken, zâmbind. 

Se întoarse către Gaye, strângându-i mâna, după care 
se instală la volan. Themba le făcu şi el cu mâna, urcându-se 
pe scaunul de lângă şofer. 

Jeepul dispăru în jungla încă întunecoasă. Ken aprinse 
farurile, conducând cu grijă, sub permanenta îndrumare a lui 
Themba. Fennel se întrebă cum naiba putea cineva să ştie 
încotro s-o ia prin desişul acela. „Negrul ăsta nu-i chiar aşa 
de prost,” îşi zise el, dându-şi seama că dacă s-ar fi aflat 
singur prin locurile acelea, n-ar fi fost în stare de nimic. 

Pe măsură ce înaintau, soarele începu să se arate, iar 
Ken stinse farurile. Putură să meargă mai repede, acum. Din 
cauza denivelărilor de pe drum, balansul maşinii devenea 
enervant. Fennel trebuia să se ţină de banchetă, cu toată 
puterea. Deodată, Themba întinse un deget, semn la care 
Ken încetini. 

— În stânga, un rinocer! 

Fennel întoarse rapid capul. 

Cam la douăzeci de metri apăru un rinocer uriaş. 
Greoiul animal întoarse leneş capul, uitându-se la ei. Fennel 
măsură din ochi cornul imens, întinzând instinctiv mâna 
după puşcă. Inima începu să-i galopeze în piept. 

— la zi, sunt periculoşi? întrebă cu jumătate de glas. 

— E un rinocer alb, iar ăştia sunt paşnici, îl asigură 
Ken. De cei negri trebuie să te temi. 

Urmă drumul, accelerând din nou. La ora aceea, jungla 
părea să fojgăie de vânat. La apropierea jeepului, turme de 
impala se împrăştiau, pentru a se regrupa mai încolo. Doi 
căpriori se afundară în salturi în desiş, cu codiţele înălțate ca 
nişte periscoape. Berze cu pântecele negru îi studiau de pe 
crengile arborilor. În momentul în care se apropiau de liziera 
junglei, Themba ridică degetul. 

— Lei! strigă Ken. 

Pe marginea drumului, doi masculi adulţi stăteau 
tolăniţi. Fennel socoti că aveau să treacă la mai puţin de 
patru metri de ei. 

— Doar n-o să treci pe lângă fiarele astea groaznice? 
protestă. 

— Nu e cazul să-ţi faci probleme, îl linişti repede Ken. 
Unui leu, dacă-i dai pace, nu se va lega detine. 

Numai că Fennel nu putea fi convins atât de uşor, aşa 
că apucă puşca, cu degetul încordat pe trăgaci. 

Acum se aflau chiar lângă cei doi lei. Aceştia îşi 
ridicară alene capul şi cercetară jeepul cu indiferenţă. 
Fennel simţi transpiraţia alunecându-i pe spinare. Trecură 
atât de aproape încât ar fi putut atinge animalele cu ţeava 
puştii. 

— Vezi? făcu Ken. N-ai de ce să te sperii. Dar ia să 
răneşti unul şi să-l urmăreşti. Să vezi atunci probleme. 

Fennel lăsă arma, ştergându-şi fruntea cu dosul mâinii. 

— Prea aproape de ei am trecut. 

leşiră din junglă, intrând pe un drum bătătorit. Themba 
îi făcu semn lui Ken s-o ia la dreapta. 

— Asta e drumul care duce la domeniul lui Kahlenberg, 
cam la vreo şaizeci de kilometri de aici. (Se sfătui cu 
Themba, consultându-şi ceasul. Era ora opt, de-acum.) După 
părerea lui Themba, cam în trei ore vom ajunge la marginea 
domeniului. Atunci vom lua legătura cu Garry prin radio. 

— Trei ore pentru a parcurge şaizeci de kilometri? Aţi 
înnebunit? 

— Drumul e rău. Poate vom avea nevoie chiar de mai 
mult. 

Într-adevăr, drumul devenea din ce în ce mai 
impracticabil. Urca încontinuu, deşi panta era lină. Ploaia din 
timpul nopţii înmuiase suprafaţa şi Land Roverul începu să 
patineze uşor. 

Se pomeniră în faţa unui povârniş abrupt şi destul de 
lung, iar Ken acceleră pentru a-l putea aborda. Roţile din 
spate alunecară, însă el redresă rapid direcţia, chiar în clipa 
în care se şi vedeau azvărliţi în decor. 

— Fii atent la ce faci! zbieră Fennel. 

— N-am nevoie de consilier tehnic, ripostă Ken, aşa că 
mai taci din gură. 

Land Roverul scrâşni, făcând un salt, depăşind 
povârnişul, însă Ken trebui să frâneze cu toată puterea, 
observând că urma o groapă plină cu apă. 

— N-o să trecem, spuse, mai mult pentru sine. 

Dădu cu spatele: vehiculul începu să alunece leneş în 
josul pantei. Părăsind drumul, trecu peste o grămadă de 
crengi şi ierburi moarte, umflate de ploaie. Nu făcură mai 
mult de zece metri şi roţile din spate începură să patineze. 
Fennel simţi jeepul împotmolindu-se. Ken ambală motorul, 
dar singurul rezultat fu o ploaie de noroi împroşcată de roţile 
care se învârteau pe loc. Themba sări jos, alergând spre 
spatele maşinii. Începu să împingă în timp ce Ken accelera, 
însă nu reuşiră decât să se împotmolească mai tare. Ken se 
întoarse şi, acţionând schimbătorul de viteze, îl privi pe 
Fennel în ochi. 

— Uite, Lew. Să punem lucrurile la punct. Ai venit cu 
noi, aşa că nu se pune problema să te consideri simplu 
pasager! 

Nehotărât, Fennel cobori din maşină. Forţa sa de taur, 
conjugată cu masivitatea lui Themba, dădu rezultate. La 
început, noroiul ţâşni iarăşi, după care pneurile muşcară 
dintr-un sol mai dur, iar Land Roverul reuşi să iasă din 
gropile săpate de roţi. Păşind alături de jeep, Fennel şi 
Themba, gata să intervină, supravegheau atent înaintarea. 
Vehiculul mai patină de două ori însă, în cele din urmă, se 
redresă. Trecuseră hopul de-acum, iar Ken readuse maşina 
pe drum. 

— Vedeţi? spuse. Am pierdut deja douăzeci de minute. 

Fennel se mulţumi să mormăie şi urcă la locul său, 
suflând din greu. De-acum, soarele ardea deasupra 
capetelor lor, aşa că, în ciuda drumului pietros, Ken fu nevoit 
să sporească viteza, încercând, pe cât putea, să ocolească 
gropile pline de apă. Uneori era nevoit să ruleze prin urme 

vechi, lăsate de cine ştie cine, lucru care-i scutura serios pe 
pasageri, stârnind înjurăturile lui Fennel. 

Brusc, drumul se îngustă, nemairămânând din el decât 
o cărare abia vizibilă, presărată cu bolovani, mai mici sau 
mai mari. 

De trei ori, în parcursul următoarei sute de metri, 
Themba fu obligat să coboare pentru a îndepărta pietrele 
care împiedicau trecerea. Abia dacă mai înaintau acum cu 
zece kilometri pe oră. După părerea lui Fennel, era imposibil 
ca vreun alt vehicul să mai fi urcat vreodată această cărare 
ce nu contenea să urce. Ramurile joase ale arborilor obligau 
pasagerii să-şi ferească mereu capetele. Themba mergea în 
faţa Land Roverului, a cărui viteză se reducea continuu. 

— Eşti sigur că trebuie să mai facem încă cincizeci de 
kilometri pe nenorocirea asta de drum? izbucni Fennel, 
aplecând capul, pentru a se feri de o nouă creangă. 

— Cam aşa ceva. Pe măsură ce înaintăm, drumul va 
deveni tot mai prost, dacă e să ne luăm după ce spune 
Themba. Oricum, mergem mai departe, n-avem încotro. 

Spusele lui părură imediat hazardate, maşina intrând 
într-o porţiune de drum moale. Înainte să fi putut Ken să 
evite derapajul, alunecaseră de pe cărarea îngustă, roţile 
oprindu-se într-o urmă veche. 

Se opriră. 

Themba se întoarse alergând, iar Ken se dădu jos din 
Land Rover. 

Cei doi se aplecară să examineze poziţia roţilor, 
schimbând păreri, în timp ce Fennel cobori şi-şi aprinse o 
ţigară, agasat de ideea inutilităţii. După el, de data asta se 
împotmoliseră de-a binelea. 

— Trebuie să ieşim de-aici. Altă soluţie n-avem, hotărî 
Ken. 

Se apucară să descarce jeepul, pasându-i lui Themba 
canistrele cu apă şi pe cele cu benzină. Fennel apucă 
rucsacurile, împreună cu voluminoasa sa trusă de scule şi cu 
sacii de dormit. 

— Roata din spate mai întâi, zise Ken. 

Cei trei proptiră cu umerii jeepul, pe unde putură, iar 
la comanda lui Ken, îşi uniră forţele, încercând să ridice 
roata. Reuşiră să repună maşina cu partea din spate pe 
drum. 

— Cred că din groapa asta reuşesc s-o scot, spuse 
Ken. Voi doi împingeţi de pe margine, în caz că alunecă iar. 

Nu dură mai mult de trei minute şi Land Roverul se 
afla din nou pe drum. Încărcară în grabă bagajele. 

— Cred c-o să beau ceva, anunţă Fennel. 

Ken îi făcu semn lui Themba, iar acesta desfăcu două 
sticle de bere şi una cu apă tonică pentru el. 

Fennel se întoarse, adresându-i-se lui Themba: 

— Şi zici că de-acum încolo drumul se înrăutăţeşte mai 
tare? 

— Da, aşa zice, interveni Ken. Degeaba încerci să 
vorbeşti cu el, că nu înţelege engleza. 

Fennel goli sticla dintr-o înghiţitură. Gândi cu glas tare: 

— S-ar zice că noi, ăştia trei, am tras lozul nasol, nu 
credeţi? 

— Aşa e. (Ken îşi termină berea, aruncă sticla într-un 
tufiş şi trecu la volan.) Hai s-o luăm din loc. 

Cele două accidente parcă l-au mai îmbunat pe Fennel 
cât de cât, gândi Ken, în timp ce băga în viteză. Incercase să 
vorbească cu Themba, arătându-se cât de cât mai prietenos. 
Acum făceau faţă unor viraje foarte strânse. Foloseau 
transmisia pe toate cele patru roţi, continuând urcuşul, 
nedepăşind însă nici o clipă mai mult de doisprezece 
kilometri pe oră. Efortul cu care întorcea volanul în turnante, 
pentru ca apoi să-l readucă în poziţie normală, îl făcuse pe 
Ken să transpire. Virajele păreau să se înmulțească, pe 
măsură ce urcuşul devenea mai abrupt. 

Fennel se aplecă spre şofer. 

— Vrei să te înlocuiesc? Pot şi eu să conduc rabla asta. 

— Nu, mulţumesc. O scot eu la capăt. 

I se adresă lui Themba în afrikaans, iar acesta îi 
răspunse. 

— Despre ce vorbiţi acolo? întrebă Fennel, simțindu-se 
exclus din conversaţie. 

— Punctul cel mai împuţit e acolo sus. Themba zice că 
acolo am putea fi înghesuiți de-a binelea. 

— Ei, asta-i bună! Dacă punctul împuţit e abia acolo, 
atunci aici ce mai e, după părerea lui? 

Ken începu să râdă. 

— El zice că faţă de ce ne aşteaptă, acum e ca şi cum 
ne-am plimba pe Picadilly. 

În aceeaşi clipă, doi nori mari, cenuşii, acoperiră 
soarele. Se făcu brusc frig. Când Ken, redresând volanul 
după ultimul viraj strâns, începu un urcuş lung şi îngustat 
din cauza stâncilor, ploaia se porni să cadă, ca o perdea 
groasă de picături călduţe. 

In câteva momente, cei trei erau uzi până la piele. 
Ken, orbit de rafale, opri Land Roverul. Se aplecară toţi în 
faţă, acoperindu-şi ochii cu braţele, lăsând torentul să le 
răpăie pe spinările arcuite. Rămaseră aşa mai multe minute. 
Apa strânsă în Land Rover plescăia sub pantofii lui Fennel, 
acoperind cu câţiva centimetri husa cauciucată care proteja 
echipamentul. 

Ploaia se opri la fel de brusc cum începuse. Norii 
dispăruseră, iar soarele începu să ardă din nou. În câteva 
minute, din hainele lor se ridicau aburi. 

— Ca picnic ar fi fost reuşit, mârâi Fennel. Ţigările 
mele sunt făcute fleaşcă. 

Ken îi întinse din torpedou un pachet uscat. 

— la de-aici... 

— Dă-mi numai una. Restul lasă-le acolo, în caz că 
scârba asta de ploaie începe iar. 

Işi aprinseră amândoi ţigările, urcându-se înapoi în 
jeep. Themba, care între timp plecase să controleze locurile, 
se întorsese şi-i aştepta la capătul pantei. 

Când fură lângă el le făcu semn să oprească. Cei doi 
studiară drumul pe care-l aveau în faţa ochilor. Păreau să se 
afle în vârful unui munte, de unde drumul se îngusta brusc. 

De-o parte şi de alta se afla taluzul pietros, acoperit cu 
ierburi şi tufe, iar de cealaltă parte, jos, valea. 

Fennel se ridică în picioare în Land Rover, ca să vadă 
mai bine drumul. Nu se simţea niciodată prea bine la 
înălţime, iar vederea văii, jos, depărtată, combinată cu 
îngustimea cărării, îi dădu amețeli. 

— Suntem terminaţi, gemu cu glas nesigur. Nici nu ne 
putem gândi să trecem pe-aici! 

Ken se întoarse, aruncându-i o privire întunecată, însă, 
văzându-i chipul palid şi mâinile tremurânde, înţelese că 
omul era pradă unei crize de rău de înălţime şi-i fu milă de 
el. 

— Ascultă, Lew. Coboară de-acolo. Lasă-mă pe mine 
să încerc. Cred că o să mă strecor exact până în margine. N- 
o să fie floare la ureche, însă sper să mă descurc. 

— Nu fi prost! O să-ţi rămână oasele pe-aici, pentru 
Dumnezeu! 

— Pot trece? îl întrebă Ken pe Themba. 

Uriaşul bantu se aşeză în mijlocul drumului, măsură 
lăţimea jeepului, după care încuviinţă din cap. 

— Chiar pe margine, spuse. 

— Ce zice? se sperie Fennel. 

— Crede c-o să meargă. 

— O să meargă pe dracu'! Vorbeşti prostii! O să-ţi rupi 
gâtul, aia e! 

— Dă-te jos, hai! 

Fennel se codi câteva clipe după care, luându-şi trusa 
cu scule, cobori pe drum. 

— Stai o clipă, zise, ştergându-şi transpiraţia de pe 
frunte cu dosul mâinii. N-ai decât să-ţi pui capăt zilelor dacă 
aşa vrei, dar lasă-mă să dau jos echipamentul fiindcă, dacă 
se răstoarnă maşina, o să ne trezim fără mâncare şi fără 
apă. 

— S-ar putea şi asta, zise Fennel, zâmbind. 

Se apucară, toţi trei, să dea jos prelata cauciucată, 
împroşcând jeepul cu apă de ploaie. Descărcară apoi în 

drum tot echipamentul. Fennel se uită la ceas: era 
unsprezece fără cinci. 

— Să bem o bere, spuse, pentru că în cinci minute 
trebuie să-l contactezi pe Edwards. Ce distanţă mai avem de 
parcurs? 

Ken se consultă cu Themba, care desfăcea sticlele de 
bere. 

— Cam douăzeci de kilometri. Apoi încă o ultimă etapă 
de vreo zece kilometri până la casa cea mare, preciză 
călăuza. 

— Drum dificil? 

Themba îi asigură că, odată porţiunea asta trecută, 
drumul era bun. 

Terminară cu berea, iar Ken apucă staţia de emisie. 

— Garry, aici Ken... mă auzi? 

Răspunsul veni imediat: 

— Garry către Ken... te aud foarte bine. 

Ken îi explică pe scurt situaţia. 

— Mi se pare cam hazardată treaba. Ascultă-mă, Ken, 
de ce nu folosiţi troliul? În felul ăsta, dacă maşina alunecă, ai 
avea o şansă să poţi sări. 

— E o idee! Am înţeles. O să te contactez din nou. 
Terminat. 

— Pun pariu că puţin îi pasă, mormăi Fennel. Ţi-a spus 
dacă i-a tras-o deja pipiţei? 

— Termină, Lew, i-o tăie Ken brutal. 

li spuse ceva lui Themba care încuviinţă din cap şi, 
după ce ridicase husa cauciucată de pe troliu, derulă cablul, 
întinzându-l pe partea cea mai îngustă a drumului. Îi dădu 
capătul lui Fennel. 

— Ştii să faci un laţ? Vezi să fie solid. 

— Mă ocup. 

Luându-şi ochii de la prăpastia care se căsca la 
dreapta, Fennel veni lângă Themba, cu cablul în mână şi 
trusa de scule atârnată la brâu. Îi luă cam jumătate de oră 
să meşterească un laţ la capătul cablului, de care să se 
declare mulţumit. Tot timpul cât Fennel lucră, Ken, la volan, 

fumă în tăcere. Era foarte destins. Ştia că-şi asumă un risc 
mare, însă se simţea în stare să reuşească. 

În cele din urmă, Fennel se ridică. 

— Asta ar fi. 

Legase solid laţul de rădăcina groasă a unui arbore şi, 
cu ajutorul unui ciocan, îl înţepeni acolo. 

Se apropie apoi de Land Rover. 

— N-o să cedeze. Şi nici cablul nu va plesni. Totul 
depinde acum de troliu, care s-ar putea smulge din propriul 
suport. 

— Curaj, zise Ken, zâmbind. Hai să încercăm. Lew, aş 
vrea să rămâi în spate şi, dacă maşina începe să fugă de 
fund într-o parte, trage de el, sau cheamă-mă dacă nu 
reuşeşti. De Themba am nevoie în faţă, să supravegheze 
roţile. 

— Să-ţi spun ceva, făcu Fennel, cu sufletul la gură. Eşti 
mai tare ca mine. 

Se priviră în ochi. Apoi Ken porni motorul, trase frâna 
de mână deblocând-o şi acţionă maneta troliului. Tamburul 
pe care era înfăşurat cablul începu să se învârtă. Reduse 
imediat viteza şi Land Rover-ul se încordă, înaintând 
centimetru cu centimetru. 

Fennel venea în spate, cu mâinile pe oblonul jeepului, 
având ochii fixaţi asupra lui Themba, care stătea ghemuit, 
neluându-şi ochii de la roţile din faţă, făcându-i semn lui Ken 
să înainteze. 

Maşina parcursese deja zece metri când Themba ridică 
brusc braţul, în semn de oprire. 

Ken trase instantaneu maneta troliului la punctul mort. 

— Ce e? mormăi Fennel, din spate. 

Themba se apropie de laţul fixat, studiindu-l atent. 

— Nu cumva... maimuţoiul ăsta îşi închipuie că l-am 
ancorat prost? Nu va ieşi din rădăcina aia în care l-am bătut! 

— Nu te enerva, îl linişti Ken, ştergându-şi transpiraţia 
de pe chip cu batista. 

Themba se întoarse, mulţumit, în mijlocul drumului. 

— Încă patru metri şi o să treci peste partea cea mai 
îngustă, îi strigă lui Ken. 

Acesta reporni troliul. Land Roverul mai înaintă puţin. 
Imprevizibilul se produse, la trei metri de strâmtoare. 
Drumul ud se scufundă, sub greutatea jeepului. Fennel, 
simțind alunecarea spre prăpastie, se propti cu toată 
puterea în caroserie, urlând la Ken să sară. Se simţi el însuşi 
tras spre peretele abrupt al văii, aşa că dădu drumul maşinii, 
prăbuşindu-se în ierburile de pe stâncă. Sări în picioare într- 
o fracțiune de secundă, însă Land Roverul dispăruse. 

Privi înnebunit drumul. Pe marginea hăului, Themba se 
uita în jos, rotindu-şi ochii holbaţi în orbite. Fennel trânti o 
înjurătură văzând cablul întins cum vibra şi, adunându-şi 
toată bruma de îndrăzneală, se apropie de marginea 
prăpastiei. Sfidând ameţeala şi greaţa, privi şi el în jos. 

La circa patru metri, Land Roverul atârna în gol, 
suspendat de cablu. În picioare, pe spătarul banchetei, Ken 
se agăța de rama parbrizului. Mult mai jos, ca o hartă 
aeriană desfăcută, se întindea valea. 

În timp ce căsca gura prostit, Fennel observă că 
tamburul troliului se desfăcea încet-încet din suportul său. 

— Prinde-te de tambur, răcni el. Ken! Agaţă-te de el. 
Tamburul se desface! 

Ken îşi făcu elan, încălecă parbrizul şi se lungi pe 
capota motorului, la verticală. Apucă unul dintre suporturile 
de fier care susțineau tamburul. Chiar în clipa în care apuca 
solid suportul, tamburul se despărţi de jeep, acesta 
prăvălindu-se în vale, într-un nor de praf. 

Ken pendula atârnat de cablu, în timp de Themba, cu 
mâinile lui uriaşe, încerca să-l ridice la el. 

Tremurând din cap şi până în picioare, Fennel îi veni în 
ajutor. 

Ken se balansă cu toată forţa pentru a încerca să pună 
un picior pe peretele muntelui, unde găsi sprijin. Apoi, în 
timp ce Themba şi Fennel trăgeau cablul, începu să urce pe 
peretele uşor înclinat. Câteva clipe mai târziu, se afla pe 

cărarea îngustă de pe care căzuse cu jeep cu tot. Se ridică în 
şezut, găsind puterea să zâmbească. 

— Acum, chiar că suntem obligaţi să mergem pe jos, 
spuse. 


Când Land Roverul dispăru în desiş, Gaye scoase un 
oftat de uşurare. 

— În sfârşit, ne-a ajutat Dumnezeu să scăpăm de el! 
Începuse să mă calce pe nervi groaznic. 

— Şi pe mine, spuse Garry, aprinzându-şi o ţigară. Mai 
vrei puţină cafea? 

Ea scutură din cap. 

— Cum se mai luminează, mă duc să mă scald. 

Îşi dezmorţi trupul, îngenunchind apoi lângă foc. „E 
foarte drăguță aşa, cu chipul luminat de flăcări”, gândi 
Garry, intrând în cort. Cotrobăi după aparatul electric de ras, 
cu baterii, bărbierindu-se la lumina lanternei, cu gândul la 
orele care le mai rămâneau de petrecut, doar ei doi, înaintea 
plecării. Era deplin conştient de singurătatea de capăt de 
lume în care se găseau, chiar dacă refuza să se gândească 
la asta. Îşi luă prosopul şi ieşi din cort. Se mai luminase de- 
acum. Într-o oră, soarele urma să răsară însă. Împins de 
dorinţa de a se bălăci în apa curată, Garry nu mai avea 
răbdare. 

— Eu mă scald primul, strigă el. Te simţi în siguranţă, 
singură aici? 

Ea izbucni în râs. 

— Da, cel puţin dacă nu apare vreun leu. Apa o să fie 
rece. 

— Tocmai asta îmi place. 

ÎI privi dispărând în penumbră şi mai aruncă pe foc un 
braţ de vreascuri adunate de Themba încă de seara. Şi ei fi 
fugi gândul la orele care aveau să urmeze. Recunoscu în 
gând că Fennel, cu manierele lui animalice, trezise în ea 
dorinţa de bărbat. Se întrebă câtă vreme trecuse de când nu 
mai avusese un amant care s-o satisfacă. Remarcă mental 
masculii cu care împărţise patul. Nu-şi putu aminti decât 

vreo doi care o mulţumiseră. Cel dintâi aducea puţin cu 
Garry, mai scund şi mai frumuşel... Un american aflat în 
vacanţă. Ea se afla la Paris, unde îşi încerca norocul ca 
manechin. Într-o seară caldă de iulie, îşi găsise locul pe o 
terasă plină de lume, la Fouquet's. El se apropiase, 
întrebând dacă poate lua loc la masa ei. Se priviseră şi ea 
ştiuse imediat că se va culca cu el, în cel mai scurt timp, aşa 
cum şi el părea conştient de asta. Şi cel de-al doilea, tot un 
american, şi tot unul care aducea un pic cu Garry, răsărise 
din semiîntunericul unui bar, unde ea aştepta nişte prieteni. 
O invitase să bea ceva şi părăsiseră barul împreună, înainte 
ca prietenii să-şi facă apariţia. Recunoscu în sinea ei că 
bărbaţii de genul lui Garry exercitau asupra ei o atracţie 
fizică ce aprindea o scânteie... exact cum loveşti două pietre 
între ele. 

Pe cei doi nu-i întâlnise decât o singură dată şi nu le 
ştia decât prenumele, însă cele câteva ore petrecute în 
compania lor rămăseseră imprimate în memoria ei. lar 
acum, bruta de Fennel îi trezise amintirile, după atâta 
vreme. Putea să jure că, în decursul zilei care începea, Garry 
urma să-i devină amant. 

Soarele ardea de-acum. Îi simţea căldura. Se îndepărtă 
de foc, intrând în cort ca să se pregătească. Când simţi că 
era gata, soarele ardea prin pânza cortului. leşi, luându-şi 
prosopul de baie. 

II văzu pe Garry, în pantaloni scurţi şi-n ghete, venind 
spre ea cu prosopul pe umăr. 

— A fost bine? îl întrebă zâmbind. 

— Apa e formidabilă, dar rece. Acum s-a mai încălzit 


puţin. 

— Pe curând. 

Simţi că o privea, aşa cum o priviseră şi cei doi 
americani. Apoi el întoarse capul. Îi făcu semn cu mâna, 


fugind spre lac, cu prosopul fâlfâind. 

Rareori avea ocazia să înoate goală, lucru pe care îl 
adora, pur şi simplu. Se dezbrăcă, aruncându-se în apă. Cum 
soarele bătea din plin asupra lacului, apa nu mai era chiar 

atât de rece. Înotă câteva minute, după care făcu pluta pe 
spate. 

Inchise ochii, lăsându-se în voia apei. Două maimuțe 
cenuşii o observau din înaltul unui arbore. Ca la un semn, îşi 
dădură drumul să alunece de-a lungul trunchiului, 
îndreptându-se exact spre locul unde ea îşi lăsase 
pantalonii, bluza şi prosopul. Le înhăţară, căţărându-se 
îndărăt în arborele lor unde, după ce examinară fără prea 
mare interes lucrurile furate, le abandonară undeva, pe o 
creangă din vârf. 

O şterseră apoi, legănându-se din pom în pom, în 
junglă. 

Gaye le observă în momentul în care dispăreau, 
găsindu-le adorabile. Mult mai puţin încântătoare i se părură 
în clipa în care îşi dădu seama, ieşind din apă, că nu-i mai 
rămăseseră pe mal decât pantofii. 

Ridică ochii, observând prosopul atârnat pe o creangă, 
sus. Nu se simţea capabilă să se caţere până acolo, aşa că 
se mulţumi să dea din umeri, îşi încălţă pantofii şi se 
întoarse în tabără. Garry, tolănit la umbra cortului, studia 
harta aeriană primită de la Shalik. Ridică ochii în clipa în 
care ea apărea printre arbori şi, rămas mască, lăsă să-i 
scape harta. Nu-şi venea în fire, aşa că se ridică. 

Goală ca în clipa naşterii, Gaye se apropia de el, cu 
aerul cel mai natural din lume. 

— Nişte maimuțe mi-au furat hainele... afurisitele. Mi 
le-au atârnat într-un copac, lângă lac. Ai putea să mi le 
recuperezi, Garry? explică ea, încă de la jumătatea 
drumului. 

Nici măcar nu încercă să-şi ascundă goliciunea. Braţele 
continuau să-i atârne pe lângă trup. Avea comportamentul 
natural al unui om îmbrăcat. 

— Sigur că da... 

El îi veni în întâmpinare, descriind apoi un semicerc 
larg, pentru a nu trece chiar pe lângă ea. Acest lucru fu 
apreciat. Gaye intră în cort, convinsă că Garry nu întorsese 
capul după ea. Inima îi bătea mai repede. Işi luă din rucsac 

bluza şi pantalonii de schimb însă, după o scurtă ezitare, le 
lăsă pe jos, lungindu-se aşa cum se găsea, pe sacul de 
dormit. Cu picioarele unul peste altul şi cu mâinile 
acoperindu-i sânii, aşteptă întoarcerea lui Garry. 


— În curând va fi unsprezece şi jumătate, spuse Garry, 
oră la care ne vor contacta prin radio. 

Ei nu prea-i venea să-l lase din braţe însă, simțind că 
oricum se depărta de ea, desfăcu strânsoarea. Îl privi 
îmbrăcându-se apoi închise ochii, comparând. 

Nu se înşelase. Plăcerea resimţită fusese chiar mai 
intensă decât cu cei doi americani, fără a mai pune la 
socoteală că, de data asta, îi cunoştea şi numele de familie. 

Nemulțumirea acumulată în decursul unui an întreg 
fusese spulberată de împreunarea explozivă căreia i se 
lăsaseră pradă. Acum i se părea că se află sub influenţa unui 
drog puternic şi nu dorea să fie deranjată. Nu-şi dorea decât 
linişte şi să nu facă nimic. Rămase pe jumătate adormită, 
într-o stare plăcută, leneşă, în căldura cortului. 

Fu trezită, cu o tresărire, de Garry care, apărut în 
deschizătura cortului, o striga în gura mare. Se ridică în 
capul oaselor, intrând imediat în priză, văzându-i chipul 
neliniştit. 

— Ce se întâmplă? 

— Ceilalţi trei sunt în pericol. Îmbracă-te şi vino afară. 
Aici mor de cald. 

Din tonul dur al lui Garry, înţelese că îl enerva felul în 
care stătea acolo, tolănită ca o pisică lângă foc. 

— Drumul s-a prăbuşit şi au pierdut Land Roverul, o 
anunţă Garry. Ken era cât pe-aici să moară. 

— E rănit? 

— Nu... Doar şocat şi cu câteva lovituri, însă nu şi-a 
rupt nimic. Acum vor fi nevoiţi să meargă pe jos. Un 
adevărat maraton. 

— Or să reuşească? 

— Ei aşa cred. O să mă contacteze din nou peste două 
ore. 

— Echipamentul? 

— A scăpat întreg. Il descărcaseră înainte să treacă cel 
mai dificil pasaj al traseului. 

— Cum or să se întoarcă? 

— O să fim nevoiţi să ne întoarcem toţi cu elicopterul... 
E singura posibilitate. O să atârne ceva mai greu, dar va 
merge. 

Gaye se întinse, proptindu-se cu spatele de un copac. 

— Înseamnă că nu-i chiar atât de grav... Vor fi nevoiţi 
să meargă pe jos şi-atâta tot. 

— Pe căldura asta, nu-i chiar o plăcere. 

— In felul acesta, maimuţoiul ăla gras de Fennel va 
mai da jos din burtă... la spune, Garry, te pricepi să 
jumuleşti şi să cureţi de măruntaie o pasăre? 

— Nu... dar tu? 

— Nici eu. În cazul ăsta nu are rost să mai vânăm 
bibilici. Vom avea la prânz fasole cu costiţă, spuse ea, 
ridicându-se. Mă întorc la apă... Vii şi tu? 

ÎI simţi nehotărât. 

— Sunt neliniştit pentru cei trei, Gaye. 

— O baie bună împreună cu mine îţi va schimba ideile. 
Nu putem face nimic pentru ei... aşa că vino să ne bălăcim. 

Intră în cort după prosoape, după care amândoi o 
porniră spre lac, sub soarele dogoritor. 

* 


x x 


Fennel regretă că băuse atâta bere. Drumul greu, plin 
de pietre, arşiţa soarelui, ca şi ritmul de mers impus de Ken, 
toate astea îl făceau să se simtă extenuat. lar cureaua de la 
trusa cu scule îi intrase în umăr. Pe deasupra, transpiraţia îi 
curgea în ochi şi-i lipea cămaşa de spinare. Mergea şi sufla 
din greu. 

După calculele sale, abia parcurseseră vreo şase 
kilometri, iar Ken spusese că până la domeniul lui 
Kahlenberg rămâneau de parcurs cam treizeci, în total. 
Scăzându-i pe cei şase deja parcurşi, rămâneau încă 
douăzeci şi patru. Fennel strânse din dinţi, luptând cu ideea 

că nu va putea rezista, cărând după el sacul cu scule, din ce 
în ce mai greu parcă. Pe deasupra, mai avea cu el şi 
rucsacul. Inainte de a porni la drum, hotărâseră să 
abandoneze sacii de dormit şi carabina. Ken se încărcase cu 
propriul sac de merinde şi puşca rămasă. Cât despre 
Themba, acesta căra restul proviziilor şi o canistră cu cinci 
litri de apă. 

Fennel înainta cu greu, pas cu pas, oftând după un 
petic de umbră, sub soarele care parcă-l făcea una cu 
cărarea îngustă. Simţea groaznic nevoia să bea ceva, şi-i 
venea să plângă cu gândul la berea de care fuseseră obligaţi 
să se descotorosească. Ceruse el să nu se renunţe la bere, 
însă Ken spusese că nu are nimic împotrivă, cu condiţia ca 
Fennel să fie cel care o cară mai departe. 

Făcu o haltă, ştergându-şi sudoarea care-i picura în 
ochi. Se sperie de-a binelea văzându-i pe ceilalţi doi cu mult 
înaintea sa, mergând lejer şi sporovăind între ei. 

Ken se întoarse şi, văzându-l, se opri. După câţiva paşi 
se întoarse şi Themba. 

Fennel simţi cum îl cuprinde iarăşi furia. Cu chiu cu vai 
îi ajunse din urmă. Dintr-o ochire, Ken înţelese că urmau să-l 
ia ca balast. Themba gândi la fel şi, punând jos canistra cu 
apă, îi adresă câteva cuvinte din care Fennel nu înţelese 
nimic. 

— Spune că dacă iei canistra cu apă, îţi duce el trusa 
cu scule, traduse Ken. 

Fennel se codi puţin, însă simţea că trusa cu scule 
devenise prea grea pentru el. 

— Ce-l face să creadă c-o să fie în stare s-o care? vru 
să ştie, punând însă repede jos trusa grea, uşurat. 

— Nu ţi-ar propune asta dacă n-ar fi capabil, îl asigură 
Ken, pe când Themba îşi trecea deja pe umăr cureaua trusei. 

— Atunci, spuse Fennel cam cu jumătate de gură, 
spune-i că-i mulţumesc. Nenorocirea aia atârnă cât nu-ți 
închipui. 

Înhăţă canistra şi, cu asta, cei trei îşi continuară 
drumul. Cei doi însă mergeau acum mai încet, pentru ca 
Fennel să se poată ţine după ei. 

Urcuşul din ora următoare reprezentă pentru Fennel o 
încercare infernală, însă continuă să înainteze, târând 
picioarele. Gâăfâia, furios pe el însuşi, văzându-i pe Ken şi 
Themba cu câtă uşurinţă continuau drumul. 

— Am putea să mai bem câte o înghiţitură, mormăi, 
oprindu-se. 

Apa încălzită însă nu-l mulţumi deloc. Unde mai pui că 
Fennel detesta apa din principiu. 

Ken se uită la ceas. 

— Peste zece minute, când îl vom contacta pe Garry. 
Atunci ne vom odihni. 

— Tipul ăsta are o baftă cât toate zilele, bombăni 
Fennel, ridicând canistra. Probabil că nu realizează prin ce a 
trecut acum o oră. 

Continuară urcuşul şi, la ora treisprezece, părăsiră 
cărarea, aşezându-se în marginea junglei, la umbră. Ken 
intră în legătură cu Garry, informându-l asupra situaţiei lor. 

— Ar trebui să fim acolo în jurul orei optsprezece, 
spuse, adăugând că urcuşul este foarte greu. 

Garry îi compătimi monosilabic şi încheie propunând 
să intre din nou în legătură, la ora trei. 

După un popas de jumătate de oră, continuară drumul 
până când Ken îi opri, anunțând că era ora mesei. 

Încă o dată îşi găsiră loc la umbră, unde Themba 
desfăcu conservele de fasole şi pateu. 

— Cât mai avem? întrebă Fennel cu gura plină. 

Ken se consultă cu Themba. 

— Cam şase kilometri, înainte de a pătrunde în junglă. 

— la întreabă-l dacă nu vrea să iau trusa înapoi. 

— O duce el, nu-ţi face probleme. 

Ken îi traduse lui Themba care zâmbi, dând din cap. 

— Negrii sunt obişnuiţi să care greutăţi în locul albilor, 
spuse fără să clipească. 

Fennel îl privi lung. 

— El e mai bun, am priceput... 

— Propun să vorbim despre altceva, fiindcă simt că mă 
enervez. 

Fennel se mulţumi să zâmbească acru. 

— Voi doi, poate că sunteţi mai tari la umblat creanga 
prin junglă, dar aveţi puţină răbdare, să vină şi rândul meu. 

Ken îi întinse pachetul de ţigări, aprinzându-i una. 

— După părerea ta, s-a culcat cu ea? izbucni Fennel, 
brusc. 

Cum reuşea să-şi scoată din cap situaţia nenorocită în 
care se aflau, gândurile îi zburau automat la Gaye. 

— Ce vrei să spui? întrebă Ken, cu un ton ironic. 

Fennel se gândi puţin, dând din umeri: 

— Nu... nimic.. 

Încă o oră se scurse, după care intrară din nou în 
legătură cu Garry, informându-l asupra situaţiei. 

Părăsiră cărarea, afundându-se în junglă. Aici, în ciuda 
căldurii şi a umezelii, simplul fapt că se aflau la umbră tot 
timpul, îi făcu să grăbească pasul. 

În frunte se aflau Themba şi Ken, urmaţi, bineînţeles, 
de Fennel. Cărarea îngustă, şerpuind printre copaci, îi sili să 
meargă în şir indian. Deasupra capetelor lor, o mulţime de 
maimuțe verzi săreau din creangă în creangă, studiindu-i 
atente. 

În mijlocul cărării, un jder uriaş, mascul, o rupse la 
fugă în desiş, în timp ce ei ocoleau un copac înalt. Fennel se 
sperie. Înaintau cu mare atenţie, ferindu-se de tufele cu ţepi 
lungi, concentrându-şi atenţia asupra traseului greu pe care 
îl străbăteau. Nici unul dintre ei nu se gândea la faptul că ar 
putea fi urmăriţi. Cu toate acestea, pe o creangă din vârful 
unui copac se afla căţărat un zulu uriaş, îmbrăcat numai într- 
o piele de leopard. În mâna dreaptă ţinea, uimitor, nu-i aşa, 
un emiţător radio. Aşteptă să treacă cei trei după care vorbi 
în aparat. Mesajul său fu recepționat de Miah, secretara lui 
Kahlenberg, cea care fusese desemnată să menţină 
contactul permanent cu cei douăzeci de zuluşi care 
monitorizau deplasarea intruşilor pe domeniu. 


146 


De la intrarea în junglă, cei trei fuseseră în 
permanenţă urmăriţi de zuluşii ascunşi în frunzişul arborilor. 

Miah notă în grabă rapoartele zuluşilor, trecându-i-le 
apoi lui Ho-Lu, care le dactilografia pe loc, comunicându-i-le 
imediat lui Kahlenberg. 

Toate acestea îl distrau pe Kahlenberg. Accidentul 
dramatic al Land Roverului îi fusese adus la cunoştinţă. El 
ştia acum că cei trei bărbaţi se aflau efectiv pe pământurile 
sale. 

Se întoarse spre Tak. 

— Călăuza bantu nu contează. Dă ordin să se 
debaraseze de el imediat ce apare ocazia. El este ghidul şi 
fără el, e puţin probabil că ceilalţi se vor descurca cu 
drumul. 

Tak luă un emiţător radio, începând să vorbească cu 
glas scăzut în microfon. 

În tot acest timp, Ken hotărâse o scurtă pauză într-un 
luminiş pe care îl găsiră în sălbăticia junglei. Cei trei se 
lungiră la umbră, sorbind câteva înghiţituri de apă. 

Ken se întreţinu câtva timp cu Themba. Acesta întinse 
degetul arătător în sus. În faţa lor se desfăşură o cărare 
îngustă, ducând în desişul pădurii. 

— lată drumul care duce direct la Kahlenberg, explică 
Ken, adresându-i-se lui Fennel. Nu se poate să ne fi înşelat. 
Themba va rămâne aici, iar noi vom merge mai departe. 
Dacă ratăm lovitura, nu vreau să fie şi el compromis. Odată 
treaba terminată, ne vom întoarce după el şi-l vom avea ca 
ghid pentru drumul îndărăt. De acord? 

— Eşti sigur că fără el găsim drumul? 

— N-avem decât s-o ţinem pe cărarea asta care duce 
direct la casă. 

— Atunci sunt de acord, acceptă Fennel, cu ochii la 
ceas. În cât timp ajungem la casa aia? 

— Cam în două ore. Vom pleca imediat. Până când se 
întunecă, vom fi destul de aproape de casă. 

Fennel se ridică, mormăind. 

Ken vorbi în continuare cu Themba, care zâmbea, 
dând din cap. 

— O să luăm cu noi nişte alimente. Am şi o sticlă cu 
apă. (Ken se întoarse către Fennel:) De-acum o să 
trebuiască să-ţi cari singur trusa. 

— Bine, bine, doar nu sunt infirm. 

Themba îndesă câteva cutii de conserve în rucsacul lui 
Ken. 

— Celelalte lucruri le lăsăm aici, urmă Ken, luând 
rucsacul în spinare şi apucând puşca. (Îi strânse mâna lui 
Themba, vorbindu-i în afrikaans.) Ne vom întoarce poimâine. 
Dacă în patru zile de-acum încolo nu venim, întoarce-te 
acasă. 

Fennel se apropie de Themba, cam încurcat, zâmbind 
şi arătând spre trusa cu scule. Îi întinse fără ezitare mâna. 
Themba, cu chipul radios, strânse viguros mâna care i se 
întindea. 

— M-am înşelat în privinţa lui, spuse Fennel, încercând 
să ţină pasul cu Ken... E un tip de treabă. 

— Toţi greşim, răspunse Ken, studiindu-şi tovarăşul de 
drum cu un zâmbet şiret. Cred că şi eu m-am înşelat în 
privinţa ta. 

Themba îi urmări dispărând în junglă, până îi pierdu 
din vedere. Se apucă apoi să adune crengi şi vreascuri 
pentru focul pe care urma să-l aprindă peste noapte. li 
plăcea singurătatea, iar în junglă se simţea întotdeauna în 
largul său. 

Îl încerca o uşoară curiozitate legată de motivele care-i 
împinseseră pe cei doi albi să plece singuri mai departe, însă 
se linişti la gândul că asta nu era treaba lui. 

Era bine plătit să facă pe călăuza, iar Ken îi dăduse 
deja destui bani pentru a-şi cumpăra o maşină la întoarcerea 
în Durban, unde avea închiriat un bungalow pentru nevastă 
şi copil. Pe aceştia nu-i vedea prea des, pentru că era tot 
timpul ocupat prin rezervaţiile de vânătoare din regiune. La 
fiecare două săptămâni însă, se întorcea acasă... lucru de 
care se bucura încă dinainte. 

După ce strânsese o grămadă mărişoară de crengi 
lângă un copac, unde adunase şi echipamentul, intră în 
jungla deasă, cu gândul să mai adune câteva crengi uscate, 
numai bune de aţâţat focul. 

Deodată se opri să asculte, pentru că atenţia îi fusese 
atrasă de un zgomot, un foşnet de frunze, în apropiere. 
„Vreun babuin?” se întrebă. Rămase nemişcat, privind în 
direcţia de unde venise zgomotul. 

Dintr-un hăţiş aflat în spatele său ţâşni un zulu, 
înveşmântat într-o piele de leopard. Lama lată a suliţei 
scânteia în soare. Timp de o clipă balansă sulița grea cu vârf 
de oţel în enorma sa mână neagră, după care, cu o 
siguranţă ce nu putea da greş şi cu o forţă extraordinară, o 
înfipse în spatele pe care i-l întorcea Themba. 

Sus, pe cerul serii, şase vulturi începură să se rotească 
în zbor, fără grabă. 

CAPITOLUL VII 


— Uite colo, la dreapta, zise deodată Garry. 


Gaye aruncă o privire prin parbrizul elicopterului. 
Zburau deasupra pădurii dese, tropicale şi, cum Garry lua un 
viraj, jungla rămase brusc în urmă. Descoperi peluze de un 
verde somptuos, alei asfaltate, precum şi straturi cu flori ce 
ar fi făcut cinste şi unei grădini botanice. Unde se terminau 
peluzele, zări casa, fără etaj, construită oarecum curbat şi 
care de sus părea să se întindă pe cel puţin şaptezeci de 
metri. În spatele casei, pe vreo două sute de metri, se 
împrăştiau numeroase cabane micuţe, cu acoperişuri din 
şindrilă şi ziduri spoite cu alb; locuinţe pentru personal, cu 
siguranţă. 

— E imensă! exclamă. Şi ce mai formă pentru o casă! 
Îţi dai seama câţi paşi îţi trebuie, ca s-o parcurgi de mai 
multe ori pe zi de la un capăt la altul? i 

— Poate au patine cu rotile, râse Garry. Intr-adevăr, e 
enormă. 

Descrise un nou cerc deasupra casei, observând 
piscina, terasele, umbrelele de plajă şi şezlonguri. 

— Am face bine să coborâm... Eşti nervoasă? 

Ea clătină din cap, surâzând. 

— Nici vorbă... Doar nerăbdătoare... Mă tot întreb dacă 
vom putea intra. 

— Asta e treaba ta, trebuie să te descurci, zise Garry. 

Reperă terenul de aterizare şi hangarul. In timp ce 
cobora lent, observă trei zuluşi înveşmântaţi în pânză albă, 
cu capetele ridicate spre elicopter. 

Ateriză, nu departe de ei. În momentul în care 
deschideau portiera, văzu un alt zulu sosind pe aleea 
dinspre casă, într-un jeep. Alături stătea un alb, în costum 
închis, gri. 

— Uite şi comitetul de primire, zise Garry, sărind pe 
pistă. 

Gaye îi întinse aparatul de fotografiat Rolleyflex, în 
cutia sa protectoare, după care cobori lângă el, exact când 
jeepul frâna. 

Tak se dădu jos din maşină, apropiindu-se. Gaye porni 
în întâmpinarea sa, părăsindu-l pe Garry. 

— Gaye Desmond, de la revista-magazin „Lumea 
animalelor”, spuse, întinzându-i mâna. 

Observând-o, lui Tak îi veni în minte că fata era mai 
drăguță în realitate decât în fotografii. Îi strânse mâna, 
înclinându-se uşor. 

— Imi cer scuze că am aterizat aşa, reluă Gaye. (Tipul 
acela solid îi inspira brusc teamă şi antipatie.) Sunt în drum 
spre rezervaţia Wannoch însă, zărind această superbă vilă, 
n-am putut rezista tentaţiei de a mă opri s-o văd. Dacă a 
fost o greşeală, spuneţi-mi şi dispar imediat. 

— Nici vorbă, domnişoară Desmond, protestă Tak, cu 
voce dulceagă. Avem şi aşa foarte rar ocazia de a primi aici 
o vizitatoare atât de drăguță ca dumneavoastră. Odată ce 
vă aflaţi aici, sper că veţi rămâne pentru prânz. 

— Sunteţi foarte amabil şi am fi încântați, domnule... îl 
fixă Gaye cu o privire interogativă. 

— Guilio Tak. 

Fata se întoarse spre Garry, făcându-i semn să se 
apropie. 

— Domnule Tak, vi-l prezint pe Garry Edwards, pilotul 
meu. 

Tak se înclină iarăşi. 

— Domnul Tak are amabilitatea de a ne invita să luăm 
masa de prânz aici. 

Cei doi îşi strânseră mâinile. Nici lui Garry nu-i făcu 
Tak o impresie prea bună. 

— Casa e splendidă şi e atât de izolată, se lansă Gaye. 
Nu-mi puteam crede ochilor, când am descoperit-o. Locuiţi 
de mult în ea, domnule Tak? 

— Nu sunt eu proprietarul, domnişoară Desmond. Este 
a domnului Max Kahlenberg. 

Gaye făcu ochii mari. 

— Vorbiţi despre celebrul milionar Max Kahlenberg? 

O luminiţă sarcastică se aprinse în ochii negri ai lui 
Tak, în clipa în care confirmă: 

— Într-adevăr. 

— Dar am auzit că ar fi un singuratic, se miră Gaye. 

Studiind-o, Garry avu senzaţia că îşi îngroşa cam mult 
rolul. 

— Am face mai bine să ne vedem de drum, nu e cazul 
să deranjăm. 

— Ei, nici chiar aşa. Domnul Kahlenberg nu e un 
sihastru. Sunt sigur că va fi încântat să vă cunoască. 

— Am putea fotografia casa? Eu mai fac câte un 
ciubuc pentru „Life”. Ar fi o lovitură de senzaţie pentru mine. 

— Va trebui să-l întreb pe domnul Kahlenberg. Haideţi, 
să nu stăm în soare, spuse Tak, pornind spre jeep. Vă 
conduc spre casă. 

Gaye şi Garry îşi făcură loc pe bancheta din spate, în 
timp ce Tak se aşeza lângă şofer. Negrul zulu întoarse rapid 
maşina, înscriind-o pe alee. 

Câteva momente mai târziu se aflau într-un hol imens, 
ale cărui uşi din sticlă dădeau spre o terasă cu flori şi spre 
piscină. Tot acel lux îl zăpăci pe Garry, care nu mai văzuse în 
viaţa lui ceva asemănător, impresionând-o până şi pe Gaye, 
altfel obişnuită să-şi ducă traiul în interioare somptuoase. 

— Vă rog să aşteptaţi aici, până îl voi anunţa pe 
domnul Kahlenberg despre sosirea dumneavoastră. 

Moment în care un zulu, înfăşurat în pânză albă, intră 
fără zgomot în încăpere. 

— Luaţi-vă ceva de băut, cât timp aşteptaţi, le 
recomandă Tak, înainte să iasă. 

Paznicul zulu trecu în spatele barului, aşteptând. 
Cerură două ginuri tonice, cu care ieşiră pe terasă. 

— Mutra ăstuia nu-mi iese din cap, şopti Garry. Are 
ceva, nu ştiu cum să spun... 

— Da, îmi dă fiori când îl văd. Parc-ar dormi într-un 
sicriu. 

— Nu ai impresia că am pătruns prea uşor? întrebă 
Garry, împingând spre fată un fotoliu cu rotile. 

— E rezultatul farmecului meu personal, îl asigură 
Gaye, râzând. Nici fantomele nu-mi rezistă. Există 
probabilitatea să fim azvârliţi afară imediat ce Kahlenberg 
va afla de sosirea noastră. Bănuiesc că Tak e majordomul ori 
secretarul său. 

Acelaşi zulu le mai aduse două pahare şi două 
farfurioare cu gustări, după care ieşi fără zgomot. 

— Nu cred că m-aş plictisi să trăiesc aici! oftă Gaye. 
Sunt înnebunită după casa asta. [i-ar plăcea să fii 
proprietarul ei? 

Garry înghiţi o duşcă, scuturând din cap. 

— Nu. Mi-ar plăcea altceva mai simplu. Asta e prea 
luxoasă. 

— Ba deloc! protestă ea, atacând un sandviş cu icre 
negre. Mie mi se pare splendidă. 

Până să se întoarcă Tak, aproape terminaseră 
gustările, iar paharele erau goale. 

— Domnul Kahlenberg este bucuros să vă primească la 
dânsul, domnişoară Desmond, spuse. Din păcate, este 
reţinut de o serie de telefoane importante cu străinătatea, 
legate de afaceri. Nu vă va putea întâlni înainte de lăsarea 
serii. Puteţi rămâne până atunci? 

— Vreţi să spuneţi... Să petrecem noaptea aici? întrebă 
Gaye, fixând chipul cadaveric al bărbatului. 

— Exact. Asta vă propune şi domnul Kahlenberg. 

— Dar n-am luat nici un fel de schimburi cu mine. 

— Asta n-ar fi o problemă. Avem aici o mulţime de 
secretare, iar una dintre ele va avea plăcerea să vă 
împrumute ceva. 

— Foarte drăguţ! L-aţi întrebat dac-aş putea face 
poze? 

Tak dădu din cap. 

— M-am gândit că ar fi mai bine ca această cerere să 
vină direct din partea dumneavoastră, domnişoară 
Desmond. 

— Bine. Atunci vom petrece noaptea aici, datorită 
amabilităţii domnului Kahlenberg. 

— Îi va face plăcere acest lucru, o asigură Tak, 
uitându-se la ceas. Prânzul va fi servit într-o oră. Până 
atunci, dacă doriţi să vă răcoriţi puţin, ce ziceţi? 

Se întoarse spre Garry, în timp ce se ridicau: 

— Probabil că nici dumneavoastră, domnule Edwards, 
nu v-aţi adus haine de schimb? 

— Numai ce am pe mine. 

— Vom aranja şi asta. (Tak se întoarse, auzind-o pe 
Miah, care ieşea pe terasă.) lat-o pe domnişoara Miah. Se va 
ocupa de amândoi. Acum am să vă rog să mă scuzaţi. 

Îi părăsi, cu o mică plecăciune. 

— Vă rog să veniţi cu mine, se apropie Miah. A 

Îi conduse spre un culoar larg, interminabil. În 
apropiere se afla o maşinuţă electrică, din cele întâlnite pe 
terenurile de golf. Se aşeză la volan, invitându-i să ia loc pe 
bancheta din spate. 

— Culoarul acesta e atât de lung, zise ea zâmbind, 
încât suntem nevoiţi să folosim maşinuţa asta, pentru a ne 
proteja picioarele. 

— Exact asta mă întrebam şi eu, interveni Gaye, cum 
vă descurcaţi? Admirând casa din elicopter, m-am gândit, 
fără să vreau, la câţi paşi trebuie să faceţi, ca s-o parcurgeti. 

Rapid şi fără zgomot, maşinuţa îi purtă de-a lungul 
unui şir nesfârşit de uşi, până să ajungă la capătul 
culoarului. 

— Aceasta este aripa destinată invitaţilor, anunţă 
Miah. (Opri maşinuţa şi deschise o uşă.) Vă rog să intraţi. 

Pătrunseră într-o încăpere lungă, îngustă, mobilată 
luxos, care dădea spre o mică terasă, dotată şi ea cu piscină 
şi bar. 

— Aveţi aici tot ce vă trebuie, spuse Miah. Prânzul se 
va servi pe terasă, la ora unu. lată camera dumneavoastră, 

domnişoară Desmond. (Traversă încăperea, deschizând o 
uşă.) Vă voi trimite o cameristă care să vă ajute cu 
îmbrăcămintea. Cred că unul dintre sari-urile mele ar fi cel 
mai comod pentru dumneavoastră. Ce spuneţi? 

— N-am cuvinte să vă mulţumesc. 

Din prag, Gaye examină încăperea. Minunată, 
decorată în albastru deschis, dominată de un pat cât toate 
zilele, dulapuri, precum şi o impozantă masă de toaletă, 
plină cu tot felul de creme, loţiuni, parfumuri, lângă nelipsita 
trusă de machiaj, într-o cutie de argint. Parcurgând 
încăperea, Gaye observă pe peretele opus patului o oglindă 
monumentală care parcă dubla spaţiul. Sala de baie, 
prevăzută cu tot luxul posibil, conţinea o suflantă de aer 
cald, ca să nu se mai obosească ocupantul să se şteargă cu 
prosopul. Nu lipsea un aparat de vibromasaj. Şi în baie, pe 
peretele din faţă, trona o oglindă imensă. 

În vreme ce Gaye se tot minuna de camera care-i 
fusese pusă la dispoziţie, Garry făcea înconjurul salonului, 
cercetând minuţios uşile şi ferestrele. 

Miah veni să-i arate şi lui camera şi baia, la fel de 
luxoase ca şi cele de care se bucura Gaye. 

O impunătoare cameristă zulu aduse sari-ul, iar Gaye o 
asigură că se poate descurca şi singură cu îmbrăcatul. 

Pe partea cealaltă, un servitor zulu îi aduse lui Garry o 
pereche de pantaloni albi, sandale şi o cămaşă, tot albă. 

— Domnul Kahlenberg are obiceiuri foarte simple, o 
asigură Miah. Cina de astă seară va fi servită pe terasa 
principală. Vă rugăm să vă simţiţi ca la dumneavoastră 
acasă. Dacă doriţi să faceţi baie în piscină, găsiţi în sertar un 
costum de baie. Plimbaţi-vă prin grădină, dacă doriţi, iar 
dacă aveţi nevoie de ceva, e de-ajuns un simplu telefon. 

După care salută zâmbind şi părăsi încăperea. 

Gaye şi Garry schimbară o privire, urmată de un uşor 
fluierat al celui din urmă. 

— Ei bine! Asta înseamnă să trăieşti pe picior mare... 

Se auziră bătăi în uşă. Un zulu intră cu rucsacurile lor, 
depunându-le lângă perete. Garry îl aşteptă să plece, după 

care îşi controlă rapid sacul, asigurându-se că nu-i luaseră 
radioemiţătorul. Se uită la Gaye. 

— Mă întreb dacă au descoperit ăsta. 

— Şi chiar dacă l-au găsit, ce importanţă are? 

Gaye era cu totul subjugată de luxul care o înconjura. 

— Totul e minunat! exclamă, cu ochii strălucind. Vreau 
să fac o baie, aşa că, pe curând. 

Înhăţă rucsacul şi dispăru în cameră, închizând uşa 
după ea. Se dezbrăcă rapid şi rămase un timp să se admire, 
goală, în uriaşa oglindă, înainte să intre în baie şi să 
deschidă robinetele căzii. Aşteptând ca aceasta să se umple, 
continuă să se studieze în oglindă, rămânând în diverse 
poziţii, zâmbind imaginii reflectate. 

Nu bănuia că oglinzile erau duble; adică o persoană 
plasată în spatele oglinzii o putea privi ca printr-un geam, în 
vreme ce ea se închipuia în faţa unei oglinzi normale. 

În tot acest timp, cu hârtiile lăsate vraişte pe birou, 
tolănit în fotoliul său rulant, Kahlenberg îşi clătea ochii cu 
frumuseţea nudului lui Gaye. 


Dintr-un luminiş din junglă, Fennel văzu aterizarea 
elicopterului. Împreună cu Ken găsi o poziţie mai înaltă, pe o 
stâncă roasă, înconjurată de vegetaţie. Locul constituia 
totodată un minunat punct de observare asupra casei, 
grădinilor şi pistei de zbor a lui Kahlenberg. 

Fennel duse la ochi binoclul puternic de care era 
nedespărţit. Văzu jeepul sosind, pe Tak poftindu-i pe Gaye şi 
Garry să urce, după care se îndreptară spre casă. Uşa se 
închise în urma lor. 

— Doamne-ajută! Au reuşit să intre! exclamă, lăsând 
binoclul. 

— N-au prea întâmpinat greutăţi, s-ar zice? se miră 
Ken. Din câte ştiu, Kahlenberg nu prea agreează străini pe 
domeniul lui. 

— Shalik ne-a povestit despre el că e înnebunit după 
pipiţele ca lumea, iar ăsta ştia ce vorbeşte. 

— Mda..., însă nu mă gândeam să fie atât de uşor, 
insistă Ken, apucând staţia de emisie. Am să las asta 
deschisă, în caz că Garry va dori să comunice cu noi, dintr- 
un moment într-altul. 


Fennel îşi aprinse o ţigară, tolănindu-se pe stâncă, 
lângă nelipsitul sac cu scule. Moţăi tot timpul cât dură garda 
lui Ken. După un timp, se ridică într-o rână, mai aprinse o 
ţigară, după care mormăi. 

— Ce te gândeşti să faci cu gologanii, când o să pui 
mâna pe ei? 

— Am un prieten care intenţionează să pună pe 
picioare o treabă cu o agenţie de turism la Johannesburg, 
zise Ken. Are nevoie de capital, aşa că o să mă asociez cu el. 

— Agenţie de turism? Şi merită banii? 

— Aduce, aduce ceva. Ne gândim să organizăm nişte 
circuite de lux prin rezervaţiile de vânătoare. De asta o să 
mă ocup eu. Se pot câştiga o groază de bani, în special de la 
americani, care cheltuiesc în prostie, dacă te ocupi de ei. Ani 
de zile am avut de-a face cu ei şi ştiu care e treaba. Am de 
gând să le dau tot ceea ce vor. 

Fennel mormăi. 

— Pare o treabă destul de dură. Eu unul nu cred în 
muncă. După mine, numai fraierii muncesc. 

— Dar tu ce-o să faci cu partea care-ţi revine? 

— S-o toc. Banii nu merită altceva. Nu-i înţeleg pe 
tâmpiţii care pun bani deoparte. Ce fac cu asta? Dau ortul 
popii şi alţi tâmpiţi le iau banii. 

— Poate că asta vor. 

— Mai dă-i în mă-sa! Bani se vor găsi întotdeauna. 
Cum termin banii pe care-i iau de la Shalik, găsesc altă 
trebuşoară de făcut. Am o groază de relaţii, tipi care ştiu ce- 
mi poate pielea şi datorită cărora nu rămân niciodată pe 
geantă. 

Ken ridică mâna, oprindu-l, fiindcă din staţia de emisie 
se auzea un cârâit. O duse la ureche. 

— Aici e Ken... Salut Garry..., te aud bine... spune. 

Ascultă câteva momente, urmărit cu atenţie de 
Fennel. 

— Înţeles. Baftă. Terminat. 

— Cum e? 

— Petrec noaptea acolo. Kahlenberg pare să le 
accepte vizita. Mă miră. Cum, necum, se vor vedea cu el la 
nouă seara. Garry o să emită din nou pe la unsprezece şi ne- 
a cerut să rămânem pe recepţie. 

Fennel mormăi iarăşi, uitându-se la ceas. Era trecut de 
prânz. 

— Adică să mai stăm vreo douăsprezece ore pe 
stâncile astea? 

— N-avem încotro, pentru că astfel riscăm să dea 
vreun paznic peste noi. Cel puţin, aici suntem în siguranţă. 
Hai mai bine să mâncăm, zise, scoțând din sac nelipsita 
conservă de fasole. 

— lar fasole, trăzni-o-ar Dumnezeu! Altceva nu mai e 
de mâncare? 

— Pateu, dacă vrei? 

— E preferabil, oricum, spuse Fennel. 

Ken începu să cotrobăie în sac, după cutia de 
conserve. 

— Pun pariu că ăia doi au parte de lucruri mult mai 
bune. 

Gândurile îi fură invadate de Gaye, ceea ce îl umplu de 
furie. „Odată treaba asta terminată, se linişti singur, o să te 
poţi ocupa de ea aşa cum merită.” 

— Ce te-a apucat? întrebă Ken, observându-i chipul 
schimonosit de ură. 

— Nimic..., mormăi el. Conserva aia, o mai deschizi 
azi? 


— Tare-aş vrea să ştiu dacă vom mai fi deranjaţi de 
careva, spuse Garry. 

Se retrăsese pe terasă, împreună cu Gaye, după un 
excelent prânz care le fusese servit de omniprezenţii zuluşi. 

Gaye, tolănită într-un şezlong, savura o ţigară, iar 
Garry o găsea încântătoare în sari-ul ei roşu cu auriu. li 
venea foarte bine şi părea să se acomodeze cu acel gen de 
îmbrăcăminte. 

— De ce? îşi întoarse privirea spre el. 

— Pentru un motiv evident, zâmbi Garry. Mi-ar plăcea 
să te duc în dormitor. 

Râsul ei învioră terasa. 

— În acest caz, eu sunt cea care ar vrea să ştie dacă 
vom mai fi deranjaţi de cineva. 

— Ar fi jenant ca domnul Tak să apară tocmai acum. 

— Într-adevăr. Am face mai bine să lucrăm puţin, zise 
ea, stingând ţigara. Te-ai gândit cum să facem să-l 
introducem pe Fennel? 

— Pe aici, arătă Garry spre vastul salon. Odată ce noi 
ne aflăm aici, n-are decât să-şi dea silinţa să intre. 

— Aşa de simplu? 

— Cred. Poate că noaptea paznicii patrulează prin 
casă, însă în acest moment nu văd nici unul prin apropiere. 

— Poate că, fiind convins că nimeni nu poate traversa 
jungla, Kahlenberg nici nu se gândeşte să ţină casa sub 
supraveghere. 

— Vrei să aruncăm o privire prin grădină? 

— Nu acum. E prea cald. 

— Eu mă duc, se ridică Garry, iar tu fă-ţi siesta. 

— Eşti mai curajos decât mine. O să te coci sub 
soarele ăsta. 

— Pe curând. 

Îi făcu semn cu mâna, pornind-o pe aleea de ciment. 
Fata se uită un timp după el, apoi închise ochii, începând să 
se gândească la el. Treaba odată dusă la bun sfârşit, aveau 
să se despartă toţi. Oare Garry ce avea să facă? Ea şi-ar fi 
dorit un week-end lung împreună cu el, la Paris, după care 
şi-ar fi spus adio. Avea douăzeci şi şase de ani, iar Shalik 
urma s-o mai folosească încă cinci, şase ani înainte de a o 
înlocui cu alta mai tânără. Din acest punct de vedere nu-şi 
făcea iluzii asupra lui Shalik, deci în aceşti cinci ani trebuia 

să câştige şi să economisească destui bani cât să-şi poată 
asigura independenţa. Asta-şi dorea mai presus de orice: să- 
şi poată permite să trăiască bine, să călătorească şi 
eventual să se mărite. 

Se gândi chiar la posibila căsătorie cu Garry, însă 
ajunse la concluzia că lucrul nu stătea în picioare. N-ar fi 
mers. Fizic, se simţea aproape de el, însă nu se simţea deloc 
îndrăgostită de el. Şi, în plus, el nu împărțea gustul ei pentru 
lux, ca o condiţie indispensabilă de viaţă. 

Nu... El rămânea un partener bun la pat şi-atâta tot. 
Dacă avea să se mărite totuşi, atunci trebuia să găsească un 
tip bogat, inteligent, cultivat şi mai ales amator de lux. Işi 
dădea seama că visa cu ochii deschişi. Cunoscuse până 
acum destui bărbaţi, primise ceva cereri în căsătorie, însă 
apărea mereu o piedică: preţul prea mare pus pe propria ei 
libertate, poate? 

În tot cazul, e plăcut să visezi la tot felul de himere, 
tolănit la umbră, într-un fotoliu confortabil şi înconjurată de 
lux. 

Aţipi, fiind trezită abia după vreo oră, de întoarcerea 
lui Garry. 

— Vrei să bei ceva, puişor? o întrebă, apropiindu-se de 
bar. 

Îi răspunse dând din cap şi se ridică în capul oaselor. 

— Ai găsit ceva interesant? 

— Da şi nu. Nu există căi de acces laterale spre casă, 
anunţă Garry, aducând două pahare, cu care se aşeză 
alături de ea. Aleea care duce încolo e păzită permanent de 
un zulu care arată de parcă tocmai a ieşit dintr-un film. 
Poartă o blană de leopard, pene de struţ şi e înarmat cu un 
scut şi o suliță. Mi-a barat drumul, fără prea multe politeţuri. 

— Apartamentul lui Kahlenberg, probabil. 

— Da. Şi altceva: în capătul parcului se află un bazin 
plin cu crocodili enormi, iar în arborii din jur stau vulturi 
dolofani de tot. Parcul ăla mi-a făcut pielea ca de găină. 

— De ce? râse Gaye. 

— Pare un loc ideal de a te debarasa de un cadavru. 

Fata se uită la el şi văzu că vorbea serios. 

— De ce ar vrea Kahlenberg să scape de un cadavru? 
întrebă ea. 

Garry bău câteva înghiţituri mici, după care făcu să 
ciocănească gheaţa în pahar, ridicând din umeri. 

— Atmosfera de-acolo m-a făcut să mă gândesc la 
asta, însă nu asta mă nelinişteşte, ci uşurinţa cu care am 
fost invitaţi... Tak are o mutră care nu-mi iese din minte. De 
vreo două ori mi-a trecut prin cap, în vreme ce tu îi vorbeai, 
că-şi bătea joc de tine. In special când l-ai întrebat dacă asta 
e casa lui. Am avut impresia că ştia că tu ştii deja că această 
casă e a lui Kahlenberg. 

— Crezi că ne bănuieşte? 

— Cred că e posibil şi asta. 

— După părerea ta, bănuieşte că ne interesează 
inelul? 

— Asta nu ştiu, însă sunt aproape sigur că ne-a ghicit. 
Ştie că jucăm teatru. 

— Şi-atunci, ce facem? 

Ca un răspuns parcă la întrebarea ei, Garry îl văzu pe 
Tak venind spre ei, pe alee. 

— Uite-l, spuse, ridicându-se. 

— Nu vreau să vă deranjez, zise Tak apropiindu-se. 

O umbră de zâmbet îi întindea buzele, în vreme ochii 
strălucitori alergau de la Garry la Gaye şi îndărăt. 

— V-a plăcut prânzul? 

— Delicios, mulţumim, răspunse Gaye, cu cel mai 
fermecător zâmbet al ei. E o adevărată încântare aici. 

— Da... e foarte plăcut... Domnişoară Desmond, v-ar 
interesa să vizitaţi muzeul domnului Kahlenberg? 

Gaye reuşi să arate doar un vag interes, cu toate că, în 
realitate, inima îi stătuse în loc câteva clipe. 

— Domnul Kahlenberg are un muzeu? 

— Este unul dintre cei mai celebri colecționari ai lumii! 

— Ştiam asta, însă nu-mi imaginam că are chiar un 
muzeu. Eu credeam... 

— Are un muzeu, şi se întreba dacă v-ar face plăcere 
să-l vizitaţi? 

— Bineînţeles. Aş fi încântată. 

— Dar dumneavoastră, domnule Edwards? 

Garry rămase nepăsător, însă, ca şi Gaye, îşi 
ascunsese tresărirea. 

— E departe? zise Gaye ridicându-se. 

Încă o dată, Garry surprinse în ochii întunecaţi ai lui 
Tak o lucire batjocoritoare, fugară, care i-ar fi scăpat poate, 
dacă nu l-ar fi studiat de-aproape. 

— Vă aflaţi deasupra lui, spuse Tak. 

— Cum adică... Este subteran? 

— Exact. 

— AŞ putea să-mi iau aparatul de fotografiat, domnule 
Tak? 

Răspunsul fu o clătinare negativă a capului. 

— Regret. Urmaţi-mă, vă rog. 

Intrară în salon, trecând pe culoar. Gaye şi Garry se 
priviră o clipă, în spatele lui. Se suiră toţi trei în maşinuţa 
electrică pe care Tak o conduse de-a lungul culoarului 
interminabil. 

— Aici se află apartamentul domnului Kahlenberg, 
explică, în timp ce treceau prin dreptul unor uşi. 

Opri maşinuţa, lângă un perete, aparent compact, şi 
cobori. Garry, care-l studia cu toată atenţia, îl văzu 
trecându-şi degetele pe sub pervazul uneia dintre ferestrele 
mari. Zidul din faţă se mişcă într-o parte, făcând loc unei uşi 
duble. În momentul în care se apropiară, cele două tăblii se 
deschiseră singure. 

— Domnul Kahlenberg este infirm, explică Tak, 
întorcându-se spre Gaye. Toate uşile apartamentelor sale 
sunt acţionate electronic. lată şi ascensorul cu care vom 
cobori în muzeu. 

Pătrunseră în cabina capitonată cu mătase gri. Tabloul 
de comandă avea patru butoane de culori diferite. 

Tak apăsă pe butonul verde, iar ascensorul începu să 
coboare lin, fără zgomot. În timpul coborârii, îl văzură pe Tak 

apăsând de butonul roşu, aşteptând puţin, după care apăsă 
pe cel galben. 

— La ce servesc butoanele, domnule Tak? întrebă 
Gaye, nevinovată. 

— Cel verde comandă ascensorul. Cel galben este 
pentru iluminatul muzeului, iar cel roşu decuplează sistemul 
de alarmă. 

— Mulţumesc... Aveţi un echipament remarcabil. 

Uşile culisară, lăsându-i să pătrundă într-o peşteră 
boltită. 

— Vă rog să mă aşteptaţi câteva momente, spuse Tak, 
apropiindu-se de o uşă vopsită în gri. 

Rămase acolo un minut, poate mai mult. Trupul său 
forma un ecran care îi ascundea mişcările. Garry schimbă 
iarăşi o privire rapidă cu Gaye, ridicând sprâncenele. Când 
Tak reveni, îşi luă ochii de la ea. 

— Muzeul conţine multe comori imposibil de echivalat 
în bani, spuse. Uşa aceasta care duce la muzeu este dintr-un 
blindaj de oţel special. Nu poate fi perforată. Zidurile, jur 
împrejur, au o grosime de un metru şi jumătate, 
încuietoarea este acționată de un întrerupător cu ceas, 
activat în fiecare seară la ora 23. Până a doua zi la ora zece, 
nimeni nu mai poate deschide uşa. Vă rog, intraţi. 

Îl urmară într-o sală uriaşă al cărei tavan era o cupolă 
boltită. Iluminatul era astfel amplasat încât să pară că vine 
de peste tot. Pe pereţi atârnau o mulţime de tablouri dintre 
care Gaye recunoscu un Rembrandt, mai multe semnate de 
Picasso, alături de o mulţime de capodopere ale Renaşterii, 
pe care era sigură că le mai văzuse în săli din Florenţa, de la 
Vatican sau chiar la Luvru. 

— Acestea sunt originale, domnule Tak? întrebă. 

— Bineînţeles, ridică Tak din sprâncene, iritat parcă de 
o asemenea întrebare. V-am spus doar că domnul 
Kahlenberg este proprietarul celui mai frumos muzeu 
particular din lume. Cred că sala următoare o să vă placă şi 
mai mult. 

Îi dirijă, de-a lungul pereţilor plini de tablouri, spre o 
altă sală la fel de mare, dominată de o statuie de patru 
metri înălţime, a lui Buddha, din aur strălucitor. 

— Avem aici o piesă interesantă, reluă Tak. Provine de 
la Bangkok. În timpul celui de-al doilea război mondial, 
japonezii, ştiind că ea se află în oraş, porniseră s-o caute, 
însă călugării bonzi au fost mai şmecheri. Au cărat-o într-un 
templu fără importanţă, unde au acoperit-o cu ciment. 
Japonezii au ajuns în acel templu, însă n-au fost în stare să 
recunoască statuia pe care o căutau. 

— Adică... e chiar din aur masiv? întrebă Garry, cu 
ochii holbaţi la statuia care scânteia în mii de focuri. 

— Da, din aur masiv. 

li plimbă prin sală, oprindu-se pentru explicaţii, în faţa 
uneia sau alteia dintre operele de artă aflate acolo. 

Chiar Garry, care nu era cine ştie ce cunoscător în 
artă, rămase foarte impresionat de ceea ce vedea. 

— Ei, dar iată unul dintre panourile Porții Paradisului 
de Ghiberti, remarcă Gaye, în faţa unei minuni fixată pe 
perete. Splendidă copie. 

— Copia se află la Florenţa, domnişoară Desmond. 
Aveţi în faţă originalul, remarcă acid Tak. Ca şi această 
statuie a lui David, sculptată de Bernini, şi ea originală. 
Copia e la muzeul Bargello, la Florenţa. 

Gaye fu atât de şocată de obrăznicia remarcii, încât 
simţi nevoia să se întoarcă. Acesta fu momentul în care 
observă inelul lui Cesare Borgia, într-o cutie de sticlă, 
plasată într-o nişă luminată aparte. 

— Şi acesta ce este? întrebă, apropiindu-se să 
examineze bijuteria. 

— Inelul lui Cesare Borgia. A fost executat de un 
bijutier anonim, la cererea acestuia. Este un inel cu otravă. 
Dac-ar fi să ne luăm după anecdotică, bijutierul a fost chiar 
prima victimă a inelului. Dorind să-i verifice eficienţa şi, în 
acelaşi timp, să-l împiedice pe autor să vorbească, Borgia i-a 
acordat o strângere de mână, după ce-şi pusese pe deget 

inelul. Între diamante se află ascuns un ac, iar acesta a 
înţepat mâna victimei. Ingenios, nu-i aşa? 

— Era o epocă barbară şi plină de cruzime, făcu Gaye 
o mică grimasă. Acum mai prezintă vreun pericol? 

— Oh, nu, domnişoară Desmond. Mai întâi ar trebui 
reumplut cu otravă şi, pe urmă, mă îndoiesc că acul mai 
este la fel de ascuţit pentru a înţepa. 

Mai departe, le prezentă un bocal din alabastru, pentru 
alifie, despre care le spuse că provenea din mormântul lui 
Tutankamon. Mai petrecură vreo jumătate de oră prin 
muzeu, după care Tak, consultându-şi ceasul, le sugeră că 
ar putea urca să bea un aperitiv, înainte de cină. Inchise cu 
grijă în urma lor şi Garry îl privi acţionând cadranul, pentru a 
anula combinaţia de deschidere. Urcară cu acelaşi ascensor 
şi Tak îi conduse în camerele lor. Acceptându-le mulţumirile 
pentru vizitarea muzeului, îi preveni că vor fi conduşi de un 
servitor pe terasa principală, într-o oră şi jumătate, şi plecă. 
La şapte şi jumătate, trecură amândoi pe terasă. 

— Cred că am nevoie de o băutură zdravănă, declară 
Gaye. Un Martini-vodka cu gheaţă. 

— Cred că şi eu am nevoie de aşa ceva, spuse Garry, 
începând să prepare băuturile. 

Umplu două pahare mari, punându-le pe masă. 

— Ai ochit camerele de filmat ascunse în cele două 
săli? 

— Nu... Dar tu? 

— Da. Fennel ne-a spus că există şase monitoare, deci 
muzeul are şase săli. Tak nu ne-a arătat decât două. Ştii, 
Gaye, toate astea îmi plac din ce în ce mai puţin. Mi-e teamă 
să nu fi căzut într-o cursă. 

Fata păru surprinsă. 

— Cu siguranţă, nu! Dacă se temea de noi, nu ne-ar fi 
arătat toate astea. 

— Tocmai asta mă nelinişteşte. Probabil îşi dă seama 
că am ghicit de-acum că cea mai mare parte a acestor 
obiecte sunt furate. Şi-atunci de ce ni le mai arată? De ce 
ne-a explicat cum funcţionează ascensorul şi ne-a vorbit 

despre încuietoarea cu ceas? Îşi dă sigur seama că după 
plecarea de-aici vom povesti despre vizita făcută. Doar dacă 
nu... 

Se întrerupse, clipind, apoi clătină din cap. 

— Doar dacă nu... ce? 

— Dacă nu intenţionează să ne mai lase să plecăm. 

Gaye înţepeni. 

— Nu ne va putea ţine aici pentru totdeauna, Garry. 
Nu spune copilării. 

— De acord, însă nu găsesc nici o altă explicaţie care 
să ţină. Dacă nu i-aş şti pe Fennel şi pe Ken prin preajmă, 
mi-aş face probleme. Voi vorbi cu ei. 

Se ridică, trecând în camera sa. 

Gaye rămase să aştepte. Neliniştită la rândul ei, se 
întreba de ce îi dusese Tak în muzeu, însă nu-şi bătea prea 
mult capul. În sinea ei era convinsă că, la câtă încredere 
avea Kahlenberg în sistemul său de siguranţă, nu avea de ce 
să-i fie teamă să lase străinii să-i viziteze muzeul. 

După vreo douăzeci de minute, Gaye se întoarse. 

— Şi Fennel crede că e ceva necurat la mijloc. Themba 
a rămas în urmă pentru a păzi echipamentul, aşa încât 
Fennel va veni singur. Ken va face de pază. Dacă domnul 
Kahlenberg va începe represalii împotriva noastră, Ken va 
putea oricând să ne sară în apărare. După ce vom pune 
mâna pe inel, îl vom alerta pe Ken, ne vom aduna toţi pe 
pistă şi vom decola. 

— Crezi că ne aşteaptă necazuri din partea lui 
Kahlenberg? 

— După ce îl voi vedea, îţi spun. Mai doreşti un pahar? 


La ora nouă, un servitor, evident zulu, veni să-i 
conducă pe terasa principală. 

Kahlenberg îi aştepta în fotoliul său rulant şi le făcu 
semn cu amabilitate să se aşeze lângă el. 

— Tak mi-a spus că lucraţi la „Animal World”, 
domnişoară Desmond, i se adresă, după ce Gaye îi mulţumi 
pentru felul în care îi primise. Sunteţi de mult la revistă? 

— Doar de şase luni. 

— Este o revistă pe care o citesc cu regularitate, 
întrucât animalele mă interesează foarte mult. De ce nu 
apare numele sub fotografiile dumneavoastră? 

Garry răsuflă uşurat, constatând că Gaye era liniştită şi 
în largul ei. Ba chiar surâse dezamăgită. 

— Eu fac parte din umplutură, domnule Kahlenberg. 
Dintre cei însărcinaţi cu munca de rutină. Speram să-mi 
permiteţi să fotografiez această casă magnifică. Aceasta ar 
fi reprezentat un punct de referinţă pentru mine. 

El o studie cu atenţie. 

— În acest caz, mi-e teamă că veţi fi nevoită să mai 
aşteptaţi puţin, întrucât aici fotografiatul este interzis. 

Ea îi susţinu privirea, continuând să zâmbească. 

— Chiar şi pentru mine? Promit că voi fi foarte discretă 
şi nu voi fotografia decât casa şi grădina. 

— Regret. 

După care, schimbând subiectul, o întrebă dacă 
muzeul i se păruse interesant. 

— Este o minune. Vă felicit. 

Trei zuluşi îşi făcură apariţia fără zgomot pe terasă, 
postându-se în faţa unei mese aranjată superb. În acelaşi 
moment, Hindenburg, care tocmai îşi terminase cina, 
traversă leneş terasa, în direcţia lui Kahlenberg. 

— Ce animal superb! exclamă Gaye. Pot să-l mângâi? 

— Ar fi imprudent din partea dumneavoastră, spuse 
Kahlenberg, frecând urechea ghepardului. Favoritul meu are 
reacţii cam neaşteptate faţă de străini, chiar dacă e vorba 
despre străine frumoase. (Puse scaunul rulant în mişcare, 
apropiindu-se de masă.) Bine. Să cinăm acum, dacă doriţi. 

Odată aşezaţi la masă. Kahlenberg se întoarse către 
Garry. 

— Dar dumneavoastră, domnule Edwards, practicaţi 
de mult meseria de pilot? 

Garry scutură din cap. 

— Sunt la început, spuse liniştit. Domnişoara Desmond 
este prima mea clientă. Aşa, am pilotat eu o mulţime de 

„ventilatoare” de-astea în Statele Unite, însă iubesc 
schimbarea, aşa că am venit să mă stabilesc la Durban. 

— Aşa, deci. 

Li se serviră pepeni la gheaţă. 

— Urmăriţi vânat de talie mare, domnişoară Desmond? 

— Da. Ne îndreptăm spre rezervaţia din Wannock, 
când am zărit minunata dumneavoastră casă şi am dorit s-o 
văd mai de aproape. Sper că nu mă veţi considera 
indiscretă. 

— Absolut deloc. Dacă nu vă doream aici, aş fi pus să 
fiţi goniţi. Nu, pentru mine e o plăcere să primesc vizitatori 
atât de neaşteptaţi. 

— Vă aflaţi într-un loc uitat de lume aici. Nu vă simţiţi 
prea izolat? 

— Când cineva e atât de ocupat cum sunt eu, nu are 
timp să se simtă izolat. Sunt surprins să aflu că sunteţi 
fotografă, spuse Kahlenberg, privind-o în ochi. După mers şi 
după fizic, v-aş fi luat drept manechin. 

— Am fost, însă fotografia mi s-a părut mai 
interesantă. 

— Şi eu sunt interesat de fotografie, bineînţeles, ca 
amator... Bănuiesc că lucraţi numai fotografie color? 

Gaye, care nu avea decât vagi cunoştinţe fotografice, 
simţi că se aventura pe un teren periculos. 

— Da, lucrez în culori. 

— Spuneţi-mi, domnişoară Desmond... începu 
Kahlenberg, în momentul în care li se servea cel de-al doilea 
aperitiv, păstrăvul. 

Gaye îşi manifestă imediat pasiunea pentru acest fel 
de peşte, sperând că va reuşi astfel să schimbe subiectul 
discuţiei. 

— Este peştele meu preferat. 

— E o întâmplare fericită, însă eu... 

Garry simţise şi el pericolul, aşa încât încercă, la 
rândul său, să poarte discuţia pe un alt făgaş. 

— Domnule Kahlenberg, făcând un tur, mai devreme, 
prin minunata dumneavoastră grădină, am dat peste un zulu 

aflat în ţinută de război... în fine, cred că era vorba de ţinuta 
de război, după ce am văzut prin filme... Un specimen 
magnific. 

— Da. Folosesc mai mult de o sută de astfel de 
oameni, spuse Kahlenberg. Imi place să-i văd în costumele 
lor tradiţionale. Sunt mari vânători de animale sălbatice... şi 
de oameni. Aceştia sunt paznicii domeniului meu şi nimeni 
nu se poate apropia de aceste locuri fără a fi descoperit şi 
gonit de ei. Patrulează prin junglă zi şi noapte. 

— Şi în grădină nu? întrebă Garry, cu aerul cel mai 
indiferent din lume, luptând cu oasele păstrăvului din 
farfurie. 

Urmă o tăcere atât de apăsătoare, încât fu nevoit să 
ridice ochii şi să întâlnească privirea lui Kahlenberg aţintită 
asupra sa. Dispreţul îngăduitor pe care i-l citi în ochi, îl făcu 
pe Garry să-şi vadă mai departe de mâncare. 

— Nu, domnule Edwards, nu patrulează prin grădină 
noaptea, însă unii dintre ei fac de pază în timpul zilei, atunci 
când aici se află străini. 

— Ei bine, sunt impresionanţi, într-adevăr, împinse 
Garry farfuria deoparte. Aceste păstrăv a fost excelent. 

— Da. 

Kahlenberg mângâie distrat blana ghepardului, care 
începu să toarcă. 

— Ce minunat toarce. Îl aveţi de mult? 

— De peste trei ani. Suntem inseparabili, completă 
Kahlenberg, fixându-l cu privirea pe Garry. Un minunat câine 
de pază. Sau, ar trebui să spun, pisică de pază. Acum câteva 
luni, am avut o excelentă probă a acestui fapt. Unul dintre 
servitorii mei înnebunise probabil şi a vrut să mă atace. A 
intrat în biroul meu cu un cuţit în mână însă, înainte de a 
reuşi să se apropie, Hindenburg l-a făcut efectiv bucăţi. 
Ghepardul este, de astfel, animalul cel mai rapid. Ştiaţi asta, 
domnule Edwards? 

Garry studie atent ghepardul, clătinând din cap. 

— Pare capabil de aşa ceva, murmură. 

— Chiar este. 

Unul dintre servitori prezentă piesa de rezistenţă a 
cinei. Pui rumenit în tigaie, fără oase, umplut cu picioare de 
langustă, totul într-un sos cremă colorat de pigmentul 
crustaceului. 

— Ah, iată o specialitate ieşită din comun! se 
entuziasmă Kahlenberg. Unul din marii bucătari parizieni mi- 
a oferit reţeta. Cred că o veţi aprecia cum se cuvine. 

In vreme ce chelnerul tranşa puiul, Kahlenberg 
flecărea cu amabilitate. Insă Gaye şi Garry simțeau că este 
preocupat de ceva, neacordându-le întreaga sa atenţie. Puiul 
era minunat, aşa cum prevăzuse gazda, iar cei doi invitaţi nu 
se zgârciră cu laudele. 

Cu toată calitatea mâncării, Gaye se simţi uşurată 
când masa luă sfârşit. Simţea că trebuia să facă eforturi 
serioase pentru a putea capta interesul lui Kahlenberg. Era 
obişnuită să aibă de-a face cu oameni dificili, însă estimă în 
intimitatea gândului că gazda lor din acea seară era de 
departe persoana cea mai puţin abordabilă pe care o 
întâlnise vreodată. Kahlenberg era politicos, însă distant, iar 
ea îşi dădea seama că nu reuşea să-i capteze atenţia decât 
pe jumătate. Cu toate acestea, continuă să întreţină 
conversaţia, evitând subiectele periculoase. Îi punea 
întrebări legate de existenţa lui, întreba despre New York, 
sau Paris, sau Londra, în vreme ce Garry, admirându-i 
tenacitatea, făcea practic figuraţie. 

In timp ce serveau cafeaua, Tak îşi făcu apariţia pe 
terasă, apropiindu-se de Kahlenberg. 

— Vă rog să mă scuzaţi, îl avem pe domnul Vorster la 
telefon. 

— Ah, da, uitasem. Spune-i că-l sun eu în cinci minute. 

Tak se înclină, după care dispăru. 

— Mă iertaţi, domnişoară Desmond, însă acum sunt 
nevoit să vă părăsesc. Am de lucru. Mă îndoiesc că ne vom 
mai vedea înainte de plecarea dumneavoastră. Îmi pare rău 
pentru fotografii. Sper însă că v-a plăcut cina. 

Cei doi se ridicară, mulţumindu-i pentru ospitalitate. 
Se uită la ei într-un fel ciudat, îi salută din cap, după care 

puse fotoliul rulant în mişcare, părăsind terasa, urmat de 
Hindenburg. 

În biroul său îl găsi pe Tak, aşteptând. 

— Mersi, Tak. Cei doi începeau să mă plictisească. O 
femeie drăguță, cu siguranţă, însă simplă, spuse, 
manevrând fotoliul pentru a se instala la biroul. Sunt 
supravegheați? 

— Da, domnule. 

— Bine. Şi ceilalţi trei? 

— Ghidul călăuză a fost suprimat. Fennel şi Jones se 
află pe stânca mişcătoare, studiind locurile cu binoclul. Au 
intrat în legătură cu Edwards prin radio. Conversaţia a fost 
interceptată. Edwards simte că-i bănuim şi a apelat la 
precauţii. 

— Foarte înţelept din partea sa. Perfect, Tak. Poţi să te 
întorci la cabana dumitale. Am nişte probleme de rezolvat, 
însă sper să reuşesc să mă culc la ora mea obişnuită. Poţi da 
liber la restul personalului. 

Tak avu o ezitare: 

— Credeţi că e prudent, domnule? 

— Paznicii vor fi prin preajmă, ca şi Hindenburg, de 
altfel. Totul e perfect. E mai bine să nu fii amestecat în 
treaba asta, spuse, privindu-l gânditor pe Tak. Noapte bună. 

— Noapte bună, domnule, se înclină Tak, dispărând. 

Kahlenberg se cufundă în lectura unui vraf de 
documente sosite cu poşta de după-amiază. 

Puțin după ora zece, cineva bătu discret la uşă. 

— Intră, spuse mirat. 

Kermosa apăru fără zgomot. 

— Ce este? 

— Zwide, unul dintre paznici, e mort, stăpâne. 

— Mort? Cum s-a întâmplat? întrebă, mirat. 

— Nu ştiu, stăpâne. S-a plâns de dureri de cap şi de 
crampe musculare. Cum obişnuia să se plângă tot timpul de 
ceva, nimeni nu l-a luat în serios. Mai târziu spunea că simte 
că-i ia gâtul foc. lar după câteva minute, s-a prăbuşit şi a 
murit. 

— Extraordinar. Ei bine, îngroapă-l, Kermosa. Cred că 
nevastă-sa o să fie încântată. Nu e o pierdere. 

Kermosa îşi privi lung stăpânul, apoi se înclină. 

— O să stau de veghe, stăpâne. 

leşi, închizând uşor uşa, în urma sa. 

Kahlenberg reveni la dosarul de pe birou. Un zâmbet 
care-i dădea un aer diabolic îi lumina chipul. 

Aşadar, inelul lui Borgia era mortal. 

CAPITOLUL VIII 


a intrarea în apartamentele lor, Gaye şi Garry găsiră 

toate ferestrele şi uşile dinspre terasă zăvorâte, iar 

aparatul de aer condiţionat fusese pus în funcţiune. 

Garry încercă imediat uşile, însă fuseseră închise ca 
lumea, iar cheile fuseseră luate din broască. 

Incercă şi una dintre ferestre; tot fără succes. 

— Incuiaţi pe timpul nopţii, spuse, scărpinându-se în 
cap. Cum naiba o să intre Fennel? 

— Mă gândeam eu că prea erai optimist. Cum îţi 
închipuiai că vor lăsa totul deschis pe timpul nopţii? spuse 
Gaye, aşezându-se pe braţul unui şezlong. Ce plănuieşti să 
facem? 

— Să-l anunţăm pe Fennel. Efracţia e partea lui forte. 
Poate că va veni de hac acestor încuietori. 

Garry se uită la ceas; era zece. Se aşeză şi el, 
întorcându-se către Gaye. 

— Ce crezi despre Kahlenberg? 

Gaye se strâmbă. 

— Nu mi-a plăcut. Cred că l-am deranjat, iar un tip 
care mă socoteşte inoportună nu poate conta pe favorurile 
mele, spuse râzând. Tu ce crezi? 

— E periculos, spuse liniştit Garry. Chiar mai mult: e un 
pic deranjat la cap. Am avut impresia asta în timp ce-l 
observam. Ideea de care nu pot scăpa e că am picat într-o 
capcană. Însă, odată ce suntem aici, am fi tâmpiţi să nu 
încercăm să şterpelim inelul. Mă întreb dacă nu minţea mai 
devreme, când a spus că grădinile nu sunt păzite noaptea. 
Trebuie să-l anunţ pe Fennel, să fie atent. 

— Deci, îl crezi cam sărit de pe fix... Ce vrei să spui cu 
asta? 

— E vorba de ceva ciudat în privirea lui... Nu spun că e 
nebun, ci numai dezechilibrat. 

— Sunt sigură că ţi-ai făcut o părere greşită, Garry. Nu- 
mi vine să cred că ne-ar fi permis să vizităm muzeul, dacă 
ne bănuia cu adevărat. Îl consider oarecum caustic din 
cauza infirmităţii, iar dacă s-a arătat distant, probabil tot de- 
asta. În fond, cred că suferă. 

— Poate că ai dreptate, zise Garry dând din umeri, 
însă, după părerea mea, totul pare prea uşor de pus în 
practică. 

— Te ocupi de ascensor? 

— Bineînţeles. Dacă nu funcţionează, nu văd cum am 
putea pătrunde în muzeu. Aştept încă vreo jumătate de oră, 
după care mă duc să văd. 

Se ridică şi se duse să deschidă uşa. Cercetă cu ochii 
culoarul pustiu. Era luminat şi, chiar în capăt, văzu o uşă 
dublă. 

— Nu-i nimeni prin preajmă, spuse, închizând uşa la 
loc. S-ar putea sfârşi prost. Dacă din întâmplare Tak sau 
vreun servitor iese din vreuna din camere în timp ce mă aflu 
pe culoare, sunt terminat. Nici o muscă n-ar avea unde să se 
ascundă. 

— Le-ai putea spune că eşti somnambul. 

Garry o privi mustrător. 

— Înţelege că e ceva serios. Am senzaţia că nu 
realizezi: dacă ăştia ne surprind, riscăm să intrăm în rahat. 

— O să avem destul timp să ne facem griji, dacă o 
păţim. 

Garry se însenină brusc. 

— Ai şi tu dreptate. Vino încoace, să te pup. 

Ea scutură din cap: 

— Nu acum... Acum lucrăm. 

După o clipă de nehotărăre, el îşi aprinse o ţigară şi se 
cuibări în fotoliu. 

— Dacă reuşim, ce-ai vrea să faci cu banii, Gaye? o 
întrebă. 

— Să-i pun deoparte. Economisesc tot ce câştig şi pun 
într-o bancă din Elveţia, cu 6%. În curând voi avea şi un mic 
beneficiu, iar Shalik va trebui să-şi găsească altă slugă. 

— Nu prea îl placi? 

— Cine l-ar iubi pe-ăsta? E un tip util, însă nimic mai 
mult. Dar tu ce-o să faci cu partea ta? 

— Voi urma cursuri de electronică, răspunse Garry fără 
ezitare. Întotdeauna mi-am dorit să învăţ, însă până în 
prezent n-am avut niciodată ocazia. Cu banii lui Shalik, o să 
studiez, după care îmi voi găsi o slujbă bine plătită. Există o 
grămadă de posibilităţi în domeniul electronicii. 

— Mă uimeşti... N-ai deloc aerul unui tocilar. Te 
gândeşti să te însori? 

— Da, însă nu înainte de a avea o diplomă. Atunci da. 

— Ai vreo fată în vedere? 

Zâmbi. 

— Da. În fine, aşa cred. 

— Cine e? 

— N-o cunoşti... O fată şi-atâta tot. Ne înţelegem bine. 

— Credeam c-o să spui că e vorba despre mine. 

El izbucni în râs. 

— Oricum ai fi spus nu. 

— De ce eşti atât de sigur? 

— Pentru că asta ai fi spus, nu? 

— Ba da. Nu mi-ar plăcea să mă mărit cu un inginer 
electronist. M-aş mărita mai repede cu un tip bogat, cu 
vederi largi, care să trăiască pe picior mare. 

— Ştiu. De-asta am ales-o pe Toni. 

— Aşa o cheamă? 

Garry încuviinţă din cap. 

— Îţi doresc mult noroc, Garry. Sper să fii fericit alături 
de ea. 

— Mersi. Sper că şi tu vei fi fericită, dar să nu acorzi o 
prea mare importanţă banilor. 

Gaye căzu pe gânduri. 

— Viaţa nu e prea veselă când trăieşti în lipsuri. 

— Da. (Stinse ţigara, ridicând ochii în tavan.) Trebuie 
să ai bani suficienţi, desigur, însă toate astea... (Arătă cu un 
gest larg al mâinii luxul din încăpere.) Nu sunt absolut 
necesare. 

— Pentru mine da. 

— Avem gusturi diferite. (Se uită la ceas.) Cred că am 
să mă duc s-arunc o privire la ascensor. 

Gaye se ridică şi ea. 

— Merg cu tine. Dacă dăm peste careva, măcar putem 
să spunem că am avut chef să ne plimbăm prin grădină, şi 
cum nu am putut trece pe terasă, voiam să ieşim pe uşa 
principală. 

— Cam subţire... însă o să trebuiască să ne adaptăm. 
Haide! 

leşiţi pe culoar, se opriră să tragă cu urechea. 
Neauzind nimic, ajunseră imediat la ascensorul invizibil. 
Garry se apropie de pervazul ferestrei, pipăind pe dedesubt. 
Degetele sale găsiră un buton pe care apăsară. Peretele se 
mişcă într-o parte. Se uitară unul la altul, iar el îi făcu semn 
să rămână unde se afla, apropiindu-se de uşile ascensorului. 
Acestea se deschiseră, cu un pufăit înfundat. Intră în cabină 
şi apăsă mai întâi butonul roşu care, după spusele lui Tak, 
oprea semnalul de alarmă, apoi pe cel verde. Uşile se 
închiseră, iar cabina începu să coboare. Când ajunse la 
ultimul nivel al subsolului, Garry apăsă din nou butonul 
verde şi cabina urcă. Inchise la loc peretele culisant. 

O luă de mână pe Gaye, conducând-o fără zgomot de- 
a lungul culoarului, până la camerele lor. 

— Va să zică, merge, spuse el, închizând uşa. Totul e 
acum să aflăm dacă Fennel va putea pătrunde şi, evident, 
dacă va putea deschide uşa muzeului. 

Lăsă să treacă un sfert de oră, după care luă radio- 
emițătorul. Fennel răspunse imediat. 

Garry povesti ce făcuseră, explicându-i lui Fennel că 
ascensorul era în funcţiune. Fennel semnală faptul că 
ferestrele de la cele două extremităţi ale casei rămăseseră 
luminate. 

— Lumina din dreapta este la mine, spuse Garry, iar 
cealaltă provine de la apartamentul lui Kahlenberg. 

— Lumina din aripa stângă a casei tocmai s-a stins, 
informă Fennel. Acum, singura care a rămas e cea de pe 
partea voastră. 

— Kahlenberg mi-a spus că parcul nu este păzit, Lew, 
însă mi-e teamă, n-am încredere în el. Nu te grăbi şi 
acţionează cu foarte mult precauţie. Paznicii zulu s-ar putea 
afla prin preajmă. 

— O să am grijă. Voi pleca imediat. O să-mi ia o 
jumătate de oră să ajung la voi. Ken o să rămână aici, până 
când îi vom da semnalul. 

— Înţeles... Terminat. (Garry opri emițătorul.) Porneşte 
încoace, o informă pe Gaye. Toate celelalte lumini sunt 
stinse. 

Aprinse lămpile de pe noptiere şi le stinse pe cele din 
tavan, apoi încercă să scruteze împrejurimile prin fereastra 
dinspre parc. Luna era mai mult ascunsă după nori, însă în 
câteva clipe ochii i se obişnuiră cu întunericul, aşa că putu 
să distingă mobilierul de pe terasă şi, mai departe, tufele cu 
flori. 

— Poate că peste două ore ne vom lua zborul spre 
Mainville, spuse gânditoare Gaye. Mă duc să mă schimb. 

Trecu în dormitor unde dezbrăcă sariul, înlocuindu-l cu 
bluza şi pantalonii scurţi de peste zi. Intorcându-se, observă 
că Garry se schimbase şi el. Se aşezară pe canapea, pândind 
cu ochii la fereastră sosirea lui Fennel. 

Minutele se scurgeau încet, iar amândoi aveau nervii 
întinşi la maximum, de aşteptare. După o perioadă care li se 
păru că nu se mai termina, Garry atinse braţul fetei. 

— E aici. 

Se duse lângă fereastră. Fennel îşi făcu apariţia din 
întuneric şi îi făcu un semn de salut, din cap, lăsând jos trusa 
cu scule. Se duse apoi la uşa terasei, a cărei încuietoare o 
examină timp de câteva minute, cu o lanternă creion. Ridică 
degetul mare către Garry, în semn că nu sunt probleme, 
apoi cotrobăi prin trusa voluminoasă. 

Nu trecură decât câteva minute şi uşa terasei se 
deschise, făcându-i loc în salon lui Fennel. Prefăcându-se a 
n-o băga în seamă pe Gaye, i se adresă lui Garry: 

— Aţi dus-o bine, voi doi, nu? zise, cercetând 
încăperea cu privirea. Ken şi cu mine am făcut treaba cea 
mai grea. 

— Nu fi invidios, râse Garry. O să-ţi scoţi tu pârleala. 

Fennel îl fulgeră din priviri, întorcând capul. Văzând 
pasa proastă în care se afla, Gaye preferă să tacă din gură. 

— Unde e ascensorul? vru să ştie Fennel. S-ar putea să 
am nevoie de trei sau patru ore, cu uşa aia. 

— Gaye, tu ai face mai bine să rămâi aici, dacă va 
dura atât de mult, propuse Garry. 

Fata încuviinţă din cap. 

— Bine. 

— Cum e cu camerele de filmat ascunse? mai vru să 
ştie Fennel. 

— Există trei în sălile muzeului, însă habar nu am unde 
ar putea fi instalat postul de recepţie şi dacă este folosit pe 
timpul nopţii. 

Fennel se învineţi de furie. 

— Asta era treaba ta! bombăni. Trebuia să afli! 

Garry deschise uşa şi-i făcu semn lui Fennel. 

— Vino încoace să vezi, dacă vrei... Pe culoarul ăsta 
sunt treizeci şi cinci de uşi. Postul se poate afla în spatele 
oricăreia dintre ele. E imposibil să le deschizi pe toate, ca să 
afli. N-ai dat cu ochii de nici un paznic zulu, în timp ce 
traversai grădina? 

— Nu. Ce are una cu alta? 

— Are. Dacă nu supraveghează parcul, există şanse să 
nici nu stea cu ochii pe ecranele monitoarelor, în timpul 
nopţii. 

— Dar dacă o fac, dracul ne-a luat. 

— Asta spui tu. Ai vreo metodă prin care să găsim 
postul? 

Fennel se gândi câteva momente, după care dădu din 
umeri. 

— Poate fi oriunde... Chiar într-una dintre cabanele mai 
depărtate de casă. E un risc pe care trebuie să ni-l asumăm. 
— Ne asumăm riscul sau plecăm fără inel, asta e. 

— Vrei să luăm inelul? întrebă Fennel. 

— Sigur, dacă vrei şi tu. 

— Atunci, hai! 

Străbătură fără zgomot culoarul, lăsând-o în cameră 
pe Gaye. Coborâră cu ascensorul şi, când ajunseră la pivniţa 
boltită, Garry arătă cu degetul obiectivul TV ascuns în 
plafon. 

— Uite-l. 

Fennel se aşeză chiar sub obiectiv, examinându-l. 
După câteva momente, răsuflă uşurat. 

— Nu funcţionează. 

— Eşti sigur? 

— Da. 

Garry îşi şterse palmele transpirate pe turul 
pantalonilor. 

— Asta-i uşa muzeului. Pot să te ajut cu ceva? 

Fennel se apropie de uşă, examinând cadranul şi 
încuietoarea. 

— Nu... lasă că mă ocup eu. O să-mi ia ceva timp, dar 
o să reuşesc. 

Îşi desfăcu trusa cu scule şi începu să înşire pe jos, una 
lângă alta, o mulţime de ciudăţenii. Garry se aşeză într-un 
fotoliu de piele cu spătar înalt şi-şi aprinse o ţigară, 
încercând astfel să-şi potolească nerăbdarea. 

Fennel lucra atent, cu precauţie, şuierând uşor printre 
dinţi, cu spatele la Garry care, plictisit după un timp să-l tot 
privească, se ridică, începând să umble de colo-colo. Fuma 
ţigară după ţigară, uitându-se aproape tot timpul la ceas. 
După vreo oră se opri din umblet, întrebând. 

— Cum merge? 

— Am neutralizat întrerupătorul cu programare, spuse 
Fennel, ştergându-şi fruntea cu dosul palmei. Ce era mai 
greu am făcut. Acum trebuie să mă apuc de încuietoare. 

Garry se întoarse să aştepte în fotoliul său. 

Se mai scurse o oră, după care Fennel mormăi scurt. 

— Asta e! 

Garry veni lângă uşă. 

— l-ai dat de capăt mai repede decât te aşteptai. 

— Chestie de baftă. Mi s-a întâmplat însă să 
înţepenesc şi cinci ore lângă una din împuţitele astea de 
încuietori. (Se ridică, trăgând uşa spre el.) Ştii unde e inelul? 

— Te conduc la el. 

Fennel îşi strânse cu aceeaşi grijă sculele în trusa sa 
fără fund, apoi cei doi pătrunseră împreună în galeria 
tablourilor. Deschizând drumul, Garry trecu în cea de-a doua 
sală, îndreptându-se spre nişa luminată. Deodată încremeni, 
nevenindu-i să-şi creadă ochilor. Postamentul era acolo, însă 
cutiuţa de sticlă cu inelul dispăruseră. 

— Ce e? întrebă Fennel. 

— Nu mai e acolo! exclamă Garry, umezindu-şi buzele 
cu limba. Era aici şi a dispărut! Credeam că... 

Se opri, văzându-l pe Fennel care, încordat ca un arc, 
fixa cu privirea arcada largă pe sub care intraseră. 

Postaţi sub boltă, patru zuluşi, îmbrăcaţi în nelipsita 
piele de leopard, fiecare cu câte o suliță cu vârful lat de oţel 
în mână, îi fixau pe cei doi cu ochii lor întunecaţi, cruzi. 

— Urmaţi-ne, ordonă unul dintre ei, într-o engleză 
guturală. 

— Un adevărat poliţai, comentă Garry, pornind înspre 
ei. 

După o scurtă ezitare, Fennel înţelese că nu avea 
şanse nici măcar una la mie să ţină piept acestor uriaşi. 
Injurând printre dinţi, îşi adună de pe jos trusa cu scule. 


Minutele se scurgeau din ce în ce mai greu, făcând-o 
pe Gaye să se simtă din ce în ce mai neliniştită. Umbla de 
colo-colo prin apartamentul luxos, întrebându-se cum se 
descurca Fennel. Trecuseră mai bine de două ore de când 
plecaseră şi încerca să se liniştească, amintindu-şi că 
spusese ceva despre cam patru ore, cât ar fi putut fi obligat 
să meşterească la uşa muzeului. Regreta din tot sufletul că 

nu reuşise să-i facă s-o ia şi pe ea. Aşteptarea o înnebunea, 
pur şi simplu. Auzi o bătaie uşoară în uşă. Inchipuindu-şi că e 
Garry, traversă în grabă încăperea, spre uşă. In faţa ei se 
afla unul dintre zuluşi, mare cât toate zilele. Pielea sa lucea 
în lumina lămpilor, dar cel mai tare scânteia lama suliţei. 

Fata îşi înăbuşi un strigăt, cu palma la gură, dându-se 
îndărăt. Negrul o fixă cu ochii săi ca două pietre încinse. 

— Urmaţi-mă, mormăi el, pornind-o pe culoar. 

— Ce vrei? întrebă Gaye, cu glasul gâtuit de spaimă. 

— Stăpânul vrea să vă vadă. Haide! 

Ea nu ştia ce să facă. Garry intuise exact situaţia. 
Nimeriseră într-o capcană. Pe nesimţite îşi revenea din 
spaimă. Cu capul sus, ieşi pe culoar. Paznicul îi indică, cu 
vârful suliţei, uşa cu două batante din capătul culoarului. 
Gaye ştia că orice încercare era sortită eşecului, aşa că 
porni, urmată de negru. 

Când ajunse, uşile se deschiseră automat, larg. Fără să 
se uite după paznic, intră în cabinetul de lucru al lui Max 
Kahlenberg, cu inima bătându-i să-i spargă pieptul. 

În celălalt capăt al încăperii, Kahlenberg se afla la 
biroul său, cu ţigara între degete şi Hindenburg alături. 

— A, domnişoară Desmond! spuse, ridicând privirea. 
Veniţi lângă mine, vă rog. Tocmai priveam ceva foarte 
interesant. 

Dând ocol biroului, văzu că ecranul micului televizor 
era luminat. Kahlenberg îi făcu semn spre un scaun, la o 
oarecare distanţă de Hindenburg, care n-o slăbise din ochi 
încă de când intrase în încăpere. 

— Luaţi loc şi priviţi. 

Ea se aşeză, cu mâinile pe genunchi, uitându-se la 
ecran. Aproape îi stătu inima în loc când îl văzu pe Fennel 
îngenunchiat în faţa uşii muzeului, meşterind liniştit. 

— E pe cale de a veni de hac superbei mele încuietori, 
pe cuvântul meu! se entuziasmă Kahlenberg. lar fabricanţii 
m-au asigurat că nimeni nu va reuşi. 

Deodată, Fennel se lăsă pe călcâie. 

— Asta e! exclamă el. 

Glasul său, uşor răguşit, se auzi cu claritate din 
difuzor. Pe ecran apăru şi Garry. 

— Prietenul dumneavoastră este dotat, spuse 
Kahlenberg, cu ochii scânteind de furie, în ciuda calmului cu 
care vorbea. Nu credeam că va reuşi, însă, după cum puteţi 
vedea, a făcut-o. 

Gaye rămase tăcută. 

— De obicei, oprim liftul, urmă Kahlenberg, 
rezemându-se pe spătarul fotoliului, neluându-şi ochii de la 
ecran, însă mă interesa să aflu dacă acest expert va reuşi 
efracţia. Va trebui să avem o discuţie foarte serioasă cu 
fabricanţii încuietorii. Aşa ceva nu se mai poate. 

Îi văzură pe Fennel şi Garry pătrunzând în muzeu. 
Kahlenberg acţionă un buton, schimbând unghiul camerei de 
filmat. 

— Cum nu doream să le atrag atenţia amicilor 
dumneavoastră, nu am pus în funcţiune acest post înainte 
ca ei să aibă certitudinea că el nu era pornit, explică, 
manevrând butoane, Kahlenberg. În acest moment, mi-e 
teamă că-i aşteaptă o mare decepţie şi o şi mai mare 
surpriză. 

Imaginea îi focaliza pe cei doi cu ochii holbaţi la 
suportul din nişa luminată. Glasul lui Fennel ajunse până la 
ei: „Ce e?” Aplecându-se, Kahlenberg stinse aparatul. 

— Se vor afla aici în câteva clipe, domnişoară 
Desmond, (Intinse spre ea un port ţigaret din aur:) O ţigară? 

— Mersi. 

Gaye aprinse imediat ţigara. 

— Apropo, ce mai face domnul Shalik? 

Crezuse că o va lua prin surprindere, însă nu ştia cu 
cine are a face. Chipul ei rămase imobil, în timp ce-i 
răspunse: 

— Ultima oară când l-am văzut, îi mergea foarte bine. 

— Continuă să-şi pună la cale pungăşiile lui amărâte? 

— Nu ştiu nimic despre ce face. Pare întotdeauna 
extrem de ocupat însă, repet, n-am nici cea mai mică idee 
despre ce face. 

— E timpul să-l punem la punct. (Fulgerarea pe care i- 
o observă în ochi îi aminti lui Gaye de ceea ce credea Garry 
despre Kahlenberg: era un dezechilibrat.) Incepe să ne 
deranjeze domnul ăsta. 

— Credeţi? Personal nu-l găsesc mai plictisitor decât 
pe alţii, spuse Gaye cu răceală. In fond, domnule 
Kahlenberg, sunteţi din acelaşi aluat amândoi. 

Kahlenberg miji ochii: 

— Ce vă face să spuneţi asta, domnişoară Desmond? 

— Domnul Tak m-a asigurat că toate piesele muzeului 
dumneavoastră sunt autentice şi nu-mi imaginez că vreunul 
din edilii Florenței v-a vândut panoul lui Ghiberti sau pe 
David al lui Bernini. Ştiu că aţi furat inelul lui Borgia. Sunteţi, 
cu siguranţă, la fel de supărător pentru conservatorii 
muzeelor, pe cât este domnul Shalik pentru dumneavoastră. 

Kahlenberg reuşi să surâdă. 

— Da, mărturisesc că tot ceea ce se află în muzeul 
meu este de furat. lubesc lucrurile frumoase. Am nevoie de 
frumuseţe. Fiind prea ocupat ca să pot vizita Europa, prefer 
să am frumuseţile la mine-acasă, unde le pot admira atunci 
când am chef. Domnul Shalik nu plănuieşte decât lovituri 
pentru bani, şi nu pentru frumuseți. Trăieşte pentru bani aşa 
cum trăiesc eu pentru frumuseţe. Intenţionez să pun capăt 
acţiunilor sale. 

— Fără îndoială, are nevoie de bani, spuse Gaye. 
Dumneavoastră aveţi mai mulţi decât vă trebuie. Dacă nu 
aţi avea bani, aţi fi probabil la fel ca domnul Shalik. 

Kahlenberg stinse ţigara şi Gaye îl simţi că face 
eforturi pentru a-şi păstra calmul. 

— Sunteţi o femeie plină de patimă, domnişoară 
Desmond, şi sunt sigur că domnul Shalik s-ar simţi măgulit 
să vă audă apărându-l astfel. 

— Nu-l apăr deloc. Spun doar că nu văd nici o 
diferenţă între el şi dumneavoastră, punctă liniştită Gaye. 

În acel moment, uşa cu două batante se deschise larg, 
lăsându-i să intre pe Garry şi Fennel. 

Cei patru zuluşi rămaseră în prag, cu ochii la 
Kahlenberg, care le făcu semn cu mâna, să plece. Uşa se 
închise fără zgomot în urma lor. 

— Veniţi, domnilor. Luaţi loc, spuse Kahlenberg. După 
cum vedeţi, domnişoara Desmond se află deja aici. 

Garry se lăsă greoi într-un fotoliu, în timp ce Fennel 
rămase în picioare, fulgerându-l pe Kahlenberg din priviri. 

— Vă rog să vă aşezaţi, domnule Fennel, spuse liniştit 
Kahlenberg. Permiteţi-mi mai întâi să vă felicit. Credeam că 
poarta muzeului meu este imposibil de forţat şi, cu toate 
acestea, aţi reuşit. Este o mare ispravă! 

— Lăsaţi poveştile, nu vă mai osteniţi! bombăni 
Fennel. Am venit după inel şi nu-l avem, aşa că o s-o luăm 
din loc de aici, fără să ne puteţi împiedica! 

— O să plecaţi, fără nici o îndoială, aprobă Kahlenberg, 
însă mai avem ceva de discutat. 

— Nu discut cu dumneata! i-o trânti Fennel, palid de 
furie şi dezamăgire. Haideţi..., le făcu semn lui Garry şi 
Gaye. N-o să îndrăznească să ne oprească. 

Se îndreptă spre uşă, apucând clanţa, însă uşa era 
încuiată cu cheia. Se întoarse pe călcâie, fulgerându-l din 
priviri pe Kahlenberg. 

— Deschide uşa, dacă nu vrei să-ţi rup gâtul! 

Sprâncenele lui Kahlenberg se arcuiră. 

— Asta v-ar putea costa scump, domnule Fennel, 
spuse. 

Plesni uşurel din limbă şi imediat Hindenburg se ridică 
şi porni leneş către Fennel, mârâind feroce şi arătându-şi 
colții. Acesta se dădu îndărăt. 

— Vă asigur că preferatul meu v-ar face bucăţi dacă i- 
aş mai face un singur semn, urmă Kahlenberg. Mai bine, 
aşezaţi-vă. 

La vederea ghepardului, Fennel se aşeză rapid alături 
de Garry. 

— Mulţumesc, spuse Kahlenberg, după care continuă. 
Nu vreau ca după efortul pe care l-aţi depus, cu toţii, să 
rămâneţi în pierdere. Aşa cum, de astfel, foarte corect a 

remarcat domnişoara Desmond, inelul nu-mi aparţine de 
drept. Pentru că aţi dus atât de departe această iniţiativă, 
am hotărât să vă dau inelul, în anumite condiţii. 

Trase sertarul biroului, de unde scoase cutiuţa de 
sticlă conţinând inelul şi o depuse în faţa celor trei. 

Fennel se uită la inel, apoi îi făcu semn lui Garry. 

— Ăsta e? 

După ce Garry încuviinţă din cap, Fennel se întoarse 
către Kahlenberg: 

— Ce vrei să spui... cu condiţiile alea? 

Kahlenberg se adresă lui Gaye: 

— Domnişoară Desmond, în ciuda luxului de care sunt 
înconjurat, în ciuda numeroaselor mele preocupări, mi se 
întâmplă câteodată să nu mă mai pot suporta. După cum 
vedeţi, sunt infirm, legat de acest fotoliu rulant. Una dintre 
ambițiile mele din tinereţe a fost de a deveni vânător. Nici o 
plăcere n-ar fi putut fi mai mare pentru mine decât aceea de 
a pleca într-un safari. Din cauza infirmităţii mele însă, lucrul 
era imposibil, iar asta s-a transformat într-un oarecare 
sentiment de frustrare. Pentru un tip cu puterea şi averea 
mea, orice formă de frustrare este intolerabilă. 

— Ce tot povesteşti acolo? îl întrerupse Fennel, 
nerăbdător. Care sunt condiţiile alea de care vorbeşti 
dumneata? 

Kahlenberg se prefăcu a nu-l fi auzit. 

— lată aici inelul Borgia, spuse el, întinzând lui Gaye 
cutiuţa de sticlă. După câte ştiu eu, fiecare dintre 
dumneavoastră va primi câte nouă mii de dolari, dacă-i 
duceţi inelul lui Shalik. Vedeţi dumneavoastră, continuă, 
zâmbind cu oarecare tristeţe, dispun de o excelentă reţea 
de spionaj. Nouă mii de dolari reprezintă o sumă importantă 
care probabil vă stimulează în dorinţa de a-i duce inelul lui 
Shalik. 

— Ce...? Adică ne dai inelul? nu-i veni să creadă lui 
Fennel. 

— Domnişoara Desmond îl are deja. Acum vă voi oferi 
un alt stimulent, mult mai important pentru a duce inelul 

aceluiaşi Shalik. Numai că va trebui să scoateţi inelul de pe 
domeniul meu. 

— Deci, asta e, spuse Fennel, făcând ochii mici. 
Sălbaticii dumitale ne vor opri... aşa este? 

— Da, dacă vor putea. Voi organiza o vânătoare. 
Dumneavoastră trei, ca şi domnul Jones care vă aşteaptă, 
veţi fi vânatul, iar zuluşii mei, vânătorii. Trebuie, la fel ca 
mine, să consideraţi asta ca pe un joc pasionant. Veţi 
beneficia de o şansă corectă de a scăpa de vânători, întrucât 
vă voi acorda un avans de trei ore. Veţi pleca la ora patru, 
când se va lumina de-ajuns, ca să vă puteţi mişca în voie; 
veţi avea nevoie de asta. La ora şapte, zuluşii mei vor porni 
în urmărirea dumneavoastră. Va fi deci o problemă de 
abilitate şi ingeniozitate, dacă doriţi să scăpaţi de urmărire. 

— Vorbiţi serios? întrebă Garry. 

— Nu se poate mai serios decât atât, după cum vă veţi 
da seama, dacă veţi avea ghinionul să fiţi capturați. 

— Să presupunem că vom fi prinşi. Ce se va întâmpla 
în acest caz? 

— O întrebare de bun simţ, domnule Edwards. Dacă 
sunteţi prinşi, veţi muri în condiţii îngrozitoare. Oamenii mei 
sunt extrem de primitivi. Din vremurile lui Shaka, faimosul 
şef de trib zulu, când îşi capturau duşmanii, îi trăgeau în 
ţeapă. Acest lucru se practică înfigând un par ascuţit în 
intestinul gros al victimei, care este lăsată să moară în 
chinuri groaznice. 

Trăsăturile lui Garry se înăspriră. 

— Şi asta ne aşteaptă dacă sălbaticii dumneavoastră 
pun mâna pe noi? 

— Exact. 

Urmă un moment de tăcere penibilă, întrerupt tot de 
Garry. 

— Aşadar, această vânătoare o organizaţi pentru a vă 
satisface pornirile sadice, nu? 

Chipul lui Kahlenberg suferi o transformare. Tipul 
curtenitor care se exprima politicos deveni dintr-odată un 
nebun furios. 

— Vă învăţ eu să mai intraţi nepoftiţi pe domeniul 
meu. (Se aplecă în faţă, fulgerându-l cu privirea pe Garry.) 
Aţi îndrăznit să veniţi în faţa mea cu balivernele voastre şi 
acum o să plătiţi pentru asta! 

Reuşi să se stăpânească, rezemându-se de spătarul 
fotoliului, cu buzele strânse. Rămase astfel până când îşi 
reveni complet. 

— Sunt nevoit să mă debarasez de voi toţi, pentru că 
mi-aţi văzut muzeul. Deci nu vă pot da drumul, ca să pot fi 
sigur că nu veţi vorbi. 

— Şi-atunci, obiectă Garry, uşor înspăimântat de a 
avea confirmarea brutală că avusese dreptate să-l considere 
pe Kahlenberg drept un dezechilibrat, de ce ne mai daţi 
inelul? De ce nu vă chemaţi brutele să ne omoare pe loc? 

— Pentru că vânătoarea va fi distracţia mea. Vă dau 
inelul pentru că dacă veţi reuşi într-adevăr să scăpaţi, 
înseamnă că aţi meritat să-l păstraţi... Vă previn însă că va fi 
foarte greu. 

— Dar dacă v-am da cuvântul de onoare că nu vom 
vorbi şi am renunţa la inel? întrebă Garry. În acest caz, ne- 
aţi permite s-o ştergem cu elicopterul? 

— Nu. lar în cazul în care v-aţi face eventuale planuri 
de salvare cu aparatul vostru, trebuie să fiţi convinşi că ştiu 
să-l păzesc. Zece dintre zuluşii mei stau lângă el, iar mâine 
dimineaţă, la prima oră, unul dintre piloţii mei îl va returna 
societăţii care vi l-a închiriat. 

Apăsă un buton de pe un panou încastrat în tăblia 
biroului şi o parte a peretelui din faţă culisă, lăsând vederii o 
hartă în relief a domeniului, având localizată casa. 

— Vă voi acorda o şansă echitabilă, deoarece aş fi 
dezamăgit dacă vânătoarea s-ar sfârşi în câteva ore. Mi-aş 
dori să ţină mai multe zile, aşa că studiaţi bine harta. Veţi 
vedea că drumul spre est este blocat de un lanţ muntos. 
Dacă nu sunteţi alpinişti de meserie, nu v-aş sfătui să folosiţi 
acest traseu. Vă anunţ că zuluşii mei escaladează cu 
uşurinţă vârfurile cele mai greu accesibile, deci v-ar prinde 
rapid. Nu v-aş recomanda nici partea de sud întrucât, după 

cum se poate observa pe hartă, acolo se află un râu. Ceea 
ce nu semnalează harta este faptul că malurile mlăştinoase 
ale acestui râu sunt înţesate de crocodili, ca şi de cei mai 
mari şerpi din Natal. Drumul către nord este o linie dreaptă 
şi pe acolo aţi venit voi. Cu toate că drumul de acces este în 
permanenţă păzit de douăzeci dintre zuluşii mei, voi nu i-aţi 
observat când aţi venit, domnule Fennel, însă ei v-au văzut 
pe dumneata şi pe domnul Jones, ţinându-mă continuu la 
curent cu mişcările voastre. Acesta e motivul pentru care, în 
locul vostru, n-aş încerca să trec pe-acolo. Ei v-au lăsat să 
intraţi pentru că aşa sunau instrucţiunile mele, însă puteţi fi 
siguri că nu vă vor lăsa să ieşiţi. Vă mai rămâne doar partea 
de vest. Acolo nu veţi găsi apă, dar există o cărare care 
traversează jungla, ducând la drumul principal către 
Mainville. Se întinde pe vreo sută douăzeci de kilometri, aşa 
că ar trebui să grăbiţi pasul. Un zulu poate alerga la fel de 
rapid ca un cal, la nevoie, însă voi dispuneţi de un avans de 
trei ore, nu-i aşa? (Kahlenberg se uită la ceas.) A trecut ora 
de culcare, aşa că întoarceţi-vă în camerele voastre şi 
odihniţi-vă puţin. La ora patru dimineaţa veţi fi liberi. Incă o 
dată, vă sfătuiesc să vă mişcaţi cât puteţi de repede. 

Apăsă un alt buton de pe birou şi uşa se deschise, 
lăsându-i înăuntru pe cei patru zuluşi. 

— Urmaţi-i pe aceşti oameni, reluă Kahlenberg. Există 
un vechi proverb african de care aţi face bine să ţineţi 
seama: VULTURUL E O PASARE RABDATOARE. Personal, aş 
prefera un vultur unuia dintre zuluşii mei. Noapte bună. 


— E un caz patologic, spuse Garry, după ce se 
întoarseră în aripa rezervată invitaţilor. Am avut senzaţia 
asta din momentul în care am dat ochii cu el. Credeţi că 
exagerează când vorbeşte de zuluşi? 

— Nu, spuse Gaye, neputându-şi stăpâni un fior. E un 
sadic. Ce expresie avea pe chip, când şi-a ieşit din fire! Hai 
s-o ştergem de acum, Garry. Ei cred că uşa terasei a rămas 
încuiată. Am putea câştiga astfel şapte ore, dac-o luăm din 
loc imediat. 

Garry deschise uşa terasei. Rămase puţin în cadrul ei, 
nemişcat, după care o închise iarăşi. 

— Sunt deja afară..., de pază. 

Gaye veni lângă el, uitându-se prin ochiurile de geam 
ale uşii. Îi distinse pe zuluşi, ghemuiţi în semicerc, cu faţa 
spre uşă. Suliţele scânteiau în lumina lunii, iar penele de 
struţ cu care erau împodobiţi fremătau uşor în bătaia brizei. 
Gaye se îndepărtă de uşă, aşezându-se, înfricoşată. 

— Ce ne facem, Garry? 

— Te pricepi la căţărat? întrebă Garry, luând loc lângă 
ea. 

— Nu cred. N-am încercat niciodată. 

— Drumul muntos nici nu intră în discuţie, hotărî 
Fennel, ştergându-şi transpiraţia de pe frunte cu dosul 
mâinii. 

— Trebuie să ne sfătuim şi cu Ken. O vom lua spre sud, 
ca să-l regăsim pe Themba. Fără el n-o mai scoatem 
niciodată la capăt. 

— Corect! aprobă Fennel. Ken spunea că tipul are o 
busolă în cap. Numai el ne va scoate de aici. 

— Hai să bem ceva. (Garry se îndreptă spre bar.) Ce 
doreşti să bei, Gaye? 

— La ora asta, nimic. 

— Lew? 

— Whisky. 

— Ken are carabina Springfield cu el? întrebă Garry, 
turnând în pahare. 

— Nu. l-am lăsat-o lui Themba. 

— S-ar putea s-avem nevoie de ea. 

— Da. Îl vom lua pe Ken, în trecere, îndreptându-se 
spre locul unde l-am lăsat pe Themba. La el avem carabina, 
o rezervă de apă şi restul de provizii. Dacă suntem nevoiţi să 
facem tot drumul pe jos, asta s-ar putea să ne ia două sau 
trei zile. 

Garry o văzu pe Gaye studiind inelul prin cutiuţa de 
sticlă. Se apropie, privind peste umărul ei. 

— la scoate-l de-acolo şi puneţi-l pe deget, spuse. N- 
are nici un rost să-l ducem în cutiuţa aia care s-ar putea 
sparge. Inelul nu păţeşte nimic dacă-l porţi pe deget. 

— Dacă-i vorba să-l poarte careva, atunci eu o să fiu 
ăla, declară Fennel, trântind paharul pe masă. _ 

— ÎI va purta ea, concluzionă calm Garry. În ea am 
încredere, lucru pe care nu-l pot spune şi în ceea ce te 
priveşte. 

Fennel îl fulgeră din priviri, însă ceea ce văzu în ochii 
lui Garry îl făcu să ezite. Îşi luă paharul, nervos, golindu-l 
dintr-o înghiţitură. 

„În regulă, nenorocitule! îşi spuse, o să-ţi fac de 
petrecanie şi ţie, odată cu putoarea asta.” 

Gaye scoase inelul din cutiuţă. 

— Diamantele sunt superbe, însă inelul nu e cine ştie 
ce frumuseţe, nu-i aşa? (ŞI-l puse pe cel de-al treilea deget 
al mâinii drepte, dar îi era mult prea larg.) Sigur că da... 
Uitasem că e un inel bărbătesc. (Şi-l mută pe degetul mare.) 
Aşa e mai bine. Puțin cam ciudat, dar merge. 

Garry îşi consultă ceasul. Era ora două. 

— Gaye, du-te să te întinzi. Mă duc şi eu în camera 
mea. Trebuie să ne odihnim, cât de cât, fiindcă vom avea 
nevoie. Cine ştie când ne vom mai putea odihni. 

O urmări pe fată intrând, apoi se duse şi el în camera 
proprie, fără să-i pese de Fennel. 

Acesta se tolăni pe canapea. Ştia că nu va putea 
dormi. Dorinţa şi frustrarea îl cuprinseseră iar, în clipa când 
se gândi la Gaye. „Chiar dacă ar trebui s-o urmăresc până-n 
Anglia, gândi, tot o să mă răzbun pe ea!” Sperase să-i poată 
veni de hac pe drumul de întoarcere spre Mainville însă, 
dacă vroiau să-i înşele pe zuluşi, trebuia să meargă toţi, 
grămadă. Gândul îi produse o stare de agitaţie. | se usca 
gâtul numai la ideea că urma să fie vânat de o bandă de 
indigeni. 

Putin înainte de ora patru, Gaye fu deşteptată de un 
răpăit de tobă. Se ridică de pe pat, ciulind urechea. 

Distingea bătaia ritmică a unei tobe, în apropiere, ca o 
bătaie de puls. Se uită brusc la ceas. Mai erau două minute 
până la ora plecării. Îşi strânse rapid lucrurile în rucsac şi 
trecu în salon, unde Garry şi Fennel se aflau deja lângă uşa 
terasei. 

Un zulu uriaş traversă terasa, adresându-le un semn. 
Un ins cât toate zilele, înfăşurat în veşnica piele de leopard 
şi cu pene de struţ. 

— Să mergem, spuse Garry, deschizând uşa. 

Acum toba se auzea foarte puternic. Un rând de vreo 
treizeci de zuluşi formau un zid de trupuri negre, lucioase, 
îmbrăcate în piei de leopard. Penele de struţ de pe capetele 
lor fâlfâiau, în ritmul tobelor care marcau paşii vizitatorilor. 
Înarmaţi cu scuturi înalte, îmbrăcate în piele de bizon, ţineau 
şase sulițe în mâna stângă. Se aplecau şi se îndreptau, în 
ritmul în care băteau pământul cu piciorul. 

Cu un gest feroce, unul dintre ei, aflat în afara 
grupului, îi desemnă pe cei trei cu sulița, pe care o îndreptă 
apoi spre jungla îndepărtată. 

Cei doi bărbaţi îşi potriviră sacii pe umeri şi, încadrând- 
o pe Gaye, ieşiră pe terasă. 

La vederea lor, băştinaşii care tropăiau scoaseră un 
răcnet lung, îngrozitor, care o sperie de moarte pe Gaye. 
Toba răsună şi mai tare. 

Traversară rapid peluza, privind înainte, încercând să 
nu-i vadă pe zuluşi nici măcar cu coada ochiului. In câteva 
minute, ajunseseră deja în junglă. 

Fennel ridică arătătorul mâinii drepte: 

— Vedeţi stânca aia, acolo sus? Acolo se află... Ken! 
zbieră el, cu mâinile pâlnie la gură, coboară repede! 

Luă apoi lanterna, o aprinse şi începu să facă semne 
cu ea în sus. De pe stâncă veni ca răspuns un semnal 
luminos şi îl auziră pe Ken strigând: 

— Vin acum. Ţine-ţi lanterna aprinsă. 

Cam după cinci minute, îi ajunse. 

— L-aţi luat? Credeam că o să mergeţi spre pista de 
zbor. 

— Da, îl avem! spuse Fennel. Trebuie să ajungem la 
Themba cât mai repede. Nu mai putem lua elicopterul. 
Haide, că-ţi explic eu pe drum. 

Ken îl cercetă cu privirea. 

— Necazuri? 

— Destule... Haide! 

Ken porni după Fennel, care-i vorbea din mers. Gaye şi 
Garry rămaseră unul lângă altul. După ce înţelese situaţia, 
Ken grăbi pasul: 

— Credeţi că într-adevăr ne vor urmări? 

— Ba bine că nu. M-aş simţi mai în siguranţă dacă aş 
avea carabina, spuse Fennel. Dacă ne prind, am putea 
organiza o ambuscadă, însă fără carabină suntem în rahat. 

În vreme ce se grăbeau cu drumul, Garry îşi chinuia 
creierii pentru a găsi cel mai bun mod de a scăpa de zuluşi. 
Dacă o luau pe drumul dinspre apus, aproximativ accesibil, 
după Kahlenberg, totul risca să se transforme într-o cursă 
între ei şi zuluşi care puteau, la nevoie, să ţină pasul şi cu un 
cal în galop. Drumul de răsărit nici nu intra în discuţie, nici 
unul dintre ei neavând experienţă de alpinist, în vreme ce, 
dacă era să-l creadă pe Kahlenberg, zuluşii erau adevăraţi 
maeştri la căţărat. Pe la nord era prea periculos. Garry nu se 
îndoia că, în nebunia lui, Kahlenberg spusese adevărul când 
afirmase că trimisese deja paznici acolo. Rămânea doar 
drumul dinspre sud... mlaştinile, crocodilii, dar poate ultima 
soluţie care avea să treacă prin minţile zuluşilor. 

În circa patruzeci de minute, ajunseră în luminişul 
unde îl lăsaseră pe Themba. Cu douăzeci mai puţin decât le 
trebuiseră lui Ken şi Fennel la venire. Gâfâiau toţi şi se 
simțeau puţin nervoşi. 

— Acolo, la copacul acela, arătă Ken cu degetul. 

— Crezi? se îndoi Fennel, scrutând luminişul în razele 
răsăritului de soare. Nu e nicăieri! 

— Themba! strigă Ken. Themba! 

Liniştea care ţinu loc de răspuns le strecură flori pe 
spinare. Ken o rupse la fugă, urmat de ceilalţi. 

Ajuns lângă copacul ştiut, se opri. Era sigur că acolo îl 
lăsaseră pe Themba. Recunoscu până şi tufişul tepos pe 
care îl remarcase în clipa când plecase cu Fennel. Nu 
departe de copacul ştiut se mai afla încă o grămăjoară de 
vreascuri pentru aprins focul, iar lângă ea lăsaseră canistra 
cu apă, sacul cu provizii şi carabina Springfield. Toate 
dispăruseră. 

— Derbedeul, a şters-o cu lucrurile noastre! mormăi 
Fennel. 

— N-ar face niciodată una ca asta. | s-a întâmplat, cu 
siguranţă, ceva. 

Garry fu cel care descoperi mormântul, la oarecare 
distanţă, în dreapta lor. 

— Ce-o fi asta? 

Se apropiară de movila de pământ proaspăt răscolit. 

Ca să nu mai existe nici un dubiu parcă, asupra celui 
care era îngropat acolo, pălăria de pâslă a lui Themba fusese 
plasată peste mormânt. Ken înţelese primul. 

— L-au omorât şi i-au luat proviziile, apa şi carabina, 
spuse cu glas răguşit. 

Rămaseră nemişcaţi, neputând să-şi ia ochii de la 
mormânt. 

— Ei bine, făcu Garry, aşezându-se, acum ştim ce ne 
aşteaptă. Trebuie să continuăm drumul. Ken, Fennel ţi-a 
povestit de patru posibilităţi de ieşire de pe domeniu. Eu 
aleg sudul. Ei se aşteaptă s-o pornim spre vest. Cu puţină 
baftă, forțând mlaştinile, poate că nu vor reuşi să ne ia 
urma. Ce crezi? 

— Totul depinde de natura solului. Uneori, mlaştinile 
pot fi un adevărat iad, iar acolo crocodilii colcăie. 

— Cu toate astea, cred că e drumul care ne oferă cât 
de cât o garanţie. Ai o busolă? 

Ken scoase obiectul cerut dintr-un buzunar. 

— Am brevet de navigator, urmă Garry. Vreţi să 
stabilesc eu drumul sau o faceţi voi? 

— Fă-o tu. Eu mă ghidam întotdeauna după Themba. 

— Atunci o vom lua către sud. (Garry căută un reper 
pe care să fixeze busola.) Putem porni. 

Porni pe o cărare, cu Gaye pe urmele lui. După ei 
veneau Fennel şi Ken. Nici unul nu scotea vreo vorbă. 
Tulburaţi de moartea lui Themba, resimţeau acut pericolul 
care îi ameninţa. 

Înaintau din toate puterile. Ora cinci fără zece. Peste 
două ore, zuluşii aveau să pornească pe urmele lor. 

Mergeau cam de zece minute când Garry se opri, 
consultându-şi busola. 

— Cărarea asta deviază puţin spre vest, spuse, când 
ceilalţi îl ajunseră din urmă. Va trebui s-o părăsim şi s-o 
tăiem prin junglă. 

Cercetară ierburile sălbatic crescute, tufişurile pline de 
tepi şi arborii deşi. 

— Asta o să ne întârzie al naibii, se plânse Fennel. 

— N-avem ce face. Trebuie s-o ţinem spre sud, iar 
sudul e în direcţia asta. 

— Nu vreau să vă sperii, interveni liniştit Ken, dar vă 
previn că terenul e plin de şerpi. Deschideţi bine ochii. 

Gaye se atârnă de braţul lui Garry. 

— Nu-ţi fie teamă, o încurajă el, încercând să 
zâmbească. Te păzesc eu. Hai să mergem. 

Porniră cu dificultate printre ierburile încâlcite, ocolind 
copacii în care tot felul de maimute îşi făceau de cap. 

Garry se ghida aproape tot timpul după busolă. 
Noaptea trecută, în timp ce Kahlenberg vorbea, studiase 
atent harta, înțelegând că râul putea fi salvarea lor. Işi 
aminti că-l remarcase din elicopter, la venire, pe când 
survola domeniul. Zărise chiar şi o mică localitate, la sud. 
Râul era acum pentru ei de o importanţă vitală, din cauza 
lipsei oricărei rezerve de apă. Işi dădea seama, în acelaşi 
timp, că deplasarea lor încetinise mult de când pătrunseseră 
în junglă, iar pentru zuluşi genul acesta de teren n-ar fi 
reprezentat nici o dificultate. 

După aproximativ trei kilometri, dădură de o altă pistă, 
o cărare ce ducea spre sud. 

— Cum te descurci? întrebă Garry, apucând-o de mână 
pe Gaye, pentru a o trage după el. 

— Bine, însă aş vrea să ştiu cât mai avem de mers. 

— Cred că nu suntem prea departe. Poate vreo 
douăzeci de kilometri şi părăsim domeniul. Am studiat atent 
harta de pe peretele lui Kahlenberg. Drumul ăsta duce cel 
mai repede la hotarele domeniului. 

Păşind din ce în ce mai greu în urma lor, Fennel se 
cocoşa sub greutatea trusei cu scule. 

— Dă-mi-o s-o duc şi eu o porţiune de drum, spuse 
Ken, văzând că lui Fennel îi era din ce în ce mai greu. 

Acesta se opri, uitându-se cu ură la sac. 

— Nu, nici vorbă! M-am săturat de rahatul ăsta. N-o să 
ajungem nicăieri, niciodată şi mai sunt obligat să-l şi târăsc 
după mine. E-adevărat că m-a costat ceva bani însă, dacă 
ieşim din chestia asta, o să-mi pot cumpăra o trusă nouă. lar 
dacă ne prind ăia, sigur n-o să mai am nevoie de scule. Aşa 
că nu mai am ce face cu el! 

Aruncă sacul cu scule departe, în junglă. 

— L-aş fi dus eu, insistă Ken. 

— Ştiu. Îţi mulţumesc, dar sunt mulţumit c-am scăpat 
de sac. 

Lungiră pasul, ajungându-i rapid pe ceilalţi doi. Apoi 
cărarea se pierdu într-o uriaşă băltoacă nămoloasă. 

— De-aici încep mlaştinile, anunţă Ken. După ploile 
prin care am trecut, drumul va fi mizerabil! 

Lăsară deoparte poteca, intrând în junglă. Solul se 
înmuia la fiecare pas pe care-l făceau, însă putură să-şi 
continue drumul. Mai departe, noroiul clefăia sub ghetele 
lor, iar înaintarea deveni dificilă. 

De-acum soarele se ridicase, scăldându-i într-o căldură 
umedă. Garry continua să-şi studieze busola, iar când solul 
devenea prea moale, erau nevoiţi să găsească ocolişuri, 
revenind apoi pe direcţie, după acul busolei. Mirosul de mâl 
putrezit, căldura umedă, toate creşteau în intensitate pe 
măsură ce soarele urca peste vârfurile copacilor. Terenul 
alunecos le îngreuna din ce în ce mai mult mersul. 

Cu toate acestea, continuau să înainteze, cu ochii în 
patru la sol, ca să nu calce pe şerpi. 

— Au pornit, anunţă deodată Ken. 

Garry îşi privi ceasul. Era şapte fix. Grăbiră pasul, 
cuprinşi de o uşoară panică, însă nu reuşiră s-o ţină astfel 
prea multă vreme; mersul devenea de-a dreptul istovitor. 

— Simt mirosul apei, spuse brusc Ken. Râul nu poate fi 
departe. 

In zece minute părăseau umbra pădurii tropicale, 
pentru a pătrunde într-o mlaştină alunecoasă, terminată 
într-un curs de apă murdară care nu părea să aibă mai mult 
de douăzeci de metri lăţime. 

— lată direcţia în care trebuie să mergem, dacă am 
putea trece apa, spuse Garry. Credeţi că e adâncă? 

— E posibil, opină Ken, venind lângă el, să cerceteze 
cursul de apă. Nu cred că va fi greu s-o traversăm, numai că 
va fi neplăcut să ne înmuiem în mizeria asta de apă. Vreau 
să fiu sigur că e aşa. 

Işi scoase ghetele şi cămaşa, bâjbâi cu picioarele prin 
noroi apoi, apucând o creangă de copac, se lăsă în apa 
stătută, căutându-i fundul cu piciorul. 

— E adâncă. Vom fi obligaţi să înotăm. 

Dădu drumul crengii şi începu să înoate puternic, în 
stilul indienilor, intrând în curent, în direcţia celuilalt mal. 

Ceea ce urmă fu atât de rapid, încât nici unuia dintre 
ceilalţi trei nu-i veni să-şi creadă ochilor. Cu o vânzoleală 
bruscă prin ierburile stufoase de pe malul celălalt, o formă 
care aducea cu un trunchi de copac verde-închis plescăi în 
apă, lângă Ken. Un sinistru bot solzos apăru timp de o clipă. 
Ken urlă, ridicând braţele. 

Apoi dispăru, împreună cu crocodilul, sub apa care 
începu să bolborosească, formând rapid un vârtej de spumă 
maronie, împuţită, pătată cu roşu. 

CAPITOLUL IX 


e la prânz, începu ploaia. Vreme de două ore, nori 

negri, umflaţi de apă, se adunaseră întunecând cerul, 

ascunzând soarele arzător. Căldura, în vecinătatea 
râului liniştit, devenise din ce în ce mai apăsătoare. Apoi, 
dintr-o dată, veni ploaia, de parcă cerul s-ar fi deschis, 
revărsând un potop de apă călduţă care-i mură pe toţi, până 
la piele, în câteva clipe. 

Aversa deveni atât de puternică, încât apa biciuitoare 
îi orbi, afundându-i într-un noroi gros. 

Garry, prinzând-o pe Gaye de mână, alergă în junglă, 
refugiindu-se sub umbrela unui baobab gigantic, al cărui 
frunziş le oferi un adăpost prin care se mai strecurau picături 
rare. Fennel îi ajunse gâfâind. Se ghemuiră cu spinările lipite 
de trunchiul copacului, contemplând muţi râul, acum 
dezlănţuit. Două ore nimeni nu scosese o vorbă. Şocul 
provocat de groaznicul sfârşit al lui Ken îi redusese la o 
tăcere apatică. Toţi îl simpatizaseră, deşi nu-l cunoşteau de 
multă vreme. Îi uluise rapiditatea, modul în care murise. 

Gaye era convinsă că acea seară îngrozitoare îi va 
rămâne pentru totdeauna întipărită în minte. Expresia de 
teroare de pe chipul lui Ken, urletul de spaimă pe care îl 
scosese în clipa în care colții crocodilului îi rupseseră efectiv 
piciorul, imaginea fugară a botului însângerat aveau să-i 
alimenteze viitoarele coşmaruri. 

Garry, şi el foarte zguduit, avea totuşi mai multă 
rezistenţă psihică decât Gaye sau Fennel. Când îl văzuse pe 
Ken dispărând, sângele său colorând apa învolburată, 
înţelesese că nu avea cum să-l mai salveze. Datoria faţă de 
ceilalţi, faţă de el însuşi în cele din urmă, îi impunea să 
continue drumul, pentru că nu mai aveau de pierdut nici o 
secundă. Îşi amintea ameninţarea lui Max Kahlenberg, că 

dacă ajung în mâinile urmăritorilor, vor fi traşi în ţeapă, şi 
era înzestrat cu destulă imaginaţie ca să-şi dea seama că o 
asemenea moarte ar fi fost mai groaznică decât cea a lui 
Ken. Ţinând-o strâns de mână pe Gaye, fără să ia în seamă 
suspinele ei convulsive, o smulse de la locul nenorocirii, 
purtând-o prin junglă. Continuă să înainteze până în clipa în 
care, liniştită în sfârşit, ea se opri din plâns, mergând în rând 
cu el, ca un automat. 

Fennel era probabil cel mai tulburat dintre toţi. Cu 
timpul, începuse să-l admire pe Ken. Episodul cu Land 
Roverul pe pista îngustă îl impresionase profund, cu atât mai 
mult cu cât îşi dădea seama că el n-ar fi fost în stare să facă 
acelaşi lucru. Calmul lui Ken, în timp ce fusese suspendat de 
cablu, făcuse ca ostilitatea lui Fennel să dispară complet. De 
la moartea lui Ken, era într-o stare mizerabilă. De ce nu 
intrase nenorocitul ăsta de Edwards primul în râu? El şi 
paraşuta lui nu-i ajungeau nici până la gleznă lui Ken. Îi 
studie cu coada ochiului. Garry înconjurase cu braţul talia lui 
Gaye. Simţi un val de sânge la cap. „Orice-ar fi, îi aranjez cu 
mâna mea pe-amândoi, gândi. Nimeni nu mă respinge pe 
mine aşa cum a făcut putoarea asta. O să mi-o plătească.” 

Garry sporovăia liniştit cu Gaye. 

— Ploaia asta e o binecuvântare. Ea o să şteargă toate 
urmele. Era exact ce îmi doream. După torentul ăsta, nu vor 
mai putea veni pe urmele noastre. 

Gaye îi strânse mâna, prea tulburată ca să spună 
ceva. 

După vreo douăzeci de minute, ploaia se mai potoli 

— Trebuie să mergem înainte, hotărî Garry, ridicându- 
se. Suntem nevoiţi să trecem râul. (Se întoarse către 
Fennel.) Crezi că am putea construi o plută? 

— Vorba e că am aruncat nenorocitul ăla de sac cu 
scule. Cum dracu' să faci o plută, fără scule? 

Garry se apropie de malul râului. Taluzul din faţă 
abunda în ierburi înalte şi tufişuri. Oare printre ele se mai 
ascundeau alţi crocodili, pândindu-i? După ceea ce i se 
întâmplase lui Ken, socoti că riscul era prea mare pentru a 

încerca o traversare, aşa că hotărî să continue drumul de-a 
lungul râului, în speranţa că vor da de o porţiune mai săracă 
în vegetaţie, unde crocodilii nu se puteau ascunde. 

— Înainte de a merge mai departe, vom mânca, spuse, 
scoțând din rucsacul lui Ken o conservă cu carne iartă, 
împărţim asta în trei. 

— Mie nu mi-e foame... nu vreau, spuse Gaye, 
absentă. 

— Trebuie să mănânci! îi ordonă Garry, hotărât. Haide! 

— Nu... lasă-mă în pace. 

Garry o privi mai atent. Trăsăturile ei palide, chipul 
tras, ochii afundaţi în orbite începeau să-l neliniştească. 

— Nu te simţi bine? 

— Mă doare capul. Simplul gând de a mânca îmi urcă 
stomacul în gât... Lasă-mă să stau liniştită. 

Garry desfăcu conserva, împărţind-o cu Fennel. Din 
când în când, îi arunca fetei câte o privire. Gaye se 
rezemase de trunchiul unui copac, stând cu ochii închişi. 

„O fi în stare de şoc?” se întrebă. „Sau o fi bolnavă?” 
Gândul îl îngrozi. „Dacă s-ar îmbolnăvi, ar fi un dezastru.” 

Odată masa terminată, cei doi se ridicară. Garry se 
apropie de Gaye, mângâindu-i uşor umărul. Fata deschis 
ochii şi, din nou, Garry se simţi neliniştit remarcându-i 
privirea abătută, copleşită. 

Se ridică cu greutate, sprijinită de el. 

— Gaye, eşti bolnavă? o întrebă 

— Nu. 

— Haideţi odată! strigă Fennel. Dac-aveţi de gând s-o 
lungiţi, să ştiţi că eu am intenţia de a continua drumul! 

Garry mergea alături de Gaye, absent ca şi ea, târând 
amândoi picioarele. O luă de braţ. 

— Nu-mi mai purta atâta de grijă! i-o reteză ea, 
smulgându-şi braţul. Mă doare îngrozitor capul şi atâta tot. 

El continuă să înainteze fără să-i dea drumul, însă nu 
mai mergeau nici pe departe cu acelaşi pas ca în primele ore 
ale dimineţii. 

— Haideţi odată, Dumnezeul mă-sii! zbieră deodată 
Fennel. Ce naiba aveţi amândoi, de-o lălăiţi aşa? 

Gaye se forţa vizibil să ţină pasul însă, după vreo doi 
kilometri, încetini iarăşi. Garry înţelesese că fata avea 
nevoie de ajutor, lucru care-l neliniştea foarte tare. Ea 
înainta ca somnambulii, târând un pas după celălalt. 

— Te simţi istovită, nu-i aşa? îndrăzni. Ce e cu tine? 

— Am senzaţia că o să-mi explodeze capul... E din 
cauza soarelui, precis. 

— Hai să ne odihnim câteva momente. 

— Nu... E-n regulă. Nu-ţi face probleme. 

După încă trei kilometri, ajunseră într-un loc pe care 
Garry spera din tot sufletul să-l găsească. Jungla se 
despărţea de cele două maluri ale râului, în faţa lor 
întinzându-se plaje sterpe, noroioase. 

— Pe-aici vom traversa, spuse Garry, examinând râul, 
al cărui curs era mai rapid acum. Crezi că vei reuşi, Gaye? 

— Da, dacă vei fi lângă mine. 

Fennel se apropie de mal, privind neîncrezător 
curgerea apei. 

— Treci primul? îl întrebă pe Garry. 

— Nu te prosti degeaba... Nu e nici un pericol şi nici 
adâncă nu e, răspunse Garry, ducând-o pe Gaye spre un colţ 
umbros. Aşează-te aici, o linişti, până găsesc o creangă mai 
solidă cu care să transport dincolo lucrurile noastre, fără să 
se ude. 

Ea se lăsă moale pe pământ, în timp ce Garry intra în 
junglă. Fennel o studie, gândindu-se cu răutate că, în aceste 
clipe, fata nu mai avea nimic atractiv. 

— Ce-i cu tine? întrebă, venind lângă ea. 

Ea îşi luă capul în mâini. 

— Lasă-mă în pace, te rog. 

— Ţi-e rău? 

— Mă doare capul... Vreau puţină linişte. 

Soarele făcea ca diamantele inelului să scânteieze. 
Fennel se holbă la bijuterie. 

— Ai face mai bine să-mi dai mie inelul ăla. Fiindcă n- 
aş vrea să se piardă, cumva. Hai, dă-l încoace! 

— Nu! 

Garry venea din junglă, târând o creangă lungă cu 
ramuri şi frunze multe, aşa că Fennel trase o înjurătură 
printre dinţi, depărtându-se de fată. 

Garry fixă rapid de creangă sacii şi ghetele lor. 

— Haide, o îndemnă pe Gaye. Agaţă-te de creangă, iar 
eu am să te împing în faţa mea. 

Nu prea liniştit, Fennel îi urmări intrând în apă, 
cercetând şi malul celălalt, de teama vreunui crocodil, însă 
nu văzu nimic. În câteva minute, cei doi atinseră malul, iar 
Fennel făcu ochii mici văzând-o pe Gaye prăbuşită pe malul 
mâlos, cu faţa în noroi. Intră la rândul său în apă şi înotă 
rapid, cu inima zvâcnindu-i în piept de teamă. Ajunse şi el 
dincolo. Garry o întoarse pe Gaye cu faţa în sus şi, 
îngenuncheat lângă ea, îi cerceta îngrijorat chipul palid. Fata 
părea să-şi fi pierdut cunoştinţa. Cu apa curgând pe el, 
Fennel se apropie. 

— Ce se întâmplă? întrebă aspru. 

— E bolnavă. 

Garry ridică trupul inert al fetei, ducând-o la umbra 
unui copac, unde o culcă cu grijă pe un covor de frunze 
moarte. 

— Adu sacii şi ghetele, i se adresă lui Fennel. 

Acesta se supuse fără mârâiala obişnuită. După ce se 
încălţă, se întoarse spre Garry care privea îngrozit la fată. 

— După părerea mea, a ciupit-o vreo gânganie, zise 
dând indiferent din umeri Fennel. Haide, Edwards, s-o luăm 
din loc, fiindcă negrii ăia sunt de mult pe urmele noastre. 

— Caută două crengi drepte, mai groase, prin preajmă. 
O să facem o targă din cămăşile noastre. 

— Doar n-ai înnebunit? Îţi închipui că o să te ajut s-o 
cari pe paraşuta asta prin toată jungla, pe o căldură ca asta, 
în timp ce urâţii ăia vin după noi? Car-o tu, dacă ai chef, dar 
nu conta pe mine. 

Garry ridică ochii spre el, cu chipul înăsprit brusc. 

— Vrei s-o lăsăm aici? 

— De ce nu? Ce reprezintă una ca ea pentru noi? Pierzi 
vremea, îţi spun. Las-o acolo şi hai. 

Garry se ridică încet. 

— Cară-te. Eu rămân cu ea... Hai, dispari! 

Fennel îşi umezi buzele cu limba, fixându-l pe Garry. 

— Dă-mi busola şi inelul, spuse, cu glas scăzut. 

— Nici una, nici alta! Şterge-o! 

Pentru un tip cu corpolenţa lui, Fennel se mişca foarte 
rapid. Pumnul porni dintr-o mişcare, însă Garry se aştepta şi 
la asta. Aplecându-şi capul, eschivă lovitura şi-l contră pe 
Fennel cu un croşeu mortal în bărbie. Acesta se prăbuşi. 

— Ţi-am spus s-o ştergi de-aici, bombăni Garry. 

Fennel căzuse exact în fund, cu braţele în lături. 

Degetele sale apucară o piatră mărişoară, ascunsă în 
iarbă. O aruncă spre Garry cu toată forţa. Piatra îl atinse pe 
Garry în tâmplă, făcându-l să cadă ca împuşcat. Cu falca 
înţepenită de durere, Fennel făcu un efort şi se ridică, 
apropiindu-se cu prudenţă de cel căzut. Asigurându-se că 
acesta era inconştient, Fennel îi cotrobăi prin buzunarul 
cămăşii, de unde luă busola. Se duse apoi, nesigur, unde 
zăcea Gaye şi-i luă inelul de pe deget. În aceeaşi clipă, ea 
deschise ochii şi, văzând mutra lui Fennel atât de aproape 
de a ei, îl pocni cu pumnul. Lovitura fu însă atât de leşinată 
încât haidamacul abia dacă simţi ceva. Rânji cu răutate: 

— Adio, păpuşico, şuieră, aplecat spre ea. Sper că 
suferi într-adevăr. Am luat busola şi inelul, iar voi doi n-o să 
mai ieşiţi niciodată de aici. Dacă te-ai fi purtat frumos cu 
mine, acum ţi-aş fi răspuns şi eu la fel. Ai căutat-o cu 
lumânarea şi ăsta e sfârşitul. Dacă nu vă găsesc zuluşii, o să 
aibă grijă de voi vulturii. Adio şi distracţie plăcut. 

Gaye închise ochii, iar el se întrebă dacă fata 
pricepuse măcar jumătate din ce-i spusese. In fine, ce 
importanţă mai avea! Îi părăsi pe cei doi, plin de mulţumire. 
Luă la spinare rucsacul cu ceea ce mai rămăsese din 
mâncare şi bidonul cu apă, consultă grijuliu busola, după 
care se afundă în jungla toropită de umezeală. 

Garry se mişcă, deschizând ochii, o umbră trecu peste 
chipul său, apoi încă una. Privi spre copacul din faţă. Printre 
frunzele acestuia, zări nori grei, cenușii, deplasându-se spre 
apus. În acelaşi moment, pe creanga cea mai de sus, zări doi 
vulturi pleşuvi, cu capetele lor obscen de urâte. Ciocurile lor 
coroiate, cruzimea absentă a ochilor, spinările lor rotunjite îl 
făcură să se cutremure de teamă. 

Capul îi zvâcnea şi, când duse mâna la tâmplă, simţi 
sânge uscat. Se simţea încă ametit însă, după câteva minute 
de odihnă, când gândurile începură să-i revină, se căută în 
buzunar, constatând dispariţia busolei. Se ridică cu greu, 
îndreptându-se împleticit spre locul unde zăcea Gaye. Fata 
părea să aibă febră, iar de pe frunte i se prelingeau dâre de 
transpiraţie. Părea că doarme, sau încă nu-şi recăpătase 
cunoştinţa. Se uită la mâna ei dreaptă de pe care, aşa cum 
se aştepta, lipsea inelul. 

Ghemuit lângă ea, încercă să pună lucrurile cap la cap. 
Până la ieşirea de pe domeniu mai rămâneau cam 
cincisprezece kilometri de junglă mlăştinoasă. Aruncă o 
privire spre locul unde ştia că se află rucsacii şi constată că 
dispăruse tocmai cel cu provizii. Fără apă şi hrană, nu se 
puteau aştepta la prea mare lucru. Ceasul arăta ora patru 
după-amiaza. De-acum, zuluşii erau în căutarea lor de circa 
nouă ore. Oare ploaia le ştersese urmele? În caz contrar, se 
puteau aştepta să-i vadă apărând în orice moment. 

Dac-ar fi fost singur, ar fi plecat în aceeaşi clipă, în 
încercarea de a-l prinde pe Fennel, însă aşa n-o putea 
abandona pe Gaye. O privi din nou. Poate că Fennel avusese 
dreptate când lansase ideea că fusese muşcată sau ciupită 
de vreo insectă. Părea grav bolnavă şi părea să aibă 
temperatură mare. După un timp, deschise ochii cu 
greutate. Avu nevoie de câteva momente pentru a-şi 
concentra privirea asupra lui. Ridică sprâncenele şi încercă 
să se mişte, însă tresări doar, pradă unei dureri mari, 
probabil. 

— Eşti rănit, reuşi să articuleze, cu greu. 

— N-am nimic, o asigură, luând-o de mâna fierbinte. 

— Ne-a luat busola şi inelul. 

— Ştiu. Nu-i nimic. Nu-ţi face probleme. 

Un zgomot de crengi rupte, deasupra lor, îi făcu să 
tresară şi să privească în sus. Un vultur tocmai se lăsase pe 
o creangă mai joasă şi acum îi spiona, întinzându-şi gâtul 
golaş. 

Garry se repezi, apucă piatra cu sânge închegat pe ea 
şi o azvârli spre copac. Pasărea bătu greoi din aripi, luându- 
şi zborul, în foşnet de frunze. 

— Pândeşte fiindcă simte că sunt pe moarte, gemu 
Gaye cu glas spart. Garry, mi-e atât de frică! 

— N-ai de ce! Te-a înţepat o insectă. În două-trei zile, 
te refaci tu. 

Ea îl privi lung, iar groaza, disperarea pe care i le citi în 
ochi îl secară la inimă. 

— Nu poţi face nimic pentru mine, şopti ea. Lasă-mă 
aici, mai bine gândeşte-te la tine. Eu n-o mai duc mult. Nu 
ştiu ce am, dar e ca şi când m-ar roade pe dinăuntru ceva 
care mă omoară lent. 

Garry îi mângâie picioarele goale. Erau reci, ca de 
mort. 

— Nici nu mă gândesc să te părăsesc aici. Vrei puţină 
apă? 

— Nu. Nu-mi simt gâtul. (Închise ochii, scuturată de un 
frison.) Trebuie să pleci, Garry, fiindcă dacă te prind zuluşii... 

În momentul acela, Garry pricepu că starea fetei era 
foarte gravă. Cu ea alături, ideea traversării junglei nu-l 
speriase până acum, însă gândul că ar putea fi nevoit să 
meargă singur mai departe îi aduse fiori reci pe şira spinării. 

— Crezi în Dumnezeu? îl întrebă ea. 

— Uneori, îi răspunse, după o ezitare. 

— Pentru noi doi, ar fi momentul să credem, nu? 

— O să-ţi revii. 

— Am dreptate sau nu? 

— Fără îndoială. 

Crengile de lângă ei se mişcară, semn că vulturii 
reveneau la pândă. 

Ea îl apucă de mână. 

— Chiar vrei să rămâi cu mine? 

— Da, iubito. Rămân. 

— iți mulţumesc, Garry, eşti un scump. N-o să ai prea 
mult de aşteptat. (Ridică ochii către vulturii care pândeau.) 
Vreau să-mi promiţi un lucru. 

— Orice doreşti! 

— N-o să mă poţi îngropa cu mâinile goale, iubitule, nu 
crezi? Mai bine dă-mi drumul în apa râului. De crocodili puţin 
îmi pasă, dar să ştiu că mă jupoaie vulturii... 

— Nici nu se pune problema. Odihneşte-te acum, iar 
mâine o să te simţi mai bine. 

— Promite-mi, Garry. 

— Bine, îţi promit, dar... 

ÎI întrerupse. 

— Aveai dreptate când îmi spuneai să nu mai fiu atât 
de ahtiată după bani. Dacă banii n-ar fi contat atât de mult 
pentru mine, n-aş fi fost acum aici... Garry, ai ceva de scris 
şi o bucăţică de hârtie? Vreau să-mi fac testamentul. 

— Haide, Gaye, lasă încolo gândurile astea morbide. 

Fata începu să plângă cu lacrimi fierbinţi. 

— Garry... te implor... Nu-ţi dai seama ce efort fac 
pentru a reuşi să vorbesc. Mă simt atât de rău... Te rog, lasă- 
mă să-mi fac testamentul. 

Garry cotrobăi prin rucsac după un blocnotes şi un pix 
cu pastă, pe care i le oferi. 

— Trebuie să-l scriu cu mâna mea, spuse. Directorul 
băncii elveţiene la care am depunerile îmi cunoaşte scrisul. 
Ajută-mă să mă ridic. 

In timp ce încerca s-o sprijine, ea îşi opri respiraţia, 
scoțând apoi un geamăt dureros. li luă destul de mult timp 
să redacteze scrisoarea, însă reuşi s-o termine. 

— Tot ce am, Garry, iubitule, îţi las ţie. In contul meu 
de la Berna sunt mai mult de o sută de mii de dolari. Să te 
duci la domnul Kirst, directorul băncii. Povesteşte-i ce s-a 

întâmplat, spune-i tot... Povesteşte-i în special despre 
muzeul lui Kahlenberg. Va şti ce are de făcut ca să te 
scutească de orice neplăcere. Tu să-i dai testamentul meu, 
iar el se va ocupa de tot ce trebuie. 

— Gata... Linişteşte-te. lţi spun că o să-ţi revii, Gaye. 
Acum odihneşte-te puţin. (Se aplecă şi o sărută.) 

Trei ore mai târziu, când soarele ca o minge de foc 
dispărea în spatele copacilor, Gaye era foarte aproape de 
moarte. 

Ca urmare a înţepăturii mortale - pe care nici n-o 
luaseră în seamă - inelul lui Borgia îşi trecea în cont o nouă 
victimă. 

* 
x x 


Fennel mergea de vreo două ore, din toate puterile. De 
mai multe ori, mlaştinile îl obligaseră la ocoluri largi, 
făcându-l să piardă timp şi energie. La un moment dat, 
intrase în mocirlă până la genunchi. Simţise cum solul 
cedează sub tălpile sale şi fusese nevoit să facă eforturi 
supraomeneşti să iasă de-acolo. Reuşise, însă se simţea 
epuizat. Liniştea din junglă, singurătatea, căldura şi 
umezeala, toate îl descurajau, însă nu înceta să spere că 
hotarele domeniului erau pe-aproape şi că va reuşi să iasă 
de-acolo. Se gândea în special la intrarea triumfală pe care 
avea să şi-o facă în biroul lui Shalik, anunțând că avea inelul. 
Dacă Shalik îşi imagina că îl putea căpăta în schimbul a nouă 
mii de dolari, îl aştepta o mare dezamăgire. Fennel hotărâse 
deja că nu va da din mână inelul decât în schimbul sumei pe 
care ar fi avut-o de primit el plus ceilalţi trei... adică treizeci 
şi şase de mii de dolari... Nici mai mult, nici mai puţin. Cu 
puţină baftă, peste vreo patru zile, ar fi putut ajunge la 
Londra. Odată banii băgaţi în buzunar, ar fi şters-o imediat la 
Nisa. Merita o nenorocită de vacanţă după o asemenea 
lovitură. Acolo ar fi închiriat un iaht, şi-ar fi găsit o păpuşică 
şi-ar fi trântit o croazieră pe Mediterana, cu escală în 
porturile mai renumite, pentru câte-o masă pe cinste. Avea 

cu ce-şi clăti ochii... ce mai! o vacanţă de vis, departe de 
gheara lui Moroni. 

Pe Gaye şi Garry deja şi-i scosese din minte, îndoindu- 
se că-i va mai revedea vreodată. Paraşuta aia cu aere de 
femeie neprihănită o căutase cu lumânarea. Pe el nici o 
pipiţă nu-l respinsese vreodată, fără să aibă imediat motive 
de regret. Revenindu-i în minte moartea partenerului său, se 
întunecă la chip. Alături de Ken s-ar fi simţit mult mai în 
siguranţă. Acum soarele era spre apus, iar întunericul punea 
stăpânire pe junglă. Bântuit de temeri, hotărî că era timpul 
să se oprească peste noapte. Grăbi pasul, încercând să 
ajungă într-un luminiş. Găsi destul de rapid ceea ce căuta: o 
întindere de iarbă deasă, fără tufişuri, în care creştea un 
singur copac care i-ar fi servit de adăpost în caz că ar fi 
început ploaia. Lăsă jos rucsacul, gândindu-se dacă să 
aprindă focul sau nu. Ajunse la concluzia că riscul era 
neglijabil, aşa că se apucă să adune vreascuri şi crengi 
uscate. Aprinse focul, rezemându-se cu spinarea de 
trunchiul copacului. Îi era foame şi se apucă să inspecteze 
proviziile. Mai avea două cutii de carne de vită 
condimentată, trei de fasole cu carne şi una de pate. După 
ce termină cu masa, îşi aprinse o ţigară şi mai aruncă un 
lemn pe foc. Îşi căută o poziţie comodă, pentru odihnă. 
Acum, că era liniştit, începea să distingă zgomotele junglei, 
foşnete, ecouri tulburătoare, mârâituri slabe ale unor 
animale aflate în depărtare. Fennel se întrebă dacă nu 
cumva mârâitul era al vreunui leopard. 

Maimute ascunse printre crengi săreau de colo-colo, 
pentru ca, după o clipă, să se potolească. Undeva, o pasăre 
mare bătu greoi din aripi. Aruncă ţigara fumată şi mai puse 
câteva crengi pe foc. Umezeala îi înmuiase hainele de pe el, 
făcându-l să se întrebe dacă va reuşi să adoarmă. Inchise 
ochii, dar imediat zgomotele nelipsite ale junglei se 
amplificară, alarmându-l. Se ridică în coate, privind în jurul 
focului. 

Şi dacă zuluşii văzuseră focul şi de pregăteau să 
năvălească peste el? 


207 


„Vă vor înfige o ţepuşă în intestinul gros”, spuse 
Kahlenberg. Fennel îşi simţi fruntea acoperită de transpiraţie 
rece. 

Ce idee tâmpită să aprindă focul. Risca să fie 
descoperit de la mare distanţă de către sălbaticii cu priviri 
pătrunzătoare. Alese un băț mai gros, cu care împrăştie 
jăraticul, după care acoperi cenuşa cu pământ, scormonind 
cu picioarele. larba udă îl ajută, înăbuşind ultimele scântei. 
Acum era mai rău. Întunericul căzuse peste el ca o cuvertură 
neagră, sufocantă. Căută pe pipăite copacul şi se rezemă de 
trunchiul acestuia, încercând să străpungă întunericul cu 
privirea. Nu reuşea nimic, simțindu-se exact ca un orb. 
Rămase astfel mai mult de o oră, tresărind la cel mai mic 
zgomot. În cele din urmă, prea extenuat ca să-i mai pese de 
ceva, capul începu să-i cadă în piept. 

Oare cât timp dormise? N-ar fi putut spune, însă se 
deşteptă brusc, tresărind, cu inima bătând să-i spargă 
pieptul. Avea certitudinea că nu e singur. Instinctul său 
veşnic treaz în faţa pericolului declanşase alarma în creierul 
său. Bâjbâi prin beznă după ciomagul gros cu care 
împrăştiase jarul. Îl apucă strâns, ciulind urechea. 

Foarte aproape... cam la cinci metri de el, auzi un 
zgomot distinct. Ceva se mişca prin covorul gros de frunze. 
Apucă lanterna, sufocat de bătăile năprasnice ale inimii, 
îndreptând-o pe direcţia de unde venea zgomotul. O aprinse 
brusc. Raza puternică lumină un animal de talie destul de 
mare, ghemuit, căruia Fennel îi recunoscu botul de vulpe, 
răsuflarea băloasă, împuţită şi blana tărcată cu negru. O 
hienă adultă. N-o văzu decât fulgerător, pentru că în clipa 
următoare animalul dispăru în pădure, dincolo de cărare, 
însă fu de ajuns să-l facă să sară în sus, cuprins de spaimă. 
Îşi aminti de discuţia avută cu Ken, în prima etapă a 
drumului, pe când se deplasau liniştiţi în maşină, spre 
domeniul lui Kahlenberg. 

— Mă înţeleg cu toate animalele junglei, în afară de 
hiene, spusese Ken, care sunt nişte animale infecte. Puţini 
ştiu că hiena posedă dinţii şi maxilarele cele mai puternice 

dintre toate animalele. E capabilă să spargă coapsa unei 
vaci domestice, aşa cum spargi o nucă. Hiena e periculoasă 
şi, în acelaşi timp, extrem de vicleană. Practic ea nu vânează 
decât noaptea şi e în stare să urmărească o pradă după 
miros kilometri întregi. Are o răbdare nesfârşită care o ajută 
să pândească momentul cel mai favorabil pentru a surprinde 
prada. 

Cu ochii ieşiţi din orbite şi mâinile tremurând, Fennel 
plimbă raza lanternei peste pădure. Timp de o clipă, 
surprinse doi ochi care străluciră ca nişte rubine în lumină, 
înainte de a dispărea. 

„Are o răbdare nesfârşită, care o ajută să pândească 
momentul cel mai favorabil pentru a surprinde prada.” 
Fennel ştia că nu se mai pune problema să doarmă în 
noaptea aceea, aşa că se uită la ceas. Era trei şi jumătate, 
încă o oră până să înceapă să se lumineze, ca să-şi poată 
continua drumul. De frică să nu se consume bateria, stinse 
lanterna şi se aşeză, ciulind urechea. 

Din profunzimea nopţii ajunse la el un hohot de râs 
îngrozitor, demential care-i îngheţă sângele în vine şi făcu să 
i se ridice părul pe ceafa... Urletul hienei înfometate. 

Fennel regreta tot mai tare lipsa lui Ken, ba chiar şi pe 
cea a lui Garry. Ştiind că bestia puturoasă putea sări pe el 
fără zgomot, cu pântecul ei scobit, cu maxilarele puternice 
băloase, rămase nemişcat, ţeapăn, cu urechea gata să 
surprindă cel mai mic zgomot. Stătu aşa, luptând cu somnul, 
cu mintea îngrozită de perspectiva orei următoare. 

În clipa în care aţipea, urletul hienei îl trezea, 
îngrozindu-l. Nu-şi putu reţine o înjurătură. Măcar dacă ar fi 
avut cu el carabina Springfield, sau măcar o suliță ca a 
zuluşilor, însă aşa n-avea nimic cu care să se poată apăra, în 
afara ciomagului care s-ar fi dovedit inutil dacă fiara sărea 
pe el. 

Când zorile se iviră în sfârşit, Fennel era, practic, o 
epavă. Avea picioarele ţepene, iar muşchii îl dureau şi nu-şi 
dorea decât să se poată odihni. Se ridică, chinuit, îşi luă 
rucsacul şi, asigurându-se că nu era nici urmă de hienă prin 

jur, o porni pe cărare, înspre sud. Cu tot efortul pe care-l 
depunea încercând să meargă cât mai repede, nu mai reuşi 
să meargă ca în ziua anterioară. Şi-ar fi dorit să ştie cât mai 
avea de mers până la hotarul domeniului, însă jungla, la fel 
de deasă, nu trăda nici o urmă de luminiş. Merse două ore, 
înainte de a se opri pentru hrană şi odihnă. Aşezat pe un 
copac căzut, desfăcu o conservă de fasole, pe care o mâncă 
încet, stropind-o din când în când cu câteva picături de apă 
din bidon. Fumă apoi o ţigară, încercând orice numai să 
întârzie momentul mişcării, deşi era conştient că pierde timp 
preţios. Făcu un efort, se ridică şi o luă la picior, oprindu-se 
după vreo cinci kilometri să consulte busola. Constată cu 
stupoare că deviase din drum către sud-vest, din cauza unei 
curburi largi a drumului, de care nu-şi dăduse seama. 

Îşi făcu socoteala că pentru a reveni pe direcţia bună 
trebuia să-şi croiască drum pe sub vegetaţia stufoasă, urât 
mirositoare. Ezită câtva timp, cu gândul la discuţia avută cu 
Ken, referitoare la şerpi. „Ar fi ghinionul dracului, gândi, ca, 
după ce-am străbătut atâta drum, să mă muşte vreun 
şarpe.” Strângând în mână ciomagul, se avântă prin 
ierburile înalte, încâlcite, care-i zgâriau picioarele goale. 
Soarele era sus, iar căldura ajunsese sufocantă. Mergea 
acum din ce în ce mai greu. Plin de sudoare, îşi deschidea 
drumul cu lovituri de ciomag prin ierburile şi tufele 
întrepătrunse, înjurând acum în gura mare. La vreun 
kilometru, zări în faţă o întindere despădurită. Oftă uşurat, 
croindu-şi drum spre luminiş, însă aproape imediat 
picioarele i se afundară până la glezne în mâlul lipicios. Fu 
nevoit să-şi reia drumul prin junglă. Intinderea, la care i se 
păruse că va ajunge atât de uşor, se dovedea a fi de fapt, o 
mlaştină periculoasă, pe care acum era nevoit s-o ocolească, 
cu eforturi epuizante. Puterile îl părăseau cu fiecare pas 
făcut, acum nemaireuşind să înainteze decât cu mare 
greutate în căldura sufocantă. 

Începea să se întrebe dacă va mai reuşi să iasă 
vreodată din jungla infernală. „Va trebui să mă odihnesc 
iarăşi”, gândi. Asta îl neliniştea cel mai mult. După noaptea 

petrecută fără somn, se simţea extenuat. Dac-ar fi reuşit să 
doarmă măcar trei sau patru ore, poate că şi-ar fi recăpătat 
forţele de care altă dată era atât de mândru. 

Asta însemna un risc, dar unul pe care trebuia să şi-l 
asume dacă dorea să atace ultima porţiune de drum, cea 
mlăştinoasă. Işi aminti iarăşi ceea ce-i spusese Ken: anume 
că hienele nu înaintează decât noaptea. De-acum, dihania 
probabil se afla la cine ştie câţi kilometri distanţă, aşa că n- 
ar fi fost rău să-şi găsească un loc unde să se poată 
ascunde, să-şi facă somnul atât de cerut de trupul său. Se 
forţă să ajungă lângă un copac căzut lângă cărare, cu ierburi 
stufoase crescute pe lângă el. Locul i se păru destul de 
sigur, mai ales că de cealaltă parte a trunchiului doborât era 
solul uscat. Bucuros, îşi făcu pernă din rucsac şi nu mai 
întârzie, tolănindu-se pe jos, cu celălalt sac, cel cu provizii, la 
îndemână, împreună cu ciomagul. În câteva minute, sforăia 
deja. 

Nu dormea decât de câteva momente, când din junglă 
îşi făcu apariţia hiena. Mirosi locul, apoi aplecă într-o parte 
căpăţâna hidoasă, cercetând copacul căzut. Ocolind pe 
departe, trecu de cealaltă parte, unde dormea Fennel. Fiara 
nu mâncase de două zile, iar foamea o înnebunise pe 
jumătate. Avea acum în faţă hrana, la dispoziţie, însă era 
prea laşă ca să atace direct. Se aşeză cu botul pe labe, 
fixând cu ochii ei roşii bărbatul adormit. 

Spre ghinionul său, Fennel era atât de frânt de 
oboseală încât dormea un somn de plumb. După circa 
jumătate de oră de observaţie, hiena se convinse, în sfârşit, 
că un eventual atac brusc n-ar fi reprezentat nici un pericol. 

Se arcui pe labele dindărăt, sări şi atacă. 

Fennel fu trezit de o durere atât de sălbatică încât în 
momentul în care deschise ochii urla deja. Se ridică în coate, 
însă durerea care-i sfârteca piciorul îl făcu să cadă îndărăt, 
dându-şi pumni în cap, în timp ce suferinţa crescândă îl 
aduse într-o stare de delir. Privindu-şi partea de jos a 
trupului, descoperi cu groază că în loc de gamba dreaptă 
mai avea o ciozvârtă însângerată, care lăsa să se vadă osul 

rupt. Gemând şi cu sângele şiroind din tibia sfârtecată, 
aruncă o privire înnebunită în jur şi văzu hiena, la vreo zece 
metri de el, cu botul mânjit de sânge, mestecând carnea 
ruptă. Rana era groaznică, iar sângele curgea ţâşnind. 
Fennel înţelese că dacă nu-i venea imediat cineva în ajutor, 
în câteva minute urma să moară. Işi adună forţele ce-i mai 
rămâneau şi scoase un urlet de ajutor, cât putu. 

Strigătul se rostogoli peste junglă, speriind hiena care 
dispăru în desişuri, urlând la rândul ei. 

Fennel încercă să mai strige odată, însă nu reuşi decât 
să scoată un grohăit înfundat, care nu se auzi mai departe 
de zece metri. Durerea cruntă pe care acum o resimțea în 
tot corpul îl aduse în pragul leşinului, în vreme ce sângele 
care curgea în valuri atrăsese roiuri de muşte care bâzâiau 
frenetic în jurul rănii. 

Prea slăbit de-acum pentru a mai încerca ceva, lui 
Fennel îi mai rămânea o singură soluţie: să rămână întins pe 
spate şi să aştepte, gemând, cuprins de frisoane. Zări 
desenându-se pe fundalul norilor cenuşii un grup de vulturi, 
destul de mulţi, care se roteau leneş. li văzu aşezându-se pe 
crengile unui copac din apropiere, să-l poată spiona în voie. 

Nu văzu, în schimb, hiena în clipa în care sărea pe el. 

Îşi dădu seama de ceea ce se întâmpla în momentul în 
care simţi un miros împuţit de la fiara care se năpustea 
asupra lui. Imediat simţi o durere şi mai îngrozitoare, când 
puternicele maxilare cu dinţi ascuţiţi se înfipseră în țesătura 


pantalonilor, sfâşiindu-i măruntaiele. 

Ngomane, un zulu arătos, extrem de solid, lucrase 
câtăva vreme pe pământurile lui Kahlenberg, însă din cauza 
unei încurcături cu o femeie fusese dat afară. Inainte de 
asta, el făcuse parte din grupul celor patruzeci de paznici 
care patrulau prin junglă, vânând oaspeţii nedoriți sau 
braconierii. Cunoştea jungla ca pe buzunarele sale şi, odată 
dat afară, începuse să se gândească la o modalitate de a-şi 
câştiga existenţa. Se gândise că, dacă tot trăiau o grămadă 

de crocodili pe domeniul lui Kahlenberg, iar el ştia unde să-i 
găsească, ar fi putut profita din când în când, ca să le vândă 
pieile unui alb, proprietar de magazin în Mainville, om care 
nu punea niciodată întrebări şi plătea bine. În treaba asta 
era ajutat şi de simpatia pe care ceilalţi paznici i-o arătau de 
când fusese dat afară. 

Ngomane, care străbătea fără zgomot una dintre 
cărările junglei, spre sud, în drum spre zona râului, auzi 
teribilul strigăt de ajutor, lansat de Fennel. Se opri brusc, cu 
degetul pe trăgaciul bătrânei sale carabine, căutând să 
străpungă cu privirea spre locul de unde venea strigătul. 

Curiozitatea fiind mai puternică decât prudenţa, se 
adânci în junglă. 

In câteva minute, descoperi ceea ce mai rămăsese din 


Fennel. 
* 

Garry mergea fără grabă pe malul ierbos al râului, 
căutând, pe cât posibil, să nu părăsească zona umbroasă; 
nu-şi lua ochii de la cărarea ce se aşternea în faţa lui, 
căutând să se ferească de şerpi sau să observe dârele lăsate 
de crocodili ascunşi. 

Realizase că încercarea de a ajunge prin junglă la 
hotarele domeniului, lipsit de busolă, ar fi însemnat o 
nenorocire. Din câte îşi mai amintea de pe harta în relief din 
biroul lui Kahlenberg, după ce depăşea hotarele domeniului, 
râul îşi continua cursul pe o distanţă de circa douăzeci de 
kilometri, înainte de a traversa o mică localitate. Chiar dacă 
ar fi fost obligat să parcurgă un drum de două ori mai lung 
decât cel direct, prin sud, cel puţin ştia că nu avea cum să 
se rătăcească, iar cu puţin noroc, putea evita terenurile 
mlăştinoase care să-l oblige la ocoluri istovitoare. 

Era însă conştient că se expunea atacurilor 
crocodililor, riscând, în acelaşi timp, să fie mai uşor reperat 
de zuluşii care ar fi ajuns în zona râului. Căutând în minte 
variantele cele mai realizabile, alese în final traseul de pe 
marginea râului. 

Se simţea ostenit şi deprimat, după ce încredinţase 
apelor râului trupul lui Gaye, privindu-l cum plutea în 
noapte. Se achitase cu sufletul îndurerat de promisiunea 
făcută fetei, fiindcă nu avusese nici o unealtă cu care să-i 
sape mormântul. După care se adâncise în junglă, 
încropindu-şi un culcuş. Dormise chinuit, visând-o pe Gaye 
tot timpul, iar pe la cinci dimineaţa se hotărâse s-o 
pornească mai departe. 

Inainta de vreo patru ore acum, nu foarte repede, însă 
fără poticneli, drămuindu-şi eforturile. Îl chinuiau foamea şi 
setea, aşa că, din când în când, îşi umezea buzele cu apa 
mizerabilă a râului, ferindu-se însă să bea. Mai avea la el 
patru pachete de ţigări din care fuma fără oprire, încercând 
astfel să-şi înşele foamea şi să alunge roiurile de țânțari. 

Se întrebă până unde reuşise oare să ajungă Fennel 
acum. Când el însuşi ar fi ajuns la Mainville - asta dacă ar fi 
ajuns vreodată - Fennel s-ar fi aflat probabil în drum spre 
Johannesburg. Era sigur că Fennel urma să se îmbarce 
imediat într-un avion spre Londra, ar fi predat inelul, şi-ar fi 
încasat partea, după care ar fi dispărut fără urmă. Garry îşi 
puse întrebarea dacă Shalik, odată intrat în posesia inelului, 
îi va mai da ceea ce i se cuvenea. Probabil că nu. Oricum, nu 
avea importanţă, se linişti singur. Mulțumită lui Gaye, era 
acum posesorul a o sută de mii de dolari. Cu o asemenea 
sumă putea să-şi urmeze cursurile de electronică, iar apoi să 
devină asociat în vreo afacere. Mai înainte de toate, trebuia 
însă să reuşească să ajungă în Anglia. 

La prânz se odihni timp de o oră, înainte de a continua 
drumul. Spre sfârşitul zilei, parcursese douăzeci şi cinci de 
kilometri. Drumul de-a lungul râului, lăsând la o parte 
foamea şi setea care îl chinuiau, se dovedise mai puţin dificil 
decât dacă ar fi străbătut jungla. Era conştient însă că în 
dimineaţa următoare îi mai rămâneau de parcurs cel puţin 
treizeci de kilometri şi, precum Fennel, începea să se 
îndoiască de reuşită. 

Se adânci în junglă şi când se întunecă mai tare, 
nemaiputând să vadă pe unde mergea, se lungi la rădăcina 

unui copac, adormind aproape instantaneu. Se trezi la cinci 
dimineaţa, când soarele răsărise. Cobori la malul râului, 
stropindu-şi faţa cu apă, îşi umezi buzele, fără să înghită 
mizeria aceea maronie. Tentaţia era uriaşă, însă reuşi să 
reziste. 

Porni la drum, îndreptându-se spre un loc unde râul 
făcea o cotitură, chinuit de întrebări cu privire la ce avea să 
găsească după cot. Cu puţină şansă, îşi spuse, acolo putea fi 
ieşirea de pe domeniu. li luă vreo oră să ajungă la cotul 
râului, de unde putea avea o vedere panoramică asupra 
locului. De-acolo, râul curgea drept, lărgindu-şi cursul. 
Examina atent cele două maluri când, deodată, înţepeni. 
Ceea ce zărea la vreo şaizeci de metri în faţa lui era o barcă 
trasă pe malul mâlos sau trunchiul doborât al vreunui 
copac? 

Se îndreptă hotărât într-acolo, căscând ochii în toate 
părţile. După câteva minute, îşi dădu seama că avea în faţă 
o canoe cu fundul plat. 

Foamea şi setea îi trecură ca prin farmec, iar inima îi 
bătea cu putere. Incepu să alerge, împiedicându-se. Ajuns 
lângă barcă, rămase nemişcat. 

Pe fundul acesteia zăcea un zulu mort, iar pe lângă el 
se aflau două rucsacuri pe care Garry le recunoscu: erau 
cele purtate de Ken şi Fennel. Mai era acolo şi bidonul cu 
apă al lui Ken, lucru care îl bucură grozav. 

Pe arătătorul mâinii drepte a cadavrului, inelul lui 


Borgia strălucea la soare... 
* 

Imediat ce Garry sfârşi cu formalităţile vamale pe 
aeroportul din Londra, grăbi pasul spre o cabină telefonică, 
formând numărul lui Toni. Era zece şi douăzeci şi cinci, iar la 
ora asta, cu siguranţă, fata mai dormea. Lăsă telefonul să 
sune câteva minute bune, până când auzi un declic, urmat 
de o voce somnoroasă care mormăi: 

— Domnişoara White nu e acasă. 

— Toni! strigă Garry, ştiind că urma trântirea 
receptorului în furcă. Eu sunt. 

Urmară câteva clipe de tăcere, după care Toni, încă 
adormită, scoase un zbieret ascuţit: 

— Garry! Eşti chiar tu, iubitule? 

— Da. Tocmai am sosit de la Johannesburg. 

— Şi m-ai sunat pe mine prima? Oh, iubitule! Deci ea 
nu e mai reuşită ca mine, nu? 

— Nu mai vorbi despre ea, spuse Garry, coborând 
glasul. Ce program ai? Mâine plec la Berna, de dimineaţă, şi 
aş dori să mă însoţeşti. 

— Berna? Unde e asta? 

— În Elveţia, n-ai învăţat la şcoală? 

— Acolo am învăţat să fac dragoste. Şi pe urmă, pe 
cine interesează unde e Berna asta? Zici c-ai vrea să vin cu 
tine? Bine, iubitule, s-a făcut! Te-aş însoţi şi la 
Vierwaldstattersee, dacă mi-ai cere-o. 

— Eşti o scumpă. Unde e asta? 

— Tot în Elveţia, chicoti ea. Cât rămânem acolo? 

— O zi sau două, după care mă gândeam la vreo 
cincisprezece zile la Capri, în puţin lux. Ştii unde se află 
Capri, sper. 

— Ce părere ai? Sigur că ştiu, şi aş vrea tare mult să 
mergem, dar nu cred că pot. Ce mă fac cu serviciul? Aşa, 
aranjez eu să lipsesc două, trei zile, dar două săptămâni... 

— Femeile căsătorite n-ar trebui să lucreze, Toni. 

Pauză. O auzea respirând în receptor şi şi-o închipui 
îngenuncheată în pat, în cămăşuţa ei de noapte ultra-scurtă, 
cu ochii ei mari, albaştri, rotunjiţi de uimire. Zâmbi. 

— Cum?... Ai spus că femeile măritate n-ar trebui să 
lucreze? întrebă, cu glas răguşit. 

— Aşa spune soţul, în general. 

— Dar eu nu sunt măritată, Garry. 

— O să fii foarte curând. Peste două ore sunt la tine. 
(Şi închise.) 

Îşi îndesă bagajele într-un taxi, dând şoferului adresa 
hotelului Royal Towers. 

Îşi lăsă valizele la recepţie, cerându-i omului de la 
telefon să-l anunţe la apartamentul care-i servea drept birou 
lui Shalik. In câteva clipe, tipul îi făcu semn că poate urca. 

Ajuns la uşă, bătu, intrând în anticameră. O blondă 
tinerică bătea de zor la maşină. Il studie curioasă, după care 
se ridică de la masă. Imbrăcată în negru, înaltă şi cu 
rotunjimi evidente, reprezenta exact genul pe care Garry îl 
ocolea cu grijă: dură, inteligentă, stăpână pe ea şi extrem de 
eficientă. 

— Domnul Edwards? 

— Chiar el. 

— Domnul Shalik vă primeşte imediat. 

Deschise uşa biroului lui Shalik şi-i făcu semn să intre. 
Garry îi zâmbi, mai mult din obişnuinţă decât din dorinţa de 
a fi amabil. Se obosea degeaba, întrucât ea nici nu-l privi. 
Indiferenţa fetei îl jigni. 

Shalik fuma trabuc, la biroul lui, cu mâinile grăsulii pe 
tăblie. 

— Bună ziua, domnule Edwards, spuse, văzându-l pe 
Garry că se apropia. Aveţi inelul? 

— Da, îl am. 

Garry se aşeză în fotoliul moale din faţa lui Shalik, 
studiindu-l întrebător. 

— ÎI aveţi? Felicitările mele. Bănuiesc că şi ceilalţi trei 
vor veni curând. 

Garry clătină din cap. 

— Nu, nu vor veni. 

Shalik ridică sprâncenele. 

— Dar cum vor să-şi primească partea de bani? 

— Nu vor veni şi nici nu-şi vor revendica partea care li 
se cuvine. 

Shalik se făcu mic în fotoliu, fixând cu privirea vârful 
trabucului, iar după ce-şi căpătă stăpânirea de sine îl privi 
atent pe Garry. 

— De ce, domnule Edwards? 

— Pentru că sunt morţi. 

Shalik tresări, făcând ochii mici. 

— Vreţi să spuneţi că şi domnişoara Desmond a murit? 

— Da. Şi ceilalţi doi la fel. 

Shalik făcu un gest de nerăbdare, vrând să arate că 
nu-l interesau ceilalţi. 

— Cum s-a întâmplat? 

— A înţepat-o o insectă... în junglă sunt multe insecte 
periculoase. E moartă. 

Shalik ridică, oprindu-se lângă fereastră, cu spatele la 
Garry. Vestea îl tulburase şi nu-i plăcea ca străinii să-i vadă 
stările de slăbiciune. 

După câteva momente, se întoarse. 

— Cum pot şti că mi-aţi spus adevărul, domnule 
Edwards? întrebă. Ceilalţi doi cum au murit? 

— Jones a fost mâncat de un crocodil. Nu ştiu exact 
cum a sfârşit Fennel. Probabil, omorât de vreun zulu. Pe zulu 
l-am găsit tot mort, cu rucsacul lui Fennel şi cu inelul pe 
deget. Fennel furase inelul de la Gaye, iar de la mine busola 
şi ne lăsase în junglă, să ne descurcăm cum putem. Eu am 
reuşit, însă Gaye nu. 

— E sigur că a murit? 

— Absolut. 

Shalik îşi reluă locul în fotoliu, ştergându-şi mâinile 
umede cu batista. Plănuise pentru Gaye, la întoarcerea 
acesteia, o nouă misiune, în joc fiind un milion de dolari. 

Acum ce să facă? Se simţi cuprins de o furie oarbă. 
larăşi cercetări complicate pentru găsirea unei femei 
capabile s-o înlocuiască, iar între timp afacerea se ducea de 
râpă. 

— Şi inelul? întrebă, stăpânindu-şi nervii. 

Garry scoase din buzunar o cutie de chibrituri pe care 
o puse pe birou, în faţa lui Shalik. 

Acesta o deschise, lăsând să cadă inelul pe birou, şi se 
apucă să-l examineze. In fine, o misiune care nu dăduse 
greş. Dintr-o dată se simţi foarte mulţumit de el însuşi. Îşi 
pusese creierul la muncă, folosise patru oameni şi câştigase 
jumătate de milion de dolari, în numai câteva zile. 

Cercetă îndeaproape inelul, după care dădu din cap cu 
satisfacţie. 

— Sunt sigur că operaţiunea n-a fost uşoară, domnule 
Edwards, spuse, punând înapoi inelul. Sunt foarte mulţumit 
şi, pentru a mă arăta corect faţă de dumneavoastră, am să 
vă dublez suma pe care o aveţi de încasat. la să vedem... 
Era vorba de nouă mii de dolari. Vă voi da optsprezece mii. 
Sunteţi mulţumit? 

Garry scutură din cap. 

— Ajung nouă mii, spuse sec. Nu vreau să câştig prea 
mulţi bani provenind de la dumneavoastră. Aşa mă voi simţi 
mai curat. 

Ochii lui Shalik îl fulgerară o clipă, după care acesta 
ridică din umeri. Dintr-un sertar scoase un plic pe care îl 
azvârli pe birou. 

— Nouă mii de dolari în cecuri de călătorie. 

Garry băgă plicul în buzunar, fără a se obosi să-i 
controleze conţinutul, apoi se ridică, îndreptându-se către 
uşă. 

— Domnule Edwards... 

— Ce mai e? 

— V-aş fi recunoscător dacă aţi binevoi să dictaţi un 
raport complet secretarei mele, cu privire la derularea 
operaţiunii. 

— Ce să faceţi cu el? Să-l daţi poliţiei? Aveţi inelul şi 
asta e tot ce aveam să vă dau. 

Garry ieşi fără s-o privească pe secretara cea blondă, 
grăbindu-se spre ascensor. Deja nu se mai gândea decât la 
întâlnirea cu Toni. 

Shalik fixă cu privirea uşa închisă, se gândi câteva 
clipe, apoi dădu din umeri. În fond, poate era mai bine să nu 
ştie prea multe despre ceea ce se întâmplase. Păcat de 
Gaye. Ştia că fata nu avea familie, aşa că nu avea cine să-i 
pună întrebări incomode. Gaye apăruse în viaţa lui, 
îndeplinise o sarcină utilă, iar acum nu mai era. Neplăcut, 
nimic de zis, însă nici o femeie nu era de neînlocuit. 

Se apucă să studieze din nou inelul. Ţinându-l cu mâna 
stângă, întinse dreapta spre telefon, formând un număr. 
Diamantele erau frumoase, nimic de zis, gândi. Mângâie 
pietrele cu inelul şi tresări simțind că îl înţeapă ceva ascuţit. 
Lăsă jos inelul şi duse degetul însângerat la gură, ridicând 
sprâncenele. 

Aşadar, gândi, inelul Borgia continua să înţepe. 
Evident, otrava trebuie să se fi evaporat de mult; inelul 
trebuia să aibă cam patru sute de ani. Işi privi degetul: o 
zgârietură destul de urâtă. Continuă să-l sugă, atent la 
soneria din receptorul telefonului, încercând să-şi imagineze 
plăcerea cu care clientul său avea să intre în posesia 
inelului. 

JAMES HADLEY CHASE 
(1906-1985) 


Născut la Londra în ziua de 24 decembrie 1906, René 
Brabazon Raymond a fost fiul unui colonel al armatei din 
India, care îşi destinase fiul unei cariere ştiinţifice. Mai întâi 
elev la Rochester's King's School, viitorul Chase şi-a pregătit 
o diplomă în bacteriologie, apoi a plecat să studieze la 
Calcutta efectele turbării. După ce a servit în RAF, în timpul 
celui de-al doilea război mondial, ca şef de escadron, Chase 
a devenit angajatul unei librării. În 1933, el s-a căsătorit cu 
Sylvia Ray, de la care a avut un fiu. Sătul de librărie, René 
Raymond a scris în şase week-end-uri primul său roman: No 
Orchids for Miss Blandish, în care parodia în mod abil 
lucrarea Sanctuar a lui Faulkner. 

Publicată la Londra în 1939, cartea a obţinut un succes 
fulgerător: niciodată nu mai fuseseră adunate atâta cruzime 
şi atâtea mârşăvii în atât de puţine pagini. Rene Raymond 
şi-a luat atunci numele de James Hadley Chase. El va folosi 
foarte repede şi alte pseudonime (James L. Dochery, 
Ambrose Grant, Raymond Marshall), şi asta dintr-un motiv 
foarte practic. Anglia se afla în război, hârtia era 
raţionalizată şi fiecare nouă identitate însemna o atribuire 
suplimentară de hârtie. 

Vor urma nouăzeci de romane „negre'”, cu o 
regularitate de metronom. El inventează totul, 
documentându-se temeinic pentru redarea atmosferei 
americane, deşi nu va pune piciorul în Statele Unite decât 
abia în anul 1965. Ca un adevărat virtuoz, Chase a executat 
sistematic variațiuni pe o singură temă: decăderea. 
Indiferent cine ar fi eroul cărților sale - jurnalist ambițios, 
detectiv integru, individ oarecare în căutarea unui statut 
social -, el va întâlni obligatoriu o femeie, sau mai curând 
femeia. Adevărată devoratoare de bărbaţi, perversă, cupidă 
şi distrugătoare, aceasta îl va duce la pierzanie, după ce va 
fi făcut din el un criminal. 

Din cauza structurii şi ritmului cinematografic al 
naraţiunii, cititorul,  busculat de acţiunea violentă, 
personajele sordide, hecatombele sângeroase, nu poate 
decât să se identifice, pe parcursul romanului, cu eroul 
manipulat şi împins în mod ineluctabil spre o moarte brutală. 

Dar începând din 1970, Chase a modificat formula cu 
un ciclul mult mai „blând”, Paradise City, ca şi cum s-ar fi 
săturat să mai creeze monştri. Opera sa abundentă 
cuprinde, desigur, şi romane mai slabe, dar şi câteva 
capodopere: Trusted Like the Fox, Eva, Miss Shumway 
Waves a Wand, Twelve Chinks and a Woman. 

Mai mult de treizeci de titluri s-au bucurat de adaptări 
cinematografice, în general edulcorate. Dar cititorul nu va 
uita niciodată esenţialul, acea sarabandă monstruoasă de 
ucigaşi sadici, de criminale lascive, de nebuni sângeroşi, de 
torţionari rânjitori, o adevărată curte a miracolelor care 
populează The Flesh of the Orchid, You Never Know with 
Women, But a Short Time to Live... 

Acest clasic al „romanului negru” şi-a sfârşit viaţa în 
Elveţia, într-o vilă, unde a trăit retras cu soţia în ultimii zece 
ani. 

CUPRINS 


CAPTTOLU E si coace i maia taia ni au 3 
CAPITOLUL ÎN ae eee aa dea eee ao da a 26 
CAPITOLUL DI ce coca eu ua a atac de 49 
CAPITOLUL [Vi sea o e a Sectie pa eee aaa 74 
CAPITOLUL cetate ea aa atata aa 98 
CAPITOLUL Vista ceata bata ca dee aa ial 121 
CAPITOLUL VID seo o seo sa oc ao aie 142 
CAPITOLUL VII: pe area aaa inel aaa dada 164 
CAPITOLUL IX a acnee ei eta Meci daaioa 188 

